
– Azért gyűltünk ma össze, hogy tanúi legyünk Giancarlo Costa és Sylvia Szabó házasságkötésének – hallotta valahonnan a távolból, és lehunyta a szemét, így, csukott szemmel is látta magát, amint ott áll a főtéren, fehér selyemruhát visel, feltűnőbbet, mint amit itt, Venzonéban megszoktak, más a stílus, nem suhog az anyag, mint a műselyem, hanem puhán öleli körbe karcsú, nőies testéi. Ha kinyitná a szemét, látna a városka körül húzódó régi városfal egy részletét, és azon túl a végtelen Alpokat. Erről a képről álmodott tizenvalahány éves korától. Erről álmodott?
Kinyitotta végre a szemét, és valóban látta a városfalat a távolban. Meg a polgármesteri hivatal előtt álló, élő virágokkal körbevett szökőkutat. Biciklit támasztottak mellé, ő is odaállította a magáét. Kerékpár… Venzone. Még nem fogta fel egészen, hogy ide került, sejtelme sem volt, jól döntötte, amikor áldását adta Venzonéra, de azt tudta, hogy még választhat. Még változtathat.
– Un cappuccino, signorina - az Alla Vecchia Concordia felszolgálónője ezüstözött tálcán hozta ki a teraszra a kávéját, és az édesítőszert is odatette az aranyozott fülű, fehér csésze mellé. Szilvia rámosolygott. Még csak két hete járt ide, de már tudták, hogy nem cukorral issza a kávét. Feltépte a kis tasakot, és beleöntötte a fehér port az italba. Vastagon ült a tejhab a kávén, és Szilvia nézte, ahogy a por szép lassan beszivárog alá. Megkavarta a kávét, belekóstolt, és újra lehunyta a szemét, Nem olyan jó, mint Rómában, a Piazza del Popolón. Ugyan. Finomabb a kávé itt, Udine mellett, a pici város hangulatos, napsütötte, macskakövekkel kirakott főterén, ahol mintha megállt volna az idő, mint Rómában bárhol. Ez az igazság.
– Ciao, Sylvia! – többen köszöntek rá. A levendulával díszített üzlet eladója. Az újságos. A szomszéd. Egy ismeretlen. Volt, aki csak elment mellette, akár gyalog, akár kerékpárral, az eladónő le is ült egy kávéra a mellette lévő asztalhoz.
Szilvia elővett a táskájából egy napilapot, és olvasni kezdett. Tizenegy óra volt, sütött a nap, neki csak egy megrendelt cikket kellett megírnia, és várnia, hogy a szieszta idején Giancarlóval együtt ebédelhessen. Már-már időmilliomos volt, főleg a pörgős római napokhoz képest. Nyugodtan írhatta volna a regényét. Vagy ábrándozhatott az esküvőjükről.
– Azért gyűltünk ma össze, hogy szemtanúi legyünk… hallotta újra magában a szavakat, és arra gondolt, talán ezzel a felütéssel kellett volna kezdenie a regényét. Ez olyan filmszerű. Úgy látta magát, a költözködését, az új életkezdését, mint egy filmet, kicsit kívülállóként, kicsit kívülről, kicsit felülről, kritikusan, mint mindig, valahányszor élete során útelágazáshoz érkezett, vagy belement valamilyen konfliktusba. A távoli hegyeket nézte, és tudta, hogy talán ez az igazi nyugalom, amikor láthatja a még fehéres hegycsúcsokat, és a csúcsok alatt lebegő ködszerű felhőket, de nem volt biztos benne, hogy jól döntött. Mikor jó egy döntés? Csak utólag derül ki. Most egy csinos, ápolt, harmincöt éves nőt látott a filmvásznán, aki egy álmos kisváros nyugodt teraszán ül, ahol beszédbe elegyedik ismeretlen és barátságos helyiekkel, ahol nyugodtan kavargatja a kávéját, és nyugodtan befejezheti a regényét – és elkezdheti az életét.
Ugyanez a nő (a régi életében) Rómában, a Giornata szerkesztőségében ülne, már elolvasta volna az összes internetes hírportált, és kitalálta volna, kit szólaltasson meg a következő heti szám aktuális rovatában. Aztán kávézott volna néhány kollégájával, és elment volna egy kiállítás megnyitójára, vagy interjút készített volna valamelyik frissen bemutatott színdarab főszereplőjével, vagy egy íróval, akinek a könyve éppen kapaszkodik felfelé a bestsellerlistán, bárhogyan is, pörgött volna egész nap, aztán este esetleg egy színházi előadást és egy baráti körben elfogyasztott, könnyű vacsorát követően – megírta volna az aktuális cikket vagy interjút. Abban a XX Settembre utcai hangulatos lakásban, ami ugyan elég kicsi volt, de ott volt a nyüzsgés közepén, ott, ahol a nagy dolgok történtek. És ott volt ő, Szilvia, a pörgésben, abban a városban, ahol mindig történt valami.
Itt pedig… úgy nézett ki, Venzonéban soha semmi sem történik. Majd jönnek a fesztiválok, Giancarlo ezt már mondta, de Szilvia el tudta képzelni, mit jelent ebben a picinyke városban (az ő léptékei szerint inkább faluban) egy fesztivál… A legközelebbi nagyváros Udine volt, de Udine egészen más, mint Róma. Számára Udinének inkább sziesztahangulata volt, s nem érezte, hogy a világ közepén lenne. Rómában ott volt.
Korábban nem adta fel senkiért azt a kis lakást a XX Settembre utcában, akkor is megtartotta, amikor volt egy komoly kapcsolata, évekkel ezelőtt, mert az jelentette a biztos bázist. Nem bánta meg. És most, hogy Giancarlo beviharzott az életébe és választás elé állította, a férfi mellett döntött. Az ösztöne vezérelte, nem az esze, mert tudta, jobb, ha az eszét kizárja ebből a döntésből. Ha az eszére hallgat, sosem költözik el Rómából. Éppen elég hosszú időbe telt, mire rátalált a városra, mire rájött, hogy ott tudna élni, és éppen elég akadályt győzött le, mire megtalálta magát, és megteremtette az egzisztenciáját.
Elővette a laptopját. Itt, Venzonéban már nem alkalmazott újságíró volt, hanem szabadúszó, aki megrendelésre írt. Az egyik női magazinnak például regénykritikákat, úgynevezett „női regényekről”. Eleinte tetszett neki a felkérés, de már két hete itt volt, elolvasott öt női regényt, és úgy érezte, hogy nem is lesz ez annyira könnyű, mint hitte. Sokszor már az első oldalaknál tudta, miként folytatódik majd a mű, miként alakulnak a bonyodalmak… Bekapcsolta a számítógépet. A szomszéd asztalnál ülő nő átszólt neki: még kávészünet sincs…? Rámosolygott, és megnyitotta a szövegszerkesztőt. Először arra gondolt, megírja az aktuális kritikát, de azután inkább megnyitott egy új mappát. Magyarul nevezte el a mappáit, ennek a címe ennyi volt: „regény”. Ráklikkelt, és megjelent előtte a betűtenger. Még csak az elején tartott, alig nyolcvanezer karakter volt a szöveg – pedig már milyen régen elkezdte… Itt az ideje, hogy folytassa.
Rendelt egy ásványvizet, és éppen nekifogott volna, hogy újraolvassa a korábban írtakat (hiszen a történetből már régen kizökkent), amikor csippanást hallott a táskájából. Kivette a mobilját, és látta: villog az emlékeztető felirat. Anélkül is tudta, mire emlékezteti, hogy megnyitotta volna az aznapi jegyzetet. Már napok óta ugyanez a jegyzet jelent meg – nem értette, miért programozta bele már tavaly ezt a dátumot a telefonjába, hiszen tizenhét évvel ezelőtt beleégett az agyába.
Június 30. Budapest.
Ennyi lett volna az emlékeztető, ha megnézi, de tudta e nélkül is. Már csak egy hete volt arra, hogy döntést hozzon. Hogy eldöntse, elmegye. Ha igen, akkor elég bepattannia a kocsijába, és néhány óra alatt odaér. Hazaér. Nem, nem Haza. Oda. Még nem hozta meg a döntést, bár érezte, mit fog tenni. Nem az egykori ígéret hajtotta, talán nem is a kíváncsiság, hanem valami egészen más, kínzó érzés, amely időről időre rátört azokon a forró, fülledt éjszakákon Rómában, amikor még a ventilátor sem hozott enyhülést, és ébren izzadta végig az éjjelt. Persze kíváncsi volt, kíváncsi a lányokra… hová kerültek, mi lett velük, és ők hogyan emlékeznek. Emlékeznek-e egyáltalán. Elmennek-e egyáltalán. Mit éreznek majd, ha újra találkoznak…
Olvasta a regényét, de nem tudott a történetre koncentrálni. Feszítette belül valami, és tudta, hogy el kell mennie, vissza kell térnie Budapestre, mert most, hogy új életet kezdett Giancarlo mellett egy álmos olasz városkában, ideje, hogy szembenézzen azzal a történettel is, amely elől elmenekült a szülővárosából, a szülőhazájából.
Szórakozottan lapozgatott a számítógépes nyilakkal a regényében, és amikor a pincérnő felbukkant, rendelt még egy kapucsínót és egy péksüteményt.




– Elkészítettem a foglalását, elküldöm e-mailen a jegyet, de előtte tudnom kellene, biztosan jók-e az időpontok. A délutáni Thai Airwaysszel indul majd a denpasari reptérről, este nyolckor érkezik Bangkokba, és éjfélkor indul tovább a British Airwaysszel. Másnap hajnalban száll le Londonban, és ahogy kérte, az esti budapesti járatra foglaltam helyet, tehát lesz egy jó fél napja a brit fővárosban – magyarázta Dórának a telefonban a nő az utazási irodából-Egészen jól beszélt angolul, s miután egyeztették az átszállási időpontokat. Dóra átutalta az interneten a jegy árát, majd elrakta a bankkártyáját és kilépett az irodából. Szórakozott pillantást vetett az ajtóban álló faragott Garuda madárra, aztán átment egy keskeny folyosón, és máris a főépület halljában találta magát. Egy pillanat alatt ráborult a fülledt, párás, trópusi hőség, érezte, ahogyan verejtékcseppek jelennek meg a hátán és a mellkasán. Vett egy nagy levegőt, élvezte, ahogy a párás meleg beáramlik a légcsövébe. Szerette ezt, imádta. A meleg volt az éltető eleme. A trópusi, forró nyár, a pálmák. És az óceán.
A hall annyira más volt, minta korábbi szállodáké, ahol dolgozott: itt az oldalfalak nyitottak voltak, színes madarak repültek ki-be, időnként megpróbáltak fészket rakni az előcsarnok hatalmas csillárján (de az alkalmazottak ilyenkor elővették a seprűt és igyekeztek eltéríteni őket ebbeli szándékuktól), fentről, a magasan ácsolt famennyezetről pedig nem légkondicionáló próbálta enyhíteni a hőséget, hanem széles lapátú ventilátor keverte a levegőt. Az. esős évszak beálltakor, amikor egyik monszuneső követte a másikat, a nyitott részről behozták a bútorokat, és ha nagyon szakadt, leeresztették a bambuszrolókat, hogy ne verjen be az eső az előcsarnokba. Ám most szikrázóan sütött a nap odakint, ezért a hall sötétnek látszott: az előcsarnokban állva az embernek az volt az érzése, mintha ellenfényben készült fényképet nézegetne. Jobbra lejárat vezetett a kertbe, a medencéhez, az óceánhoz és a bungalókhoz. Szemben, a recepción a három alkalmazott felélénkült Dóra láttán. Elmosolyodott, intett nekik, s magában mormolta, magyarul:
– Jó reggelt mindenkinek.
Történetesen már majdnem dél volt, de a csendben unatkozó recepciósoknak mentségükre vált, hogy ilyenkor nemigen érkezett senki a hotelbe, a szállóvendégek pedig vagy strandoltak, vagy a klimatizált szobáikban hűsöltek.
Dóra először a főbejárat felé indult, majd meggondolta magát, és inkább a kertbe vezető lépcsőt választotta. Még nem tudta megszokni, hogy ide került, ebbe a buja, trópusi környezetbe. Magas törzsű, lombos pálmafák hajladoztak a kertben, vörös papagájvirágok és más színes, trópusi növények nőttek a tövükben, zöldellő, dús sövények szegélyezték az utat, és a fű olyan halványzöld és sűrű volt, mintha nem is a száraz évszak kellős közepén lettek volna. Persze, az öntözés… és a szakadatlan kertgondozás. Az első időben nem értette, minek ide ennyi kertész. Most is tudta, hogy legalább kétszer annyit alkalmaznak, mint amennyire szükség lenne, de így volt ez itt minden munkakörben. Eleinte próbált forradalmat kirobbantani, keménykedni. Aztán meggondolta magát, megértette, más módszereket kell keresnie, az Európában vagy Ausztráliában alkalmazottakkal itt nem sokra ment volna. Ez Indonézia volt, konkrétan Bali szigete, ahol nem egészen úgy történtek a dolgok, mint ahogyan elképzelte.
Most is. Alighogy letért a medencéhez vezető kikövezett útról, és a bungalók félé indult, ráköszöntek a kertrendezők. Amikor Dóra először meglátta őket, amint munkaidőben a fűben heverésznek és nevetgélve beszélgetnek, vagy éppen egy színes, trillázó, bokorról bokorra reppenő kismadarat figyelnek, nem hitt a szemének. Nagyon nehéz volt elfogadnia, hogy itt ez a munkatempó. A fülledt, párás hőség miatt lelassul az ember, ez a hivatalos magyarázat. Dóra azóta már beszélt egy kínai kolléganőjével, meg persze Iannel, az ausztrál szállodaigazgatóval, aki, mielőtt átvette volna a legújabb luxusszálló vezetését Nusa Duán, Kuta Beachen vitte a Hard Rock Hotelt. Mindketten régóta voltak már Bálin, és igyekeztek Dórát csillapítani. Hiába is akar forradalmat csinálni, nem rúghatja ki az embereit, mert Balin ez nem divat. Meg kell szoknia az itteni munkatempót.
Nem hitt nekik, persze. Ultimátumot adott az embereknek, megpróbálta a munkaköröket részletesen kidolgozni, előre megszabta, meddig tart a „próbaidő”. Eleinte mosolyogtak, aztán nevettek, végül rosszkedvűek lettek. De nem dolgozlak se hatékonyabban, se gyorsabban. Aztán egyik reggel Dóra arra ébredt, hogy valami nincs rendben. Nem hallotta a szokásos zsivajt, távolról viszont valamiféle furcsa skandálás ütötte meg a fülét. Az étteremben nézett szét legelőször, és látta, hogy nincs reggeli. A recepción nem volt senki. A kertészek fel sem vették a munkát. A medencében falevelek úszkáltak. A tisztítószeres kocsik a helyükön álltak, pedig már régen ki kellett volna takarítani a nyilvános helyiségeket. Az alkalmazottak pedig ott ültek a főbejárat lépcsőjén, a kockás ruhába öltöztetett két istenszobor között, és – mint kiderült – sztrájkoltak. Ellene tüntettek. Miss Dora, menjen haza! – ezt írták angolul a tábláikra. Dóra megállt a lépcső tetején, és nézte őket. Tudta, hogy bekeményíthet, de akkor az történik majd, amit Ian megjósolt. Veszíteni fog. Építhet másik csapatot, de a balinézek mentalitását akkor se változtathatja meg. Pénzzel sem tudja őket motiválni, mert ez olyan emberfeletti feladat lett volna, mintha kősziklából akarna hajladozó nádszálat csinálni. Dóra ott állt a lépcső tetején, nézte a tüntetőket, az őellene tüntetőket, es átvillant az agyán, hogy ilyen helyzetbe még sosem került. Ezt nem tanították neki a tréningeken, erről nem beszéltek a couchok, erre nem utaltak a sokat tapasztalt vezetők sem. Es ezt a helyzetet neki ott és akkor azonnal meg kellett oldania. Reggel fél nyolc volt, januári főszezon, és a korán ébredő szállóvendégek bármelyik pillanatban beállíthattak – korgó gyomorral – az étterembe. Hogy megkapják a jégen tálalt füstölt lazacukat, a meleg, ropogós péksüteményt, a ráksalátát, a felvágottat, a trópusi gyümölcsöket… Aztán megjelennek a strandon, ahol szeretnének strandlepedőkhöz, tiszta nyugágyhoz jutni, rizspálinkához, koktélokhoz és üdítőhöz a medencebárból… Nem beszélve az újonnan érkezőkről, akik bizonyára mielőbb el akarják foglalni a szobáikat.
És Dóra döntött. Angolul szólt a csapathoz, kérve az egyik recepcióst, hogy fordítson azoknak, akik nem értik a nyelvet.
– Rendben van. Látom, hogy meg kell adnom magam. És én meg is adom. Ideiglenesen – hallgatott el egy pillanatra –, vagyis addig nem változtatok, amíg minden úgy működik, ahogy elvárom. Addig nem építek le senkit, és nem szólok az extrapihenők miatt. De most elvárom, hogy mindenki felvegye a munkát, mert ha a mai napon elégedetlenek lesznek a vendégek, akkor mindenki kereshet új állást magának.
Ez volt az első veresége, itt, Bálin, de a szálloda – attól kezdve – egészen normálisan működött. Bár a balinéz alkalmazottak munkatempója nem lett gyorsabb, a hotelvendégek megkaptak mindent, amit elvártak egy ötcsillagos, trópusi luxushoteltől, itt, az éden kellős közepén. Talán, mert úgy érezték, hogy a földi paradicsomba jutottak, ők maguk is türelmesebbek voltak az álmodozó tekintetű, lassított film-felvételbe illő helyi alkalmazottakkal. Elvégre ez Bali volt, az istenek szigete, és a szigetről a köztudatban élő korábbi, varázslatos kép az elmúlt években kezdett helyreállni. Dóra jóval a 2002-es terrormerénylet után került Bálira, azután, hogy a turistaközpontban, Kura főutcáján, a Legian Streeten felrobbantottak néhány bombát, és a rendkívül divatos Sari Klubban több száz (főleg ausztrál) turista vesztette életét. A szörnyű merénylet után visszaesett a turizmus a szigeten, mert a külföldiek nem hittek többé benne, hogy bárhol a világon létezik olyan éden, ahol biztonságban lehetnek. Ez volt a terroristák célja. De az ember optimistább, és erősebb hit lakozik benne, mint azt a terroristák gondolták volna, mosolyodott el Dóra. A turisták kezdtek visszatérni, és a helyiek egy része már újra a turizmusból élt. A szállodák és egyes éttermek valahogyan átvészelték ezeket a nehéz éveket. Dóra jól emlékezett rá, hogy amikor idekerült ebbe az Indiai-óceán partján lévő faluba, Canggura, a szomszédos hotel pangott az ürességtől. Mára már az is félházzal üzemelt, az általa vezetett, bungalókból és főépületi szobákból álló Dewata Resort pedig fél éve már szerény nyereséget is termel a tulajdonosoknak.
– Hello, főnök – köszöntek rá többen a kertészek közül. Mosolyogva visszaintett nekik. Most jött rá, hogy már nem dühíti ez a ráérős tempó, lassanként – jó egy év után – kezdi elfogadni, hogy ez más világ.
Dóra folytatta ellenőrző útját a kertben, aztán a medencéhez ment, hogy megnézze, ott is rendben van-e minden. Eleinte furcsa volt neki, hogy mindenről a saját szemével kell meggyőződnie, nem adhatja ki ezeket az, apró feladatokat az inspektorainak, de rájött, hogy az alkalmazottak akkor fogadják el főnöküknek, ha látják, hogy mindenre odafigyel.
Körútja végén visszatért az irodájába, és leült a számítógépe elé. Kicsit fájt a nyaka, éjjel biztosan rosszul fordult, és elaludta. A postafiókjában üzenet várta Iantol: „Találkozunk ma este? Nézhetnénk naplementét Sanurban… vagy Kután. Azt rebesgetik, éjjel remek volt a homárzsákmány, tesztelhetnénk…” Elmosolyodott. Amióta Bálin élt, a homár olyan volt neki, mint gyerekkorában a rántott csirke. Bármikor kapható volt egy homárvacsorára. Ráadásul Ian kedves fickó, és nem azt a kemény ausztrál angolt beszélte, amit Sydney-ben hetekig szoknia kellett, hogy egyáltalán értsen valamit.
Ian ígéret lehetett volna Dóra számára, és ő dolgozott is magában azon, hogy – esetleg – ígéretet lásson a férfiban, ígéretet valamire, ami hosszabb távon is működhetne, vagy nem is hosszabb, hanem egyenesen hosszú távon, de Dóra ismerte magát.
Harmincöt évesen már tisztában volt a természetével, tudta, menekülő énje veszi át felette az irányítást, amikor már-már elkötelezné magát. Ezért is jött Balira, ezért vállalta el ezt a megbízatást. Az évek során egyre távolabb került Magyarországtól: először Prága, aztán London, majd Brisbaine, azután Sydney, és végül Indonézia… Bali abból a szempontból is megfelelőnek látszott a menekülő énje számára, hogy biztosra vette, itt nem kell attól félnie, hogy netán elkötelezi magát, nem kell megküzdenie a kísértéssel. Hiszen a balinéz férfiak – ezt a távolból is tudta – nem vonzzák őt: a magas, fehér bőrű, mézszőke hajú, határozott, öntudatos nőt. Ebben nem is tévedett. De aztán találkozott Iannel, és újra volt egy férfi a láthatáron. És ha nem törtek volna rá az álmok, az álmok, amelyek tizenhét éve mindig előjöttek – most már nappal ritkábban, de éjszaka elég gyakran –, akkor Ian valóban az ígéretet jelenthette volna számára.
De nem jelenthette azt, mert mindig Péter arca jeleni meg előtte. A srác, Péter, az igazi ígéret, akivel nem váltották, nem tudták valóra váltani az álmaikat. A fiú, akire felnézett, akivel közös életről álmodott. Igaz, tinédzserkora végén járt, talán még nagyon éretlen volt, de ha valamiben biztos lehetett, akkor az Péter iránti szerelme volt. Azt hitte, azt képzelte, azt remélte, sőt biztos volt benne, hogy lesz közös jövőjük. Közös történetük. De az álom rémálommá változott, és ők sosem tudták meg, hogy milyen lehetett volna együtt. Boldogok lettek volna? Megmaradt volna az első éjszaka szenvedélye, az egy év plátói szerelem lángolása, tartottak volna a nagy érzelmek később is? Dóra ezt már sosem tudhatta meg. Biztos volt benne, hogy Péter személye, az álomból lett rémálom határozta meg a kapcsolatait, azt, hogy képtelen volt kötődni bárkihez is, mert amint az érzékeny, női énje mélyebb érdeklődést mutatott egy férfi iránt, hirtelen előtörő menekülő énje mindig megkérdőjelezte, hogy boldog lenne-e hosszú távon az illetővel. És ő kihátrált a kapcsolatból… Dóra néha eltűnődött azon, hogy nem kellene-e pszichológushoz fordulnia, de igazából nem látta értelmét, mert az okot, a problémák gyökerét maga is ismerte.
Új üzenet jelent meg a számítógép monitorán. A jegyirodából küldte meg az ügyintéző az elektronikus repülőjegyet. Dóra megnyitotta a csatolt fájlt, és megnézte az érkezési időpontot. Ezek szerint június 29-én este megérkezik Budapestre. Évek teltek el úgy, hogy nem járt otthon, a szülei nemrégiben meglátogatták Balin, inkább ők utaztak hozzá, mert neki „nem volt szabadsága”. Persze volt, de csak akkor ment Pestre, ha rákényszerült. Valahányszor megérkezett Ferihegyre, összeszorult a gyomra. Nem beszélve arról, mit érzett, amikor Angyalföldön járt… Nem akarta azt a fájdalmat, azt a bűntudatot, azt a kínzó reménytelenséget újraélni, amit mindannyiszor érzett, amikor Magyarországon járt. A szüleivel szemben bűntudata volt: elment tőlük, még szinte gyerekfejjel, dacosan, félelemmel, ám tudva tudván: nincs maradása.
– Dorcika, itt mindened megvan, hogyan gondolod, hogy csak úgy nekiindulsz az ismeretlennek? Mi ez az őrültség? Miféle prágai lehetőségről beszélsz? – anyja sírós hangja ingerültté vált, mert látta, hogy a tizennyolc éves lány komolyan gondolja az utazást. Napokig vitáztak, de Dórának nem volt más választása, és amikor szüleiben tudatosult, mennyire konokul kitart az elképzelése mellett, apja szigorúsága hirtelen megenyhült. Mindig egyensúlyt tartottak: hol egyikük, hol másikuk húzta szorosabbra a gyeplőt, a másik meg engedett… Dórának nem volt könnyű elszánnia magát, hiszen szíve szerint maradt volna, csak esze tanácsolta: menjen. Nem tudta, jól dönt-e, amikor elhagyja a biztonságos fészekmeleget, amit a szülei nyújtottak neki tizennyolc éven át. Mégis felkerekedett… Csak hébe-hóba látogatott haza Budapestre, és minden alkalommal félelem gyötörte.
De most mégis mennie kell, alig öt napja van az indulásig, mert június 30-án otthon kell lennie. Ígéretet tett rá tizenhét évvel ezelőtt, és Dóra mindig betartotta az ígéretét. És persze kínozta a kíváncsiság is, pedig mindent tudott, ami fontos volt. De a többieket szerette volna látni. Kíváncsi volt, vajon egymás szemébe tudnak-e nézni. És arra is, hogy vajon ott lesznek-e mindannyian. Vajon betartották-e a többiek is, amit akkor, azon az emlékezetes, szörnyű napon közösen megfogadtak: hogy elmennek onnan? Dóra csak Gabival tudott beszélni, nem is beszélni: csak e-mailt váltottak, Gabi valahonnan Amerikából írt neki a szállodai címére, arra a címre, amit előző karácsonykor az apja adott meg neki. Gabi anyja véletlenül összefutott Dóra apjával valahol, Gabi így találta meg hajdani barátnőjét. Június 30-án találkoznak, Budapesten. Délután ötkor, a parkban. Bár ezt megbeszélték annak idején is, sok-sok éve, de most, abban az e-mailben újra megerősítették, és abban maradtak, hogy majd személyesen elmesélik egymásnak, miként alakult az életük azóta, hogy elmentek.
El, másfelé, oda, ahol nem nyomasztják majd őket az emlékek, ahol tiszta lappal kezdhetnek, ahol felejthetnek… A többiek valószínűleg nem tudják, hogy Dóra milyen hosszú útra vállalkozik azért, hogy ott legyen a megbeszélt napon. Annak a napnak az évfordulóján, amikor – sok évvel ezelőtt – az élete teljesen más irányt vett, mint amit gimnazistaként elképzelt. Bár azt sosem hitte volna, hogy valaha is valóra válik az egyik álma: örök melegben élhet, pálmafák lengedeznek az ablaka előtt, és az óceán morajlik néhány méterrel odébb. De míg az egyik álma megvalósult, a másik örökre elveszett. Ennyibe került, ez volt az ára. Dóra szívesen lemondott volna erről az életről, ha inkább a másik álma válhatott volna valóra, de nem volt választása.
„OK, a homár meggyőzött, találkozzunk fél hatkor a Kuta Square-en, a Ylatahari bejáratánál, és leszaladhatunk a partra, ha még a naplementét is látni akarjuk” – pötyögte a gépbe válaszul Iannek, aztán elindult, hogy megnézze, nagyüzem van-e a konyhán. Ilyentájt a medence partján sütkérező vendégek már sorra rendelik a nasi gorenget és a húsnyársat, a satayt, meg a többi fura nevű, pikánsán csípős ételt, az indonéz és a balinéz konyha remekeit. Na meg persze a hamburgert, mert az angol vendégek körében az a legnépszerűbb, vagy csupán ebben az egyetlen ételben bíznak itt, a világ végén.




A francba! A francba! Dühösen lerúgta magáról a takarót, és próbálta elhessegetni azt a rohadék szúnyogot, amelyik nem hagyta aludni. Egyszer alhatta volna ki magát, ha ez a zümmögő szörnyeteg nem lendül reggel hatkor támadásba. És vajon mire jó az elektromos szúnyogriasztó, ha nem arra, hogy kinyiffantsa ezeket az alattomos kis mocskokat? Gabi mérgesen kiugrott az ágyból, és egy törölközővel odacsapott a falra, ahol a szúnyogot sejtette. Aztán kivárt, de nem látta sehol.
– Dögölj meg, komolyan. Dögölj meg! – kiáltotta, és visszafeküdt az ágyba. Kisvártatva megint ott zümmögött a rohadt kis vérszívó a füle környékén. – O, istenem, mi a bánatért nem alhatok legalább ma?
Végül felkelt és kibotorkált a fürdőszobába. Lerogyott a sarokban álló nádfotelbe, és ültében nyitotta ki a csapot. Arra gondolt, beindítja a pezsgést, legalább átmasszíroztatja testét a jacuzzival. Kiment az álom a szeméből, vagy csak megszokta már, hogy szinte mindig korán kel: vagy a telefon ébreszti, vagy neki kell Juant ébresztenie telefonon, hogy méltóztasson időben elindulni az edzésre. Juan, az unokaöccse már huszonöt éves volt, éppenséggel felnőttnek is tekinthető, de a korai felkelést egyszerűen nem tudta megszokni. Mostanában az első tíz között volt a teniszezők világranglistáján, jobb napjain megszorította a világelsőt is, és az is előfordult, hogy egy-egy tornán megverte fiatal honfitársát – a hivatalos rangsor szerint – a világ második legjobb teniszezőjét, tehát reményt keltőek voltak az eredményei. És a bevételei. Nem csupán a tornagyőzelmek és a jó eredmények hoztak pénzt a konyhára: Gabi áldásos tevékenységének köszönhetően Juannak igen szép reklámbevétele volt, nemcsak a felszerelése, a meze és az edzőcipője kapcsán, hanem már egy gépkocsi-márkát is az ő nevével reklámoztak. Gabi volt a menedzsere, lassan több mint hét éve – a szegény magyar rokon „bébiszitterből” küzdötte fel magát ebbe a pozícióba, amihez persze az is hozzájárult, hogy Juan kikerült erőszakos, keménykezű apja fennhatósága alól. Nem bírta már a drillt, új edzőt talált, és Gabi „kisegítő személyzetből” előléphetett menedzserré, mert a nagybátyja már nem volt olyan helyzetben, hogy megakadályozhassa. Amikor Gabi kikerült hozzájuk Spanyolországba, konkrétan Barcelonába, a nyelvtanulás volt a célja, az angol, a spanyol és a katalán elsajátítása. Gabinak otthont adott nagybátyja. Károly és felesége, a saját szobáért és az ellátásért cserébe a két gyerekre: a nyolcéves Juanra és hatéves húgára, Natalie-ra kellett vigyáznia. Gabi tizennyolc éves volt, és abban az időben bárhová elment volna, csak elhagyhassa Pestet, lehetőség szerint minél előbb. Így hát nem gondolkodott azon, elfogadja-e a nagybácsi ajánlatát, azonnal igent mondott.
Juan már kissrác korában is jó fej volt, és felnézett az unoka nővérére, igazi nőnek tartotta: Gabi tizennyolc évesen is vonzó lány volt, és az különösen tetszett Juannak, hogy egy árva szót sem tudott spanyolul, s angolul is csak éppen hogy pöntyögött valamennyit. Juan, a vagány kissrác egyből megtanította a legrondább kifejezésekre, úgyhogy Gabi először a „baszd meg!”-et és a „faszom belé!”-t tanulta meg katalánul (és spanyolul), és csak később jöttek a hétköznapi kifejezések. Juant amúgy minden délután, suli után ki kellett vinnie a teniszpályára, és végigvárni az edzését. Aztán Gabi is elkezdett teniszezni tanulgatni a fiatal trénerektől, akik a kissrácokat edzették, s látták, hogy a lány mennyire unatkozik, amíg Juan a szervát, a röptét és az alapütéseket gyakorolja.
Mindennek már lassan tizenhét éve. Juan azóta elképesztően férfias, szuggesztív tekintetű, fekete hajú, magas, deltás srác lett. Ha Gabi szakmailag akarta volna jellemezni, akkor azt mondta volna, hogy ez a spanyol srác az erős és jól helyezett balkezes szervájával, a fonákkeresztjével és (jobb napjain) okos röptéivel kezdte végre meghódítani a világot. Pasiként pedig a csajokat, de Juan, számos pályatársától eltérően, nem horgonyzott le már ifjúkorában egyetlen barátnő mellett. Nőügyeit egyedül Gabival beszélte meg, hiszen az évek során nagyon jó barátok lettek. Gabi néha azt vette észre, hogy féltékenyek egymásra, ha feltűnik valamelyikük mellett egy fajsúlyos jelölt. Pedig csak testvérekként szerették egymást – unokatestvérekként–, és egymásra voltak utalva. Juan nyolcéves korától Gabi gondjaira volt bízva, a lány hozta-vitte őt, utazott velük a versenyekre, tartotta benne a lelket a vereségek után, és most már ő szervezte az egész életét. És ő hozta a bevétele nagy részét. A srácról ugyan már el lehetett mondani, hogy befutott a sportvilágban, de a nevét jó marketinggel nem csupán a sportkedvelőknek kellett „eladni”. Juan volt a legjobb barátja, akivel majdnem mindent megbeszélt. Azt is, hogy néhány nap múlva Budapestre kell utaznia. Szerencsére már Wimbledon után voltak (Juan az elődöntőig jutott), úgyhogy most kifújhatták magukat egy kicsit.
– Lehet, hogy veled megyek – mondta neki Juan a múlt héten. – Olyan rég jártam már Magyarországon, kicsit körülnézek… szépek a csajok is, tudod…
– Higgadj le intette Gabi. – Ha akarsz, gyere, de nem fogok asszisztálni ahhoz, hogy az izmos karodat mutogasd a Váci utcában a csajoknak.
– Mi van a Váci utcában?
– Mit tudom én vonta meg a vállát Gabi. – Mit gondolsz, mikor volt időm ott lófrálni?
– Karácsonykor, például. Alig értél vissza szilveszterre.
– Bocs, hogy meglátogattam a családomat.
– Semmi gáz, de hiányoztál, itt szomorkodtam egyedül.
– Paulával.
– Oké. Nem vagyok a férjed.
– Nem vagyok a feleséged.
– Azért lassan férjhez mehetsz, megengedem - ölelte át a srác. – De csak olyan pasihoz, akit nem zavar, hogy velem utazgatsz a világban, és ott vagy minden versenyemen.
– Köszi. Van egy jelölt…
– Tudom, az a szerencsétlen hülye – nevetett a srác. – Azt hiszi, kap egy könnyen kezelhető, szelíd nőt. Közben nem tudja, hogy ez egy erőszakos ribanc, aki mindent elér, amit csak akar…
– Fogd már be, és húzz el edzeni! A végén lecsúszol a világranglistáról, én pedig összeomlom anyagilag, és sosem tudom valóra váltani az álmomat.
– Nem lehetsz festő, Gabika – nézett mélyen a szemébe a srác, es a Gabikát magyarul mondta. –Nem. Ehhez van tehetséged.
– A festéshez nincs, azt gondolod?
– De van. Csak éppen te életrevalóbb vagy annál, hogy a négy fal között festegess. És sokkal hatékonyabb is, ha érted, mire gondolok…
Gabi belecsusszant a kádba, beindította a fúvókákat, és elfeküdt a vízben. Ha valaki annak idején azt mondja neki, hogy Barcelonában lesz lakása, a tengerparti sétánynál, akkor biztosan nem hisz neki, ugratásnak gondolja az egészet. És ha tizennyolc éves korában valaki azzal kecsegtette volna, hogy ő lesz a világ egyik legjobb teniszezőjének a menedzsere és legjobb barátja, akkor elküldi a fenébe. És ha akkor azzal hozakodott volna elő neki bárki, hogy elveszíti a legjobb barátnőit, akikkel négy évig együtt lélegzett, együtt álmodozott, együtt tervezgetett, hát szó nélkül hátat fordít az illetőnek. Pedig most, ennyi év után arra kellett rájönnie, hogy azóta sem volt egyetlen olyan jó barátnője, mint a másik három. Akikről szinte semmit sem tudott. De hamarosan elérkezik június 30-a, és talán találkozhat mindhármójukkal. Remélte, hogy Dóra eljön, ha már megígérte neki abban a rövid e-mailben, amit nemrégiben írt válaszként az övére. Gabi az anyjától tudta meg, hogy Dóra egy indonéz szállodában dolgozik, és csak nagyon ritkán látogatott Magyarországra az elmúlt tizenhét évben. Dóra, a legkedvesebb barátnője, akinek annyira drukkolt, hogy egymásra találjanak Péterrel. Még konspirált is az ügyben… És Szilvi. Vele még voltak elintézetlen ügyei. Es Judit? Vajon vele mi lett? Ő volt a leggyengébb. Kibírta-e, ami történt?
Gabi sóhajtott. Azóta annyit gondolt arra az utolsó napra. Miért történt minden úgy, ahogy történt? Miért kellett mindennek elromlania? Miért cseszett úgy ki velük az élet? Vagy ők hibáztak? Gabi nem tudta, vagy inkább nem akarta megválaszolni ezt a kérdést. Talán Juannal ezt is meg lehetett volna beszélni, a srácnak néha annyira jó meglátásai és megérzései voltak, de Gabi nem égett a vágytól, hogy elmesélje Juannak azt a régi történetet. Nem tudta, jó lenne-e, ha Juan elkísérné Budapestre. Persze elképzelhető, hogy jól jön majd a társasága.
Miután kiszállt a kádból, végigdörzsölte a testét egy frottírlepedővel, és besétált a nappaliba. Benyúlt az, egyik szekrény mögé, és előhúzott egy üres vásznat. A komódból elővett egy palettát, festékeket, és odakészítette a nappali üres sarkába, ahol a fény úgy esett odakintről, hogy lágyan bevilágította a vásznat. Azután farmerba, pólóba bújt, maga elé húzott néhány festéket, a piros és a vörös különböző árnyalatait, és elkezdte keverni őket. Miközben adagolta a palettára a festékeket, mintha valamilyen csodás, megváltozott tudatállapotba került volna. Már nem igazán látta a közvetlen környezetét, a nappalit; egy kép jelent meg előtte, egy kép, amely még csak a fejében létezett. Az első ecsetvonás óvatos volt, aztán, ahogy haladt előre, egyre bátrabban dolgozott. Belül szinte égette valami, hogy haladjon gyorsabban, délig meg sem állt. Amikor kicsit abbahagyta, rövid időre szinte teljesen nyugodtnak érezte magát, mintha relaxált állapotba került volna, aztán újra visszatért a festményhez, újra hajtotta a vágy, hogy odaálljon a vászon elé, és befejezze, amit elkezdett.

Már hosszú ideje érezte, hogy valami nincs rendben. Rendkívüli orra volt… ahhoz is, hogy kiszagolja a bajt. Próbálta azzal magyarázni a dolgot, hogy Endrődi mindig halálra dolgozza magát, ezért csak ritkán van együtt normálisan család. Tizennégy éves lányuk talán örült is ennek, mert már szeretett volna valamelyest kikerülni a szülői felügyelet alól, de ő egyre nehezebben bírta az egyedüllétet. És ez a fizikai egyedüllét mostanában kezdett amolyan lelki magánnyá változni – ha Endrődi otthon volt is, ha beszélgettek is, mintha valamiféle láthatatlan fal húzódott volna kettejük között. Ott a kicsi, a kétéves, és szinte sosem látja az apját. Judit tudta, érezte, hogy valami nem stimmel, talán már azóta ott motoszkált benne ez a furcsa balsejtelem, amióta Balázzsal teherbe esett. Nem volt senkije Endrődinek, ezt biztosan megérezte volna – a szó szoros értelmében. De már nem volt az övé a férfi. Vajon valaha is az övé volt? Judit szinte sosem idézte fel az egymásra találásuk történetét, még magában sem, mert akkor azzal a kérdéssel is szembesülnie kellett volna, hogy Endrődi vajon tényleg érzett-e iránta szerelmet, vagy inkább csak hozzá menekült? Mondjuk, a múltja elől? Judit talán egy kicsivel többet tudott az élettársa múltjáról, mint a férfi maga. Legalábbis a körülményekről. Nem volt büszke magára, amiért nem beszélt meg mindent Endrődivel. És másért sem volt büszke… mert hagyta a barátnőit eltűnni. De erre aztán végképp nem akart gondolni.
A gyerek a nappaliban szerelte a játékdömperét, amikor Judit odaszaladt hozzá.
– Tudod, hogy egy nagyfiú ügyesen szól, ha pisilnie kell – mondta neki, és már igyekezett is elkapni az örökmozgó Balázst, hogy kicserélje a pisis pelenkáját. Arra gondolt, talán mégis jó lenne kamatoztatni a tudását, azt a képességét, amelyhez fogható keveseknek van. Talán el kellene vállalnia a felkínált munkát? De ilyen kicsi gyerek mellett… Juditnak nem voltak megélhetési gondjai, Endrődi jól keresett, és Judit egyelőre csak tervezgette, mit kellene majd csinálnia. Majd. Majd akkor, ha a gyerek nagyobb lesz. Jól éltek itt, Budán, a harmadik kerület tetején, ahonnan belátták az egész várost, nem volt szükségük arra, hogy Judit is pénzt keressen. Neki sok-sok éve az anyaság volt a főállása. Egy ideig boldog” is volt így. Ahogy lehajolt, hogy a koszos pelenkát bedobja a szemetesbe, átsuhant az agyán, hogy már milyen régen nem boldog. Milyen régen csak áltatja magát. Nem értette, mi történik vele, és miért most történik mindez, miért gyötri napok óta ez a rettenetes feszültség. Miért nem képes a gyerekre koncentrálni, honnan van benne ez a homályos elégedetlenség. Hiszen elégedettnek kellene lennie az életével. Minden úgy alakult, ahogy tiniként még a legmerészebb álmaiban sem merte volna elképzelni. És mégis, szinte szétfeszítette valamiféle rossz érzés, aminek nem tudta pontosan az okát. Csak azt tudta, hogy nem jó most neki, már hosszú hónapok óta nincs kibékülve a világgal és főleg önmagával, és nem látja a kiutat.




A suli előtt ácsorogtam, vártam a csajokat. Szórakozottan rugdostam a köveket, és örültem, hogy nem kell benn lennem. Fenyvesi kirúgott az órájáról. „Sosem fog megtanulni angolul, mert lusta és figyelmetlen. Tűnjön el az órámról!” Ez volt az utolsó óránk, és nyugodtan kijelenthettem: szarok a rendhagyó igékre. Eddig is egészen jól megvoltam nélkülük, és ezután is megleszek. Álltam a rozsdásodó korlátnak támaszkodva, és vártam, hogy kijöjjenek a lányok, és együtt lógjunk egy kicsit. Mostanában senki nem érti, mi van velem, főleg anyámék nem, holott pont nekik tudniuk kéne, hogy másmilyen életre vágyom, mint amit ők szánnak nekem. Jogi egyetem, meg ilyenek. Baromira nem érdekel a jog. Nem érdekel, és kész. Az érdekel, hogy úgy éljek, ahogy szeretnék. Nem irodában akarok dolgozni, hanem valahol máshol, ahová nem kell bejárnom reggel nyolcra, nem akarok tárgyalásokon ülni. Szabad akarok lenni. Szilvi azt íratja majd a saját, külön bejáratú ballagási meghívójára: „Én nem leszek a szürkék hegedőse,  hajtson Szentlélek, vagy a korcsma gőze:  röpülj, hajóm, / én nem leszek a szürkék hegedőse.” Nagyon ciki, hogy nem nekem jutott eszembe ez az Ady-idézet. Irigylem Szilvit ezért, meg persze azért is, hogy az apja ismerőse külön meghívót csinál majd neki. Én sem leszek a szürkék hegedőse. Tudom, hogy mit nem akarok. „Hát akkor mit akarsz, Dórika?” – ez anyámék kedvenc kérdése. Szerelmes akarok lenni, boldog akarok lenni, pálmafákat, tengert akarok látni, nem szürkeséget, és nem akarok többé fázni. Nem akarok síelni. Nem akarok főzni. ÉLNI akarok. Amit anyámék sosem csináltak.
Így filóztam, amikor valaki megérintett. Hátrafordultam. Magas, izmos, vékony srác, hullámos haja a válláig ér, és olyan kifejező, mélybarna a tekintete, hogy azonnal elvesztem benne. Nem tudom, mi történt ott, abban a pár másodpercben, de hirtelen belevesztem Péter tekintetébe, és szerettem volna hozzábújni. Hogy gondolhattam ezt? Mi a franc történt velem? Az egyik barátnőm fiúja, mi a fenét képzelek?

Zavartan beszélgetni kezdtünk valamiről, talán arról, hogy mit keresek tanítási időben a suli épülete előtt, de láttam rajta, hogy vele is történt valami. Basszus. Van olyan, hogy egyetlen másodperc alatt szerelmes lesz az ember? Belezúghatsz valakibe egyetlen pillanat alatt? Azt hiszem, pszichológusnak kéne mennem. Talán, ha belehúzok egy kicsit, fel is vesznek. Egy pszichológus élete biztosan érdekesebb, mint egy jogászé.

Úristen, belezúgtam. Szerelmes vagyok. Olyan, mintha a testem nem is lenne az enyém, mintha független lenne tőlem, mintha a lelkemben akaratomon kívül történnének furcsaságok. Zakatol a fejem, és közben annyira boldog vagyok.

Nem tehetem ezt. Nem jöhetünk össze. Nem. A rohadt életbe, szerelmes vagyok. Ilyen kibírhatatlanul fájdalmas a szerelem? Miért nem mondta ezt senki?




Dóra az éjszakákat szerette legjobban itt, Balin. Szeretett kiülni a teraszra, meggyújtani a szúnyogriasztó füstölőket, és hallgatni az éjszaka izgalmas neszeit, a madarak – európai fül számára – furcsa trilláit, a távolból vagy a partról hallatszó kutyaugatást, az Indiai-óceán mély morajlását. Hőség volt éjszaka is, de nem annyira elviselhetetlen. Dóra a teraszon ült, a nádfonatos székben, ölében a régi füzet, amit a szülei hoztak el neki néhány hónapja, amikor meglátogatták. NAPLÓ volt, lakattal. Azóta Dóra már levágta róla a lakatot, de csak ma este nyitotta ki először a keménykötésű könyvecskét. Nem tudott tovább olvasni. Mosolygott, de belesajdult a lelke, ahogy az egykor írt sorokat, még kiforratlan betűit olvasta. Érezte, hogy akkor volt először és utoljára ennyire mámorosan, naivan boldog. Most, harmincöt évesen – még csak harmincöt éves, vagyis dehogy: már harmincöt éves! – örökre lemondott róla, hogy valaha is része lesz még abban a kínzóan gyönyörű várakozáshoz fogható érzésben, amellyel Pétert várta.
Különös, hogy egy csinos, fiatal nő egyedül jön ide, mondta neki Ian az este, de azért látszott: nem bánja, hogy Dórának nincs senkije. A Kuta Square-en találkoztak, Kuta központjában. Egykor nagy élet volt errefelé, itt történt minden fontos dolog – tudta meg a férfitól még korábban. Kuta a balinéz szörf paradicsom, hatalmas hullámokban tör a part fele az óceán, és ez az a hely, ahol a modern kor vívmányai a balinéz hagyományokkal párosulnak. A robbantás óta azonban elcsendesült errefelé minden, a turizmus visszaesett és a balinézek életszínvonala egyre romlott. Az egykor oly udvarias, tartózkodó helyiek most valósággal lecsaptak a külföldiekre, és bármit eladtak volna nekik pár rúpiáért cserébe. A téren a teraszos éttermekben üldögélt néhány vendég, volt egy kis forgalom a Alatahari áruházban is, az épület előtt helyiek árulták a silány óramásolatokat. Ian már a Matahari előtt ácsorgott, látszólag ügyet sem vetve az árusokra, és amikor meglátta Dórát, odasietett hozzá. Lesétáltak a partra. Itt már szokás szerint gyülekezett a tömeg. A balinézek Kuta beachen naplementekor belegázoltak az óceánba, az utolsó fénysugarak köszöntésére. Dórát elbűvölték ezek a romantikus hangulatú esték, az, hogy a helyiek ennyire szerették és tisztelték a vizet, és ennyire együtt éltek a természettel. Esténként megünnepelték a naplementét, mint ahogyan mindent, amit csak lehetett. Többségük nehezen élt, de nem elégedetlenkedtek. Hiszen meleg volt, minden reggel feljött a nap, és minden este lement. Az ő szemükben ez azt jelentette, hogy rend van a világban és az életben. Sárga homokos volt a part, mezítláb járkáltak az emberek, sok fiatal a sekély vízben focizott, turisták és helyiek ücsörögtek a meleg, puha homokban, beszélgettek, nézték a vöröslő égitestet a távolban, ahogy mind mélyebbre süllyed a látóhatár szélén. Még a faragott sakk-készletet kínálók és az ételárusok is megálltak bámészkodni. Dóra lehuppant Ian mellé a földre, lerúgta a strandpapucsát, és meztelen lábfejét belefúrta a homokba. Előttük egy fiatal pár kézen fogva bement az óceánba, és egyre többen gázoltak be a vízbe. Aztán mintha elhallgatott volna mindenki a parton, még a gyerekek is, talán az óceán morajlása is elnémult egy pillanatra, amikor bekövetkezett az esemény. Elképesztő hirtelenséggel történt: a bíborszínű nap utolsó sugaraival teljesen bevilágította a partot, vörös burokba vonta a vízben állókat, aztán egy szempillantás alatt eltűnt a látóhatárról. Sötétség borult a tájra, annak, aki idegen volt errefelé, teljesen váratlanul, még Dóra sem tudta megszokni, pedig már jó egy éve élt Balin. Mámoros pillanat volt ez, amikor a féktelen nappal – szinte átmenet nélkül – buja éjszakává változott.
Sötétedés után Iannel sétáltak még egy kicsit a parton, nézték, ahogy a part menti kis éttermek előtt kigyúlnak a fáklyák. A pálmák körvonalai kirajzolódtak a lángok fényénél, és újra hangosan morajlott az óceán. Dóra látta, ahogyan a balinéz „beach boyok”, a Kuta parti dzsigolók sorra szólítják le a férfi kísérő nélküli külföldi nőket. Ezek a srácok ebből éltek: a testüket, szerelmüket árulták a magányos nyaralóknak. Általában „sötéten jóképűek” voltak, már amennyiben valakinek bejönnek a balinézek (Dórának egyáltalán nem), szuggesztív tekintettel, és azzal a fajta önbizalommal, hogy ők bizony képesek boldoggá tenni egy nőt. Egyikük-másikuk szőkére festette sötét haját, az eredmény valamilyen sárgás – rossz esetben répavörös – hajszín lett, de ezek a pasik nagyon hittek magukban. Legtöbbjüknek helyi barátnője, esetleg családja volt, ám akadtak köztük egyedülállók is, akik valóban arra vártak, hogy egy gazdag nő majd magával viszi őket férjnek, és aranyéletük lesz – mondjuk, Ausztráliában. Dóra látta rajtuk, hogy nagy gazemberek, és egyszerűen ki nem állhatta pökhendi magabiztosságukat. Az ubudi „szépfiúk” sokkal kifinomultabbak voltak. Dóra Balira érkezése után körutazást tett a szigeten, és az idegenvezetőjével megfordult Ubudon is. Ez a falu a művészetek fellegvára Balin, itt élt és alkotott annak idején több holland festőművész is, és – a festmények mellett – itt készültek a messze földön híres, balinéz fafaragványok is (tikfából, ébenfából vagy azok utánzataiból). Istenszobrok, Garudák, rizsföldön dolgozó parasztembereket ábrázoló faragványok… Ülnek az ügyes kezű mesterek az épületek teraszain, és bámulatos gyorsasággal faragják a szobrokat. És Ubudon mindig akad egy-egy megnyerő külsejű, angolul kifogástalanul beszélő, tradicionális balinéz viseletbe – sarongba, fehér felsőbe öltözött fiatalember, aki fehér, trópusi virágot tűz a füle mögé, és aki felajánlja a segítségét a turistáknak. A turista nőknek, főleg. Az ilyen ubudi férfiak kulturális túrát tesznek a külföldivel, mesélnek a hagyományokról, elviszik egy jó helyi étterembe, elkalauzolják valamilyen tradicionális balinéz táncelőadásra, és ha eljön az este, olykor egyéb szolgáltatásokat is felajánlanak, persze csak finoman jelezve, hogy másra is kaphatóak. Nem szerelmet kínálnak, de a szerelem illúzióját. Az ubudi „dzsigolók” igazán kellemes, rokonszenves férfiak – könnyen elvarázsolják a magányos nőket, és kulturáltan fogadják el a szolgáltatásaikért járó, busás jutalmat. Pedig szinte valamennyien házasemberek, nem vágynak el Baliról jobb körülmények közé – megteremtik a viszonylag élhető életet önmaguknak és családjuknak. Dórát előre figyelmeztette idegenvezetője, hogy Ubudban biztosan melle akar majd szegődni egy-egy ilyen férfi, és így is történt. Dóra elismerően nyugtázta, hogy ezek a pasik – többségük nem is volt olyan fiatal, mint a Kuta-boyok – igazan értenek a hódításhoz. Értelmes, művelt társalgók, és képesek úgy bemutatni egy másfajta kultúrát az idegennek, hogy az be is tudja fogadni. Dóra persze csak néhány szót beszélt velük – amikor a férfiak látták, hogy nem vevő rájuk, tapintatosan visszavonultak.
A séta után a KuDeTában, az egyik népszerű Ku-ta-parti szórakozóhelyen vacsoráztak Iannel. Ők maguk választották ki vacsorájukat az elképesztően színes páncélzatú, legumizott ollójú eleven homárok közül. A látványkonyhában a séf aztán egyetlen határozott ütéssel kettécsapta a nyilván jobb sorsra érdemes lényeket, majd roston megsütötte őket, amíg a páncéljuk égettvörössé, húsuk omlóssá és hófehérré nem vált. Fűszervajjal és citrommal tálalták, Dóra csípős szószt kért hozzá. Ian is megkóstolta a méregerős mártást, és utána percekig vöröslő fejjel köhögött. A lány megpróbálta leplezni a mosolyát, és eszébe jutott, hogy annak idején az apja mindig azt mondta: „Ha megeszed, te vagy az erősebb!” Gyerekkorában sírt, amikor ráharapott egy erős paprikára, sokáig kivágta az erejét, és ha valamilyen étel csípős volt, az első falat után nem volt hajlandó többet lenyelni. Érettségi utáni nyáron kapott rá az erős ételekre, mert amikor csípte, marta a száját az égetően erős fűszer, akkor úgy érezte, vezekel. Valamiféle mazochizmus késztette rá, hogy erős paprikát egyen, minél erősebbet, hogy könnybe lábadjon tőle a szeme, mások azt hitték, a paprikától könnyezik, holott azért sírt, mert a lelke, a szíve fájt, és a testi „szenvedéstől” várta, hogy enyhüljön ez a fájdalom. Az évek során a szenvedésből lassan szenvedély lett: immár szerette, sőt vágyta a csípős ízeket. Balin végre megtalálta azt az ízt, amit régóta keresett: a szambal szószt, telis-teli méregerős csilipaprika darabokkal. Szinte minden hal-és húsételhez kért ilyet, akár illett hozzá, akár nem. Már nem vezeklésből, hanem élvezetből. Egyébként is a markáns ízeket kedvelte: a nyálindítóan savanyú lime-ot, a mézédes dinnyét, a borssal megszórt epermártást, a fanyar, vadul keserű csokoládét… Néha elgondolkozott azon, miért ilyen szélsőséges az ízlése, miért kell annyi fahéjat szórnia a kávén díszelgő tejhabra, miért nem eszi meg a semleges ízű (szerinte ízetlen) rizst a satayval, miért sóz meg mindent annyira? Miért nem képes élvezni a szolidabb ízeket? Valószínűleg pontosan azért, amiért nem tudott, nem mert kötődni egyetlen férfihoz sem. Legalább az ízlelőbimbóinak meg akarta adni a maximumot. Ha már a lelke nem kaphatta meg… Más az italba menekül, ő a különleges, sajátos ízeket kereste. Van olyan, hogy valaki az ízekbe menekül? – ezen tűnődött, miközben Ian köhögött, prüszkölt a csípős mártástól. Ez a pasi nem az ő embere volt. A zsigereiben érezte. De azt is, hogy vélhetően előbb-utóbb mégiscsak viszonya lesz vele, hátha… hátha tévedett. Legalább egy esélyt adhatna maguknak. Ha nem is a szerelemre, de a szeretetre, arra, hogy esetleg társra találjanak egymásban. Esélyt, de nem ma este, gondolta.
– Hogy kerültél ide Budapestről? – kérdezte váratlanul Ian.
– Hosszú… – legyintett Dóra.
– Mit csináltál az egyetem után? Budapesten dolgoztál?
– Nem Budapesten, hanem Prágában végeztem, közben dolgoztam helyi éttermekben, majd egy kis szállodában… Aztán Londonba mehettem. Ott végigjártam a ranglétrát: először recepciós voltam, aztán étteremmenedzser, utána a szobalányokért feleltem, azután a beszerzésekért… Már menedzserként dolgoztam, amikor részt vettem Ausztráliában egy ösztöndíjas képzésen, majd ennek kapcsán jelentkeztem egy ausztrál hotellánchoz, és állást kaptam tőlük Brisbaine-ben. Ott is „alulról” kezdtem, de gyorsan lehetett előrelépni, a végén már értékesítési menedzserként dolgoztam. Az egyik tulajdonos ausztrál volt, és egyszer csak szólt, hogy Sydney-ben megnyitott egy kétszáz szobás szállodát, és szüksége lenne ott rám, mint helyettes vezetőre. Nem haboztam. Aztán a cégük átvette a Dewata Resortot, itt, Balin, es a tulajdonos megkérdezte, átjönnék-e ide. Így kerültem a szigetre…
– Annak alapján, amit elmondtál, nekem kéne tőled szakmai tanácsokat kérnem, nem fordítva. Egyébként sosem akartál Budapesten dolgozni?
– Sosem – jött a határozott válasz.
– Miért? – érdeklődött a férfi. Dóra megvonta a vállát. Ezt túlságosan személyes kérdésnek találta, bár Ian nyilván nem annak szánta… De nem akart válaszolni rá.
– Nem tudom. Nem érdekelt. Ez a kihívás.
– Hát, itt legalább tüntettek ellened – nevetett az ausztrál. – Ez biztos nem fordult volna elő máshol a világon.
– A balinézekkel sokáig nem tudtam mit kezdeni – vallotta be Dóra. – Úgy értem, aranyosak, helyesek meg minden… de ez a munkatempó… és főleg, hogy időnként tök fölöslegesen magyarázol nekik, nem akarják felfogni, miről beszélsz. Ma már nem borítanak ki annyira, mint amikor idekerültem, de az igaz, hogy még soha, sehol nem éreztem magam annyira tehetetlennek, mint itt az első időkben. Megérkeztem a világ egyik turistaparadicsomába, és mintha a szálloda alkalmazottai egy másik bolygón éltek volna, egyszerűen nem lehetett velük kapcsolatot teremteni. Legalábbis nekem nem sikerült. Pedig bevetettem a teljes kommunikációs eszköztáramat.
– De most már minden rendben. Vagy nem?
– Hát… szokjuk egymást – nevetett fel Dóra. –Szerintem kezdem kihozni belőlük a maximumot.
– Ha majd te is tizenöt éve élsz itt, mint én, egészen megszokod ezt a tempót, és nem próbálod megváltoztatni azt, amit nem lehet.
– Tizenöt év… – kezdte Dóra, de aztán nem fejezte be a mondatot. A világ egyik legklasszabb helyén lehetett, mégsem volt benne biztos, hogy tizenöt évet itt akarna tölteni. De akkor mit akar? Esetleg… élne itt is, ha lenne mellette egy férfi. A nagybetűs férfi. Sajnos, ez a férfi valószínűleg nem Ian lesz. Ha lesz egyáltalán.
Ian mesélt arról, mit szeret Balin, mi tartja itt immár tizenöt éve. A végtelen szabadság, így mondta. Azt szemérmesem elhallgatta Dóra elől, hogy balinéz nőt vett feleségül, akitől néhány éve vált el – Dóra ezt a kínai szálloda-igazgatónőtől, Yennitől tudta –, és akitől van egy gyereke. Végül is, ez lényegtelen ebben a pillanatban, gondolta Dóra. Hiszen, ha komollyá válna a kapcsolatuk, akkor úgyis kell erről beszélniük. Ha meg nem lesz komoly kapcsolat, akkor minek szóba hozni?
Vacsora után még sétáltak a parton, ittak egy gyümölcskoktélt, majd meleg öleléssel elváltak egymástól. Dóra visszaautózott Cangguba, a kis tengerparti faluba, amely nem volt messze Kutatól, de a keskeny aszfaltút összevissza kanyargott a rizsföldek és a falvak között, ráadásul kerülgetnie kellett a kocsiúton haláli nyugalommal heverésző kutyákat. Befordult a faluba, látta, hogy az egyik parti étterem még nyitva van, de a teraszán nem ült egyetlen turista sem. Beállt a Dewata Resort parkolójába, aztán elsétált a főétteremig, szerette volna látni, milyen a forgalom.
Noha tizenegy is elmúlt már, néhány asztal még foglalt volt.
Dóra felment az apartmanjába, elővette az éjjeliszekrény fiókjából egykori naplóját, és fellapozta, majd az első bejegyzést elolvasva rögtön be is csukta. Aztán még sokáig ült a teraszon, és hallgatta a balinéz éjszaka neszeit.




Gabi a mobiljára ébredt. Ránézett, és amikor meglátta, ki a hívó, azonnal felkapta. Angolul szólt bele. –Jó reggelt, Robert. Itt hajnal van.
– Itt is – hangzott a válasz.
Gabi az órájára meredt, és összehúzott szemöldökkel számolni kezdett.
– Az nem lehet – mondta. – Ott még éjszakának kell lennie.
– Ott igen. De itt reggel van.
– Mégis, miről beszélsz? Ittál?
– Nem. Itt vagyok a reptéren. Barcelonában.
– Úristen! – csúszott ki a száján.
– Mi a baj, pasi van nálad? – hangzott azonnal a kérdés.
– Dehogy – felelte, és azt gondolta, azért ez gáz. Aznap találkozott volna Carlosszal, amit persze lemond majd, de mi lesz Juannal? Ha megtudja, hogy Robert eljött ide, azért, hogy vele találkozzon, teljesen kész lesz. A srác utálta Robertet, Gabi az idejét is tudta, mióta: kereken öt éve, amikor Robert, a kiöregedőben lévő, egykori világelső harmadszor is megalázó vereséget mért rá. És éppen a Roland Garroson, a legjobb nyolc között, pedig Juan akkor salakon már verhetetlennek érezte magát. És valószínűleg Juan is tudta, hogy rettenetesen viselkedett akkor a teniszpályán. Hisztizett, kiabált, beszólt a bírónak, egyszerűen nem bírt lecsillapodni. Ez persze a koncentrációjának is rosszat tett, a mérkőzést elsősorban fejben vesztette el, nem a felkészültsége vagy a fizikai kondíciója miatt, hanem azért, mert az indulatai elragadták. Gabi dühös volt az unokaöccsére, és imponált neki Robert játéka. Robert akkor már harmincnégy éves volt, de még mindig az amerikaiak második legjobb játékosának számított. Míg Gabinak nem volt ellenszenves az amerikai. Juan gyűlölte őt. Pedig a srác igazán melegszívű volt, és mindenkinek megbocsátott, annak is, aki esetleg sportszerűtlen volt vele a pályán. Azonban Roberttel szemben ő volt sportszerűtlen, – és valószínűleg önmagának nem tudott emiatt megbocsátani, ezért utálta az amerikait. Juan azóta sokkal higgadtabb lett a pályán, a bírói ítéleteket szinte sosem kérdőjelezte meg, és a Challenge-lehetőséggel (vagyis, amikor visszanézhetik a játékosok, hogy bent volt-e a pályán a találat) is meglehetősen ritkán élt – csakis akkor, ha szinte biztos volt benne, hogy neki van igaza. Szóval, az unokaöccse lehiggadt, de Robert iránti ellenszenve változatlan maradt. Utoljára idén, Wimbledonban találkoztak, Robert már csupán nézőként és az egyik amerikai sportcsatorna szakkommentátoraként jött el, és Juan épp csak odavetett neki egy köszönést, egyébként nem beszélt vele. Sőt, Gabira is elég sértődötten nézett, amikor látta, hogy szoba áll az amerikaival. Azt nem tudta, hogy Gabi már hónapok óta, valahányszor összefutottak egy-egy tornán, jókat beszélgetett Roberttel. És azt sem tudta, hogy Londonban sor került az első randira is, amely után Gabi elbizonytalanodott: lesz-e folytatás, találkoznak-e még? A tipikus női kérdések. Bármilyen biztos vagy is magadban, egy igazán klassz pasi megjelenése képes ezt a magabiztosságot egyetlen pillanat alatt összezúzni, mosolygott Gabi. De Robert most itt van Barcelonában. Mi lesz, hogyan lehetne elkerülni, hogy összefusson a két pasi? Illetve három…
– Akkor jó. Hol találkozunk?
– Mondom a címemet, írd fel!
Gabi letette a telefont, és villámgyorsan kiugrott az ágyból. A fürdőszobába indult, de a nappaliban meglátta a nemrég befejezett festményét. Sebtében megtapogatta, és amikor érezte, hogy már száraz, óvatosan betette az egyik gardróbszekrénybe. Aztán rohant, hogy elkészüljön, mire Robert megérkezik. Eddig volt képes előre tervezni, legalábbis a magánéletében – a többi majd elválik.
A férfi gyorsabb volt, mint Gabi képzelte. Alighogy kilépett a kádból, máris csöngettek. És az ajtóban ott állt a pasi, aki tíz éve még a világ talán legjobb teniszezőjének és legsármosabb szívtiprójának számított, arcán szerény mosollyal – és kezében egy nem túl kicsi bőrönddel. Gabi mosolyogva átölelte, Robert nyilván érezte a forró fürdő után a bőréből áradó édes mézillatot, aztán sokáig csókolóztak a nyitott ajtóban. Gabi már régen várt efféle érzésre, arra, hogy ilyen bódult állapotba kerüljön; sejtette, hogy előbb-utóbb bekövetkezik majd, és akkor Carlosnak (akit Juan egyszerűen csak a „szerencsétlen” jelzővel illetett) többé nem lesz helye az életében. Csakhogy ez nem volt ennyire egyszerű, ugyanis a férfi, aki ebben a pillanatban vadul csókolta Gabi száját és keményen ölelte izmos testét, nemrégiben még az amerikai bulvárlapok címoldalán szerepelt, pedig egy ex-teniszező ritkán kap ekkora figyelmet. Ám Robert igazán kiérdemelte ezt az érdeklődést: egyszerre ejtett teherbe egy énekesnőt és a feleségét. És a véletlen egybeesések itt nem értek véget: nagyjából akkor szakított az énekesnővel, amikor a feleségétől elvált. Úgyhogy most két azonos korú, pici gyerekről gondoskodik, akik felnőve nyilván jó barátok lesznek, de a két gyerek anyja még nem állt kifejezetten készen a barátságra – ellenkezőleg: ki nem állhatják egymást, és mindig találnak alkalmat arra, hogy a Robertről szóló kedves kis sztorik eljussanak az újságírók fülébe. Gabi csak a bulvársajtóból értesült minderről. Nemrég az interneten is utána olvasott a történteknek, ám a sztorik főhőse, Robert eddig neki semmit sem mesélt ezekről a – Gabi szerint fontos – magánéleti fordulatokról. Gabit persze nem kellett félteni, bár Juan olykor aggódott miatta, de a menedzsere olyan nő volt, aki ki tudott állni a saját érdekeiért, akit nem lehetett az orránál fogva vezetni. Ám most, ahogy belesimult Robert karjába, úgy érezte, életében először tart valamitől, az ismeretlentől, attól, hogy ő is hasonló sorsra jut, mint az a szerencsétlen énekesnő vagy az a szerencsétlen feleség. Beléptek az előszobába, Robert ledobálta a cuccait, Gabi nézte, és arra gondolt, nem is tűnik olyan veszedelmesnek. Ráadásul kopaszodik. Nem, ő biztosan nem szeret bele úgy, hogy teljesen elveszítse a fejét, és kilegyen szolgáltatva egy ilyen nőcsábásznak. Egyébként is, Juan megölné a pasit, ha az rosszul bánna vele. Na jó, lehet, hogy őt is megölné, ha megtudná, hogy összejött pont az egyetlen Ellenséggel.
– Meddig maradsz? – suttogott a férfi fülébe.
– Két hét… jó lesz? – vetett rá fürkésző pillantást Robert.
– Nagyon… – bújt hozzá Gabi. Így is érzett: jó, hogy Robert nem két napig marad, hanem két hétig, de rögtön belé is hasított: Juan elől nem tudja két héten keresztül eldugni a férfit. Más kérdés, hogy mit szólna az ex-teniszező, ha rájönne, hogy titkolja őt unokaöccse előtt. Gabi fején átvillant, hogy amint egy nő életében megjelenik egy fajsúlyos férfi, azonnal bonyodalmak sorát indítja el. Mintha ez törvényszerű lenne. Robert mindeközben Gabi segítségével megszabadult a ruhadarabjaitól, és egymást átölelve a hálószobába indultak.
– Nem a szex miatt jöttem – hangsúlyozta a férfi, Gabi pedig bólintott. Ahhoz tényleg túl nagy utat tett meg Robert, hogy csupán le akarjon feküdni vele. Az ágyhoz érve, Gabi hirtelen rájött a megoldásra. Elhívja magával Robertet Budapestre, így nyugodtan együtt lehetnek majd, s nem kell tartania attól, hogy Juan előtt lebuknak. Nem beszélve Carlosról, akit szintén nem akart megbántani azzal, hogy egy másik férfival mutatkozik a városban, akkor, amikor hivatalosan még együtt járnak.




– Milyen volt az a suli, ahová jártál? – kérdezte Giancarlo. Udine egyik keskeny terén ültek, szemben a városházával, egy étterem teraszán. Tűzött a nap, de a vörös napernyők árnyékot adtak a vendégeknek. Szilvi carpacciót evett salátával, Giancarlo most nyelte le az utolsó falatot a tenger gyümölcseivel készült spagettiből. Szombat volt, eldöntötték, hogy ez a nap a céltalan semmittevésé és a vásárolgatásé. Meg az ismerkedésé. Találkozásuk váratlan és viharos volt, döntésük hirtelen – de még rengeteg-fehér folt maradt mindkettőjük életében, amelyeket előbb-utóbb fel kell tárniuk a másiknak. Mivel bűvölte el őt Giancarlo? – Szilvi sokat tűnődött ezen. Talán azzal, hogy mindig önmagát adhatta előtte, nem kellett eljátszania a szórakoztató, érdekes nőt, nem kellett folyton azon agyalnia – mint a múltban néhány pasijánál –, hogyan tartsa fenn a férfi érdeklődését. Giancarlo mellett végre elengedhette magát, nem kellett mindig „standby üzemmódban” lennie. Szokatlan, de kifejezetten jó érzés volt, hogy végre lazíthat, hogy majdnem teljesen biztonságban érezheti magát a férfi mellett, akit szeret, aki tetszik neki… Biztonságban volt – legalábbis az elmúlt hónapokban egyre erősödött benne ez az érzés.
– Melyikre gondolsz? – kérdezett vissza.
– Hát a budapestire. Ahová osztálytalálkozóra mész.
– Ja – bólintott Szilvia, és nézte a férfit. Tetszett neki borostás arca, az, hogy olyan igazi, latin macsós kinézete van, és szenvedélyesen tud szeretni. –Hát… semmi különös. Vagy talán nagyon is az. .Akkoriban nem volt divat Magyarországon, hogy a diákokból mindenáron kihozzák azt, amihez tehetségük van. Nem tudom, most mi a helyzet, de akkor a mi sulink kivételnek számított. És a tanáraink is. Nem az volt a legfontosabb, hogy mindent bemagolj a világtörténelemről, a számrendszerekről, a fizika törvényeiről, meg mit tudom én miről… Hanem az, hogy felszínre hozd a benned szunnyadó tehetséget.
– Így lettél író… Ott hozták elő belőled…
– A nyelvekhez volt tehetségem, tudod, olaszos voltam, és igen, akkoriban kezdtem írogatni. Novellákat, tárcákat, verseket… Ott indítottak el. Ha nincs a magyartanárom, aki felismerte a képességeimet, ma talán mással foglalkoznék, olyasmivel, amit nem szeretnék ennyire.
– És a többiek… az osztálytársaid?
– Nem tudom, mi lett velük – vonta meg a vállát Szilvia. – Volt pár jó barátnőm. Egyiküknek a szervezéshez volt remek érzéke, és amikor ez kiderült róla, attól kezdve ő szervezte az összes iskolai rendezvényt. Közgazdász akart lenni, vagy pszichológus… nem tudom, végül hogy alakult az élete. Egy másik csaj szuperül fotózott meg rajzolt, nála a művészeti irány volt a kézenfekvő.
– És a fiúk? – simogatta meg a kezét Giancarlo. –Velük sem találkoztál azóta?
– Nem. Meséltem már, hogy érettségi után rögtön férjhez mentem.
– Örülhettek a szüleid…
– Nem mondanám – komorult el Szilvia arca. –De tudod, akkor már elveszítették a bátyámat, nem akartak engem is elveszíteni… Nem akartak keménykedni, nem próbáltak erőnek erejével visszatartani attól, hogy Olaszországba költözzem egy fiatal srác menyasszonyaként. Inkább elengedtek, bár valószínűleg úgy gondolták, hogy életem legnagyobb hülyeségét követem el.
– Elveszítettek a bátyádat?
– Meséltem, hogy belépett abba a gyülekezetbe, vagy szektába… nem tudom. Akkoriban teljesen elvadult a családtól, néhány hónappal előttem cuccolt el otthonról. Összeköltözött az egyik szektatársával. Anyámék teljesen maguk alatt voltak.
– Hogyan tudtad abban a helyzetben otthagyni őket?
– Muszáj volt eljönnöm sóhajtott Szilvi. – Egyrészt azt éreztem, hogy most már minden reményüket nekem kell beteljesítenem, Tibi helyett is. Az elvesztett fiukat kárpótoltam… túl nagy volt rajtam a teher. Szerencse, hogy Tibi később kiábrándult az egészből, és teljesen megszakította kapcsolatát a szektatársaival. Anyuéknak sokat jelentett, amikor elkezdett hazajárni a vasárnapi ebédekre. Akkor én már Olaszországban éltem. Majd elmesélem, egyszer még biztosan elmesélem, miért akartam mindenáron eljönni Magyarországról, de most nem akarok beszélni róla. De biztosíthatlak, nem egy pasi volt a háttérben…
– Tehát nem a szerelem – nem lehetett tudni, Giancarlo kérdezi, vagy kijelenti.
– Tudod, hogy névházasság volt.
– Tudom – bólintott a férfi. – Nem én leszek az első. Volt egy elődöm. Ráadásul a honfitársam. De jó nekem!
– Fölösleges gúnyolnod. Így lettem olasz állampolgár. Megnyíltak előttem a kapuk. Itt tanultam tovább. És, végül is, így találkozhattunk…
– Mire jó egy férj! – mosolygott Giancarlo, aztán kifizette a számlát, felsegítette Szilviát, és átölelte. Összebújva andalogtak a sétálóutca felé. Szilvia maga sem értette, miért, de egyre lazábban, felszabadultabban érezte magát itt, ebben a Rómához képest álmos, unalmas kisvárosban. Lassacskán elfogadta a tempót, kezdte élvezni, hogy nem csupán napi tíz-tizenöt percet tölt el a szabadban, hanem akár órákat is. Egyetlen dolog nyomasztotta csak: írnia kellett, muszáj volt. Nem mások kényszerítették erre, hanem ő maga, már régóta. A Gioriuita szerkesztőségében is maga szabta meg a penzumát, a főnökei csak örültek neki, hogy mindig van kedve új anyagokhoz, új témákhoz, és az ötlettára sem látszott kiürülni. Szilvia mindig meg tudott újulni, talán éppen azért, mert az írás olyan belső késztetést jelentett neki, amely nélkül üresnek érezte magát, napjait meg céltalannak. Az írás volt számára az önkifejezés egyetlen eszköze. Talán ezért is volt eleinte nehéz neki itt, Venzonéban. Hiszen szabadúszó újságíróként már közel sem akadt annyi megrendelése. Nem dolgozott annyit, mint amikor még főállásban írt. Megriadt, nem tudta, mi lesz így vele. Hiába szeretett bele egy klassz pasiba, hiába volt ez a nagy lángolás, ha az egész addigi életét fel kellett adnia emiatt. Nemcsak az írás hiányzott neki, hanem a nyüzsgés is. Az ijesztette meg leginkább, hogy túl sok ideje maradt gondolkodni. Arra döbbent rá a Venzonéban eltöltött bő két hét alatt, hogy nem véletlenül írt olyan sokat az elmúlt években. Mert ezzel elterelte a figyelmét arról, ami a lelkében zajlott, és így nem emésztette annyira az önvád. Lekötötte magát: a pörgessél, a feladatokkal, a társasági élettel, a színielőadásokkal… Most viszont légüres térbe került, ahol nem maradt más neki, csak a szerelem. Persze ez fontos volt, a legfontosabb, de a gondolatai – Giancarlo és az új élete mellett – újból a régi dolgok körül forogtak, és ismét az a szörnyű érzés erősödött meg benne, hogy minden másképp történhetett volna. Hogy nem így kellett volna végződnie.
Maradt a szerelem, abba kapaszkodott, és az agya kikapcsolt, amikor a „női regényeket” olvasgatta, amelyekről kritikákat kellett írnia. Nem érezte túl jól magát a bőrében. Ám abban is biztos volt, hogy muszáj végre szembenéznie önmagával, és muszáj lenne végre feldolgoznia magában a történteket, mert csak így kezdhet új életet a mellett a férfi mellett, akit szeret. És amikor mindez tisztán megfogalmazódott benne, rátalált valami másra, ami pótolhatta mindazt, amit Rómából elköltözve elvesztett.
Ez a valami a saját regénye volt, amelyet magyarul írt, már régen elkezdte, talán két-három éve, egyik magyarországi látogatása után, de Rómában abbahagyta. Azért, mert más dolga volt. Illetve… nem is azért. A valódi ok az volt, hogy a regényírás feltépte benne a régi sebeket. Márpedig ő jól akarta érezni magát, azért tett mindent, hogy jól érezhesse magát. De itt, Venzonéban ismét elővette a regényt; eleinte csak újra és újra elolvasta, aztán bizonytalanul hozzáírt néhány sort, ám mostanra beszippantotta a történet, és csak rótta a sorokat, s ha nem írt éppen, akkor is a regény szálait göngyölítette magában. Számára is meglepő volt a felismerés: a regényírás, annak a régi a történetnek a felidézése immár nem a fájdalmat fokozta benne, hanem felszabadító, gyógyító terápiának bizonyult.

– Ezt nézd meg! – nyújtotta a férfi a borospoharat Juditnak. A nő elmerengve pillantott a mélyvörös színű italra, majd a kezébe vette az öblös poharat, és lassan az orrához emelte. Behunyt szemmel tartotta, a pohárból kipárolgó illatokra koncentrált. Nem figyelt a körülötte lévőkre, azt sem vette észre, hogy elhallgatott a társalgás.
– Szarvasgomba. Föld. Feketeáfonya. Eper… talán. Nem földieper, inkább szamóca, vadszamóca. Föld, erős földillat – sorolta lassan, és kinyitotta a szemét.
– Fantasztikus vagy. Megkóstolod?
– Tudod, hogy nem szeretem – csóválta a fejét Judit. Ha majd muszáj lesz, megkóstolom. Csak akkor, ha nem tudod, mit írj a címkére… – mosolygott.
– Jöhet a következő? A másik…
– Persze.
A következő pohár még sötétebb nedűt tartalmazott. Judit először messzire tartotta, és lassan maga felé legyezte az illatot, majd közelebb húzta a poharat. És már sorolta is:
– Csokoládé. Meggy. Vanília. Föld, ebben is van egy kis földillat. Vagy nem is föld, hanem inkább frissen szedett eper. Érett földieper.
– Elképesztő – mondta a férfi, miközben jegyzetelt. Ismert borász volt, Endrődi egyik barátja. Míg Endrődi inkább kóstolta a borokat, anélkül, hogy részletes jellemzést adott volna róluk, Judit hihetetlen szagló-és ízérzékével már régóta a borász segítségére volt. Most is náluk vendégeskedtek: egy baráti házaspár, és a borász a barátnőjével. – Tudod, sommelier-nek kéne menned. Nagyon sikeres lennél. Én gondoskodnék arról, hogy sikeres legyél. Bevezetnélek a szakmába. Már ha a férjed engedi…
– Nem a férjem – felelte Judit némi éllel, s hirtelen újra elhalt a társalgás.
– Tudom. De mivel már időtlen idők óta együtt vagytok, akár a férjednek is nevezhetem, nem? Apropó, miért nem házasodtok össze?
– Hirtelen átváltottunk borkóstolásról pszichoanalízisre? – kérdezte Endrődi mosolyogva. Judit úgy látta, meglehetősen erőltetett az a mosoly.
– Amúgy Judit azt is messziről megérzi, hogy mi van egy ételben – magyarázta zavartan, a kelleténél kicsit hangosabban a borász a barátnőjének, akivel Judit most találkozott először. Amióta a borász elvált a feleségétől, egyedül járt hozzájuk. Néha összefutottak a Balatonon, és ilyenkor előfordult, hogy egy-egy lány is volt a férfi társaságában, de az új barátnővel Judit még nem látta együtt. – Szag alapján megmondja, mik az összetevők, de azt is, hogy mi hiányzik belőle. Íz alapján pedig halálpontos az analízise. Ez az oka, hogy nem merünk vendégségbe hívni – nevetgélt, Juditnak célozva a tréfát.
– Illat. Nem szag, illat – mondta Judit, és kiment a konyhába, hogy kitálalja az előételt. Elég fáradt volt, talán azért, mert amikor Endrődi nagy ritkán otthon töltötte a hétvégét (és nem dolgozott, vagy nem repült), akkor folyton vendégség volt náluk. Barátok jöttek és mentek. Eleinte nem értette a dolgot, később élvezte, aztán belefáradt, most pedig arra döbbent rá, hogy talán azért van náluk ez az örökös vendégjárás, hogy ne érezzék az. intimitás hiányát, az intimitásét, ami egyébként összeköti a szerelmeseket. A szeretőket. A házastársakat.
Judit letette a tálakat az asztalra, és érezte, határozottan rossz passzban van. Valószínűleg az sem dobott a hangulatán, hogy közeledett a dátum, amiben egyszer, nagyon-nagyon régen megállapodott a barátnőivel. Az akkori barátnőivel. Azóta sem voltak olyan jó barátnői, mint Gabi, Szilvi és Dóra – annak ellenére, hogy amikor visszagondolt rájuk, többnyire indulatot érzett. Elsősorban saját maga miatt. Mesélték neki, hogy mindannyian elmentek a fővárosból, valakitől azt hallotta. Dóra Prágában tanult, aztán Londonban dolgozott, remélhetően megállapodott azóta, Szilvi pedig férjhez ment valami külföldi pasihoz. Szerencsére. Nyilván szerelemből házasodott… bízott benne, hogy igen. Gabiról azt mesélte neki egy volt osztálytársnőjük, Kiskata, hogy kiment a nagybátyjáékhoz Spanyolországba, és ott kezdett dolgozni is. Mekkora mázlista volt ez a Gabi mindig, a nyarakat folyton a Costa Braván töltötte, és persze Barcelonában. Judit úgy tudta, Gabi anyjának a bátyja egy spanyol nőt vett feleségül, így nyaralhatott Gabi mindig a Velencei-tó helyett a tengerparton. Mindegy. A lányok tartották magukat a fogadalmukhoz, elmentek innen, el Pestről, el az országból is. Csak ő maradt… egyedül ő nem ment sehová. Próbálta elnyomni a bűntudatát. Csak nem baj, ha az ember megszeg egy ilyen hülye, gyerekes fogadalmat, amit félig még gyerekfejjel, tizennyolc évesen tesz magának és a barátnőinek. Ez nem baj. Nem, nem az. De azért a rossz érzés ott motoszkált benne. Közeledett a megbeszélt időpont, és ő nem tudta, vajon a többiek itthon vannak-e, hazaköltöztek-e, vagy ha nem, akkor visszajönnek-e arra a dátumra, amiben megállapodtak. Akkor nagyon komolyan hangzott az ígéret: tizenhét év múlva, ugyanazon a napon találkoznak, történjen bármi is. Csak az kap felmentést a találkozó alól, aki annyira peches, hogy addigra már nincs az élők sorában. A halál az. egyetlen mentség. A halál… Judit egyre rohadtabbul érezte magát, mind nyugtalanabbá, feszültebbé és komorabbá vált, ahogyan közeledett a megbeszélt időpont. Tudta, hogy nem fog elmenni arra a találkozóra.
Hajnali negyed négy volt. Balázs sírására a férfi kelt fel, de mire beért a gyerekszobába, a kisfiú elhallgatott. Endrődi leült a gyerekágy mellé, és nézte a halvány lámpafénynél a kicsit. Ellágyult, amikor megérintette a gyerek bársonyosan finom arcbőrét. Csak ült ott, még akkor is, amikor látta, hogy Judit álmosan odabotorkál.
– Menj vissza nyugodtan – mondta neki halkan. –Álmában sírhatott fel, fel sem ébredt.
– Rendben. Te nem jössz?
– Egy kicsit ülök még itt… hogy biztos legyek benne, nyugodtan alszik.
Judit kifordult a szobából, ő pedig tovább töprengett azon, ami már hosszú ideje gyötörte: ugyan mi a csuda lehet vele. Talán negyvenkét évesen életközép-válságba került, vagy milyen szakszót is használnak erre a pszichológusok. Mostanában, talán Balázs születése óta, vagy már előbb, újra és újra összegezte az életét, és valahogy mindig arra jutott, hogy nem a legjobb irányba halad, ha boldog akar lenni. Ez azért volt baj, mert azt hitte sokáig, illetve el akarta hitetni magával, hogy boldog. És lehetett volna az is… A munkájában sikeres volt, jó szakembernek tartották. Nem hirdette magát divatos plasztikai sebészként – nem az esztétikai beavatkozásaira volt büszke, hanem a helyreállító műtéteire, az égési sebészetben elért eredményeire. S hogy mellette operált a magánklinikán… az hozta a pénzt. Szerencsére abban is lehetett jó eredményeket elérni, fejlődni, ott is akadt kihívás. A legnagyobb szakmai kihívás mégis az volt, ha valakinek az arcát egy autóbaleset vagy égési sérülés után kellett helyreállítania, ha újra embert csinálhatott valakiből, akinek valamelyik szerve (vagy ne adj' isten!, az arca) annyira torzzá vált valamilyen baleset következtében, hogy mások ránézni sem bírtak.
És ott volt a sport, a repülés, amiben mindig eredményeket ért el. Repülés közben érezte magát a legfelszabadultabbnak. Ehhez le kellett győznie a félelmét, ami nem volt könnyű, de megérte.
Ott volt mellette a család: a gyönyörű nagylány, az imádnivaló kisfiú… és egy rendes nő.
Endrődi mégis eléggé magába fordult mostanában, mert valamit keresett, valamit, amit valószínűleg már sosem találhat meg. Eleresztett valami fontosat, réges-régen, talán akkor, amikor vállalta a Judittal közös életet, és családját önmaga elé helyezte. De mostanában rájött, hogy saját magát nem tudja becsapni. Bátrabbnak kellett volna lennie, határozottabbnak és férfiasabbnak. Le kellett volna győznie a félelmeit, mint ahogyan a repülésnél. Ott sikerült… a magánéletében miért nem? Bátrabbnak kellett volna lennie, ismételte meg magában.
Most már késő, nem lehet visszafordítani az időt, és ez a felismerés nem derítette jobb kedvre.




Az unokabátyja dobta be a mélyvízbe. Nem sejtette, talán nem is sejthette, mit indít el benne akkor, azon a bulin. Eljuttatta a lányt, a tizennyolc éves, önmagát kereső lányt, aki azt sem tudta, szerelmese a pasijába, akinek fogalma sem volt róla, mit kezdjen magával, az életével, mint ahogy arról se, tényleg van-e érzéke ahhoz, hogy egyes történeteket szavakba foglaljon, papírra vessen – eljuttatta ezt a lányt abba az állapotba, amikor hihetetlenül pontosan látott mindent. Pontosan és tisztán. És abban az állapotban a lány tudta, hogy képes lesz valóra váltani az álmait. Képes lesz filmet írni, képes lesz arra, hogy kitaláljon olyan sztorikat, amilyeneket más nem. Ez az állapot magabiztossá tette. Korábban sosem volt biztos önmagában, de amikor ott, azon a bulin, némi győzködés után felszívott egy adagot az orrába a fehér porból, megváltozott az élete. Ezt pontosan tudta. Sosem szívott még füves cigit sem, de Géza születésnapi buliján nem maradhatott ki ő sem egy kis szórakozásból. A fehér por pedig gyorsan hatott, és ő kristálytisztán látta, mit kell tennie az életével. A fejében pörögtek a sztorik, olyan történet alakult benne, ami egy regény oldalaira kívánkozott. A világ hirtelen izgalmassá vált. A lány belső világa is. Veszélyesen gyönyörű állapotba került, de ő a veszélyt nem érzékelte, csak azt, hogy minden annyira szép lett. Hogy hirtelen élénkebbek körülötte a színek, az illatok, de még az ízeket is jobban érezte. Egy sokkal élhetőbb helyen találta magát, mint ahol közel tizennyolc éven keresztül élt. A fejében pillanatok vagy órák alatt megírt egy regényt, egy sikerregényt – az időt nem érzékelte, de ez nem is volt fontos; sokkal pontosabbá vált az észlelése: meghallott suttogásokat, megérzett hangulatokat, választ talált azokra a kérdésekre is, amelyek régóta foglalkoztatták. Például arra, hogy merre vezet az útja. Nem volt kérdés többé: az alkotás a jövője. Mindezt pontosan látta, tudta azokban a percekben, órákban, és a világ annyira érthetővé vált számára. Élete első igazi orgazmusát élte át – de ez nem testi, hanem lelki orgazmus volt. Ihletett állapotba került, már sejtette, hogy ez az állapot a művészet anyaméhe. Úgy élte meg azt az estét, hogy rájött: ennél jobb semmi sem lehet. Egy szeretkezés, egy szerelem sem. Veszélyes, csodálatos állapot volt, olyan, mint egy hollywoodi film, csak éppen ez a film egyes-egyedül neki „készült”, és mindössze egy főhős szerepelt benne: ő maga.
Azután később, színtisztán, józanul rádöbbent, hogy a világ sosem lehet olyan izgalmas, olyan érdekes, és mégis olyan kiismerhető és átlátható, mint amilyennek abban a kokainos állapotban érzékelte. Persze tudta, hogy mindez a drog hatása, de vágyott rá, hogy újra a saját filmjének abszolút hősnője legyen. Eldöntötte, hogy amint lehet, megmutatja ezt a varázslatos világot a barátnőinek és a barátjának is. Hogy ők is megérezzék ezt az ihletett állapotot, átélhessék ezt a fantasztikus orgazmust – a lelkükben.




Szilvia leírta az utolsó sort, gyorsan elmentette a szöveget, és lecsukta a laptopot. Furcsa volt visszaemlékezni arra az állapotra, amit akkor átélt. Nem is a visszaemlékezés volt nehéz, hanem az, hogy néhány alkalom – és az utolsó drogozás – után a világban megpróbálja megtalálni az izgalmakat drog nélkül is. Hogy az élvezetet a későbbiekben más jelentse számára, ne a kokain. Azt mondják a szakemberek, hogy a kokain veszélytelen – legalábbis abból a szempontból, hogy nem okoz fizikai függőséget. Szilvia ezzel egyetértett, de úgy vélte, a lelki függőség sokkal kegyetlenebb. És a kokain lelkileg tette függővé az embert; őt legalábbis biztosan. Talán azért, mert túl fiatalon volt része ebben a semmihez sem fogható élményben, lelki gyönyörben. Nem mindenkire hatott így – rá sajnos ilyen hatást gyakorolt. Mindössze néhány alkalom volt, vágyott rá iszonyúan, de rossz emlék is kapcsolódott az anyaghoz, ezért megfogadta – nem is megfogadta, hanem biztosra vette –, hogy soha többé nem nyúl droghoz. És azt is remélte, hogy lesz olyan erős és tehetséges, hogy megtalálja az életben a por nélkül is azt, amit keresett. Talán a római pörgés, az izgalmas feladatok, érdekes találkozások is azt a „másik”, bódult világot voltak-hivatottak pótolni.
És most ott ült egy venzonei kávéház teraszán, előtte egy csésze kapucsínó és a laptopja, amit újra bekapcsolt, mert úgy érezte, a világ – hosszú-hosszú idő után – ismét kitárul előtte. Csak immár fehér por nélkül. Ott volt neki Giancarlo, és ott volt a regénye. Vágyott rá, hogy folytathassa az írást. Feldobott állapotba került, úgy érezte, közel az a lelki gyönyör, amit tizenhét éve nem élt át.




– Értem – mosolygott Dóra együtt érzően a láthatóan zaklatott angol nőre. – Mondja el, hogyan nézett ki az a kígyó.
– Ilyen vastag volt – mutatott vaskos felkarjára a nő. Vörösre égett a karja, az arca és a nyaka is, Dóra sejtette, hogy nem használt megfelelő faktorszámú naptejet, mint sokan mások, akik azonnal csoki-barnára akarnak sülni, „ha már Balin nyaralnak”… A nő sovány, szomorú tekintetű férje idegesen pásztázta tekintetével a szálloda halljában a tradicionális balinéz ütős hangszeren, a gamelánon játszó zenészeket, és látszott rajta, hogy egyáltalán nem örül a felesége jelenetének. 
– Nézze, nekünk gyerekeink vannak, és ez a kígyó ott tekergett a kertben, gondolja el, mi történhetett volna, ha rátekeredik valamelyik gyerek nyakára…
– Valószínűleg egy sikló volt – próbálta Dóra megnyugtatni a nőt, és arra gondolt, ezek a panaszos vendégek Sydney-ben nem kerültek volna a szálloda vezetője elé, mert az alkalmazottak simán megoldották volna a problémát. De itt neki kellett megoldania.
– Nem sikló volt – szinte sikított a nő. – Ezüst színű volt, és aki a törülközőket adja a medencénél, azt mondta, hogy az ezüstszínű kígyó marása életveszélyes.
– Errefelé nincsenek halálos mérgű kígyók – csitította Dóra, és arra gondolt, szakít majd néhány percet rá, hogy elbeszélgessen a strandszervizes fiúval. – Higgye el, ez ártalmatlan sikló volt, de megértem, hogy megijedt tőle.
– Én nem láttam. Nem voltam ott – szólt közbe a férj, mire az asszony gyilkos pillantást vetett rá.
– Tehát megértem az ijedelmét, és ha jobban szeretnének a főépületben lakni, hogy ne kelljen átmenniük a trópusi kerten, akkor természetesen tudunk itt is szobát biztosítani önöknek. Tágasabbat, kényelmesebbet, mint a bungalókban találhatók.
– És… itt nincs kígyó – nem lehetett tudni, hogy ez kérdés, vagy inkább kijelentés volt-e.
– Nincs, persze, hogy nincs. Gondoskodom róla, hogy az összes holmijukat átköltöztessék egy órán belül, és szeretném, ha egy kellemes vacsorával kárpótolhatnánk önöket, amelyet a szálloda fizetne.
– Rendben. A strandon leszünk, majd szóljanak, ha megvan az új szobánk. Jó lenne, ha a tengerre nézne – állt fel a nő. A férje is felállt, tétován, érezte, hogy talán mondania kellene valamit, de végül szó nélkül távozott a felesége oldalán.
Dóra odament a recepciósokhoz, elmondta, mit vár tőlük, és kérte, hogy az angolok új szobájába készítsenek be egy ajándék gyümölcstálat is. Kígyó. Hát persze, ő is látott már kígyót a kertben, állítólag tényleg ártalmatlan volt, de látott siklót is, és tudta, hogy van közöttük különbség. A hotel kertje nyilván nem kígyótelep volt, de előfordulhatott, hogy valahonnan odatévedt egy-egy. Neki is elmondták, hogy az ezüstös pikkelyű kígyó marása veszélyes lehet, de úgy vélte, ezzel csak tesztelték őt (és nyilván az angolokat is) a balinézek. A strandszervizest viszont figyelmeztetésben kell részesítenie, mert ezzel a mesével elriasztja a vendégeket – akár mese, akár igazság, amit mondott. Egyébként meg mindenki sejthette, hogy a trópusokon élnek állatok. Példának okáért: a gekkók, amelyek állandó vendégek a nádteraszos, tengerparti étterem tartófalain. És a leguánok is, persze ezek kevésbé szeretik a feltűnést, mint a gekkók, de azért időnként megjelentek az étterem teraszán, némi görögdinnye-és ananászcsemegében reménykedve. És még hosszan lehetett volna sorolni, mennyi egzotikus élőlény fordul elő errefelé. Például az európai turisták, mosolyodott el magában Dóra. Csodálkozott, amikor megnézte a hotel vendéglistáját: magyar neveket is felfedezett. Tudta, hogy számos magyar csoport érkezik a szigetre, de náluk eddig még nem szálltak meg magyarok. Kíváncsi lett volna az újonnan érkezettekre, de inkább csak messziről.
Lassan csomagolnia kellett volna már. Bár, mit is vigyen Budapestre? Elég néhány darab, majd ott úgyis bevásárol. Meg Londonban, lesz annyi ideje az átszállás előtt, hogy egy kicsit sétálgasson a városban, és újra felfedezze az üzleteket. Balin is lehetett vásárolni, de itt a Londonban, Sydney-ben megszokott márkákkal nemigen találkozott. Akadt egy-egy darab a nagynevű divattervezők – többnyire előző évi – kollekciójából, és sok-sok hamisítvány. A legelegánsabb üzletekben is egész polcok roskadoztak a hamis farmerek, hamis pólók alatt. Igazán nőies holmikat nem talált Balin magának, de itt nem is kellett neki nagy ruhatár, elég volt néhány nyári ruha, pár farmer, egy-két kosztüm (utóbbi az üzleti vacsorákhoz).
Már csak néhány nap, és újra Budapesten lesz. A szüleinél fog lakni, mert a lakást, amit néhány évvel ezelőtt vásárolt, kiadta. Nem tudta, otthon fogja-e érezni magát Budapesten ennyi idő után, de most legalább kipróbálhatja. Egy-két hét nem a világ, bár megeshet, hogy pár nap után visszavágyik a kényelmes, balinéz franciaágyba. Azért volt benne félelem. Például attól, hogy nem lesz képes visszajönni… hogy újra rátörnek – és most igazán – azok az érzések, amelyeket oly sok évig elfojtott magában. Mert be kell vallania, hogy hiányoznak a szülei, és nem akar már huszonnégy órányi repülőútra, borzalmas fizikai – és valamelyest a saját magára erőltetett lelki – távolságra élni tőlük. Félt, hogy a szülei meglátják rajta: mennyire magányos. Mennyire gyökértelen… Nem akarta újra azt hallani az anyjától, amit néhányszor hallott már: maradhatott volna otthon is. Megtalálhatta volna otthon is önmagát. Szeretett volna, mégsem tudott megnyílni a szülei előtt, pedig talán nekik elmondhatta volna, mi hántotta, mi hántja, mi ütötte azt a sebet, amely nem tud begyógyulni… De nem akarta rájuk rakni ezt a terhet, és azt sem akarta, hogy bárki is ítélkezzen felette vagy tanácsot adjon – még ha szeretetből és féltésből teszi is. Az a régi történet beárnyékolta a szüleivel való kapcsolatát, anélkül, hogy az anyjáék tudták volna, mi történt. A teraszáról rálátott az óceánra. Késő délután volt, és azért szaladt fel a szobájába, hogy átöltözzön. Gyorsan fürdőruhát húzott, fölé színes, térd fölött végződő, pántos balinéz vászonruhát, fogta a slusszkulcsát és elhagyta az épületet. Canggu partjainál, Legian beachen mindig hatalmasak a hullámok, tehát itt is remekül lehel szörfözni, de Dóra részint nem akarta, hogy az alkalmazottak lássák, ahogy a főnökük „szórakozik”, másrészt nem is ezen a partszakaszon volt az a fiú, akiben száz százalékig megbízott. Egyedül nem merészkedett messzire a deszkával, és látta, hogy a helyiek is meglehetősen óvatosak. Nagyon tetszett neki, hogy a balinézek ennyire tisztelik az óceánt. tisztelik és szeretik. Dóra Sydney-ben, Bondi beachen kóstolt bele igazán a szörfözésbe, de az ausztrálokat sokkal bevállalósabbaknak és esetenként felelőtlenebbeknek is tartotta, mint a balinézeket. Az ausztrálok – legalábbis egy részük, és a Bondira érkező turisták ugyanis úgy vágtak neki a hullámoknak, hogy hiányzott belőlük az egészséges félelem. Talán az adta számukra a biztonságérzetet, hogy Bondi beachen rengeteg önkéntes vízimentő kémlelte a vizet, és ha menteni kellett, pillanatokon belül odaértek. Dóra egy szörfoktatóval merészkedett ki a vízre, és rögtön megérezte, hogy ez bizony egészen más, mint a Balatonon állni a deszkán. Vagy az Omszki tavon. Tinédzserkorában kipróbálta a szörfözést az említett tavakon, de Sydney-ben már akkor rájött, hogy az óceán másmilyen, amikor először bement úszni. Az a rémhír járta Bondion, hogy egy férfit a térdig érő vízben felborított egy erős hullám, és a szerencsétlennek eltört a gerince. Úgyhogy Dóra tisztelte és félte a nagy vizet, ezért örült, hogy rátalált Suwatira.
Nem kellett messzire mennie, már a következő faluban leparkolt egy nádfedelű, apró ház előtt. A motorzúgásra nyomban megjelent a kapuban a tizenöt éves, mosolygós Suwati, hozta a két deszkát: a sajátját és Dóráét. Dóra egyszer járt bent a házban, és akkor nagyon szíven ütötte, amit látott. Suwati a szüleivel és két húgával egy körülbelül tíz négyzetméteres szobán osztozott, a kicsiny házban hat család élt. De ez itt természetesnek számított: Suwatiék legközelebbi szomszédja például Ogud (és családja) volt. Ogud számítógépes szakembernek tanult, de sehol sem tudott elhelyezkedni, ezért „átállt” a festészetre. Nem volt különösebben ötletes vagy tehetséges, viszont rendkívül jól alkalmazta a balinéz motívumokat modern környezetben, tetszetős színes képeket festett, amelyeket többnyire sikerült rátukmálnia a turistákra. Főleg azért, mert vele el lehetett beszélgetni: Ogud tudott angolul, és gyakran mesélt a külföldieknek a balinézek életéről. Dóra nem Suwati révén ismerte meg a férfit: Ogud egyike volt azoknak a helybélieknek, akik a kegian beachen nyaraló hotelvendégeknek próbálták elsózni portékájukat. A parti árusok persze nem mehettek be a szállodákba, de a parton napozó vendégeket többnyire megrohanták, és kirakták a napágyuk előtt a teljes árukészletüket a homokba. Ogud ennél jóval kulturáltabb és visszafogottabb volt, ezért Dóra is vett tőle az irodájába néhány festményt.
Suwatival lesétáltak a partra. A srác alig beszélt angolul, de nem is volt szükségük szavakra. Egy öreg fa vastag gyökereire tették le a ruhájukat, aztán elindultak a deszkáikkal a víz felé. Apály volt már, lassan visszahúzódott a víz, és a faluból egyre több gyerek jelent meg deszkákkal a parton. Dóra most is elbűvölten nézte, amilyen profin szelték a hullámokat az apró gyerekek. Követték őket Suwatival. Dórának biztonságérzetet adott a srác jelenléte: Suwati a környék legjobb szörföse lehetett, egyrészt, mert minden hullámlovas tisztelettel köszönt neki, másrészt, mert mindig magabiztosan uralta a hullámokat: akkor is, ha pici deszkájával hason fekve siklott rajtuk, és akkor is, amikor klasszikus stílusban, felállva suhant a nagyobb deszkán. Dóra kipróbálta már mindkét technikát, de a deszkán fekve sokkal bizonytalanabbnak érezte magát, annak ellenére, hogy így nem tudott akkorát bukni. Már kiállnia sem volt könnyű, meg kellett találnia az egyensúlyát, de amint felegyenesedett, máris alákapott egy hullám. Dóra most már csak a vízre figyelt – a vízre és önmagára. Arra, hogy megmaradjon a vízi alkalmatosságon, hogy legyőzze a közeledő hullámot, nem is legyőzze, hanem segítségül hívja, és átélhesse azt a mámorítóan gyönyörű pillanatot, amikor semmi másra nem figyelt, csak a pillanat örömére, és arra, hogy micsoda fantasztikus egységet alkotnak ketten: az óceán és ő. A hullámokon való száguldás kikapcsolt valamit az agyában: azt a gócot, amely valamiért egyfolytában és makacsul csak Péterrel volt hajlandó foglalkozni. Az agyának ez a része sosem hagyta, hogy boldog legyen, legalábbis maradéktalanul: mindig a hiányra emlékeztette, és arra, hogy élhetne másképp is. Bárhogyan igyekezett is, Dóra nem tudta semmivel elcsitítani ezt az érzést magában, semmi mással kitölteni azt az őrületes hiányérzetet, amelyet Péter eltűnése okozott. Örök szerelem volt ez, nem tudott vele mit tenni. Aztán bondi beachen megtapasztalta, életében először, hogy van valami, ami mintha enyhítené, sőt ideiglenesen megszüntetné ezt a fájdalmat, a visszahozhatatlan miatt érzett bánatot és feszültséget. Ezért kereste Balin is ezt az élményt, és szerencsére megtalálta. Ugyanis amikor itt volt, a vízen, suhant a hullámokon, és érezte, hogy eggyé vált az óceánnal, akkor maradéktalan, felszabadult Örömöt érzett. Ilyenkor nem nyomasztotta őt a múlt és nem félt a jövőtől – boldog volt a jelenben. Akkor is, ha levetette magáról a deszka, mint ahogyan most is. Suwati azonnal ott termett mellette, és figyelte, ki tud-e magától állni újra. Dóra nyugodt volt, mert tudta, hogy a fiú mellett nem érheti baj.
Néhány órával később jóleső fáradtsággal ültek Kuta körforgalmas terén, a KFC teraszán. Nem mintha ez lett volna a kedvenc helye, de Suwatinak hatalmas élményt jelentett a KFC-ben rántott csirkézni és kólázni. Dóra igyekezett úgy meghálálni Suwati segítségét, hogy az ne legyen sértő a fiú számára. Angolul tanítgatta, és időnként vett neki egy-egy farmert, pólót, edzőcipőt – Suwati arcáról ilyenkor olyan boldogság sugárzott, mintha ezeréves vágya teljesült volna. A srác imádott a KFC-ben kajálni, és Dóra tudta, sok helyi és turista azt hiszi, hogy Suwati szerelmi gyönyörökben részesíti őt, a nyugati nőt, azért mutatkoznak együtt. Mosolygott magában. Suwati édes srác volt, amolyan romlatlan kiskamasz, egyáltalán nem hasonlított a Kuta-boyokra.
– Holnap eljön nagybátyám. Akarsz találkozni? –kérdezte hirtelen Dórát.
– A pap – mondta Dóra. – A balinéz pap.
– Igen. Gyere délután.
– Rendben – bólintott Dóra, és átvillant az agyán: jó, hogy udvariasságból elfogadta a meghívást, de vajon mi dolga – és miféle közös témája – lehet neki egy balinéz pappal.
Bármennyire gondtalannak is érezte magát, ahogy ült Suwati mellett a Kuta Square-en, azért némi izgalom volt benne. Azt hitte, csak fájdalmas emlékeket idéz fel majd benne a budapesti utazás, de most kellemes feszültséget is érzett, hogy tizenhét év után találkozhat egykori barátnőivel. A barátnőjével. Gabival. Tizenhét. Már-már misztikus számnak tartották ők négyen, minden fontos dologban ezt a számol keresték, ez volt a kabalaszámuk, amit közösen találtak ki. Illetve… ők ketten, Gabival. Gabika, az érzékeny művészlélek, akiből hiányzott minden gyakorlati érzék és életrevalóság. Vajon hogy alakult az élete? Befutott-e, mint festő, vagy nyomorog valahol, és megszállottan rajzol, mint annak idején? Talált-e párt magának? Ha szerencséje van, olyan pasit fogott ki, aki irányítja, aki vigyáz rá.




– Nem hiszem el. Mi történt veled tegnap óta? - csodálkozott rá unokanővérére Juan, és Gabi érezte, hogy elvörösödik.
– Hogy érted? - kérdezett vissza, hogy időt nyerjen, s közben vadul járt az agya: mit mondjon Juannak, mi történt vele, és persze mit mondjon neki, hová megy este, miért nem vacsorázik vele.
– Mintha kicseréltek volna. Új nő lettél – mosolygott rá Juan, és közben magára rántotta a farmernadrágját. A srác nappalijában álltak, ugyanis Gabi benézett unokaöccséhez, amíg Robert a kikötőben találkozott egyik régi partnerével, akivel annak idején együtt párosoztak. – Ragyog az arcod, Gabika!
– Gabika – utánozta szeretettel a lány Juan kiejtését. Imádta, amikor a srác magyarul, becézve szólította meg. Nézte a fiút, ahogy megrázta még nedves, sötét hajtincseit, és közben kíváncsian kémlelte az arcát.
– Gabika is in love – tette hozzá Juan angolul. –Nem gondoltam volna, hogy ez a rakás szerencsétlenség ilyen érzelmeket vált ki belőled. Csak úgy ragyogsz.
– Jó kedvem van – nevetett Gabi. – Ennyi az egész.
– A fenét, fülig szerelmes vagy. Megeshet, hogy nem is abba a szerencsétlenbe. Lehet, hogy van valami, amit tudnom kéne?
– Igen. Például azt, hogy nem szabad elfelejtened Romában a bemutató játékot az utcán. A sportszergyártód szponzorálja. A legfőbb spanyol riválisoddal. A világranglista második helyezettjével.
– Kicsit pihenj már, jó? Mi lenne, ha elmennénk vacsorázni? Te választhatsz helyet. Tudom, El Rey de la Gambas. Mi mást választanál?
– Nem… nem érek rá. Bocs.
– Huh… akkor én is randizom. Ha már.
– Oké, én már megyek is, készülődj nyugodtan – vette fel a táskáját Gabi a sportos, kényelmes, hófehér bőrfotelből. – Amúgy nagyon jó a berendezés. Bár ez a fehér bőr elég kényes. Gáz lesz, amikor majd lehányja a gyerek.
– Te megőrültél – vágott egy grimaszt Juan. –Tuti, hogy neked lesz előbb gyereked. Majd nem hozod ide, ha elrontja a gyomrát. Egyébként kivel randizol?
– Juan…
– Nem az a szerencsétlen. Nem – csóválta a fejét a srác. Gabi nézte az unokaöccsét, és arra gondolt, bárcsak elmesélhetné neki a mai napot. Bárcsak elmondhatná, hogy találkozott egy férfival, aki elindított benne egy csomó mindent, talán azért, mert tudta, hogy ez úgysem lehet örökre szóló kapcsolat, részint a távolság miatt, és talán azért sem, mert Robert nagy nőcsábász hírében állt. Annyira felkavarta és feldobta őt Robert jelenléte, Robert érintése, szenvedélye, hogy szíve szerint hazament volna, és nekiáll egy képnek. A festéssel biztosan levezethette volna a feszültségét. Pedig ez a feszültség végső soron pozitív volt, érzésekből – talán egyre mélyebbekből – táplálkozott. Gabi nagyon szívesen beavatta volna Juant, de nem tehette, mert unokaöccse először is halálosan megsértődött volna, amiért összejött a régi riválisával, másrészt biztosan óvta volna az amerikaitól.
– Bárki is az, klassz, pasi lehet - tette hozzá Juan kis hallgatás után. – Egészen szelíd arcodat mutatod, nem is tudom, hová lett a vadságod.
– Ezt nem hallgatom tovább – indult az ajtó felé Gabi. – Jó szórakozást ma estére.
– Nem lesz olyan jó, mint neked – kiabált utána Juan, és ő még intett neki az ajtóból, aztán már bent is volt a liftben.
Néhány perccel késeibb már a kikötő felé autózott, és mosolygott vezetés közben. Juanra gondolt, arra, hogy az unokaöccse mennyire megváltoztatta az életét. Emlékezett a megérkezésére. Valósággal elmenekült otthonról, az anyja nem is értette, egyszeriben miért ilyen sürgős, hogy „megtanuljon spanyolul”, meg hogy „új világot találjon magának”, ahelyett, hogy elkezdené a tanulmányait az Iparművészeti Főiskolán. Vagy a Képzőművészetin, ahová évek óta vágyott, de nemigen hitt benne, hogy felveszik majd. Az Iparművészetire – rajztanára szerint – nagyobb esélye lett volna bekerülni. Végre ott volt a főiskola – és az álmai – kapujában, és ahelyett, hogy az elképzelt és vágyott jövőt tervezgette volna, már egy másik életbe igyekezett. Maga sem tudta, milyen élet lesz az, de az eddigivel feltétlenül szakítani akart.
– Egyik pillanatról a másikra meggondoltad magad? – anyja értetlenül nézett rá. – Hogyhogy nem akarod már azt, amire annyira vágytál? Mi történt veled, hogy hirtelen ki akarsz költözni Károlyékhoz? Annyira azért sosem szeretted… minden nyaralás után úgy jöttél vissza tőlük, hogy elég volt, jó, hogy most egy évig nem kell találkoznod velük. Én meg aztán különösen jóI ismerem Károlyt, hiszen a bátyám. Akaratos ember. Nem fogod kibírni, a te érzékeny lelkeddel. Ráadásul ez az őrült ötlete, hogy te vigyázz a gyerekekre… Mit értesz te a gyerekekhez? Nem is beszélsz velük egy nyelvet. Úgyis visszajössz hamar, de akkor már nem lesz helyed a főiskolán sem. Ne őrülj meg, lányom. Látod, most lenne jó, ha beszélnél az apáddal.
– Apámat jobban érdeklik a kistestvéreim problémái – célzott Gabi az apja második házasságából született ikrekre. – Nem hiszem, hogy különösebben izgatná magát azon, hogy ki akarok költözni Spanyolországba – mondta, és maga sem értette, honnan van benne ez az elszántság. Néhány nappal korábban még nyoma sem volt ennek a kemény, határozott Gabinak. Eddig ő maga sem ismerte ezt az énjét. Egy pillanatra elhallgatott, mert maga is meglepődött saját szavain, határozott elképzelésén, de aztán rájött, hogy valószínűleg a félelem idézte elő benne ezt a markáns változást. A félelem a múlttól, a félelem a jövőtől, attól, hogy itt csupa ismerőssel néz majd szembe, s itt mindig emlékezni fog arra, amire nem akar. Tizennyolc éves volt, és érezte, hogy el kell mennie innen ahhoz, hogy majd egyszer – talán – visszataláljon az álmaihoz. A határozatlan, félénk tinédzser életében először biztosan tudta, hogy mit fog tenni. Elutazik Barcelonába… aztán lesz, ami lesz. Történjék bármi, csak ne kelljen többé felülnie a tizenkettes villamosra, ne kelljen végigmennie a Gyöngyösi úton, átvágnia a parkon, ahol annyit lötyögtek a csajokkal… Nem mondhatta el az anyjának, miért akar maga mögött hagyni mindent.
Gabi nem azért akart menni, mert nem volt más választása: nem gyötörte bűntudat, hiszen eddig ő csak külső szemlélő volt – szinte egész életében –, mégis nagyon-nagyon rosszul érezte magát. Holott örülnie kellett volna, hiszen végre elindulhatott volna azon az úton, amely az álmai valóra válásához vezetett… volna. Csupa volna. Ehelyett most egy bőröndbe csomagolt: csak néhány ruhadarabot, és egy-két rajzát pakolta el, amelyek a régi vágyaira emlékeztették. Az anyja meg állt ott csendben, riadtan, és – ebben Gabi teljesen biztos volt – semmit sem értett. Mi történhetett a szófogadó lányával?
Az utat busszal tette meg, mert így olcsóbb volt. Több mint huszonnégy órát zötykölődött, de el se mozdult a helyéről, még pisilni se szállt le, amikor néhány percre megállt a busz egy-egy benzinkútnál, nem is evett, hiába zabálták az útitársai a buszban az illatos, fűszeres kolbászt. Az ablak mellett ült, kispárnáját neki támasztotta az üvegnek, rádőlt, és álomba ringattatta magát. Szinte az egész utat végigbóbiskolta, valószínűleg azért menekült az alvásba, hogy ne kelljen azon tanakodnia: miféle új élet vár rá. Károlyt, a nagybátyját soha nem zárta igazán a szívébe, a feleségét kedvelte, a gyerekek is helyesek voltak, de gyanította, hogy a néhány hetes spanyolországi nyaralások nem adhattak hiteles képet arról, mi vár majd rá, ha náluk fog élni. De Gabi alkalmazkodó lány volt, és szilárdan eltökélte, megtesz majd mindent, hogy alkalmazkodjék Károlyékhoz, s ne kelljen idő előtt hazatérnie. Vagy, hogy egyáltalán ne kelljen hazatérnie. Csak majd akkor… tizenhét év múlva. Látogatóba. Homályosan ugyan érezte, hogy ezt nem teheti meg az anyjával, de egyelőre elhessegette magától ezt a gondolatot.
Barcelonában már várta Károly és Juan. Gabi a kissrác mellé ült a kocsiban, és kifelé bámult, amikor elindultak. Könnyes volt a szeme, hirtelen nagyon elveszettnek érezte magát, és bizonytalannak, vajon jól döntötte, amikor a menekülést választotta. Érezte, hogy mindjárt kitör belőle a zokogás, de igyekezett fegyelmezni magát. Egészen hideg volt a keze, a lába, és mintha a szíve is kihűlt volna. Nézte az utcákat, a forgalmat, és próbált úrrá lenni a kétségbeesésén, de megmagyarázhatatlanul hideg lett körülötte minden. Aztán hirtelen melegséget érzett. Egy kis tenyeret. A nyolcéves Juan mintha megérezte volna, mi megy végbe benne, micsoda vihar tombol a lelkében, megérintette a kezét, majd a finom, puha érintés határozott szorítássá változott. Gabi ránézett a fiúra és elmosolyodott. Megszorította ő is a kis tenyeret, aztán a két kéz ujjai összefonódtak. Gabi lelke felmelegedett. Juan nem tudta, nem tudhatta, mit adott akkor unokanővérének: reményt arra, hogy náluk, „idegenben” is megtalálhatja majd önmagát.
Gabi már parkolóhelyet keresett, és még mindig mosolygott. Mindent Juannak köszönhetett: a kissrácnak, aki rögtön érkezésekor el-és befogadta őt-nem úgy, mint rakoncátlan kishúga. Gabi ezért cinkosa lett Juannak, nem árulta el, ha néhanap lógott az edzésről, csak azért, hogy együtt fagyizhassanak, vagy kivonatozzanak a repülőtérre, nézzék a hatalmas jumbókat, és arról álmodozzanak, hogy majd ilyen óriásgépen fognak utazni, amikor Juan sikeres és híres teniszező lesz. Erről álmodoztak, együtt. Gabi hitt benne, hogy sikerülni fog, és végül a kissrác is kezdte elhinni, hogy befuthat. Annak ellenére, hogy az apja mindig azt hajtogatta neki: „Ha nem edzel sokkal keményebben, ha nem koncentrálsz sokkal jobban, egy nagy senki leszel… Sosem nyersz bajnokságot, ha nem válsz keményebbé…”. Gabi nem mondott neki ilyesmiket, ő inkább azon igyekezett, hogy unokaöccse ne adja fel az álmait. Hálás volt Juannak, és úgy érezte, cserébe neki is támogatnia kell Juant azon az úton, amelyen elindult. Közben a saját, egykori álmait eltemette magában, de nem szenvedett ettől. Sejtette, hogy lesz még módja arra, hogy megvalósítsa őket… vagy ha nem, akkor vélhetőleg nem is az lett volna az útja.
Végre sikerült parkolóhelyet találnia, kiszállt a kocsiból és elindult: a part menti sétány akváriumánál volt találkája Roberttel. Egy pillanatra beléhasított a bűntudat, hogy ezzel valószínűleg elárulja Juant, de közben alig várta, hogy viszontlássa azt a pasit, aki végre olyan érzéseket váltott ki belőle, amilyeneket még sosem élt át.




Endrődi már steril ruhában állt a műtőben. Egy fiatal, frissen szakvizsgázott kollégát dobott mélyvízbe, és mellettük volt az egész team, akikkel operálni szokott. Hitt a csapatmunkában, ezért is építette fel úgy az osztályt, hogy lehetőség szerint mindenkinek legyen saját szakterülete, de szükség esetén mindenki el tudja végezni a helyreállító plasztikai sebészethez tartozó összes feladatot. És persze az esztétikaiakat is: az osztályon – hogy fenn maradhassanak, és bevételt termeljenek a kórháznak – végeztek szépészeti műtéteket is, pénzért, de mégis olcsóbban, mint a magánklinikákon. A plasztikai sebészet alapja a helyreállító sebészet, amelyre már építhet az orvos a későbbiekben, ha esztétikai beavatkozásokat akar végezni. Kár, hogy Magyarországon egyre kevesebb fiatal plasztikai sebész akar helyreállítással foglalkozni, gondolta, hiszen a pénz a magánpraxisban, az esztétikai műtétekben van – de a rutint mégis a rekonstrukciós műtétek adják. És ezzel lehet igazán segíteni… Endrődi tudta, nehéz dolog, hiszen a plasztikai sebészeti szakvizsga úgynevezett ráépített szakvizsga, csak az szerezheti meg, aki már letette a sebészi vagy traumatológiai sebészi szakvizsgát – és még szakvizsgázott plasztikai sebészként is csak tapasztalt kolléga felügyelete mellett végezhet szépészeti beavatkozásokat öt éven keresztül. De a rekonstrukciós sebészetet egyre kevesebben választották, kevesen akartak ügyeletet vállalni, kórházi fizetésért dolgozni – ha dolgozhattak magánklinikán sokkal több pénzért… Más kérdés, hogy eleinte nyilván kellő rutin nélkül operáltak, a magánbetegeiken „tanultak”, és sokan csak egy bizonyos műtéti típusra specializálódtak. Endrődi sokkal átfogóbban látta ezt a kérdést, és büszke volt magára, illetve a csapatára, amely akár kézsebészetben, akár arc-vagy mellplasztikában, égési sebészetben megállta a helyét. Ámbár az égési sérültek azonnali ellátása már olyan magas szintű volt az utóbbi években, hogy egyre kevesebb későbbi, helyreállító műtétet kellett végezni.
Endrődi egyik erőssége az emlő-helyreállítás volt. Daganatos betegségen átesett, illetve aszimmetrikus keblű nőkön segített, mint most is. Az új orvos már izgatottan toporgott a műtőasztalnál, a beteget éppen altatták. Daganat miatt kellett korábban eltávolítani majdnem az egész mellét, és most a csapat a helyreállítást végezte. Endrődi azon dühöngött, hogy bár az egészségbiztosító fedezi a beteg emlő helyreállítását implantátummal, de ha a másik keblet is hozzá formálják – szinten implantátum segítségével, mint most is –, akkor ezt a betegnek kell fizetnie.
Endrődi már megtanult állni. Rengeteget állt, hiszen volt olyan műtét, amely öt-hat órán keresztül tartott. Már majdnem hozzálátott az operációhoz, amikor bejött az egyik műtősnő, odalépett hozzá és azt mondta:
– Judit telefonált, hogy bejönne ma a nőgyógyászatra. Szeretné, ha kérnél neki időpontot.
Endrődi bólintott, bár nem értette, miért nem hívja fel Judit maga a nőgyógyászát. Sokkal egyszerűbb lett volna, ha nem neki kell intézkednie a műtőből.
– Szólj át Bakosnak, és kérj Juditnak egy időpontot. Megtennéd, hogy utána visszahívod?
Az osztályon ismerték Juditot, tehát nem volt különösebben meglepő a kérés, de Endrődi azt sem értette, miért olyan sürgős a dolog, miért nem ért rá estig? Judit otthon is szólhatott volna neki az időpont miatt. Tudomása szerint Juditnak nem volt semmi olyan akut problémája, ami miatt azonnal szüksége lett volna nőgyógyászra.
– Mikor repülsz legközelebb? – érdeklődött Kovács, az egyik orvosa.
– Legközelebb ugrani fogok… – mormolta, fel sem nézve a műtéti területről.
– Úgy érted, ejtőernyővel?
– .Anélkül azért még én sem mernék – mosolyodott el.
– Azt hittem, beéred a repüléssel. Hogy nem keresed újra a veszélyt.
– Én is azt hittem. Bár a hagyományos ejtőernyős ugrás nem veszélyes, ha megvannak az alapjaid, és ha rutinos vagy. Van ennél veszélyesebb műfaj is – felelte, kollégái pedig összenéztek, de a főnökük már nem beszélt feleslegesen. Magabiztosan fogta ujjai közé a szikét, és egy határozott metszéssel elkezdte a több órás beavatkozást.

– Az első gyereketek fiú lesz – mondta vasárnap Giancarlo anyja minden bevezetés nélkül a közös családi ebéden, miközben a húst tálalta. Szilvi nézte az energikus, fiatalos asszonyt, aki egymaga is élettel tudta megtölteni a Venzone külső részén álló nap fényes házat, és csak lassan fogta fel, mit is mondott jövendő anyósa. Belekortyolt az ásványvízbe, hogy az asztalnál ülők ne lássák az arckifejezését, de Giancarlo valószínűleg így is észrevette, hogy nem igazán örül a témának. Vagy az anyja jóslatának.
– Ugyan, mama. És ha lány lesz? Egy gyönyörű kislány…? – kérdezte mosolyogva Giancarlo, és meleg pillantást vetett Szilviára, aki azonban hűvösen viszonozta a tekintetét, és alig bírta türtőztetni magát, hogy ne kérje ki magának a dolgot. Hiszen, az ég szerelmére, még alig ismerték egymást a Costa-szülőkkel, és egyáltalán! Alig pár hete költözött be Giancarlo venzonei lakásába, és a család máris a gyermekáldást tervezgeti? Ráadásul kettejük helyett, kettejük nevében? Végül lehunyta a szemét, lassan lélegzett, arra koncentrált, hogy ne szóljon be Giancarlo anyjának, mert nem lett volna okos dolog rögtön az elején egy ellenséget szereznie magának. Ámbár Szilvia ezt nem vette volna túlságosan a szívére, de tudta, hogy Giancarlo kínos helyzetbe kerülne: nem jó dolog két malomkő közt őrlődni. Csakhogy… még Giancarlóval sem nagyon beszélgettek a gyerekdologól!. Az esküvő lehetősége már felmerült, el is viccelődtek rajta, és Szilvi kezdett megbarátkozni a gondolattal, de az, hogy háromhavi ismeretség után teherbe essen valakitől, még ha szerelmes is belé – nem látszott a legideálisabb elképzelésnek. Hiszen még nem is ismerték egymást, éppen csak ismerkedtek… ráadásul Szilvia számára egy ilyen döntés azt jelentette volna, hogy teljesen átengedi magát a másiknak. Hogy rábízza magát. Márpedig erre – talán – még nem állt készen. Azt nem tudta, mikor lesz készen rá – és egyáltalán elérkezik-e majd ez a pillanat, abban sem volt biztos, hogy akar-e gyereket, bár ez nagyon durván hangzott, és harmincöt évesen azért illett volna már tisztán látnia ebben a kérdésben, de az elmúlt években Szilvia megtapasztalta, hogy csakis önmagára számíthat. Az ember nem tervez gyereket akkor, amikor nem bízhatja rá magát másra, amikor csak saját magára számíthat. Most persze Giancarlo felbukkanásával változott a helyzet, de Szilvi nem érezte azt a romantikus regényekben leírt, mindent elsöprő és szívből fakadó vágyat az anyaságra. Azt a fajta vágyat, amiről a „női regények” szólnak; azok a könyvek, amelyekről kritikát kellett írnia, többnyire happy enddel végződnek, és ez a boldog vég általában a házasság és (vagy) a közös gyermek vállalása. Neki még a házasság is nehéz ügy volt, annak ellenére, hogy egyszer már férjnél volt… de az az esküvő nem jelentett semmit. Az csak névházasság volt; ezért élhetett, tanulhatott Olaszországban. Egy meleg sráchoz ment férjhez, még gimnáziumi cseretáborban találkoztak. Stefano szülei gyanították, hogy a fiuk homoszexuális, és ennek egyáltalán nem örültek. Tizenkilenc évesek voltak, és összekötötték papíron az életüket, így Stefano családja megnyugodott, sőt még kérlelték is a fiukat, hogy ilyen fiatalon – bármilyen szerelmes is – ne házasodjon meg. Együtt éltek, kettesben, Stefano szüleinek második lakásában, egy kis garzonban, de a szerelmi életük egészen különvált. Illetve… míg Szilvinek hosszabb ideig senkije sem volt, addig Stefano szívében (és ágyában) viszonylag gyakran cserélődtek a partnerek. Jó barátok voltak, és mindkettejüknek kapóra jött a házasság. Kötöttségek helyett a szabadságot adta nekik.
De Giancarloval más volt a helyzet, sokkalta bonyolultabb. Ez a házasság valódi házasság lett volna, nem csupán papíron jött volna létre. Szilvi egyáltalán nem ragaszkodott hozzá, de Giancarlo és családja – mint a legtöbb olasz – eléggé konzervatív. Ráadásul minden amellett szolt, hogy össze kellene házasodniuk. Hiszen szerelmesek egymásba, összeköltöztek, Szilvi feladta a férfi miatt a régi, római életét, amit annyira szeretett, feladta az állását, amelyért sokan irigyelték, és amit még egyáltalán nem unt – akkor hát miért ne házasodhattak volna össze?
És miért ne tervezhettek volna – akár azonnal – gyereket?
Szilvia egyébként abbahagyta a fogamzásgátló szedését, és a számolásos módszerre bízta magát, emellett hüvelykrémmel védekezett, meg néha óvszert használtak, de Giancarlo időről időre megkérdezte, valójában miért is kellene védekezniük? Hiszen már összetartoznak, és egyébként sem olyan fiatalok, hogy ne vállalhassák a következményeket…
– Azt hiszem, kimondhatom, hogy révbe értem – jelentette ki egy alkalommal Giancarlo, Szilvi pedig elmosolyodott.
Most meg már az anyja is kezdi… Szilvia szeretett volna beszélni Ornellával, római barátnőjével és legkedvesebb kolléganőjével a Giornatánál de napok óta nem tudta elérni. Mivel Ornella volt a lap utazási rovatának vezetője, valószínűleg külföldre utazott, és Ornellától az is kitelt, hogy olyan helyet fedezett fel éppen, ahol még térerő sem volt. Vagy csak nem akarta, hogy elérjék, ezért kikapcsolta a telefonját, mert Szilvi sms-ét sem kapta meg. Ornella nagyon megnyugtató tudott lenni, ami a római pörgésben olykor igencsak hasznára vált Szilvinek. Ornella kétgyerekes, negyvenes nő volt, és amikor Szilvit megperzselte Giancarlo, ő bátorította, hogy menjen, kezdjen új életet, mert csak jó várhat rá. Ornella, hiába voltak igazán jóban, nem ismerte, nem ismerhette minden részletében magyar barátnője múltját, mert Szilvia senkit sem akart beavatni élete titkaiba. Pedig most jó lett volna valakivel megbeszélni a kérdést, azt, hogy miért fél gyereket vállalni.
De nem volt senki, akinek kiönthette volna a szívét, pedig attól biztosan megkönnyebbülne. Maradt tehát a regény… a regénye, amely a hiányzó barátnőt pótolta az életében. Nemcsak a mostanit, hanem talán az egykoriakat is. Az igaziakat. Elővette a laptopját és írni kezdett.




– Neeem! – meredt az orvosra, és úgy érezte, egyre zsugorodik körülötte a rendelő, a végén már egészen szűk lesz, már szinte levegőt sem kap… Felemelte a fejét, de felülni nem volt ereje, ott maradt abban a kiszolgáltatott pózban, széttárt lábbal, bugyija egyik bokáján lógott („nem kell teljesen levennie”, mondta az orvos), és kellemetlen, szúrós fertőtlenítőszag terjengett a helyiségben. Az orvos ledobta a gumikesztyűt, és intett neki, hogy leszállhat a vizsgálóasztalról.
– De, Szabó kisasszony, maga terhes – mondta végül.
– Az nem lehet. Nem – tiltakozott, és érezte, hogy kiszalad a vér a fejéből. Hiszen védekeztek. Hiszen szedte a gyógyszert, már fél éve. Jó, hogy néha elfelejtette, de akkor reggel gyorsan pótolta.
– Nem hisz nekem? – kérdezte az orvos.
– Nem. Mert az nem lehet ismételte korábbi szavait. Az orvos visszafektette, és új gumikesztyűt vett elő.
– Akkor megmutatom, hogy lehet – mondta, és kezét újra a lány felé nyújtotta. – Lazítsa el magát, feküdjön. Lazítsa el a hasát. Tegye le a fejét. Nincs mit néznie most, engedje, hogy újra megvizsgáljam… Most… most tegye ide a kezét. Tegye az alhasára a kezét – mondta. A lány engedelmeskedett. Egy dudort érzett, lapos hasából határozottan kigömbölyödött valami. – A méhe alá nyúltam, hogy láthassa… érezhesse. Aztán átmegyünk az ultrahangra. Nem kell ide teszt, ez egyértelmű.
A lány feje kóválygott, és a kórház sivár folyosóján el-elsötétült előtte a világ, amint követte az orvost. Az nem lehet, hogy teherbe esett. Tizennyolc sem volt még, és vigyáztak. Tényleg vigyáztak, egyikük sem akart még gyereket. Első szerelem, az ég szerelmére! Hogy a fenébe eshetett teherbe?!

– Dobog a szíve – mondta ki az orvos, és a monitorra mutatott. Ugyan ő nem tudta, mit kellene látnia a monitoron, de elszorult a torka attól, amit hallott. Terhes, és a gyerekének már ver a szíve… pánik környékezte. Mikor történhetett? A kokainos buli után? Vagy nagyjából egy időben vele, mondjuk, napokkal előtte vagy utána? Akkor ez a gyerek nem is egészséges… Hogyan? Mitől? Az utóbbi időben rendszeresen szedte a gyógyszert. Voltak soron kívüli (az orvos fogalmazása szerint „áttöréses”) vérzései, de ezekre a nőgyógyász azt mondta, még be kell állnia a hormon háztartásának. Ezért aztán ő nem is tulajdonított jelentőséget annak, hogy a legutóbbi menstruációja mindössze néhány csepp volt, és csupán másfél napig tartott. De akkor már terhes lehetett…
– Hogyan eshettem teherbe, ha egyszer fogamzásgátlót szedtem? – kérdezte elhaló hangon, nem mintha ez már számított volna.

– Nem szedett esetleg antibiotikumot az utóbbi időben? – érdeklődött az orvos.
– De, amikor mandulagyulladásom volt.

– Hát, akkor például úgy, hogy az antibiotikum gyengítette a fogamzásgátló tabletta hatását. Ez egyébként benne van a gyógyszer használati utasításában.
– Nem szoktam elolvasni.
– Kár – csóválta a fejét az orvos. – Sürgősen döntenie kellene a gyerek sorsáról.
– Arra céloz, hogy esetleg szüljem meg?
– Beszéljen a szüleivel. Meg persze a barátjával. Aztán döntsenek együtt. Minél előbb, ha lehet. Körülbelül nyolchetes terhes, három héten belül meg kell hoznia a döntést, mert később már kockázatos a terhesség-megszakítás.
A lány kiszolgáltatottnak és magányosnak érezte magát, amikor kilépett a kórház kapuján. Fogalma sem volt, kihez forduljon tanácsért, mit tegyen, de azt tudta, hogy le kell érettségiznie, és tovább kell tanulnia, és abban is szinte teljesen biztos volt, hogy nem ez a srác az, aki mellett le akarja élni az életét, bármilyen kedves és aranyos is. Meg aztán az utóbbi időben a kapcsolatuk se működött mar úgy, ahogyan korábban. A srác egyre többet tanult, egyre ritkábban ért rá, és a lány úgy érezte, az érdeklődési körük is merőben eltérő. Őt nem érdekelték a természettudományok, ő nem volt olyan sportos, mint a srác, és egyáltalán… Mi lesz ebből? Abban biztos volt, hogy nem akar gyereket. Még nem. És nem ettől a fiútól. Hirtelen iszonyúan dühös lett rá, amiért teherbe ejtette – még ha tudta is, hogy nem a fiú tehet róla. Majd' szétpattant a feje, teljes volt benne a káosz. Nem tudta, mitévő legyen, aztán beugrott a megoldás. Elmegy Gézához, az unokatestvéréhez, és kunyerál tőle egy kis fehér port. Vagy megkéri, hogy szerezzen neki. Biztosan segíteni fog… Abban a különleges tudatállapotban nyilván meglátja majd, mit kell tennie, mi a helyes út, amelyen el kell indulnia.




Átaludta a Denpasar-Bangkok közti többórás utat, még az étkezésre sem ébredt tel, csak akkor nyitotta ki a szemét, amikor a gép már a leszálláshoz készülődött. Bangkok színes fényei egyre közeledtek, és Dóra szíve mind gyorsabban vert. Nem mintha félt volna a leszállástól, hanem mert most érezte meg, hogy közeledik. Igaz, a cél még nagyon távol volt, de az utazást már megkezdte, úton volt Budapest felé, és ettől valahogyan megkönnyebbült. A bangkoki reptéren vásárlással ütötte el a néhány órás várakozási időt: a repülőtér hatalmas volt, és Dóra imádott vásárolni. A szeretteinek, önmagának… Megvette a legújabb Estéé Lauder-parfümöt, elsősorban a neve miatt: Bali dream. A buja, édeskés illat valóban Balit idézte. Megszerette az indonéz szigetet, és furcsállotta, hogy már most honvágyat érez. Pedig sosem volt érzelgős típus: egyetlen egyszer kínozta honvágy, akkor, amikor tizennyolc évesen elhagyta Magyarországot, de akkor mennie kellett, ezt tudta az eszével, hiába húzta vissza a szíve, hiába sikítozta azt valahol legbelül egy vékonyka hang, hogy maradjon. Az eszére hallgatott, és végül is nem bánta meg akkori döntését, hiszen Budapesten nem élhetett tovább. Kibírhatatlanul fájdalmas lett volna, szétmarcangolta volna nemcsak a testét, hanem egész lényét a tehetetlenség és a bűntudat. Elment, mert el kellett mennie, és azután soha többé nem volt nosztalgiája, sem honvágya: könnyű szívvel hagyta ott Prágát, majd Londont, Brisbaine-be sem vágyott vissza, és bár Sydney-ben nagyon jól érezte magát, nem fájt a szíve, amikor tovább kellett mennie Indonéziába. De Bali szigete… ez a hely valahogy igazán az övé volt. A szabadság szigete, a nyár szigete, az érzelmek szigete… akkor is, ha az ő szívét nem érinthette meg senki. Ott sem. De most mégis jó volt, hogy – legalább egy üveg parfüm formájában – vele maradt egy csipetnyi Bali, és tudta, hogy öröm lesz majd visszatérnie. Már most visszavágyott, pedig alig pár órával korábban szállt fel a gépe Denpasarban. De annak is örült, hogy hamarosan viszontláthatja egykori barátnőit. A régi életébe már sosem térhet vissza, de ez a találkozás talán segít neki lezárni azt, amit eddig nem volt képes sem lezárni, sem elfeledni.
Londonba a brit légitársaság gépén, business osztályon utazott. Ezt a kiváltságot törzsutaspontjainak köszönhette, és egyáltalán nem bánta, hogy a hosszú utat kényelmesen, fekve teheti meg. Az ablak mellett kapott helyet, és tetszett neki, hogy a mellette utazó üzletembertől legyezőszerű, elhúzható műanyaglemez választotta el. A business classon egyébként is egymással szemben voltak az ülések, és a felszállás után Dóra rögtön elhúzta az elválasztó lapot, hogy ne is lássák egymást a szomszédjával, székét egyetlen gombnyomással ággyá alakította, és kényelmesen elnyúlt rajta.
Amióta elindult Cangguból, sőt amióta eljött Suwatiéktól, egyáltalán nem volt ideje felidézni az ott történteket, még kevésbé elgondolkodni rajtuk, mert csomagolnia kellett, és gondoskodnia arról, hogy a szálloda zökkenőmentesen működjön az alatt az idő alatt is, amíg ő távol lesz. Megbeszélt mindent a balinéz helyettesével, aláírt néhány megrendelést, és már indulhatott is a reptérre. De azért mindvégig ott vibrált benne az izgalom. Most bőven volt ideje, hogy végiggondolja mindazt, ami az elmúlt délután történt, hiszen nagyjából tizenkét órás út állt előtte.
Suwati nagybátyja, a pap teljesen úgy nézett ki, mint egy átlagos balinéz: középtermetű, vékony testalkatú, kopaszodó, éjfekete szemű férfi. Mivel Suwatiék egyik rokona – aki a férjével ugyanabba a házba költözött – gyereket várt, a pap úgy döntött, hogy megszenteli a pár szobáját a baba érkezése előtt. Gyönyörű hangú csengőjével körbejárt a szobában, hol a kis harangot rázta, hol tapsolt, és valahányszor nem volt megelégedve összecsattanó tenyere hangjával, addig-addig ismételte a műveletet, míg a taps nem úgy szólt, ahogy szólnia kellett. Ogud angolul magyarázta Dórának, hogy éppen mi történik: a pap felszenteli a helyet, kitapsolja onnan az előző lakók szellemeit, hogy az újonnan beköltözők „tiszta lappal” kezdhessék majd ezen a helyen az életüket.
Később Suwatiék szobájában gyűltek össze néhányan, rizst ettek, a földön ültek és beszélgettek. Dóra jobbára csak Oguddal társalgott, illetve néhány szót Suwatival. A pap mintha sokáig észre sem vette volna Dórát, pedig fehér bőrével és európai vonásaival igencsak kirítt a balinézek közül. Ám egyszer csak ráemelte a tekintetét, és mondott neki valamit.
– Azt mondja, menj le vele a tengerhez – fordította Ogud. – Beszélni akar veled.
– Velem? – hüledezett Dóra, de azért mosoly suhant át az arcán. Zavarban volt ugyan, és elképzelni sem tudta, mit akarhat mondani neki a balinéz pap, aki eddig tudomást sem vett róla, és akivel nyilvánvalóan semmiféle közös témája nem lehet, de aztán bólintott. Ogud mondott valamit a papnak, aztán Dórához fordult.
– Kikísérlek benneteket és fordítok – mondta. –Ha akarod, Suwati is jöhet. A pap látja, hogy szereted őt, és hallotta a szüleitől, hogy jó vagy hozzá.
Dóra felállt, és követte a férfiakat. Kihalt volt az utca, már besötétedett, és homályosan érzékelte, hogy nem is olyan magasan madarak suhannak. Sejtette – de megbizonyosodni sohasem bizonyosodott meg róla –, hogy nem is madarak azok, a denevérek röpülnek ilyen alacsonyan. Balin számos gyümölcsevő denevér él – ártalmatlanok, de Dóra nagyon nem szívesen gondolt bele, mi lenne, ha valamelyik belekapaszkodna a hajába. Persze tudta, hogy ilyesmi nem fordulhat elő, de gyerekkora óta félt a denevérektől, biztosan valami rémisztő mesében szerepeltek. Jobban tartott tőlük, mint a balinéz pókoktól vagy a Sydney-t időnként teljesen ellepő csótányoktól, pedig ez utóbbiakat nagyon utálta.
Leértek a partra, és mindannyian leültek a homokba. Dóra a sarongját tette maga alá, és kíváncsian nézte a papot. Vajon miféle mondanivalója lehet számára? A pap halk, megnyugtató hangon beszélni kezdett, Ogudnak időt adva a fordításra, Suwati pedig a tenger felé fordult, mintha a hullámokat nézne, pedig már leszállt az est, és az óceán csak egy nagy sötét foltnak látszott, csupán a morajlása sejttette a nagy víz közelségét.
– Suwati mondta, hogy a hullámok közt felszabadulsz – kezdte Ogud a fordítást. Dóra alig látta a pap arcát a sötétben, inkább csak a sziluettjét vette ki, de nem bánta, hiszen így talán a férfiak sem vették észre rajta, hogy mennyire meg van döbbenve. Nemcsak a pap szavain döbbent meg hanem Suwatin is meglepődött. Nem gondolta volna, hogy ilyen éles szeme van, hogy ennyire érzékeny és figyelmes, hogy észreveszi, mi történik vele szörfözés közben. – És látom, hogy igaza van. Te itt, a szárazföldön nem érzed szabadnak magad, csak a vízben. Úgy érzed, gúzsba vagy kötve. Mintha rab lennél. És ez nem jó. És nem is igaz – fordította tovább Ogud. Dóra a homlokát ráncolta. Mi a fenét akar mondani neki a pap? Mi ez a hablatyolás a szabadságról meg a rabságról? Ő sosem érezte rabnak magát. Idegesen beletúrt a hajába, nem értette, miért mondja neki mindezt a pap. – Nem kell, hogy mindent most megérts. Majd később gondolkozz el a szavaimon – folytatta Ogud. Dóra nagyra nyitotta a szemét.
– Miről beszél? – kérdezte halkan, de Ogud tovább fordított.
– Arra gondolj, hogy megvan, amire vágysz. Ne a vágyad hiányára gondolj, hanem képzeld el, hogy megvan, amire vágysz. Mert addig, amíg csak a vágyad hiányát érzékeled, amíg szüntelenül ez jár az eszedben, nem leszel boldog. – Mialatt Ogud beszélt, Dóra szíve szinte a torkában dohogott. Mit tudhat róla ez a vadidegen ember? Hogyan tapinthat így az elevenjére, hogyan találhatja ki azt, amit rajta kívül senki sem tud itt, ezen az indonéz szigeten?
– És ha nem lehet elképzelni, hogy a vágyam valóra válhat? – kérdezte hirtelen, félbeszakítva Ogudot. A festő most angolról balinézre váltott, lefordította a papnak a kérdést. Dóra a sötétben is látta, hogy a pap egészen felé fordul, és úgy felel.
– Azt mondja, hogy el kell képzelned. El kell képzelned, mert nincs lehetetlen.
– De ez lehetetlen – vetette ellen Dóra.
– Nem az, azt mondja. És kéri, hogy ne szakítsd félbe, mert el akar mindent mondani, amit veled kapcsolatban érez. Ritkán szokott ilyet tenni, de olyan energiák áradnak a lényedből, hogy muszáj reagálnia. Hihetetlenül erős, fájdalmas érzések, vad indulat sugárzik belőled, dühös vagy, csalódott és lemondó. Próbálsz beletörődni abba, amit megváltoztathatatlannak gondolsz, próbálsz úrrá lenni a fájdalmadon, a csalódottságodon, de közben állandóan érzed magadban a hiányt. És ez nem jól van így, mert ha továbbra is ezt csinálod, sosem kerülsz harmóniába a természettel és önmagáddal. Pedig te képes vagy arra, hogy megteremtsd magadban a harmóniát.
Dóra az ajkát harapdálta. Átsuhant az agyán, hogy a pap talán mindenkinek ilyeneket szokott mondani, attól függetlenül, hogy tud-e valamit az illetőről, de aztán arra gondolt: „hiteles a pasi”. Igen, ezt érezte, ő, aki egyáltalán nem hitt a spirituális dolgokban, és ugyan tisztelte és irigyelte azokat, akik tudtak hinni az ilyesmiben – ő maga erre mindig képtelen volt. És most mégis hinni kezdett a papnak… vagy csak hinni akart neki?
– Mit kellene tennem? – csúszott ki a száján a kérdés.
– Pontosan tudod. Illetve… tudtad. Valamikor. Amikor még tisztán láttál, amikor még megengedted magadnak, hogy szabad légy, és nem a körülményeknek hittél. A hiányra nem szabad gondolnod, azt kell látnod magad előtt, amire vágysz. Nem elkeseredetten, nem lemondóan, hanem hittel. Mert valamikor pontosan tudtad, hogy ezt kell tenned. Mond neked valamit az, hogy tizenhét másodpere? –kérdezte Ogud a pap szavait fordítva, és Dóra úgy érezte, megfagy az ereiben a vér.
– Igen – suttogta. – Régen… hallottam. Volt idő, amikor el is hittem.
– Tizenhét másodperc. Mindössze ennyi ideig kellene összpontosítanod a vágyadra, tisztán, hittel, boldogan, várva, hogy beteljesüljön. És akkor be is fog teljesülni. Minél többször tizenhét másodpercig gondolsz rá, annál közelebb lesz hozzád. És a végén elérkezik – fordította Ogud, és mindkét férfi elhallgatott. Csupán az óceán moraja hallatszott, Dóra is csendben ült, igyekezett szabályosan szedni a levegőt, de úgy zihált, mintha időre lefutotta volna a száz métert. Megköszörülte a torkát.
– Nem válhat valóra a vágyam. Soha – mondta halkan. Ogud pár másodpercig nem szólalt meg, majd lefordította Dóra szavait a papnak.
– De igen. Valóra válhat. Tizenhét másodperc, erre gondolj – hangzott a válasz, és Dóra megborzongott. Úgy érezte, mintha hirtelen visszakerült volna a múltba. – Most dolgod lesz, de ne felejtsd el a szavaimat. Amikor visszatérsz – ha visszatérsz –, idézd fel őket. És ne feledd: lehetsz még boldog. Csak rajtad múlik.
Ültek még egy ideig a parton, Dóra mintegy elvarázsolva, valamiféle transzban, nem tudta, hogy ez a pap különös egyéniségének tudható-e be, vagy inkább annak, hogy annyira az elevenjére tapintott… Ha visszatérsz… mit akart ezzel mondani? Már nyitotta a száját, hogy megkérdezze, de a pap felállt, Ogud és Suwati követte a példáját, s mindannyian visszaindultak, Suwatiék háza felé.
– Még valami állította meg a pap a ház előtt. –ígérd meg, nem nekem, hanem saját magadnak: ha rátalálsz vágyad tárgyára, akkor főszereplőjévé válsz az életednek. Ne a könnyebb utat válaszd. Csak akkor lesz a tiéd, amire vágysz, ha a nehezebb úton indulsz el.
– Ez mit jelent? – kérdezte. Ogud máris fordította a választ.
– Túl sokat kérdezel, és nem bízol magadban, az érzéseidben, a megérzéseidben. Azt jelenti, hogy magad mögött hagyod a kétségeidet, és megteszed, amit meg kell tenned. Akkor, ha majd látod, mit nyerhetsz, ne azt nézd, hogy mit veszítesz a másik oldalon. Ne csak az eszedet használd, amikor döntesz. A szíved vezessen. És ha majd választanod kell, ne a látszólag könnyebb úton indulj el. Elég erős vagy ahhoz, hogy végigmenj a nehezebb úton is. Majdnem ugyanoda fogsz elérni, de más út lesz majd mögötted, és tiéd marad az erő, amit utad során gyűjtesz.
Köszönöm – Dóra szinte suttogott, bár még mindig nem tudta megfejteni a balinéz pap szavait. –Visszajövök, és megkeresem.
– Nem biztos, hogy újra találkozunk – búcsúzott a férfi, és Dóra tágra nyílt szemmel nézett utána.
Most ott feküdt a gépen, a kényelmes, ággyá alakított business class ülésen, ismét felülkerekedett a racionális énje, de valamiféle feszültség vibrált benne. Talán a remény csirája. Hihetetlen, hogy a pap előhozta ezt a dolgot. A tizenhét másodpercet. Gimazistaként olvasta valahol, hogy egy vágyott gondolatnak úgy lehet erőt adni a megvalósuláshoz, ha tizenhét másodpercig ellazultan, hittel koncentrálunk rá. Elmesélte Gabinak, a legjobb barátnőjének, és attól kezdve azzal szórakoztak, hogy bármit szerettek volna, ennyi időt minimum rászántak az összpontosításra. És sok vágyuk valóra vált. Nyilván e nélkül is valóra vált volna, de Dórát nagyon megdöbbentették a balinéz pap szavai. És felcsillantották benne a reményt: talán tényleg boldog lehet még, ugyanolyan felszabadultan boldog, mint amilyen Péter mellett volt az alatt a rövid idő alatt, ami megadatott nekik.
Eszébe jutott a szeretkezésük. Mennyi vágyakozás előzte meg, mennyi lelkiismeret furdalás, bűntudat, mennyi „bűnös” gondolat, reménykedés és lemondás… És akkor, amikor ő végül ösztönösen hozzábújt, a srác megmarkolta a karját, keményen, hogy később egy kék folt emlékeztette erre a pillanatra. És csókolta a száját, férfiasan, mégis érzékien… Aztán az ágyban olyan magabiztos, olyan határozott, egyben gyengéd volt, hogy Dóra úgy érezte, nem csupán a testében, hanem az agyában is orgazmusok sorozatát éli át. És persze a szívében. A szerelmük teljesült be azon az estén, akkor már lelkiismeret-furdalás és bűntudat nélkül. Mert akkor már tudták, hogy csakis ez az egyetlen út áll előttük. Hogy ennek így kell történnie.
Milyen furcsa, hogy oly sok év elteltével most először gondolt vissza mosolyogva, örömmel arra az estére. Most először nem érezte a fájdalmat, csak a jóra koncentrált. De hamar elmúlt a pillanat, és ő visszazökkent a jelenbe. Újra a repülőn ült, már nem Péterrel szerelmeskedett, már hozták is a kései vacsorát, az előétel saláta és lazac volt. Dóra visszaállította az ülését, majd elvette a fehér asztalkendőt és a tálcát a kopaszodó, udvarias stewardtól. Ahogy enni kezdett, átfutott fején a gondolat, hogy micsoda hülyeséget beszélt a balinéz pap. Hogyan találhatna vissza egykori álmaihoz, hogyan lehetne újra boldog? Hogyan is ne érezhetné a hiányt, a veszteséget? Hiszen a férfit, akit annyira szeretett, örökre elveszítette. Péter meghalt. Tizenhét évvel ezelőtt. Dóra ordítani tudott volna a tehetetlenségtől és a szomorúságtól. Teljesen elment az étvágya, letette a villát. Kibámult a sötétbe az ablakon, és érezte, hogy könnybe lábad a szeme.




Judit akcióba lépett. A nagylány suliban, a kicsit elvitte az anyja, hogy ő „kipihenhesse magát”, és csak délután hozza vissza. Judit megkönnyebbült, hogy egyedül lehet, de ugyanakkor ideges és izgatott volt. Kibontotta a hosszúkás dobozt, kivette vastag fóliába bújtatott tartalmát, és megpróbálta eltépni a fóliát. Nem boldogult, keresett hát egy ollót, de akkor már úgy érezte, mindjárt bepisil. Kivárta, amíg mindenki elment otthonról, de most már nem bírta tovább. Kivette a kis műanyag tokot, lehúzta a tetejét és beszaladt a vécébe. Épp időben ahhoz, hogy ne pisilje össze magát, de be akarta tartani a teszt használati utasítását: ha még nem késik a menstruáció, akkor a reggeli, első vizeletet kell használni. A csésze fölé tartotta a tesztet, pisilt, azután visszacsúsztatta a tesztre a kupakot és letette maga elé a kőre. Még mindig a vécén ült, izgatottan. Lehunyta a szemét, annyira félt attól, hogy csak egy csík jelenik meg a teszten. Meg attól is, hogy kettő. Balázs születése óta nagyon ritkán feküdtek le Endrődivel, a múlt hónapban szinte ki kellett erőszakolnia, hogy szeretkezzenek – de azt nem gondolta, hogy ekkor teherbe eshet. Egyrészt: az ő korukban ez már nem megy könnyen… másrészt pedig egyetlen alkalom…
Ült a vécédeszkán, és nem tudta, milyen eredményt szeretne látni a teszten. Még mindig csukva volt a szeme, és arra gondolt, mennyire szeret állapotos lenni. Milyen szép volt az első terhessége… és végül a második is, még akkor is, ha Balázs érkezése nem mentette meg a kapcsolatukat, még akkor is, ha akkoriban már kezdtek elhidegülni egymástól, ki tudja, miért. Átsuhant az agyán, hogy egy újabb gyerek talán ismét közelebb hozná őket egymáshoz.
Tudta, hogy túl korai elvégeznie a tesztet, de erre a fajtájúra direkt ráírták, hogy már négy nappal a menstruáció esedékessége előtt képes kimutatni a terhességet. Judit pedig azt gyanította, hogy terhes, sokkal kifinomultabb lett a szaglása, pont úgy, minta két előző terhessége alatt. Sóhajtott, és arra gondolt, vajon hogyan mondja majd meg Endrődinek, hogy újra apa lesz. Nem volt biztos benne, hogy a férfi örülne a hírnek. Judit bizonytalan volt abban is, hogy terhes-e, abban is, hogy mit szól majd Endrődi a dologhoz, abban is, hogy jó-e, ha még egy gyereket vállalnak ebben a helyzetben, abban is, hogy mit szeretne kezdeni az életével… Kinyitotta a szemét és lenézett a földre. Úgy érezte, egy világ omlott össze benne. A teszten mindössze egyetlen csík látszott. Nem terhes.
Felállt, lehúzta a vécét, a szemetesbe dobta a tesztet és kezet mosott. Csalódott volt. Rájött, hogy ösztönösen arra vágyott, harmadszor is újraélje azt, amit már megtapasztalt, akkor is, ha a körülmények most egyáltalán nem kedveztek a gyerekvállalásnak. A negatív eredmény elkeserítette, pedig ha mostanában megkérdezik tőle, mi a három kívánsága, biztosan nem mondja azt, hogy szeretne még egy gyereket szülni. De most, hogy felmerült – majd meghiúsult – ennek lehetősége… csalódott volt. Aztán arra gondolt: lehet, hogy talán mégis terhes, de túl korai volt elvégezni a tesztet. Néhány nap múlva majd megismétli, és persze elmegy nőgyógyászhoz is, ha már időpontot kért.




Mi a fenét csináljak? – tűnődött Gabi, akinek egyre jobban zsibbadt a lába, de moccanni sem bírt, mert Robert olyan szorosan ölelte álmában, mintha fogva akarná tartani. Ráadásul combja az ő combjára nehezedett, és Gabi határozottan érezte, hogy tompán sajog és zsibbad a csípője – nem szokott hozzá, hogy egy pasi súlya hozzáadódjon a sajátjához, ráadásul egész éjszakára. Szeretett volna testhelyzetet változtatni, de nem tudott, mert Robert olyan mélyen és mozdulatlan aludt, hogy lehetetlen volt akár csak egy centit is arrébb gördíteni, hiába próbálkozott Gabi. Persze, azért ez nem volt annyira kellemetlen helyzet, csak Gabinak még szoknia kellett. Sosem aludt még így – szinte összefonódva – egyetlen férfival sem. Igazság szerint igen-igen ritkán aludt együtt bárkivel is. Carlosszal például egy városban éltek, de legfeljebb háromszor aludtak a másiknál, és mindannyiszor valamilyen éjszakába nyúló program után. Most ez szokatlan, de jóleső helyzet volt. Egy szenvedélyes szeretkezés után egymás karjaiban elaludni: már-már romantikus filmbe illő szituáció.
Ámbár, sóhajtott fel Gabi, az előző este nem éppen romantikus filmbe illően alakult. Most, hogy teljesen felébredt, lelkiismeret-furdalást érzett, és hirtelen borzasztóan szerette volna helyrehozni azt, amit előző este elrontott. Illetve… talán semmit sem rontott el, de fájdalmat okozott, és ez nagyon rossz, érzéssel töltötte el.
Persze, hogy az El Rey de la Cambasban vacsoráztak Roberttel, a kikötővel szemben. Gabi imádta a grillezett rákot, márpedig itt mindig hatalmas adagot tálaltak fel neki, forrón, rengeteg friss petrezselyemmel megszórva, úgyhogy miután szerelmesen összeölelkezve végigandalogtak a sétányon, az étterem teraszára kalauzolta az amerikait.
Leheletvékonyra szeletelt sonkát ettek előételnek, majd jöhetett a két hatalmas ráktál. Közben Robert barcelonai ismerőseiről beszélgettek, és arról, hogy Gabi hogyan került Juan mellé menedzserként.
– Hogyan tudtad elhagyni olyan fiatalon a barátaidat, a magyar rokonaidat? – kérdezte Robert, és Gabi nagy levegőt vett, hogy átgondolhassa, mennyit mondjon el a múltjáról a pasinak, amikor hirtelen megváltozott körülöttük a légkör. Gabi először a „légköri változást” érezte, és anélkül, hogy tekintetét levette volna Robertről, pontosan tudta, mi okozza ezt az érzést: mintha egy tájfun közeledett volna. A levegő már vibrált, a tájfun előszele megérkezett, és Gabi mélyen bent tartotta a tüdejében a levegőt. Lázasan járt az agya, hogyan vághatná ki magát ebből a csávából, hogyan akadályozhatná meg, hogy ez a tájfun most először – ne söpörje el őt magát, és persze Robertet is. De erre semmiféle esélyt nem látott, és mire idáig jutott gondolatban, kitört a vihar. Éppen hogy ki tudta húzni a kezét Robert kezéből…
Felnézett végre, és látta Juan szemében a dühöt. A dühöt, és még valamit, amitől megdöbbent: fájdalmat. És magányt. Olyan volt a fiú, mint amikor nyerésre állt az egyik Grand Slam-elődöntőn, és ellenfele – bár láthatóan semmilyen fizikai problémája nem volt – hirtelen úgy döntött, hogy sérülésre hivatkozva feladja a meccset. Ez aztán taktikája lett annak a teniszezőnek: ne érezze az ellenfél, hogy nyert ellene, inkább feladja, ha tétmérkőzésen komoly versenytárs ellen vesztésre áll… Akkor látta Gabi Juan tekintetében, ezt a csalódottságot. Akkor, amikor összecsomagolta ütőit az ellenfele által feladott meccs végén. Juan szeretett nyerni, tiszta játékban. És Gabi most nem játszott tisztán.
– Helló – köszönt rájuk Juan, összeszedve magát, és talán még el is mosolyodott kényszeredetten, de Gabi jól ismerte. Látta a sötét szembogárban a fájdalmat, amiért Gabi nem volt vele őszinte. – It’s nice to see you again – fordult Roberthez, a körülményekhez képest meglehetősen udvariasan. Robert felállt és kezet nyújtott, szemmel láthatóan nem érzékelte, hogy megfagyott körülöttük a levegő. Juan barátnője viszont igen: egy lépéssel lemaradt a sráctól, és csak állt némán. Csinos, vékony, nyúlánk lány volt, de Juannál így is jóval alacsonyabb. – Kár, hogy nem említetted, ki a szerencsés folytatta Juan katalánul, Gabi felé fordulva. – Mi a fenéért nem lehetett elmondani nekem? És akkor pont idejössz, a kedvenc éttermedbe, tudhattad, hogy én is felbukkanhatok itt, főleg, hogy ma még beszéltünk is róla… így kell megtudnom, hogy mi van veled? Hogy ki miatt vagy úgy kivirulva? Én sosem titkolóztam előtted – mondta halkan, szándékosan visszafogva magát, de Gabi érezte, hogy vibrál körülötte a levegő a feszültségtől. – Mit gondoltál? Hogy beleszólok majd az életedbe? Vagy azt mondom: ne találkozz vele, mert nem bírtuk egymást a pályán? Nem értelek, Gabi. Nem értelek – csóválta a fejét, és Gabi szerette volna megölelni unokaöccsét, de tudta, hogy ez most nem az alkalmas pillanat. – További jó szórakozást – fordult Juan Roberthez, aztán szó nélkül sarkon fordult és barátnőjével kiment az étteremből. A tájfun végül nem tört ki, de előszele Robertet is meglegyintette, és a lány jobban örült volna, ha Juan cirkuszt csap, utána talán szent lett volna a béke. Gabi csodálkozott is rajta, hogy a fiú mostanában már irigylésre méltóan fegyelmezi magát a pályán, miközben a magánéletében még mindig hajlamos az indulatkitörésre. Most is ezt várta tőle, de hiába. Miután Juan elvonult, Gabi arra gondolt, hogy sokkal jobban fáj neki unokaöccse kimért, visszafogott viselkedése, mintha balhét csapott volna.
Robert valószínűleg mégis megérezte a feszültséget, mert az este hátralévő részében igyekezett minél könnyedebb témákat bedobni, és főleg szórakoztatni Gabit, hogy a lány arcán újra megjelenjen a mosoly. Gabi hálás volt azért, ahogyan a férfi ezt a helyzetet kezelte. Aztán később, már otthon… az ágyban is kényeztette őt, finoman érintette a testét, időt adva Gabinak arra, hogy ellazuljon, hogy elengedje a feszültséget, es rákészüljön a gyönyörre. Aztán elaludt Robert karjában, és most azon gondolkozott, meddig fog még a pasi aludni, mert már nagyon kellett pisilnie, és úgy érezte, mindjárt szétszakad a csípője a ránehezedő súly alatt.
Hirtelen megszólalt a csengő. Robert megmozdult, de a szorítása nem engedett. Gabi nagy nehezen mégis kiszabadította magát, magára kapott egy fürdőköpenyt és az ajtóhoz szaladt. Amikor kinyitotta, szidta magát, amiért sosem néz bele a kémlelőnyílásba. Juan állt az ajtó előtt. Gabi nem tudta, mit tegyen, megmondja-e, hogy nincs egyedül, behívja-e, de Robert, aki közben felébredt, megoldotta a helyzetet. Egy szál farokban végigsétált az előszobán, vécére tartva, és álmosan hunyorogva intett Juannak. Gabi egy pillanatra humorosnak találta a helyzetet, majdnem el is röhögte magát, de aztán Juanra nézett: a különben is jóképű fiú most egészen lenyűgöző, férfias jelenség volt, amint dühtől elsötétült tekintettel nézett Robert után. Gabi komolyan sajnálta, hogy a barátnője nem látja a fiút ebben a pillanatban, talán még eszelősebb, még vadabb volt a tekintete, mint amikor Nadal vagy Djokovics ellen lépett pályára, és megérezte, hogy akár nyerhet is…
– Gyere – mutatott befelé, de látta, hogy Juan tétovázik. Aztán a srác megcsóválta a fejét.
– Majd szólj, amikor egyedül leszel, és tudunk öt percet beszélni.
– Nyugodtan üvöltözhetsz – csúszott ki Gabi száján, és egy pici mosoly is megjelent az arcán, de Juan úgy tett, mint aki nem hallotta Gabi megjegyzését. Már hátrált ki a folyosóra. – Oké, mit szólnál, ha holnap együtt ebédelnénk?
– Hárman? – szólt vissza a srác.
– Ketten.
– Tudod, hogy nem szoktam ebédelni – sértett volt Juan hangja, mint egy kisfiúé.
– Akkor…?
– Akkor… Legyen vacsora, ha már összekötjük egy étkezéssel. Ma este. Nyolckor. Nálad. Kettesben – felelt a srác, aztán megfordult és becsapta maga mögött az. ajtót, hogy csak úgy rengett a ház. Időt sem adott Gabinak arra, hogy tiltakozzon: a vacsora nem jó, mert akkor mit csinál Roberttel? Kiküldi moziba? És Juan talán még azt is elvárná tőle, hogy vacsorát főzzön kettejüknek? Gabi a fejét csóválta. Juan rafinált is tudott lenni, ha akart. A pályán remekül taktikázott, de ezek szerint nemcsak a pályán, hanem az életben is… Most akkor mit mondjon Robertnek? Hová küldje este? Mert Gabi már eltervezte az egész napos programjukat: elautóznak Tossa de Marba. Robert még nem járt ebben a tengerparti kisvárosban, amelyet Gabi a Costa Brava gyöngyszemének tartott. Ott volt a hangulatos régi vár, a szűk sétálóutca, amelynek két oldalát éttermek teraszai foglalták el, színes abroszokkal terített asztalokkal. Júniusban még be sem indult igazán a főszezon, szóval remek nap ígérkezett, úgy tervezte, csak késő este jönnek vissza. És most az estéjét át kell szerveznie, mégpedig diplomatikusan, úgy, hogy ne sértse meg Robertet… Vajon mennyire avathatja be a férfit ebbe az egész ügybe? Elmondhatja-e neki, hogy Juan mit gondol róla? Vajon érzi-e az amerikai, hogy Gabi unokaöccse még mindig az ellenfelének tartja a miatt a régi meccs miatt? Vajon sikerül-e megbékítenie valahogyan Juant? Ezen gondolkodott, miközben beszaladt a fürdőszobába, hogy használja a csak vészhelyzetre fenntartott ottani vécét. Aztán együtt zuhanyoztak Roberttel, és Gabi már-már el is felejtette, hogy valami esti elfoglaltságot kell találnia az amerikainak, mert Robert szorosan átölelte a zuhany alatt, és egyértelműen a tudtára adta, hogy miféle program következik most.

– Nem altathatjuk el, mert náthás – felelte az orvos, mintegy mellékesen, a lány kérdésére. – De érzéstelenítésben végezzük, csak egy kis kellemetlenséget fog érezni, semmi egyebet.
A lány megborzongott. Ott feküdt a kórházi ágyon, vékony kis teste fázott a paplan alatt is, riadt volt, és arra gondolt: bárcsak megengedte volna, hogy elkísérjék, bárcsak lenne mellette valaki, akit szeret, aki fogja a kezét, és azt mondja neki: „Ne félj. Minden rendben lesz.” De csak a nagy hasú dokija pillantott rá, és azt szeretett volna sikítani: „Vigyetek el inneni Haza akarok menni!”. És még azt is hozzátette volna: „Ne nyúljon hozzám ez az ember!” – de ehelyett megadóan feküdt a kincstári paplan alatt, alul semmiben, és most értette meg, mi is az a kiszolgáltatottság. Gyereknek érezte magát, védtelen kisgyereknek, nem pedig felnőtt nőnek. Először jutott eszébe, hogy talán mégis más megoldást kellett volna választania.
Amíg a sorára várt, érezte, hogy a kis eszköz, amit feltettek a méhszájába, hatni kezd, görcsöl a hasa. Egyre jobban félt. Pedig amikor Gézát megkérte, hogy szerezzen
port, „életbevágóan fontos”, tette hozzá rimánkodva, és ezt szó szerint értette, még ha unokabátyja nem is tudta, miről van szó, abban bízott, hogy majd megvilágosodik előtte, mit kell tennie. A kokain persze ismét megtette a magáét, újra semmihez se hasonlítható burkot vont köré: olyan állapotba került, amit ő megvilágosodásként érzékelt, – mert végre megnyugodott – hiszen annyira kézenfekvő volt a megoldás. Eltűntek a problémák, csend és rend lett a lelkében, gyönyörű képek tolultak elé, saját magát különlegesnek, a többieknél sokkal értékesebbnek látta. És rájött, hogy semmiképpen sem tarthatja meg a gyereket. Mert nem szerelmes a Srácba, mert nem akarja így „befejezni” tizennyolc évesen. Mert nem akar még anya lenni, mert még meg kell írnia azt a filmet, ami „benne van”. Nem kerülhet kiszolgáltatott helyzetbe – és nem is kell abba kerülnie.
És még egy fontos felismerésre jutott azon a drogos esten: nem az ő hibája, hogy ide jutott. Oké, hogy az antibiotikum gyengítette a fogamzásgátló hatását, de ezt a nála idősebb barátjának tudnia kellett volna… Miért nem szólt? Miért nem figyelmeztette? Talán csak nem így akarta magához láncolni? Vagy csak fütyült rá, hogy milyen következményekkel járhat az együttlétük? Súlyos gondolatok voltak ezek, és közéjük férkőzött még egy: meg kell büntetnie a Srácot. Szenvedjen ő is.
Felpillantott, amikor belépett egy nővér, aztán a műtős fiú. Fel kellett kelnie, eljött az idő. Még átfutott az agyán, talán nem is baj, hogy nem mondta el a Srácnak, hogy elveteti a gyereket. Tépelődjön csak, bűnhődjön, szenvedjen… Aztán már a műtőben volt, lába leszíjazva, injekciót kapott, és egy nő beszélt hozzá. Valami olyasmit mondott, hogy hamar túl lesz-rajta, meg hogy nem kell félnie, de ő egész testében reszketett, és nagyokat lélegezve – mintha csak sóhajtozna – arra gondolt: hogyan történhetett ez meg vele?
– Ha továbbra is ilyen mélyeket lélegzik, elfog ájulni – közölte vele az orvos, és ő fáradtan nézett rá. – Lazítsa el magát.
Klassz. Így büntetünk meg azért, mert tinédzserként teherbe estél, aztán még el is veteted. Nem elég, hogy a kórteremben, a két szomszédos ágyon olyan nők feküdtek, akik megvetéssel néztek rá, mivel – ezt nyomatékosan el is mondták – petefészek-gyulladáson vagy valamilyen más nőgyógyászati betegségen estek át, és már hosszú ideje azért küzdenek, hogy gyerekük lehessen. Ő meg… egy felelőtlen éjszaka után, csak úgy eldob magától egy életet. A lány érezte, hogy ugyan megnyugszik a bódító koktél hatására, de azt is tudta, hogy sír. Nem volt biztos benne, hogy könnyekkel is jár-e ez a sírás, de olyan volt, mintha hangtalanul zokogott volna. Kívülről látta, és nagyon sajnálta önmagát, és dühös volt a fiúra, aki ezt tette vele.
Aztán vége lett.
– Készen is vagyunk. Ezentúl jobban vigyázzanak a barátjával – mondta az orvos. A lány kinyitotta a szemét, és maga sem tudta, honnan, miért tört elő belőle a kérdés:
– Fiú volt vagy lány?
Egy kis csend után azt válaszolta az egyik fehérköpenyes nő:
– Nem lehetett megállapítani.
A lány érezte a hangján, hogy hazudik. Újra lehunyta a szemét, mert halálpontosan tudta, hogy fiú volt. Fia
születhetett volna. Biztos volt ebben, ki tudja, honnan támadt benne ez a bizonyosság. Sírni akart, szerette volna kisírni magát, hogy megkönnyebbüljön, de képtelen volt rá, mintha elfogytak volna a könnyei.
Mielőtt elaludt a kórházi ágyon, beléhasított a gondolat: milyen szerencse, hogy a Srác ezen a héten nincs Budapesten, milyen szerencse, hogy pont most kellett tíz napra elutaznia. Gyötrődjön csak, amíg azt hiszi, hogy ő meg akarja tartani a gyereket. Az utolsó gondolata az volt, hogy tisztáznia kellene a Sráccal a dolgot, meg kéne beszélniük, hogy nincs értelme folytatni ezt a kapcsolatot, aztán álomba zuhant.








Szilvia kitette a pontot a mondat végére, levette a kezét a klaviatúráról, és meglepve látta, hogy remegnek az ujjai. Most először idézte fel azt a tinédzserkori abortuszt, hihetetlenül tisztán látta maga előtt a műtőt, az orvost, és írás közben a fülébe csengtek a műtőben elhangzott mondatok is. Utána persze riogatták a szülei, hogy az abortusz miatt esetleg sosem lehet gyereke, és hogy később meg fogja bánni ezt az egészet. Meg hogy gondolkodjon már normálisan, védekezzen, ha már annyira felnőtt, hogy szexuális életet él, „használd az agyadat, kislányom”, és elhangzott néhány „mi lesz így ezzel a gyerekkel?”-típusú kérdés is. Szülei a bátyját is szerették volna bevonni az ő „jó útra terelésébe”, de Tibi akkor már nemigen foglalkozott a család ügyeivel, inkább azt a szektát választotta… Ki tudja, miért. Ezen sokat tűnődött, hiszen a szüleik érzelmileg is mindent megadtak nekik. Tibi mégis elment, és Szilvi egyedüli gyerek maradt a családban. Testvére csak később tért vissza a családhoz, akkor ő már Olaszországban élt. Tény, hogy éretlen fejjel döntött, szinte gyerek volt még, amikor az élete megváltozott. Mit gyerek!… tinédzserként esett teherbe. Azóta is „balesetkent” kezelte az ügyet, hitt magában, hitt abban, hogy egy kamaszkori botlás nem teheti tönkre az egész életét. De, és erre most jött rá, ennek a venzonei kávéháznak a teraszán, amely immár „írói törzshelye” volt: azt a rettenetes kiszolgáltatottság-érzést magában hordozta azóta is. Kiszolgáltatottá vált, amikor megtudta, hogy terhes, kiszolgáltatottá a fiúnak, a szüleinek, az orvosának, a körülményeinek… és ez valószínűleg azóta is nyomasztotta tudat alatt. Most, hogy először felidézte a történteket, hogy gondolatban újra átélte azt, ami akkor a valóságban megtörtént vele, mintha leszakadt volna róla egy súlyos teher. Mert most már kezdte érteni, hogy a terhességet valahogy azzal a kiszolgáltatottság-érzéssel azonosította. Azóta is menekült ez elől az érzés elől. Mostanra viszont fel kellett volna már nőnie. Az ég szerelmére, hiszen betöltötte a harmincötöt!
Még nem tudta, mire megy majd ezzel az új felfedezéssel, de furcsamód egészen lazának és megkönnyebbültnek érezte magát. Jól tette, hogy kiírta magából ezt a történetet, még mielőtt Budapestre utazott volna, hogy találkozzon egykori barátnőivel, régi élete fontos szereplőivel. Sejtette, hogy nehéz lesz, de talán visszanyeri majd a szabadságát, ez az utazás, ez a rég várt (vagy éppenséggel egyáltalán nem várt) találkozás talán segít neki megszabadulni a bűntudattól, hogy ő az oka mindennek. Hogy ő tehet arról, hogy így alakultak a dolgok. Tudta, nem kaphatja meg a többiektől a teljes feloldozást, de talán a budapesti látogatás után lassan meg tud majd bocsátani önmagának.




A világ egyik legszebb tava. A legnyugodtabb, mondhatni, már-már öregesen nyugodt partszakasz, középkorú és idősebb disztingvált nyaralókkal, akik délelőtt sütkéreznek kicsit, aztán megebédelnek valamelyik étterem teraszán, kávéznak a napernyők alatt, miközben nézik a tó nyugodt, a partról nézve lassúnak tűnő életét. Este pedig vásárolgatnak az olcsónak nem mondható környékbeli üzletekben, majd megint megtelnek az éttermek, fogy a bor, szól a zene… Látszólag tehát nem az adrenalinfüggőknek való a Garda-tó. De Brento városánál más a helyzet… Endrődiék éjjel utaztak, két kocsival, hogy másnap reggelre odaérjenek. Endrődi a saját kocsijával ment, mert későn, a kórházból indult, a többiek korábban, kisbusszal. Gyorsan vezetett, Ausztriában fegyelmeznie kellett magát, hogy ne lépje túl a megengedett sebességet, mert az sokba került volna, talán a jogosítványába is. Pedig minél előbb ott akart lenni.
Hajtotta valami, mostanra olyan fájó űr képződött a lelkében, hogy tudta: a legvadabb dologba kell belevágnia ahhoz, hogy legalább rövid ideig jól érezze magát. Hogy repüljön – lélekben is. A repülés nem volt veszélyes. Értett hozzá, megtanulta, nem vagánykodott. Az ejtőernyőzést sem találta már veszélyesnek, bár egy ideje ritkábban ugrott. Talán azért, mert óvták tőle: a kollégái és a családja is. Tudta, hogy nincs igazuk, mert – legalábbis ő így vélte – sosem kockáztatott, mindig érezte, meddig mehet el. De most… Most gyanította, hogy túlmegy minden eddigi határon. és azt is gyanította, hogy ezt nem volna szabad – saját maga miatt, a családja miatt, a munkája miatt, a betegei miatt… Egyszerűen őrültségre készült, legalábbis a külső szemlélőknek így tűnhetett. És ő maga is sejtette, hogy veszélyes dolgot művel. De nem volt más választása. Nem érezte boldognak magát. Kellett a kihívás, kellett a veszély, kellett a győzelem, kellett az elégtétel érzése, hogy túlélte. Úgy érezte, megőrül, ha nem történik végre valami, ami betölti a lelkét, ami olyan örömöt ad – talán –, amellyel kihúzza egy darabig.
Hogyan történhetett, hogy ennyire megváltozott benne minden? És az hogyan lehet, hogy volt idő, amikor – majdnem – boldognak hitte magát? Kavarogtak benne az érzések, sokasodtak a kérdések, miközben az autópályán haladt.
A hajnal már Brentóban érte. Nem reggelizett, egyenesen a találkozóhelyre autózott. A többiek már ott várták, és készülődtek.
– Hoztunk neked ernyőt, de ennek a hajtogatását újra kell tanulnod, hiába tudsz ernyőt hajtogatni. Ez másmilyen. Neked kell hajtogatnod, csak magadban bízhatsz – mondta egyikük, a legtapasztaltabb. Endrődi bólintott. Ez az alapszabály egy ejtőernyősnél: még a társaiban sem bízhat, csak saját magában. És ez sokkal speciálisabb helyzet volt, mint amikor gépből ugrottak. Ez az ugrás legveszélyesebb formája: a bázisugrás. A legizgalmasabb. A legvadabb. A legőrültebb. Sokan bele is haltak. Már gyülekezett lent a tömeg, a külföldiekkel együtt lehettek vagy tizenöten is – és fölöttük ott volt a szikla. Endrődi alig várta, hogy elinduljanak; már a figyelmeztető, óvatosságra intő hangot sem hallotta magában – vagy csak nem törődött vele.
Kocsival mentek felfelé, ameddig tudtak, aztán kiszálltak. Azon a környéken már jókora sziklák voltak. Pusztán csak felkapaszkodni a magasba, már ez is sportembereknek való feladat. Majdnem egy órát másztak-gyalogoltak, mire felértek. Alattuk a hatszáz méteres mélység, fölöttük a felhők. Endrődi megborzongott miközben magára vette a felszerelést. A többiek a széljárást ellenőrizték, és közben magyaráztak neki: ha szeles az idő – még ha nem tűnik is olyan erősnek a szél –, vagy ha kavarog, akkor inkább lemennek. Ennyi kockázatot nem vállalhatnak. Ám most szélcsendes, meleg júniusi nap volt, és Endrődi tudta: ugrani fognak.
– Tíz másodperc – mondta neki az egyik srác. –Ennyi az élvezet. És néha ennyi az élet. Nagyon észnél kell lenned. Legkésőbb háromnál nyitnod kell.
– Tíz… vagy nyolc. Nem ereszthetsz ki, koncentrálnod kell. Jobban, mint amikor operálsz. De legalább annyira – mondta a másik. – Én előtted ugrom. Hányszor ugrottál ejtőernyővel?
– Háromszáznyolcvanhatszor – felelte.
A többiek az ugrás technikáját vitatták meg, de ő már mással volt elfoglalva. Már nem érdekelte, miről beszélnek, ügyet sem vetett rájuk. Koncentrált, befelé figyelt, látta, amikor az első srác a mélybe vetette magát, és már a saját ugrására gondolt. És az élményre, a tíz másodperces élményre, amelyben majd része lesz. Eletében először, és talán utoljára. Mert ezt a kiruccanást túl sokszor nem ismételhette meg. Nem attól félt, hogy belehal – nem volt öngyilkos típus, alaposan utánajárt, magában megtervezte az ugrást, és az elmúlt hetekben helikopterből is ugrott néhányszor, hogy még nagyobb rutinra tegyen szeri. De ez másmilyen ernyő volt – és tartalékernyője sem volt, hiszen még ha lett volna is, arra úgysem jutott volna ideje, hogy vészhelyzet esetén kinyissa. Itt egyetlen esélye lehetett: hogy mindent halálpontosan úgy csinál, ahogyan kell. De hiszen mindent jól csinált a műtőben is, a betegeiért mindent megtett, megtanulta és alkalmazta a legújabb technikákat, biztos volt magában és sosem remegett meg a keze. Nem félt, mert félelemmel eltelve nem lehet operálni. Félelemmel eltelve nem lehet semmit se csinálni. Most arra gondolt, ez is sikerülni fog. Meglehet, hogy életében csak egyetlenegyszer próbálja ki, aztán felejthetetlen emlékként őrzi majd magában. Mert sejtette, hogy ezzel az ugrással a sorsot kísérti, hiába koncentrál, egyetlen apró figyelmetlenség vagy váratlan széllökés végzetes lehet. Itt rengeteg múlik a körülményeken.
Most még visszakozhatott volna, senki sem szólta volna meg érte. De ő nem akart visszalépni. Ugrani akart, átélni azt a tíz másodpercnyi élvezetet.
Rajta volt a sor. Valaki megszorította a karját, de nem figyelt. Összpontosított, majd levetette magát a szikláról. Szabadesésben zuhant három másodpercig, magában számolta, hiszen számolnia kellett, egyetlen pillanatra sem veszíthette el a kontrollt. Összeszorult a gyomra, de közben olyan határtalan szabadságot érzett, mint amilyet nagyon ritkán. Veszélyes, de csodálatos volt a szabadesés, a gépről ugráskor is ezt imádra legjobban – kitartani, amíg csak lehet, várni az ernyőnyitással, amíg még nem kockáztatja a testi épségét, az életét… Már az is majdnem bázisugrás volt. Az volt az egészben a furcsa és egyben felemelő is, hogy miközben élvezte a zuhanást, mindvégig nagyon észnél volt, és halálpontosan tudta, mi fog történni. Az ernyő azonnal kinyílt, és megfogta őt. Már látta, hogy baj nélkül fog landolni. Nyugalom áradt szét benne. Túlélte, jól kiszámította – és átélte azt a kivételes állapotot, amikor szabadon áramolhatott a gyönyör az agyában, úgy, hogy közben mindvégig rettenetesen kellett koncentrálnia. Ez a kettősség volt a legmámorítóbb: egyrészt elengedi magát az ember és hagyja, hogy átjárja a gyönyör, másrészt mégsem lehet teljesen elengedett, mert koncentrálnia kell. Ellazulás és szigorú önkontroll. Mindez egyszerre. Kevesen bírták ezt a feszültséget, még akkor is, ha mámorító volt az érzés. Ahhoz, hogy eljusson ide, rengeteg félelmet kellett legyőznie. Kilenc másodperc, eddig tartott az egész. Mégis úgy-érezte, újjászületett. Ennek a kilenc másodpercnek köszönhetően újra erős, győztes, boldog férfinak érezte magát. Remélte, hogy ez az öröm sokáig kitart majd, és egy darabig nem fogja érzi azt a különös, megmagyarázhatatlan kifosztottságot, amely időről-időre gúzsba kötötte (vagy: béklyóba verte) őt, és lehúzta valahová nagyon-nagyon mélyre, ahonnan csak roppant akaraterővel tudott visszakapaszkodni a felszínre. Ha vissza tudott egyáltalán.




Dóra nem nézett ki az ablakon. Hátrahajtotta a fejét és becsukta a szemét, amikor érezte, hogy a gép leszálláshoz készülve süllyedni kezd. Akkor sem pillantott ki az ablakon, amikor már talán láthatta volna a mélyben a Dunát, a hidakat, inkább lehunyt szemmel koncentrált. Leginkább arra, hogy oldódjon a görcs a gyomrában, a görcs, amit a megérkezés okozott. Megérkezésnek érezte, nem hazaérkezésnek, leszállás közben bevillant neki, hogy sehová sem érkezik haza, sehová sem tartozik, és talán sosem mondhatja majd azt: hazajöttem, élete bármelyik helyszínére is megy vissza a későbbiekben. Eléggé elkeserítő gondolat volt. Ahogyan gurultak a leszállópályán, a görcsös, szorító érzés egyre erősödött, és mintha átterjedt volna a mellkasára és a torkára is. Hiába próbált lassan, szabályosan lélegezni, nem tudott megnyugodni. Pedig Londonban sikerült egy kicsit feltöltődnie, jó volt az ismerős városban sétálgatni, kávézni, vásárolgatni. Akkor azt hitte, nem lesz ilyen nagy trauma megérkezni Budapestre.
Amint kigurította poggyászát a fotocellás ajtón, rögtön meglátta a szüleit. Bár kész forgatókönyve volt erre a helyzetre nem fogja hagyni, hogy túlzottan meghatódjon és elsírja magát –, szülei láttán hirtelen mintha átszakadt volna benne egy gát. Ott állt az apja, magasan, jóképűen, kicsit fehérebb lett a haja azóta, hogy utoljára találkoztak, de ez csak feldobta a megjelenését: jól állt neki az őszülő haj, illett a napbarnított bőréhez, világos szeméhez; és ott volt mellette az anyja, könnybe lábadt szemmel. Dóra nem tudta fegyelmezni magát, fojtogatta a sírás, aztán egyszerre csak kitört belőle, amikor odaért a szüleihez. Már nem törődött azzal, hogy mások mit gondolnak, mit számított már, hogy nem akart elérzékenyülni, hogy pont ezt nem akarta megengedni magának – apja karjába vetette magát, és ott zokogott a vállán, vigasztalhatatlanul. Siratta az elmenetelét, az elmenekülését, az elmúlt tizenhét évet, a fiút, Pétert… Siratta önmagát és a hontalanságát is.
Visszajött Budapestre, erre azért volt példa az elmúlt tizenhét évben, de még sosem rázta meg ennyire a megérkezés. És még sosem érezte magát ennyire gyengének, ennyire gyámoltalannak és ennyire kislánynak. Apja magához szorította, nyilván ő is elérzékenyült, és Dóra kezdte biztonságban érezni magát. És azt is tudta, hogy most sírhat, nyugodtan. Nem kellett többé fegyelmeznie magát. Vele voltak a szülei, és ő most érezte először, hogy mennyire hiányoztak neki a külföldön töltött hosszú idő alatt.
Váratlanul az a tétova gondolat futott át az agyán, hogy talán még örül is egy kicsit annak, hogy újra itt lehet.




– Miért nem? – kérdezte Csaba, a borász, és ő csak megvonta a vállát. –Judit, legalább próbáld ki magad. Rendkívüli képességeid vannak, miért nem akarod kiaknázni őket? Komolyan mondod, hogy itthon akarsz babázni, és semmibe sem fogsz belevágni?
– Nem tudom, mit akarok – felelte halkan, és lehunyta a szemét. Fáradt volt, ólmos fáradtság nehezedett rá, nem is a teendői miatt, hanem inkább szellemi kimerültség kerítette hatalmába. Nem akart semmin sem gondolkodni, mert a gondolatai újra és újra ugyanoda tértek vissza. A lányokhoz. A találkozóhoz. Endrődihez. A negatív teszthez. A tehetetlenséghez. – Nem hiszem, hogy annyira különleges lenne az orrom, a szaglásom. Vagy ha az is, lehet, hogy ez az egész múlandó.
– Minden múlandó – csóválta a fejét a borász. –Figyelj, legalább találkozz velük. Menj el, mutasd meg, mire vagy képes.
Judit, miután kikísérte Csabát, félretette Endrődinek azt a néhány palack bort, amit a borász neki küldött. Gépiesen pakolt a konyhában, és azon gondolkodott, amit a férfi mondott neki. Igen, sokkal jobb szaglása van, mint a környezetében bárkinek, de abban sosem hitt, hogy különleges képességei az átlag fölé helyeznék őt. Mint ahogyan abban sem, hogy tehetsége lenne bármihez. Ha nem vagy tehetseges, ne tégy úgy, mintha az lennél: eddigi életét e – saját maga által felállított – szabályhoz igazította. Most a borász mintha kinyitott volna benne egy szelepet, mintha felébredt volna benne némi becsvágy, talán tényleg ki kellene próbálnia magát, kilépve az otthon biztonságos négy fala közül, a családanya szerepköréből – hátha létezik a védett burkon kívül más terület, ahol bizonyíthat… bár versenyezni sosem szeretett. Nem is tudott. Ahogy annak idején Endrődit megszerezte magának, az is versenyen kívüli produkció volt. Ha versengenie kellett volna érte, valószínűleg nem bírta volna a feszültséget. És most ez… hogy mutassa meg magát a szakembereknek, bizonyítson. Csaba jót akart neki, de Judit félt a megmérettetéstől, mert mi lesz, ha jónak találják – és mi lesz, ha kudarcot vall… És ismét arra gondolt, talán azért finomodott ki mostanában még jobban a szaglása, mert valóban gyereket vár. Csak még nem mutatta ki a teszt…
Jó lett volna mindezt megbeszélni Endrődivel, de a férfi szokás szerint – megint nem volt otthon, most ejtőernyőzni ment, és Judit biztosra vette, hogy erről a veszélyes és őrült szenvedélyről nem is tudná lebeszélni. Azt is látta, hogy a férfi egyre veszélyesebb dolgokra vállalkozik. Ez a mostani elképesztő ötlete is, hogy elmegy a Garda-tóhoz szikláról ugrani! Judit nem tudta pontosan, hogy mi is az a bázisugrás, nem is akart utánanézni az interneten, mert sejtette, hogy minden eddiginél őrültebb és veszélyesebb dolog. Vajon miért vág bele ilyen vad kalandokba a párja, a gyerekei apja? Judit néha úgy érezte, nem ismeri Endrődit igazán, sőt egyáltalán nem ismeri.




Gabi nem kért enni a gépen. Fejét Robert vállára hajtotta, és hagyta, hogy a férfi átölelje. Úgy tett, mintha aludna, de inkább csak élvezte azt az állapotot, hogy ez a jóképű pasi – akit még a Malév-gép kapitánya is felismert és felidézte azt a bizonyos wimbledoni döntőt, amit Robert megnyert – magához szorítja őt. Nem akart gondolkodni, egyszerűen csak jól akarta érezni magát, mégis újra és újra eszébe jutottak az előző este történtek.
Előző nap, mielőtt elindultak Tossa de Marba, megkérdezte Roberttől, elkísérné-e budapestre, és Robert igent mondott. Gabi azonnal megvette interneten a jegyeket, és úgy gondolta: történjék, aminek történnie kell, ő már nem fogja egyedül érezni magát Magyarországon. A következő kép, amely megjelent előtte: miután visszatértek Barcelonába, és szeretkeztek még egyet Roberttel, sebtében összeüt valami kaját a konyhában, kapkodva búcsúzik a férfitól, azt magyarázva, hogy muszáj Juannal valamit négyszemközt megbeszélniük. Aztán megjött az unokaöccse, higgadtan, azzal a kisfiús mosollyal a szája szegletében, amit Gabi annyira szeretett, mert a kezdeti időkre emlékeztette, arra a Juanra, aki tizenhét évvel ezelőtt annyit segített neki az új életkezdésében. Arcon puszilták egymást.
– Nagyon durva voltam – ismerte be Juan, amint leült az étkezőasztalhoz, és belepiszkált a salátába. – Mi a franc ez? – tette hozzá kérdő tekintettel. – Te alkottad?
– Na, most képzeld!
– Nem kellett volna – vigyorgott a srác. – Mondhatom, nagyon kitettél magadért – folytatta, és sokatmondó mozdulattal kiemelt egy félig elszáradt salátalevelet az ételkölteményből.
– Szórakozol velem?
– Igen, - nevetett Juan, és újabb hervatag levelet tolt ki a tál szélére. – De azért tudnod kell, hogy nem a főztödért szeretlek.
Gabi nem szólt, de a nevetését nem tudta visszafojtani.
– Most akkor mi van? – kérdezte végül.
– Rájöttem, hogy nem volt jogom ehhez a cirkuszhoz söpört el a homlokából egy sötét tincset Juan. – Persze, nem bírom ezt a pasast, de nincs beleszólásom a választásaidba. Megpróbálom elfogadni… ezt a kalandot. Meddig marad? És egyáltalán, hol jöttetek össze?
Gabi nem akarta elárulni, hogy már Londonban elkezdődött a románc.
– Két hetet lesz itt.
– Mi dolga egyébként Barcelonában? – kapott be egy falat húst a fiú.
– Semmi. Hozzam jött – felelte rövid hallgatás után Gabi.
Juan meglepve nézett rá, aztán elsötétült a tekintete.
– Akkor ez nem egy… sima kaland? Ez valami komolyabb, nem?
– Nem tudom.
– Oh… – sóhajtott Juan, és láthatóan zavarban volt. – Erre nem gondoltam. Eszembe sem jutott. Akkor… nyilván elgondolkodtál már a kettőnk jövőjéről is.
– Miről beszélsz? – meredt rá Gabi.
– Arról, hogy… ha ez tényleg komolyra fordul, biztosan Amerikában akarsz majd élni.
– Figyelj! Nem kerté meg a kezem, ha tudni akarod. Nem gondolkodtam még a holnapon.
– Pedig azért már nem ártana hajolt hozzá közelebb Juan. –Jó lenne, ha tudnád, hogy fontos vagy nekem mondta halkan.
– Te is fontos vagy nekem. Bármi lesz is Roberttel, melletted maradok. Nem költözöm Amerikába.
– Akkor jó– eresztett ki a srác, és végre enni kezdett. Gabi megkönnyebbülten mögé lépett és megsimogatta a vállát. Annyira szerette ezt a srácot. Örült, hogy Juan már nem dühös rá.
És most… nemsokára viszontlátja a csajokat, akikkel négy éven át az ég-világon mindent megbeszélt, akikkel együtt vásárolta összespórolt zsebpénzéből élete első western csizmáját, amit persze egyszer se vett fel, mert már másnap rájött, hogy annyira, de annyira ronda, a lányok azonban előző nap nem tudták lebeszélni róla. Találkozik a csajokkal, és együtt van egy pasival, azzal a pasival, akiről sosem ábrándozott, mert eszébe sem jutott, hogy bármi is lehetne köztük. Most ennek a férfinak a vállára hajtja a fejét, őrá támaszkodik, és bár szíve szerint felpillantott volna, hogy belenézhessen Robert szemébe, inkább átadta magát az álmodozásnak. Hirtelen megérezte, hogy ez a pasi nem csupán egyetlen útra nyújthat támaszt, hanem talán a későbbiekben is. És akkor mi lesz vele? És mi lesz Juannal? Nem akart ezen tűnődni. Egyszerűen jól érezte magát ezzel a sármos, kopaszodó pasival. Az sem érdekelte, hogy Robertet két kisgyerek és két házsártos, a férfitól épp váló-és szakítófélben lévő feleség meg szerető – és még ki tudja, hány barátnő – várja több ezer kilométerrel távolabb az ő otthonától.

Újra felébredni abban a kis szobában, ahol tizennyolc éven keresztül mindennap felébredt… A redőny résein besütött a nap, és Dóra először azt sem tudta, hol van. Idő kellett hozzá, hogy ráismerjen a szobára, a gyerekszobájára, amit időközben átrendeztek a szülei. A kertben magasodó diófa – diákkorában még csupán törékeny facsemete volt – hatalmas lombja ugyan elfogta a fényt, a nap már nem tűzött be olyan érővel a réseken, mint annak idején, de Dóra azért rájött, hogy Budapesten van. Abban a budai társasházban, ahol annyi ideig boldog volt. Most mégis görcsbe rándult a gyomra, mert felébredve szembesülnie kellett azzal, hogy többé olyan önfeledt időszakot nem élhet át sem itt, sem másutt, mint amilyenek a tinédzserévei voltak. Talán nem kellett volna beköltöznie a régi szobájába, talán okosabb lett volna szállodába mennie, hogy ne törjenek elő belőle az emlékek, a honvágy, amit több-kevesebb sikerrel – nagy erőfeszítés árán – elnyomott, elfojtott magában, átvillant az agyán: mit is keres itt, amikor már majdnem normális életet alakított ki magának Balin, miért kell szembesülnie azzal, mennyire elcseszett egy csomó mindent itt, Budapesten… Amikor elhagyta az országot, sokáig úgy ébredt minden reggel, hogy nem tudta, hol van. Minden ébredéskor ezt a képet akarta látni maga előtt: ahogyan a nap besüt a gyerekszobájába. Akkoriban azért szorult össze a gyomra, mert minden reggel rá kellett jönnie, hogy többé nem ébred majd ugyanott, többé nem számíthat senki másra, csak önmagára. És bár hazalátogatott néha, de olyankor többnyire a balatoni házban lakott a családjával, mert félt ettől az érzéstől, nem akarta, hogy ébredéskor hirtelen azt higgye: bármi is megvalósulhat abból, amire vágyik. Ő csak azt szerette volna, ha Péter még mindig élne… Nagyon fájdalmas volt az ébredés. Pedig még nem is járt a tizenharmadik kerületben, holott elérkezett a nap: június harmincadika. Muszáj elmennie Angyalföldre.
Hirtelen felült az ágyban és az órájára nézett. Délelőtt tizenegyet mutatott, jól kiütötte őt az átállás az európai időzónára. Délután találkozni fog a lányokkal az egykori suli előtt, a parkban. Ha megvan még az a park, ha nem építették be házakkal. Délután ötkor minden kiderül.




– Még egy csókot! – hajolt be a kocsi ablakán Giancarlo, és Szilvia lehunyt szemmel csókolta meg. Félt. Most még meggondolhatja magát, itt maradhat Venzonéban, nem muszáj Budapestre utaznia. Semmi és senki sem kényszeríti erre a kirándulásra.
– Nem jössz el velem? – kérdezte hirtelen. Giancarlo meglepett arccal nézett rá, de láthatóan jólesett neki a kérdés.
– Nem úgy szerveztem az életemet, ahhoz szabadságot kellett volna kérnem – mentegetőzött.
– Oké, csak egy kósza ötlet volt. Nehéz most elmennem – felelte Szilvia.
– Visszajössz hamar. Nemsokára újra találkozunk. És úgyis együtt leszünk most már… – nem folytatta a mondatot.
– …amennyit akarunk – mondta ki helyette Szilvia. –Jól fogod érezni magad – fogta meg a kezét Giancarlo. –Viszontlátod majd azokat, akikkel együtt nőttél fel. Hidd el, nagyon jó lesz.
– Bár igazad lenne – mormolta Szilvia, már magyarul, aztán lerakta a mellette levő ülésről a padlóra a laptopját, hogy ne essen le egy hirtelen fékezéskor, és rálépett a gázpedálra. A városfalig integetett Giancarlónak, ott megállt, amíg feltette a fülére a blue-tooth-t, benyomott a mobilján egy számot, majd kifordult jobbra, az országútra.
– Ciao – szólt bele a telefonba. – Régóta nem beszéltünk.
– Sylvia, drága – hallotta a srác még mindig kicsit: kamaszos hangját. Pedig a „srác” vele egyidős volt. –Már aggódtam, hogy úgy mész újra férjhez, hogy nem én leszek a tanúd.
– Hát… nem te leszel – nevette el magát. – Kélek, Giancarlo családja kiakadna, ha a volt férjem lenne az esküvői tanúm. Igazság szerint, azt sem tudják, hogy egyszer már férjnél voltam.
– Akkor hát lesz második esküvőd? – kicsit meglepett volt Stefano hangja.
– Ja, hát az nem biztos – nevetett újra Szilvia. –Tényleg, lehet, hogy nem lesz. Ha rajtam múlik. Így is jól vagyok.
– Azért biztosan nem lesz olyan vicces a következő házasságod, mint az első volt.
– Az biztos – felelte, és magában mosolygott. Például ma már nem találná viccesnek, ha a férje mással randizna. Ráadásul pasival. Stefano mellett átélt egy s mást, de az nem is igazi házasság volt, úgy éltek egy lakásban, mint két barát. Azok is voltak. Három évig tartott a házasságuk, de amikor Szilvi már dolgozott a tanulás mellett, és pénzt is keresett, úgy érezte, hogy a saját lábára kell állnia, elég volt a furcsa társbérletből. Stefano megértette, és talán neki is könnyebbséget jelentett, hiszen attól kezdve nyíltabban találkozgathatott férfibarátaival, annak ellenére, hogy a szülei számára nagyon nagy csalódás volt, amikor kiderült: a fiuk mégiscsak a saját neméhez vonzódik.
Stefano vitte el őt Magyarországról. Akkor már másodszor jött Budapestre az osztályával, és Szilvinek is megszervezte az utazását, júliusra. Cserenyaralás volt: Stefano Szilviéknél lakott, ahogy az előző évben is. Örültek a viszontlátásnak, és annak is, hogy hamarosan Olaszországban találkozhatnak újra. Amikor Stefano megérkezett, Szilvi szinte nem is volt önmaga. Bár még csak törte az olaszt, a külföldi srác volt az egyetlen, akinek elmesélhette, mi nyomja a lelkét. Kimondta – neki azt is, hogy nem akar tovább Magyarországon élni, az emlékeivel… így született meg a Nagy Terv. Költözzenek össze, házasodjanak össze – hiszen ez mindkettejük számára menekülés egy nehéz helyzetből. Szilvit persze óvtak a szülei, de a lány nem hallgatott rájuk. Hiába győzködték: a szerelem hamar elmúlik,- neki mennie kellett. Az emlékei, és persze tettének következményei elől menekült.
– Szerintem azért már kiheverted az első házasságodat… és jöhet a második, nem? – kérdezte Stefano. –Talán elérkezett az idő. És a pasi. Azt mondtad, ő az. Úgy értem, az igazi. A nagy Ő. És nyilván így is van, ha képes voltál miatta otthagyni Rómát, meg a jó kis állásodat.
– Regényt írok – bukott ki belőle hirtelen.
– Na! Ez ultra jó, majd elolvasom. Én is gondoltam arra, hogy megírom a meleg olasz bridgetjonest, de lusta vagyok. Meg nem is tudok írni. Miről szól a regényed?
– Van benne néhány… önéletrajzi elem – felelte Szilvia óvatosan.
– Például? Hogyan köss névházasságot azért, hogy olasz állampolgár lehessél? Praktikus kis kézikönyv, hasznos tudnivalókkal? Olaszul írod?
– Magyarul. Nem kézikönyv, hanem regény. Érted, fikció. Vagyis nem teljesen.
– Praktikus tanács nincs is benne?
– De van.
– Mondasz egy példát?
– Például… – hallgatott el Szilvia egy pillanatra, majd folytatta: – …például: hogyan tegyük tönkre az életünket néhány óra leforgása alatt, és hogyan tegyük tönkre még másik néhány ember életét is ugyanezen idő alatt.
– Nem. Nem hiszem el, hogy erről kell írnod.
– De igen. Mondjuk, ilyen praktikus tanácsra gondoltál?
– Megőrültél, Sylvia? – kérdezte a srác, és Szilvi hallotta az aggodalmat a hangjában. – Semmi szükség arra, hogy gyötörd magad olyasmi miatt, amin úgysem tudsz változtatni. Nem tehetsz semmiről. Ezt annak idején már ezerszer megbeszéltük, azt hittem, te is beláttad, hogy nem vagy hibás. Amúgy pedig… amúgy nem tetted tönkre sem a saját életedet – hiszen éppen szerelmes vagy és boldog, az esküvődre készülsz-, sem másokét. Mit akarsz? Vezekelni? Vagy mi a célod ezzel a könyvvel?
– Stefano, csak te tudod, hogy mi történt, senki másnak nem meséltem el. Belül tovább dolgozott bennem a történet, forrt, lohasztott, nem tudtam szabadulni a bűntudattól, éveken át nem tudtam. Hazudtam, fájdalmat okoztam, bűnt követtem el… hidd el, hogy nem voltam boldog. Most sem vagyok az, mert nem kapom meg a feloldozást senkitől.
– Tőlem megkaptad. A többiektől, akik részesei voltak a történetnek, megkaptad. Senki sem hibáztat téged semmiért, az egész azért van, mert túlságosan érzékeny vagy, és mindenért önmagadat okolod. Mit akarsz még? Meg akarod keseríteni az egész életedet?
– Pontosan ezt nem akarom – felelte, és Tarvisiónál ráfordult az autópályára. – Pontosan ebben segít nekem a regényírás. Olyan, mint egy terápia. Kiírom magamból, és talán meggyógyulok.
– Nincs neked semmi bajod, elég jó terápia lesz ez a szerelem, hidd el. De ha magadnak mindenáron le akarod írni, ha úgy érzed, segít rajtad – és nem felkavar-, ha újra felidézed… akkor írj! Csak ne jelentesd meg.
– Stefano, édes vagy, mint mindig. Nem tudom, mit akarok ezzel a regénnyel azon túl, hogy szeretném megírni, befejezni. És most elmegyek Budapestre, hogy találkozzam a lányokkal.
– Micsoda? – hüledezett Stefano.
– Mondtam neked, megállapodtunk: tizenhét év múlva találkozunk. Eltelt a tizenhét év.
– Úristen, milyen régóta ismerlek… Tizenhét év. Akkor a mi ismeretségünk már legalább tizennyolc éves. És mondd, szükséged van erre a találkozásra? Hiszen csak felkavar.
– Helyre kell raknom magamban néhány dolgot. Már ha lehet.
– Én időnként, ha nagyon kivagyok, veszek magamnak pár cuccot, az mindig feldob.
– Nem vagyunk egyformák, és van, amin a shoppingolás sem segít, tudod te pontosan. Adhatod a lazát, meg elviccelheted a dolgot, de tudom, hogy amikor igazán mélyen vagy, a te hangulatodon sem sokat dob egy pár új cipő.
– Az nem is, de például az új ezüst Byblos farmer gatyóm… röhögött fel a srác, és Sylvia vele nevetett. – Egyébként miért most hívtál? Annyira a tizenhét évvel ezelőtti dolgok foglalkoztatnak, hogy beugrott: én is akkoriban lettem – egy időre – életed része?
– Hát, esetleg azért. Meg, hogy kapjak egy kis biztatást. Például arra, hogy vegyek magamnak egy ezüst farmernacit… – mosolygott.
– Azért… ha visszajössz, találkozhatnánk. Szeretném látni, hogy minden oké. A kedvedért elautózom Udinébe, vagy akár Venzonéba. Utóbbiba csak akkor, ha be akarsz mutatni a vőlegényed családjának – kuncogott. – Mostanában úgyis ráérek, újra az egyedülállók táborába tartozom.
– O. Pedig azt hittem, azzal az angol sráccal akkora a szerelem…
– Szerelem volt, csak a hűség hiányzott.
– Mármint te nem voltál hűséges – próbált pontosítani Szilvia.
– Nem, most az egyszer én hűséges voltam Stefano hangja szomorkásán csengett. – Na mindegy, legalább visszanyertem a szabadságomat.
– Én is azért megyek Budapestre. Hogy visszanyerjem a szabadságomat. Tizenhét év után mondta, és elbúcsúzott Stefanótól. Nem volt sok kedve az úthoz, de Olaszországban sem lett volna maradása. A Stefanóval való beszélgetése nem erősítette meg abban, hogy mennie kell, pedig ezt várta tőle. Annyira furcsa, gondolta, hogy vannak emberek, akik-életünk bizonyos időszakában nagyon fontosak nekünk, aztán később idegenné válnak. Azt remélte, hogy Stefano majd bátorítja, biztatja: menjen csak, hogy visszakaphassa önmagát, hogy újra az a régi Szilvi legyen, akivel cserediákként, tizenévesen ismerkedett meg, az a vagány, cserfes csaj, aki nem félt semmitől. De Stefano inkább mintha óvta volna őt ettől, mintha azt sugallta volna neki. hogy simuljon bele új környezetébe és Giancarlo nyújtotta új életebe. Ezek szerint senki sem ismerte őt igazán. Hiszen Szilvia addig nem élvezhette az „új” életét, amíg le nem zárta a régit. Annyi állomáson ment már át, annyiszor hitte, hogy megoldhatja e nélkül is, de mára rájött, hogy ez nem így van. Amíg nem néz szembe a csajokkal, amíg nem néz szembe azzal, hogy mi történt akkor, addig csak ámítja önmagát.
Miközben ezen gondolkodott, elbambult, és átsodródott a belső sávba. Élesen dudált rá egy Mercedes sofőrje, Szilvia visszarántotta a kormányt, és utánanézett a mellette elsuhanó kocsinak és ideges vezetőjének. Gondolhatta volna, persze. Magyar rendszáma volt a dudálónak. Ideje felkészülnie rá, hogy néhány óra múlva Magyarországra érkezik, és egy időre búcsút mondhat a venzonei nyugalomnak.




Endrődi az utolsó pillanatban húzta félre a kormányt, mert egy őrült olasz átsodródott a sávjába. Amint az visszasorolt, elhúzott mellette, futó pillantást vetett a fekete Alfa Rómeóra, és látta, hogy nő vezeti. Elmosolyodott, maga sem értette, miért. Nem volt dühöngő típus, talán ez is volt a baj: általában elfojtotta az indulatait, vagy a sportban vezette le. Futás közben kiadta magából a napközben felgyülemlett összes feszültséget, ezért nem viselkedett soha agresszíven, még a kormánynál sem. Most már túl volt mindenen, amire vágyott. Az első ugrás után meg egyszer leugrott a szikláról, és már tudta, hogy képes erre is. Uralni és élvezni tudja a helyzetet. Nem volt biztos benne, hogy tovább gyakorolja majd a bázisugrást, mert ha magasra ment a gép, akkor „sima” ejtőernyős ugrás elején is zuhant szabadesésben, három másodpercnél többet is, bár az is igaz, hogy ott két ernyő van az emberen, ami megnyugtató. A bázisugrásban viszont komoly kihívás, hogy minél alacsonyabbról ugrik valaki, annál veszélyesebb, annál inkább ki kell számolni az ernyőnyitást, és általában nincs idő korrekcióra.
Most jóval nyugodtabbnak, felszabadultabbnak érezte magát, mint amikor Olaszország felé tartott. Bár még mindig fel volt ajzva, de már látta maga körül a tájat is. Lepillantott jobbra, a Wörthi-tó felé, és megállapította, hogy nagy ott az élet, a tó tele motorcsónakokkal, vitorlásokkal. Arra gondolt, hogy el kellene hoznia a gyerekeket nyaralni – de mit csinálna velük egy tó partján napokon keresztül? Ehhez még mindig nem volt elég nyugodt és kiegyensúlyozott. Azt is érezte, hogy Judittal többet kellene beszélgetnie, közelednie kellene hozzá, mert meglehetősen feszült otthon a légkör. Csakhogy Judit nem értené meg, hogy mostanában nem érzi jól magát a bőrében, hiába sikeres a munkájában, hiába van rendben – legalábbis látszólag – az élete… Elég ijesztő volt szembesülnie ezzel a felismeréssel, és biztos volt benne, hogy gondjait nem oszthatja meg senkivel. Egyedül kell őket megoldania, ahogyan mindig is tette.




– Milyen programot terveztél mára? – érdeklődött Robert, Gabi pedig sajnálkozva vallotta be: „osztálytalálkozója” lesz. – Szóval ismét magamra hagysz?
– Lesz még időnk együtt. Legalább felfedezheted Budapestet.
– Én inkább téged fedeznélek fel – felelte a férfi, és beletúrt Gabi hajába, majd keze a nyakára, aztán lassan még lejjebb csúszott. Gabi megborzongott.
– Viselkedj rendesen – intette rendre viccelődve a férfit, és lefejtette magáról Robert kezét. Elvégre mégiscsak egy kávézó teraszán ültek, a város közepén. Gabi előző este látta az anyján: megsértődött, amiért nem nála szálltak meg, de Gabi nem akarta sem Robertet, sem pedig az anyját kellemetlen helyzetbe hozni. Igen, elfértek volna az anyjánál – Gabi néhány éve új lakást vett neki. Mellesleg anyját nem volt könnyű kimozdítani abból a régi, lelakott panelből, ahol Gabi a gyerekkorát töltötte –, de nem akarta, hogy a férfi kínosan érezze magát, és ő sem akart feszengeni az anyjával közös fürdőszoba miatt. A szállodai szobában nyugodtan szerethették egymást estétől reggelig, senki sem nyitott rájuk. Gabi sosem gondolta, hogy ennyire fontos lehet egy kapcsolatban a testiség, nem is tartotta magát különösebben szenvedélyesnek, de Robert jelenléte mindent megváltoztatott. Minden pillanatban kívánta a férfi érintését, legszívesebben egész nap vele hancúrozott volna az ágyban. Nem értette ezt a váratlan változást, de nem is akarta megfejteni – örült, hogy végre igazán jól érzi magát. Az is örömmel töltötte el, hogy ismét Budapesten lehet, hogy megmutathatja gyerekkora helyszínét ennek a félig ismeretlen, félig pedig már nagyon is hozzá tartozó pasinak. És persze várta a találkozást a csajokkal. Vajon hogy néznek ki? Mi lehet velük? Biztosan mindannyian jól tartják magukat. Judit sovány, a haja világosbarna, a mosolya félénk. Vagy már nem is annyira félénk? Szilvi pedig ugyanolyan nyitott, pörgős, kavarós, mint amilyen volt. Dóra… ő biztosan túl van már egy-két házasságon, mindig is nyüzsögtek körülötte a fiúk. És nyilván boldog párkapcsolatban él. Talán Juditnak és Szilvinek van már gyereke, csak neki nincs. De valahogy nem hiányzott a gyerek az életéből, vagy csak nem talált megfelelő partnert, aki nemcsak jó pasi, hanem jó apa is lett volna. Igazából jó pasit sem talált. Eddig. Amíg fel nem bukkant Robert. Ez a gondolat villant át az agyán, aztán elhessegette. Szép kis történet lenne, hogy a csajozós sztárteniszező újabb gyereket csinál az ismert spanyol teniszező menedzserének, amikor épp most próbál kiszállni az előző, párhuzamos kapcsolataiból. – Szóval? Hová menjünk, mit akarsz látni? 
– Te mit mutatnál meg? – hajolt újra közelebb Robert, és belesett Gabi blúzába. A nő felnevetett.
– Olyan vagy, mint egy éretlen kamasz, akkor felmegyünk a Várba, akár van hozzá kedved, akár nincs.

Messziről látta, hogy még megvan a régi park. Dóra nem is merte remélni, hogy nincs beépítve: ahogyan végigautózott az apja kocsijával a tizenharmadik kerületen, azt látta, hogy szinte minden beépült, minden ipari terület helyét lakóházak foglalták el, régi, alacsony épületek helyén magas üvegpaloták meredeztek. Szép és rendezett lett a városrész, csak alig volt már zöld terület. Ám egykori iskolájához közeledve látta, hogy arrafelé nem sok minden változott. A gimnázium előtt gyorsított, mert félt a rátörő érzésektől, de így is észrevette: a régi korlát – ennek támaszkodott, amikor rátört az a heves érzés, ami még ennyi év alatt sem múlt el – már eltűnt, vagy csak kékre festették, pedig neki egy darabka múltat jelentett, ami a jelenhez és a jövőhöz is kötötte: ott szeretett bele Péterbe. Egyetlen pillanat alatt. És ez a pillanat meghatározta az egész életét. Még azt is észrevette, ahogy elsuhant a suli mellett, hogy nemrég tatarozhatták, mert hófehér volt az egész épület, és egyáltalán nem keltett olyan szigorú hatást, mint annak idején. Igaz, belül akkor sem uralkodott túlzott szigor…
Gázt adott, de a parkhoz érve lelassított, majd leparkolt az utca egyik oldalán. Mindenütt táblák jelezték: Kutyát a parkba vinni tilos! A park egyik részét drótkerítéssel lezárták, furgonok parkoltak benne, Dórának nagyon furcsa volt, hogy csak így lenyisszantanak egy részt a zöldterületből. A fű magasra nőtt és gazos volt, de a sétautat nemrég kövezhették, és a padok is újaknak látszottak. Ott ágaskodtak a régi fák, vastag törzsűek, magasak, de mintha sokkal kevesebb lett volna belőlük, mint annak idején. Akkoriban árnyékba borították az egész teret, amely most nagyon szellősnek, világosnak látszott. A park néptelen volt, most, hogy már vége az iskolaévnek, nem lógtak ott a diákok. Egy nő a tilalmi táblák ellenére kutyát sétáltatott, egy középkorú férfi pedig aktatáskát lóbálva vágott át éppen a sétányon. Senki más nem volt a parkban, Dóra nem látott ismerőst, de nem is számított rá, hiszen még négy óra sem volt. Szándékosan jött korábban, hogy legyen lehetősége átgondolni, mit vár, mit várhat ettől a találkozótól. Szeretett volna egy kis időt egyedül eltölteni ott, ahol régen mindig a barátnőivel lógott.
Bezárta a kocsit és besétált a parkba. Középtájon leült az egyik padra, és furcsa volt, hogy nem érzett semmit. Mintha a lezáratlan múlt és Péter elvesztése miatti szüntelen fajdalom elcsitult volna benne. Elővette a táskájából a régi naplót, és belelapozott. Gyorsan megtalálta a bejegyzést, amit keresett.


Lehet, hogy nagyon kemény dolgot műveltem ma. Olyasmit, ami miatt kitagadhatnának a csajok maguk közül. Kikészülök ettől az érzéstől, megőrülök ezért a fiúért, és tudom, hogy ő is megőrül értem.
Suli után találkoztunk. Csak azért, hogy segítsen felkészülni a matek érettségire. Leléptem a csajoktól, de egész nap csak Péteren járt az eszem. Tudtam, hogy történni fog valami… mert ez így nem mehet tovább. Az nem lehet, hogy csak ez a nagyon erős feszültség legyen köztünk, hogy ennyire akarjuk egymást, mégse lépjünk semmit! Én már gondolni sem tudok másra. Kész vagyok ettől az egésztől, mit érdekel engem az érettségi, a felvételi meg minden más, amikor csak azt az egyet kellene megoldanunk, hogy legálisan együtt lehessünk. Nem olyan bonyolult ügy, de mégis az, ráadásul mindkettőnk részéről. Egyelőre vállalhatatlannak látszik, pedig csak egy lépés lenne… Ezeken agyalok már hetek óta. És most… ami ma történt… korrepetálás címszó alatt… hú. Nagyon durva, de nagyon jóóóó!
A parkban találkoztunk, a sulihoz közel, de tudtam, hogy Szilvi edzésre megy, Gabi az apjával találkozik, Juditnak meg különórája van valahol a Nyugatinál. Szóval, egyikük sem akart velem közös programot csinálni. És épp ráértem… Ott várt a parkban, és elmosolyodott, amikor meglátta, hogy felé tartok. Azt éreztem, hogy a torkomban lüktet a szívem, már ha ez lehetséges, el is döntöttem, megkérdezem tőle, biztosan tudja. De aztán, amikor odaértem hozzá, már el is felejtettem ezt a kérdést, mert amikor meg akartuk puszilni egymást, akkor összeért a szánk… Péter elkapott, átölelt, és keményen megcsókolt-magam sem hittem, hogy ilyen erő és
szenvedély lakik ebben a srácban. Nem tudom, hány órát csókolózhattunk ott, a parkban, miközben megbeszéltük, hogy igen, ezeket az érzelmeket vállalni kell, és vállalni is fogjuk… de beszéd helyett inkább csak csókolta a számat, a vállamat, a nyakamat… Most is bizsereg az egész testem, ha visszagondolok rá.
Hát, az a helyzet, hogy már jó pár éve elhatároztam, hogy sose fogok férjhez menni, de most már ebben nem vagyok biztos. Miért is ne, ha ennyire szerelmes az ember? És már tizennyolc vagyok! És hosszú hónapok óta, vagy már közel egy éve vágyódunk egymás után. És égül is nem volt hülye, aki a házasság intézményét kitalálta, nem? Hát, nem tudom. Már leírtam a nevét, klassz, de azt hiszem nem fogom felvenni, mert nem az őskorban élünk. Megmarad a saját vezetéknevem, és így a saját egyéniségem. És ott lesz nekem ő. Péter.
Zsong a fejem, bizsereg a testem, őrülten boldog és feldobott vagyok. Viszontszeret, tudom. Megtaláltam a „nagy Őt! Sosem fogom elveszíteni. Ha kell, harcolok érte! Amúgy meg azt gondolom, innen szép nyerni…


Dóra becsukta a naplót, és mosolyogva visszatette a táskájába. Annyira furcsa volt egykori, naiv önmagával találkoznia. El is felejtette, hogy nem csupán élete nagy szerelmének tartotta Pétert, hanem hozzá is akart menni feleségül. A mai eszével nevetségesnek tartotta a gondolatot. Vagy… vagy talán mégsem volt olyan nevetséges? Behunyta a szemét, és a balinéz pap szavaira gondolt. Tizenhét másodpercet talán tényleg rászánhatna, hogy elképzelje azt a boldogságot, ami már sosem adatik meg neki – annak a pasinak az oldalán, aki az ő „nagy Ő”-je volt tizenhét évvel ezelőtt. És aki talán ma is az lehetne számára… Hátrahajtotta fejét a padon, élvezte a lombok közt áttörő délutáni napfényt, és álmodozott. Olyan jelenetet képzelt maga elé, amiről tudta, hogy sosem lehet valóságos, csupán a fantáziájában létezhet. El kellene már engednie ezt a képet magától, futott át a fején a gondolat. A tréningekre gondolt, amelyeken hivatalból részt vett. Volt, hogy egy luftballonra kellett ráírni, mit szeretne végleg kitörölni az életéből. A tréner instrukciója az volt, hogy nézzék meg a léggömböt, búcsúzzanak el életüknek attól a részétől, .szeletkéjétől, nyomasztó emlékétől, amit nem akarnak már magukkal cipelni, aztán engedjék el a luftballont, hadd szálljon fel, és utánanézhetnek, amint eltűnik valahol a magasban. De az, aki igazán biztosra akar menni, ki is pukkaszthatja.
Jó ötlet volt, Dóra írt is egy-két dolgot a maga lufijára, de nem azt, ami igazán fogva tartotta. Bár foglya volt, mégsem merte elengedni ezt a nyomasztó, mégis édes, ám megsemmisítő emlékképet és a hozzá kapcsolódó érzéseket. Mert ez az érzelmi kötöttség valamiféle biztonságérzetet adott – ha hamisat is.




– Jó lesz itt? kérdezte a taxis. Gabi bólintott. Még korán volt, de Dórával az e-mailben öt órában állapodtak meg, egyébként nem is maradhattak volna másban. Legalábbis Dórával biztosan nem, hiszen az ő mániája volt a tizenhét. Vagyis: közös mániájuk lett. Vajon Dóra azóta is akkora jelentőséget tulajdonít a tizenhetes számnak, vagy ez nála is csak múló bolondéria lehetett?
– Komolyan mondod, hogy a magyarok parkokban tartják az osztálytalálkozót? – hallotta a mellette ülő Robert csodálkozó hangját. Elmosolyodott, de nem nézett a férfira.
– Hát, ez nem volt mindennapi osztály. És csak négyen találkozunk, négy lány. Tudod, meséltem.
– Négy lány, egy parkban.
– Ahogy mondod – felelte halkan, a parkot figyelve. Hirtelen meglátta. Ott ült egy padon, farmerben és színes felsőben, szőke haja a vállára omlott. Napszemüveget viselt, az útról nézve ugyanolyan karcsúnak látszott, mint tizenévesen. Gabi szíve gyorsabban vert. Ott ült egy padon a legkedvesebb barátnője, akivel annyi ideje nem látták egymást. Gabi örült, hogy viszontlátja Dórát. Titokban attól félt, hátha rajta kívül egyikük sem jön el – de attól tartott leginkább, hogy egyedül Dóra nem lesz ott. Bár az ígéret kötelezte… Gabi tudta, mennyire megviselték barátnőjét a történtek, ő készült ki leginkább, és Gabi ennek okával is tisztában volt. Remélte, hogy Dóra élete is elrendeződött. Ahogy ott ült a taxiban, és a parkot nézte, arra gondolt, hogy – a történtek ellenére az ő életét pozitívan befolyásolta az a régi elhatározás. Élete legjobb döntése volt, amikor tizennyolc évesen kiköltözött Spanyolországba, és végül, sok nehézség és zökkenő után a saját lábára állhatott. Itthon megmaradt volna annak a szerény, önbizalom-hiányos, álmodozó lánynak, aki addig volt. Anyja intézte volna a dolgait, és ő csak nézője lett volna a saját életének. Festett volna néhány jó vagy kevésbé jó képet, de amolyan nebáncsvirágként az életről valószínűleg fogalma sem lenne. Kint viszont, a nagybátyja mellett megedződött, és rájött: ha a saját életét akarja élni, akkor nem maradhat meg a szemlélő pozíciójában. És a hajdani tétova lányból kemény akaratú nő lett. .Megtanulta: a legtöbb dolgot, amiről az ember csak álmodozik, el is lehet érni. Nem lett festő, de saját kezébe vette az életét, – és a művészi ambícióit sem kellett teljesen feladnia. Csak éppen más sorrendet állított fel… nem, ez így nem is igaz. Sorrendet állított fel. Megtanult rangsorolni.
– Nem szállsz ki? Nem mintha le akarnálak rázni, hiszen legszívesebben veled maradnék egész este… Nincs még itt senki, te érkeztél elsőnek? - kérdezte Robert, és finoman belecsókolt Gabi nyakába.
– De, itt van már az egyik lány… Kiszállok. Későn jövök – csókolta vissza, majd a taxishoz fordult: – A szállodához vigye az urat, hacsak útközben nem kap más utasítást.
Még tétovázott egy pillanatig, majd elszánta magát és kiszállt a taxiból. Integetett Robertnek, mosolyogva dobott neki egy puszit, majd elindult a parkba, az egyik barnára festett pad felé, amelyen a legkedvesebb gyerekkori barátnője várta őt.




Szilvia késésben volt, ezért még a szokásos tempójánál is gyorsabban száguldott az M1-esen Budapest felé. Már a városba bevezető autópálya-szakaszon robogott, lassítania kellett volna, de nem tette, mert gyorsan teltek a percek, és biztos volt benne, hogy a két csaj öt órában állapodott meg annak idején. De vajon hol? Gabi anyjánál biztosan nem. Juditéknál? Nemigen jártak hozzájuk, gyakran feszült volt náluk a légkör. Dóra a szüleivel Budán lakott, egyedül ő élt a Duna másik oldalán, s bár sokat vendégeskedtek náluk, nyilván most ki akarták zárni a szülőket. Szilvi azt sem tudta, mi lehet a többiek családjával. Semmit sem tudott róluk azóta… Arra tippelt, a gimnáziumnál találkoznak, vagy talán a cukrászdánál, ahol sokszor fagyiztak. Vagy a közértnél? Amikor szűkében voltak a zsebpénznek, többnyire ott vették a kaját, mert az iskolai büfében kapható szendvicseket drágállották. Nem emlékezett rá, hogy annak idején megállapodtak-e a pontos helyszínben. És hirtelen, ahogy elérte a Budapest táblát, belenyilallt: mi lesz, ha a többiek el sem jönnek?
Nem akart erre gondolni. Annyira jó barátnők voltak, és sorsfordító dolgok történtek velük, ezért biztosan betartják, amit megfogadtak… akkor is, ha szinten külföldről jönnek haza, akkor is, ha Magyarországon élnek, akkor is, ha családjuk van… Szentül megfogadták: aki életben van, az ott lesz. Belehasított a fájdalom erre a gondolatra. Nyomta a gázt, és reménykedve arra gondolt, hogy jól sikerül majd a találkozó, és ő megszabadulhat a kínzó bűntudattól, és végre ismét önmaga lehet. A régi Szilvia, aki önfeledten tudta élvezni az életet, aki mindig, mindenben a jót kereste. És most szerette volna visszanyerni hajdani optimizmusát, életkedvét, szeretett volna újra önfeledten örülni annak, amit megszerzett. Szüksége volt rá, hogy találkozzon a lányokkal.




– Megjöttél – mondta, és ösztönösen átölelte Endrődit. A férfi még le sem tette a cuccait, kezében a sporttáskával állt, meglepetten nézett Juditra, majd óvatosan lerakta csomagját, és finoman megérintette a nő haját. Judit az orrával akaratlanul beazonosította a férfi bőrének kipárolgásából annak pillanatnyi lelkiállapotát: „ijedtség”, így fordította le magának, de aztán nem foglalkozott vele tovább, hanem odabújt a férfihoz, és kitört belőle a sírás. Endrődi döbbenten állt, mintha megbénult volna ettől a heves érzelemkitöréstől. – Úgy aggódtam, hogy valami bajod lesz… Féltettelek – hüppögte Judit, és Endrődi magához húzta.
– Nem tudtam, hogy ennyire aggódsz… Ismersz, biztos lehetsz benne, hogy tudok vigyázni magamra – felelte halkan.
– Nem… nem tudom… nem tudok… semmit - szipogott Judit, majd elhátrált a férfitól. – Ne haragudj. Csak kikészültem
– Te se haragudj – mondta zavartan Endrődi, még mindig egyhelyben állva. Amikor végre elindult a nappali felé, Judit követte a tekintetével, és arra gondolt, mennyire kell neki, hogy a férfi legalább most kedvesen és szeretettel forduljon felé. Nyomasztotta a bűntudat, és tudta, hogy nem itthon lenne a helye. Hanem a többiekkel. Akik éppen most találkoznak egymással. Biztosan várnak rá egy darabig De hiába. Aztán majd belenyugszanak, hogy nem kíváncsi rájuk, vagy netán azt hiszik, hogy elfelejtette a találkozót. Vagy, hogy már nem él… Lelkiismeret-furdalást, mi több, bűntudatot érzett. A lányok miatt, saját maga miatt, Endrődi miatt… De közben tudta, hogy jól döntött: nem lehet ott a találkozón, hanem meg kell próbálnia újra megteremteni a nyugalmat, a harmóniát, és esetleg… esetleg a boldogságukat Endrődivel. Valahol a lelke mélyén nem bízott benne igazán, hogy sikerülni fog, de azt hajtogatta magában, hogy ha akarja, ha valóban akarja, akkor sikerülnie kell, hiszen egyszer már sikerült.

– Hogy a francba bírtuk ki egymás nélkül? – hallotta Dóra Gabi hangját, és kibontakozott barátnője öleléséből. Amikor Gabi odaért mellé a padhoz, először csak nézték egymást, aztán óvatosan ejtettek pár mondatot arról, hogy milyen jól néz ki a másik, végül egymás karjába borultak. Igaz barátnők voltak, jólesett újra egymásra találni. Gabi sokkal nőiesebb volt, mint ahogyan emlékezett rá, és az egész habitusa megváltozott. Határozottnak látszott, dinamikusnak, nyoma sem volt már annak az álmodozó lánynak, akinek Dóra megismerte.
– Döbbenetesen jól nézel ki – nézett végig Gabi a barátnőjén. – Szerelem…?
– Nem – csóválta a fejét Dóra, majd maga mellé mutatott a padra: – Ülj már le, és mesélj! Mikor, hogyan mentél el? És főleg: hová?
– Barcelonába, a nagybátyámékhoz. Bébiszittert kerestek, tudod…
– Te meg a gyerekek! – vigyorgott Dóra.
– Nagyon jó fej volt mindkét gyerek. Csak a nagybátyám… Hát, ő nehéz eset.
– Emlékszem, hogy ki voltál akadva mindig, valahányszor hazajöttél a spanyolországi nyaralásból. Azt mondtad, a nagybátyád egy zsarnok.
– Az is. Nem volt könnyű vele. Azért sokat tanultam mellette.
– Hogy engedett el anyád, téged, az egy szem lányát, aki támasza voltál, életének értelme, miután apád elhagyta azért a másik nőért?
– Hát… Nem nagyon akart elengedni. De tudod, mi volt a furcsa? Akkor, amikor elhatároztuk, hogy elmegyünk mindannyian, engem mintha egyszeriben kicseréltek volna. Más ember lettem. Elszánt, kemény. Határozottan tudtam, hogy menni akarok. Hiába tartott volna vissza az anyám… Persze, megpróbált a lelkemre beszélni…
– Ezt ismerem – bólintott Dóra. – Nálunk is pont ez történt. Anyu mindent bevetett, majdnem le is beszélt az egészről, – nem lett volna annyira nehéz, megjegyzem… De apu a legjobb – vagy talán a legrosszabb, ki tudja? – pillanatban azt mondta: menjek, ha menni akarok. Mert örökké fájó seb lesz, ha nem dönthetek szabadon a saját életemről. Az a prágai továbbtanulási lehetőség, amit tulajdonképpen apu talált még hónapokkal korábban, kapóra jött nekem. Igaz, hogy csak a rákövetkező évben kezeltem el ott az egyetemet, de előtte előkészítőre jártam. Azt hiszem, a mai napig nagyon fáj a szüleimnek, hogy elmentem – ezt abból gondolom, hogy sosem beszélünk az akkori érzéseinkről. Igaz, mindhárman úgy gondoltuk, hogy Prága nem a világ vége… és még London is közel volt. De azután… Nem tudom, mit éreztek, csak gyanítom.
– Anyám azért engedett el, mert látta, hogy komolyan gondolom, hogy elszánt vagyok – folytatta Gabi. – És mert abban reménykedett, hogy egy, maximum két hónapig bírom majd Károlyéknál, aztán hazamenekülök. Csak hát másként alakult.
– Nincs lelkiismeret-furdalásod anyád miatt? –kérdezte hirtelen Dóra.
– Volt… de már elmúlt. Képzeld, az utóbbi ideiben azt látom, hogy kezd magára találni. Szerintem bepasizott. Amikor szóba hoztam a dolgot, elvörösödött, meg összevissza beszélt.
– Tök jó – mosolygott Dóra. – Gondolj bele, az én szüleim majdnem elváltak, miután elmentem. Azt hiszem, nem bírták túltenni magukat azon, hogy egyedül maradtak. Apám összejött a titkárnőjével, anyu rajtakapta őket… iszonyú cirkuszok voltak, anyu nekem panaszkodott telefonon, de kérte, nehogy hazajöjjek „igazságot tenni”, és ne is beszéljek a dologról apuval, mert ez csak kettejükre tartozik.
– És mi lett?
– Nem tudom, hogyan lett vége. Idővel anyu már-nem beszélt olyan dühösen apuról, és egyre kevesebbet panaszkodott. Aztán egy napon a régi, nyugodt hangján szólt bele a telefonba.
– Nem tudod, mi lett a viszony vége? És hogy valóban véget ért-e? – döbbent meg Gabi.
– Valószínűleg véget ért… Nem tudom. Vannak dolgok, amikről nem beszélünk. Például apám viszonyáról, és kettejük akkori veszekedéseiről… Azt pedig egyáltalán nem merem szóba hozni, hogy mennyire hiányzunk egymásnak. Te biztosan megérted: nem akarom, hogy előtörjenek olyan érzések, amiktől kikészülök ott, a világ másik végén, Balin… Sosem mondtam el nekik, mi volt az igazi oka annak, hogy mindenáron el akartam menni. Nehéz erről beszélni, és anyuéknak sem lenne jó, ha olyasmit kellene hallaniuk, amin már nem tudnak változtatni. Szerintem megszenvedték, hogy az egyetlen gyerekük elköltözött, még ha azt gondolják is, hogy nekem így a jó.
– Nekem is. Láttad már Juant játszani?
– Úgy érted, az unokatesódat? A kissrácot, akire vigyáznod kellett?
– Igen. Világhírű teniszező, csak zárójelben jegyzem meg.
– Komolyan?
– Ha néha néznél sportadót… biztosan láttad volna. Van olyan torna is, amit tőled pár órányira, Bangkokban rendeznek. Ott akár összefuthattunk volna.
– Eljársz a versenyeire?
– Mivel a menedzsere vagyok – tárta szét a kezét Gabi. – Tudom, hogy azt írtam a mailben: menedzserként dolgozom, és járom a világot… Hosszú lett volna részletesen elmagyarázni. Valójában Juan mellett vagyok kicsi kora óta, és most én intézem az üzleti ügyeit, a versenyeit, a szponzorációit, és a legtöbb versenyén ott vagyok.
– Már nem rajzolsz? Nem festesz?
– Néha… Ha van időm, és ha van hozzá kedvem. De már csak hobbi, semmi több. Egyébként mit tudsz a többiekről? Szilviről és Juditról?
– Semmit. És te?
– Én sem. Szerintem tudniuk kell, emlékezniük kell rá, hogy ma, ötkor és itt találkozunk, bár én nem találtam őket, hiába kerestem az internetes közösségi portálon. De még ha nem emlékeznek is a helyszínre… hát előbb-utóbb beugrik nekik. Egyébként rólad is véletlenül hallottam – megjegyzem, te sem vagy rajta a közösségi oldalon, anyám összefutott valamelyik ügyfélszolgálati váróban apáddal, és akkor kapta meg az e-mail címedet.
– Olyan fura, hogy ennyi idő eltelt – nézett el a távolba Dóra. – Mi pedig ugyanott ülünk, ahol régen annyi baromságot csináltunk…
Elnevették magukat, egy darabig hallgattak, majd Gabi megszólalt: – Emlékszel? Itt, a parkban jött meg életed első menstruációja. Mondtad, hogy folyik valami a lábadon. És rózsaszín csíkban csorgott a vér a miniszoknyád alól, a combodon.
– Tényleg? – csodálkozott Dóra. Ő nem is emlékezett már az első menzeszére.
– Judit előbb tudta, mint te. Ahogy kiléptünk a suliból, megérezte. Emlékszel, milyen jó volt az orra? Ment melletted, és azt mondta, szerinte menstruálsz. Mindenkiről megérezte. Ő adott neked akkor betétet.
– Biztos… nem emlékszem már – merengett el Dóra. Tudod, engem más köt ehhez a parkhoz. Más jut eszembe róla.
– Aha – bólintott bizonytalanul Gabi. – Szerinted a többiek is betartották, amiben maradtunk? Azt, hogy elmennek külföldre, ott próbálnak szerencsét, új életet? Mert mi azt tettük. Nem volt más választásunk.
– De. Volt. Ne mondd ezt. Mindenki a vágyai szerint dönthetett. Kivéve engem, a rohadt életbe – csúszott ki Dóra száján. – Bocs.
– Miért lettél volna te kivétel? Mindannyian kiakadtunk, és közösen döntöttünk. De azt senki sem mondta, hogy a megállapodás bármelyikünkre nézve is kötelező lenne. Akkor azt láttuk a legjobbnak mind a négyen.
– Ha én… ha én a vágyaim szerint dönthettem volna, ha lett volna igazi választási lehetőségem, akkor én nem megyek sehová, hanem maradok itthon. Péterrel – mondta, és érezte, hogy megremeg a hangja. Maga sem értette, miért kell találkozásuk első órájában előhozakodnia ezzel, de úgy érezte, végre valakivel beszélhet róla. Gabival annak idején sokat beszéltek Péterről, kettejük érzelmeiről. Úgy érezte, Gabival ugyanott folytathatja, ahol régen abbahagyták.
– Ugye… ugye már csak azért idézted ezt fel, mert… újra találkoztunk? – keresgélte Gabi a szavakat, de közben gyanította, hogy nem egészen így van. Dóra hangja olyan szomorúságról árulkodott, hogy sejtette: barátnője életét sokkal jobban felforgatták a régi események. – Ugye, nem ezen gyötrőd magad azóta is?
– Nem tudok túllépni rajta – hajtotta le a fejét Dóra. – Próbáltam. Egyre távolabb mentem Magyarországtól, egyre többet tanultam, egyre többet dolgoztam. Randizgattam, most is randizgatok, újra szerelmes akartam lenni, vagy legalább szeretni… úgy –, vagy ha nem is úgy, hát majdnem annyira, ahogyan egy olyan férfi iránt erezhetsz, akivel összekötnéd az életedet. De nem megy, érted? Tudom, hogy felejtenem kéne, vagy legalábbis lezárnom.
– Vajon mi az oka, hogy nem tudod lezárni? –Gabi hangja érdeklődve csengett, és Dóra felkapta a fejét. Számára egyértelmű volt, hogy azért nem tudta lezárni magában a történteket, mert egy éppen csak kibontakozott, nagy szerelemről volt szó, élete legelső és egyben utolsó nagy szerelméről, amely nem természetes módon ért véget. Ki az, aki le tud zárni egy ilyen történetet, és utána képes boldogan élni, másvalaki oldalán? – Figyelj, az emberben csillapul a fájdalom, és az idő mindig segít, hogy lezárhasd. Mit gondolsz, benned miért él ez még mindig ilyen erősen? Gondolkozz, Dóra.
– Mire célzol?
– Semmire. Figyelj, te voltál négyünk közül az, aki mindig más nézőpontból is megközelítetted a dolgokat, nem csak a legkézenfekvőbb magyarázatot kerested. Ezt most is megtehetnéd. Ha akarod, segítek.
– Aha… hát… ezen gondolkodnom kell.
– Meddig maradsz?
– Két hétig, de átiratható a jegyem. Nem tudtam, mire számítsak, ezért nyitva hagytam annak a lehetőségét, hogy elmenekülhessek, ha netán pár nap is sok lenne…
– Haragszol valakire? – kérdezte hirtelen Gabi. –Dühös vagy bárkire is, hogy ennyire másként alakult az életünk, mint hittük, reméltük gimis korunkban?
– Hogy haragszom-e? – tűnődött Dóra. – Igen, haragszom… talán. Magamra, amiért elmentem akkor, és hagytam, hogy Péter is eljöjjön. Azt hiszem, vártam valamit… nem is tudom, mit.
– Szilvire is haragszol?
– Nem tudom – csóválta a fejét Dóra. – Talán a terhessége miatt. Terhesen összehozni egy ilyen bulit…
– Nem volt terhes – Gabi hangja meglepetten csengett. Ő azt hitte, Dóra is tudott Szilvi abortuszáról. – Már nem volt az. Elvetette. Azt hittem, tudtad.
– Oh – Dóra tágra nyitotta a szemét, mint aki mondani készül valami fontosat, de aztán legyintett. Szíve szerint ugyan tovább faggatta volna Gabit, de végül vett egy mély levegőt és így folytatta: – Különben ma már teljesen mindegy. Gabika… olyan jó, hogy látlak! – pillantott mosolyogva Gabira. Kicsit erőltetetten mosolygott ugyan, de nem volt könnyű rendeznie az arcvonásait. – Még van pár percünk kettesben, mesélj… mi van veled? Konkrétan milyen volt a kezdet Barcelonában? Mit éreztél, amikor elindultál, hogyan fogadtak? Neked jót tett ez a tizenhét év, meg az elutazás is, úgy látom.
– Szerintem neked is jót tett – mosolygott Gabi is, és belekezdett a maga sztorijába, újra felidézve azt a pillanatot, amikor megérkezett Barcelonába, és beült a nagybátyja kocsijába, a hátsó ülésre, Juan mellé.




A park felől, és nem a gimnáziumtól hajtott be az utcába, és rögtön észrevette őket. Ott vannak! Nagy kő esett le a szívéről, amint meglátta a padon ülő két lányt. Csakis ők lehetnek, gondolta. Odakormányozta az Alfát a járdához, felkapta a táskáját és kiszállt a kocsiból. Szaladni kezdett feléjük, majd észbe kapott, és lassított. Annyi minden felszakadt benne, most, hogy látta: nemcsak ő emlékezett pontosan erre a dátumra, hanem a többiek is. Valaki még hiányzott, ezt érzékelte, de most csak azzal törődött, hogy ketten már ott voltak, tehát nyilván számukra is fontos ez a nap, a találkozás. Látni akarták őt is, ha eljöttek. Ez megnyugtató volt Szilvia számára.
– Itt a Szabó – szólalt meg egyikük, amikor Szilvi odaért hozzájuk. Gabi volt az, és persze Dóra. A nagy páros. Gabi felugrott, hogy üdvözölje, és amikor túl voltak a puszin, Dóra is magához húzta. Ott álltak hárman, ugyanabban a parkban, ahol négy éven át mindent megbeszéltek egymással, ahol eltervezték az egész életüket. És ahol tizenhét évvel ezelőtt utoljára találkoztak.
– Judit? – kérdezte.
– Talán késik – felelte bizonytalanul Dóra. –Judit nem szokott késni – intette le Gabi.
– Azóta eltelt tizenhét év… lehet, hogy belefér neki egy óra késés, nem? – kérdezte Szilvi.
– Úgy emlékszem, azt beszéltük meg, hogy ha törik, ha szakad, találkozunk – tette hozzá Dóra. –Nem hiszem, hogy elfelejtette volna. Még ha a helyszínt és a pontos időpontot olyan régen beszéltük is meg… Tudnia kell. Tizenhét: az csak ötkor lehet. És a parkban…
– Mindegy, üljünk még itt egy kicsit. Van hely. – mutatta Szilvinek Gabi. – Várunk rá, legalább addig megbeszéljük, ki hogyan, hol él most.
– Én Olaszországból jöttem, egyenesen ide. Még a szüleimhez sem ugrottam be, így is késésben voltam – magyarázta Szilvi, aztán elhallgatott, és csak nézte a csajokat. Jó volt velük lenni újra. Arra gondolt, talán nem is muszáj megbeszélniük azt a régi történetet, talán nincs is szüksége arra, hogy szóban megkapja tőlük a feloldozást.
Néhány órával később még mindig a parkban ültek, már rájuk sötétedett, de ők még mindig arról meséltek egymásnak, hogyan alakult az életük, mi történt velük az elmúlt tizenhét évben. Azt a régi dolgot egyikük sem hozta elő, mert mindhármukban volt némi félsz, hogy elronthatja a hangulatukat. Ezt pedig egyikük sem akarta. Fel voltak dobva, hogy ismét együtt lehetnek, kíváncsiak voltak egymásra.
– Szomjas vagyok – mondta Szilvi. – Nem fura, hogy órák óta itt ülünk, ahelyett hogy elmentünk volna egy étterembe, vagy bárhová?
– Juditot vártuk – mondta magyarázatképp Dóra. – Bár most már biztos… biztos, hogy nem jön el.
– Mi lehet vele? – kérdezte Gabi. – Nem hiszem, hogy ne akarna látni minket. És kizárt, hogy elfelejtette. Nem felejthette el…
– Közbejöhetett neki valami. Akár. Vagy… ki tudja, hol él. Talán nem tudott eljönni. Talán már családja van. Végül is, ebben a korban már lehet, nem? – vette védelmébe egykori barátnőjüket Dóra.
– Te Indonéziából repültél ide, hogy találkozz velünk – mondta Szilvi csendesen. – Ő is eljöhetett volna, bárhol él is. Tizenhét éve volt rá, hogy megszervezze.
– Na jó, ez vicc. Ne mondjátok nekem, hogy tizenhét évig csak ezzel foglalkoztatok – merengett el Gabi. – De azért jó lenne tudni, mi van vele. - Kis ideig hallgattak. Végül Szilvi törte meg a csendet.
– Jó lenne, ha tudnánk folytatni… valahol, nyugodtan. Ahol legalább egy üveg ásványvizet ihatunk.
– Engem vár a pasim – nézett az órájára Gabi. –Elég gáz, hogy idecipelem, és rögtön magára hagyom.
– Mikor ismerhetjük meg a híres teniszezőt? –nevetett Szilvi.
– És én mikor ismerem meg őt? – mosolyodott el Gabi. Hát, megismerhetitek… bármikor. Gondolom, nem azért jöttünk Budapestre, hogy egy röpke találkozó után mindenki menjen a dolgára, és ott folytassa, ahol egy-két napja abbahagyta.
– Mit szólnátok hozzá, ha lemennénk Aligára? –kérdezte Dóra hirtelen. – Tudjátok, a szüleim nyaralójába… megvan még. Ott lenne időnk dumálni.
– Robert – szólalt meg Gabi. Basszus, mit csináljak a pasival? Nem tudom lepasszolni pár napra. Nem is akarom.
– Hozd el őt is. Majd pecázik – mosolyodott el Dóra, és a két másik felnevetett.
– Hát, megpróbálhatom… De holnap muszáj anyámat meglátogatnom, meg apuhoz is be kell néznem. A kistesóimat már ezer éve nem láttam.
– Hány évesek most?
– Egészen picikék. Huszonhárom évesek…
– Judittal mi legyen? Megpróbáljuk kideríteni, hogy mi van vele? Megkeressük egy-két régi osztálytársunkat, hátha hallott róla valaki valamit? – kérdezte Szilvi.
– Először is vegyünk három mobiltelefont, kártyával. Vagy szerezzünk. Nem normális, hogy te olasz kártyával, Dóra semmilyennel vagy indonézzel – nézett kérdőn Dórára –, én meg spanyollal telefonálok Magyarországon.
– Holnap megvesszük – bólintott Dóra. – Gyere, Gabi, elviszlek a szállodádhoz.
Megbeszélték, hogy másnap délután a Nyugatinál találkoznak a bevásárlóközpontban, és megveszik a telefonkártyákat.




Judit egész este nem találta a helyét. Szerette volna, ha Endrődi otthon marad velük, de a férfi futni ment, utána lezuhanyozott, telefonálgatott, végül elment a kórházba, hogy megnézze a betegeit. Judit ébren várta, hogy hazaérjen, és közben mindvégig az járt a fejében, vajon találkoztak-e a többiek. Volt egy pillanat, amikor megkísértette a gondolat: beteszi Balázst a kocsiba, és elautózik arrafelé, hogy megnézze, ott vannak-e. Öt óra körül volt a legintenzívebb ez a vágy benne, de tudta, nem mehet oda. Csak bajba keverné magát.
Ehelyett olvasgatta a fejvadász cég levelét, és végigpörgette magában a beszélgetést. Csupán egy felvételi tesztről lenne szó: semmi mást nem kellene tennie, mint illatokat felismernie, megkülönböztetnie. Nem dől össze a világ, ha nem sikerül. Sőt még Párizsba sem kell kiutaznia, ha a kicsi felügyeletét nem tudja megoldani, akkor Budapesten tesztelnék őt, egyvalaki idejönne, és valamilyen internetes technikai megoldással a másik két kinti ember is láthatná a „produkcióját”. De ha akarja, elrepülhet a cég költségén Párizsba, ahol biztosítanák a szállását és a kétnapi teljes ellátását, közlekedését is. Csábító volt a lehetőség, Csaba szerint rá kéne szánnia magát, mert semmit sem veszíthet, ellenben sokat nyerhet, de Judit habozott. Félt a kudarctól, félt attól, hogy egyedül kellene bizonyítania, hogy nem lenne mellette Endrődi, aki pedig már olyan régóta kijelölte kettejük számára az utat… vagy nem is Endrődi jelölte ki, hanem ő maga? Hirtelen összezavarodott. Nem is biztos, hogy Endrődi volt az, aki a kapcsolatuk irányát megszabta. Hiszen annak idején ő kezdeményezte a dolgot… a maga módján. Ő akarta a második gyereket is. Váratlanul jött a felismerés: talán nem is a férfi tartja kézben a kapcsolatukat, hanem csak belement, belesodródott, és hagyja magát irányítani, mármint látszólag. Valójában persze azt teszi, amit akar, amihez kedve van.
Később elaltatta a kicsit, a nagylánynak keresett egy könyvet, amit már régen megígért neki, és valamilyen gyenge beszélgetős műsort nézett a tévében, amíg Endrődi haza nem ért.
Aztán amikor már ágyban voltak, odabújt a férfihoz. A dac, ami eddig távol tartotta a férfiról, attól, hogy testi közelségét keresse, most félelemmé változott – de nem Endrőditől félt, hanem attól, hogy nagy változások előtt áll. Állnak. Régóta érezte már a férfi testén, testének illatán az elutasítást. Most mégis hozzábújt. Pedig most is azt a szagot érezte, egyre erősebben, aztán valami más is vegyült bele. Nem tudta meghatározni, micsoda, mintha az engedékenység, az enyhülés kipárolgása lett volna, magában így tudta „lefordítani”: próbáljuk meg. A férfi először nem mozdult, aztán amikor érezte, hogy Judit elernyedve még mindig hozzásimul, lassan magához ölelte. Judit mostanában olyan ritkán érezte őt magában; nagyon jó volt, hogy Endrődi érintette a testét, hogy szorosan ölelte, és jó volt hagyni, hogy a férfi magáévá tegye. Csak lassan tudott felszabadulni, de végül elérte a gyönyör, és azután Endrődi is elélvezett. Közben egyetlen szót sem váltottak, de Judit remélte, hogy közelebb kerültek egymáshoz. Talán minden rendben van így, ahogy van.




Endrődit meglepte Judit közeledése. Kezdte elkönyvelni magában, hogy megszűnt közöttük a szexuális vonzalom, de Judit most nem hagyta, hogy elutasítsa. Az utóbbi évben ez többször előfordult. Endrődi többnyire fáradtságra hivatkozott, és ez igaz is volt: általában hullafáradtan érkezett haza. Nem volt senkije, de valahogy gyengülhetett a libidója… vagy ki tudja. Egész jól elvolt szex nélkül az utóbbi időben. Ámbár… az, hogy jól elvolt, nem igaz. Elvolt. Valahogy. Elképzelhető, hogy már nem ez volt a fontos. És már a kaland lehetősége sem izgatta. Régen egyszer-kétszer elcsábult, de ez affélé „kezdőorvos-betegség” volt, a sokat ügyelő fiatal orvosokat gyakran kísértették meg a csinos nővérek… Később is volt néhány kalandja, de érzelmileg nem érintette meg senki. Már nagyon régóta. Ha igazán őszinte akart lenni magához, Judit sem volt számára a nagy szerelem. Volt idő, amikor ebbe belenyugodott, illetve azt gondolta, ennyi adatott meg neki, és így is boldog. Talán valóban boldog is volt.
Ezek a gondolatok villantak át az agyán, de erőszakkal elűzte őket, aztán lelkileg is átadta magát az együttlétnek, merevedése támadt, és magához húzta Juditot. Az előjáték után óvatosan hatolt belé, de rögvest érezte, milyen hatalmas feszültség van benne, mennyire szüksége van most erre az együttlétre… Gyorsan, kapkodó mozdulatokkal elégítette ki Juditot, és ezután ő sem várt sokáig. A gyönyör másodpercekig tartott, és jóleső ernyedtség követte. Úgy érezte, egészen kisimult, Judit odabújt hozzá, és ő átölelte. Olyan érzés volt, mintha kiürült volna a fejéből minden. Nem akart gondolkodni, csak aludni, aludni. Kisvártatva már aludt is, jóval nyugodtabban, mint az utóbbi időben bármikor.

– Komolyan mondod, hogy az unokaöcséd utánad jön? – nézett Gabira döbbenten Robert. – Mit akar itt? Nem bír nélküled élni?
– Juannak hatalmas a lelke – vonta meg a vállát Gabi. – Hozzászokott, hogy mindig el tud érni.
– Van telefon, ha nem tűnt volna fel neki. A huszonegyedik században élünk.
– Persze, van, ő is tudja, azon közölte a hírt – mosolygott Robertre. – De ne izgulj, mondtam, hogy leugrunk a Balatonra. Megszokta, hogy évek óta a támasza és a menedzsere vagyok, kicsit elárvult így, nélkülem. Tudod, hogy az unokaöcsém, együtt nőttünk fel… Pár napra lejön majd ő is a Balatonra, aztán úgyis edzenie kell, mert a US Opent meg akarja nyerni. Balatonon nem fog zavarni, hidd el, hogy nem akar közénk állni.
– Még szép – morogta a férfi, és felrántotta az alsónadrágját. Gabi még a szállodai fürdőlepedőbe tekerve, vizes hajjal állt ott, és gyönyörködve nézte Robert testét. A férfi észrevette a mohó pillantást, és megenyhült a tekintete. Váratlan, alattomosnak is nevezhető mozdulattal lerántotta Gabiról a fürdőlepedőt, és magához húzta.
– Folyton ez a szex – berzenkedett játékosan Gabi, majd lábujjhegyre állt, és szenvedélyesen harapdálni kezdte a férfi nyakát és fülcimpáját.
– Folyton ez a szex, meg folyton a rokonaid – súgta a fülébe Robert, mire nevetgélni kezdtek, aztán egymást átölelve valahogyan elbotorkáltak az ágyig.
Később Robert azt mondta, rendben van, Juannal „majd elteniszezget”, de most inkább kihagyná a látogatást Gabi anyjánál, azután meg az apjánál. Gabi bólintott, ő sem ragaszkodott hozzá, hogy a férfi elkísérje, és még örült is, hogy segíthet Robertnek felvenni a kapcsolatot az egyik kiöregedett magyar teniszezővel, akivel párosban játszottak néha egymás ellen. Így legalább szervezett aznapra programot a férfinak, és ő nyugodtan meglátogathatja a szüleit, meg összefuthat a csajokkal.
– Jól élsz, Gabikám? – ez volt az anyja állandó kérdése, és ő mindig csak igennel tudott rá felelni, hiszen tényleg így volt. – Nem bántad meg, hogy elmentél?
– Anya, imádok Barcelonában élni. Imádok világot látni, utazni. Sosem lenne rá lehetőségem, ha akkor nem mentem volna el – felelte, és belekóstolt a málnába, amit anyja hozott a piacról. Nézte az anyja arcát. Érdekes módon jól állt neki az a néhány ránc. És az is jól állt neki, hogy már nem panaszkodott és nem siránkozott annyit, mint amikor még együtt éltek. Miután elváltak a szülei, azt hitte, az anyja életet végéig sajnáltatni és sajnálni fogja magát, és ez így is volt, amíg Gabi vele lakott. De az utóbbi időben, amikor találkoztak vagy beszéltek, Gabi észrevette, hogy az anyja sokkal kiegyensúlyozottabb, mint bármikor korábban. 
– Juan nem hisztis?
– Juan? Dehogy. Tök normális – felelte Gabi, és kicsit még most is csodálkozva gondolt vissza rá, hogy unokaöccse reggel bejelentette telefonon: amint az utcai bemutató véget ér, Magyarországra jön. – Okos, érző szívű, felnőtt férfi lett, anya. Nemsokára találkozhatsz vele.
– Hogyhogy?
– Idejön ő is.
– Mi dolga itt?
– Hát… semmi – vonta meg a vállát Gabi. – De most pihenőidőszakban van, mielőtt elkezdené a keménypályás edzéseket és versenyeket. Gondolom, azért itt is akar edzeni, vagy csak egy-két napra jön… Abban maradtunk a csajokkal, hogy lemegyünk Dóra szüleinek balatoni házába, és akkor jönnek velem a hozzám csatolt férfiak. Ha már így alakult…
– Azt hiszem, a kis Juan érzi, hogy ez valami komoly dolog lehet közted és az amerikai között.
– Van neve. Robertnek hívják.
– Oké, Róbert.
– Nem. Rövid ó-val, kérlek… – nevetett, de azért idegesítette, hogy az anyja direkt ezzel cukkolja.
– Egyébként mi van a többi lánnyal? Elég furcsa, hogy mindhárman külföldre mentetek közvetlenül az érettségi után – mondta az anyja.
– Mind a négyen, anya. Juditot kifelejtetted.
– Judit? Azt mondtad, hárman voltatok a tegnapi találkozón.
– Judit nem jött el, de valószínűleg ő is külföldön él – magyarázta Gabi, miközben segített az anyjának elrakni a piacon vásárolt zöldségeket.
– Már hogy élne külföldön…!
– Miért ne?
– Nem meséltem? – nézett Gabira csodálkozva az anyja. – Úgy fél éve találkoztam a mamájával.
– És ezt csak most mondod?
– Azt hittem, elmeséltem. Összefutottunk a Lehel piacon. Ott vitatkozott egy árussal, a hangjáról ismertem meg.
– Mondjad már a lényeget! – türelmetlenkedett Gabi.
– Megszólítottam, mondta, hogy nem szokott erre a piacra járni, már nagyon régen vásárolt itt, inkább elmegy a megszokott boltosához, aki félreteszi neki a szép árut. Zsörtölődött, hogy a piacon rögtön az első vásárláskor átverte egy kofa.
– Teljesen ki akarsz készíteni? Azt is felsorolod, hogy mit vett?
– Szóval, elkezdtünk beszélgetni, elmondtam neki, hogy külföldön élsz, ő meg elmesélte, hogy Juditnak nemrég született a második gyereke, és Budán lakik egy szép házban a családjával. De aztán rohannia kellett, mert hívta az új férje a mobilján.
– Új férje van? – meredt rá Gabi. – Mit mondjak, ideje volt már azt a hülye ügyvédet kidobni.
– Judit apjáról beszélsz! – mondta figyelmeztetőn a nő.
– Na és – vonta meg a vállát Gabi. – Sosem volt róla túl jó véleményem.
– Annyit mondott, hogy szerencsére boldog házasságban él a második férjével.
– Hol lakik Judit, nem mondta?
– Azt nem. De azzal eldicsekedett, hogy ő meg a férje új lakásba költöztek, a Szent István parkba és a Dunára néz a teraszuk, meg valami olyasmit is mondott, hogy „a lányok ismerik a környéket”. Valószínűleg rátok célzott, legalábbis én így értettem.
– Aha – Gabinak lázasan járt az agya. Ezek szerint Judit Budapesten maradt, vagy legalábbis visszajött. Két gyereke van, az anyja valahol a Pozsonyi úton vagy annak közelében lakik (ezt abból gondolta, mert mind a négyen oda jártak egy fizikatanárhoz korrepetálásra, ezért „ismerős” nekik a környék) az új férjével, aki mellett – úgy látszik –, kinyílt valamelyest, mert ennyire közlékeny sosem volt. Juditéknál – valószínűleg a szigorú, félelmetesen hallgatag ügyvéd miatt – mindig csend uralkodott, és mindig vágni lehetett a feszültséget a levegőben.
– Meg akarjátok keresni Juditot?
– Még szép. Négyes fogat voltunk, nem emlékszel?
– De igen. Csakhogy annak már jó ideje. Nektek nincs más bajotok, mint hogy az életeteket igazgassátok, neki meg van két gyereke.
– Éééés…? – Gabi kezdett kiakadni. – Mi az, hogy nincs más bajunk? Ne szórakozz, anya. Minden felfogás kérdése! Ha a két gyerek bajnak számít, akkor neki tényleg van elég baja. Ha örömnek, akkor nincs baj, oké?
– Jó, rendben, csak magyarázatot kerestem, miért nem ment el a találkozótokra – csillapította az anyja.
– Megbeszélem a többiekkel, és megpróbáljuk megkeresni. Legalábbis az anyját, ő biztos tud majd segíteni. Lehet, hogy Judit elfelejtette a találkozó időpontját.
– Biztosan örülne nektek – mondta az anyja. Gabi elgondolkodott, majd bólintott.




– Igazad van, ki kell próbálnom magam. Semmit sem veszíthetek – mondta a telefonban, és hallotta, hogy Csaba örül a hírnek. A borász mindig bátorította, biztatta, hogy ne titkolja különleges képességét, sőt ő volt az, aki elintézte neki, hogy megcsinálhassa a tesztet. Akár még alkalmazhatják is őt, hasznára lehet nemcsak a családjának – vagyis elsősorban a gyerekeinek –, hanem másnak is. Például annak a (számára még ismeretlen) kozmetikai cégnek, amely exkluzív parfümöket gyárt, nagyon drágán, azoknak, akik az egyedi, kifinomult illatokat szeretik, és erre pénzt is tudnak áldozni – jóval többet, mintha egy parfümériában vennék meg valamelyik kölnit. Az Orr értéke egyébként is meglehetősen magas, tudta ezt, mert korábban sokat olvasott róla. Az lehet csak Orr, akinek rendkívüli a szaglása, aki sokkal többféle illatot érez és azonosít, mint a közönséges halandók. Juditban valószínűleg megvolt ez a különleges képesség. Még főiskolásként, tizenkilenc évesen kacérkodott a gondolattal, hogy ezt a pályát választja, akkor el is végzett egy két hónapos franciaországi tanfolyamot a nyári szünetben, amelyen kifejezetten a parfümök összetevőinek felismerését tanították a jó orrú jelentkezőknek. Apja fizette neki ezt a kurzust, kizárólag az anyja rábeszélésére, mert nem értett egyet azzal, hogy valaki ilyen „komolytalan” pályát válasszon. Az anyja elmagyarázta neki: ez inkább csak hobbi. Drága hobbi, morogta az apja, de végül kifizette a tandíjat. Az alapokat tanulta meg ott: hogyan ismerheti fel a különleges, egzotikus virágok illatát, hogyan lehet megkülönböztetni a rózsaillatokat. Jó tanítvány volt, az egyik kozmetikai cég állást is ajánlott neki, azzal a feltétellel, hogy továbbképezi magát, de ő egyrészt nem hitt abban, hogy sikeres lehetne a parfümök világában, másrészt úgy gondolta, inkább a felsőfokú tanulmányaira kellene koncentrálnia. Végül, amikor a nagylány megszületett, mégis abbahagyta a főiskolát, és csak később, levelezőn végezte el, inkább csak azért, hogy diplomája legyen, mert sejtette, hogy sosem fog tanárként dolgozni.
– Tényleg örülök, Judit – mondta a férfi, és Judit elmosolyodott. Végre! Reggel óta még Balázsra sem volt kedve ránevetni. Előző este lefeküdt Endrődivel, és jól is érezte magát ezután. Csakhogy… a gyönyört csalódás követte. Éjjel kiment pisilni, és már amikor felkelt, érezte… a vér szagát. És valóban: amikor végzett, látta, hogy vérfoltos lett a vécépapír. Megjött a menstruációja. Most már biztos, hogy nem terhes. Pedig… annyira beleélte magát, hogy újra gyereket vár. És most… talán tényleg terhes volt, csak a szextől elvetélt? Nem, megrázta a fejét.
Hülyeségeket képzel be magának. A menstruációjának most kellett megjönnie, időben megjött. Amikor letette a telefont, csak ült és maga elé meredt. Miért viselte meg ennyire, hogy nem terhes? Hiszen ez most igazán nem megfelelő pillanat az újabb gyerekvállalásra. Miért vágyik mégis erre?
Ült, lehajtotta a fejét, behunyta a szemét, hagyta, hogy csak áramoljanak a gondolatai. És hirtelen megtalálta a választ: egy újabb gyerektől érzelmi kapaszkodót vár. Azt reméli, betöltene egy olyan űrt, amit nem a gyereknek kellene betöltenie. Nem egy újabb gyerektől kellene várnia, hogy megkapja, ami hiányzik. Nem kereshet pótmegoldásokat.
Űr keletkezett benne, és rájött, hogy miért. Azért, mert Endrődi már nem szereti. Szinte sokkolta ez a felismerés, fájt nagyon, úgy érezte, mintha kitéptek volna egy darabot a húsából.
Percekig ült még mozdulatlanul, majd letörölte az arcáról a könnyeket, és felállt, hogy elmenjen Balázsért a félnapos bölcsődébe.




Annyira jól elhülyéskedtek a Westendben, mialatt megvették a telefonkártyákat, meg az akciós telefonkészülékeket, hogy a jó hangulat azután is kitartott, hogy beültek egy kávéra az emeleti bárba. Rengeteget nevettek, mint régen. Ám Szilvi váratlanul elkomorult, és azt mondta:
– Szerintem beszélnünk kellene. Arról a régi dologról. Péterről.
Dóra gyomra összeszorult, és némán nézte Szilvit. Vajon mit tud kettejükről? Vajon mit akar mondani? Gabira pillantott, aki megérezte, hogy most neki kell megszólalnia.
– Vannak még elvarratlan szálak – nem lehetett tudni a hangsúlyából, hogy ezt megállapította-e, vagy kérdezte.
– Én már… nem bírok ilyen teher alatt… ha értitek – Szilvi sápadtan nézte őket. – Nekem muszáj… muszáj beszélnem róla. Muszáj, hogy meghallgassatok.
A pincér az asztalukhoz lépett az üres csészékért.
– Szerintem ezt nem itt kellene – jegyezte meg Gabi, miközben kérte a számlát.
– Szerintem sem – szólalt meg végül Dóra. – Ha gondoljátok, felmehetünk hozzánk… a szüleimhez, felújították a házat, de a grillező megvan még a hátsó kertben, és úgy látom, hogy senki sem használja. Kiülhetünk oda… Hat család lakik a házban, ha látják, hogy ott vagyunk, senki sem jön oda.
– Szólok Robertnek – mondta Gabi, és elővette a mobilját. – Szegény, lassan már megszokja, hogy sosem lát…
– Mit gondolsz, mit tud Szilvi? – kérdezte már a kocsiban Gabitól Dóra. Szilvi mögöttük ment a saját autójában, – tudja, mi volt… köztünk?
– Tőlem nem – felelte Gabi. – Azt gondolom, ennek már semmi jelentősége. Ne foglalkozz vele.
– Miért akarja ezt a beszélgetést? Van ennek értelme?
– Szilvinek biztosan van. És lehet, hogy nekünk is… neked.
– Nem tudom. Egyszerűen nem tudom – csóválta a fejét Dóra.
– Ne félj! – érintette meg barátnője karját Gabi, aztán nem szólt többet. Mindketten gondolataikba mélyedtek, míg csak meg nem érkeztek Dóráékhoz.
Dóra szüleinek tárolójából előkerült két üveg vörösbor, de amíg az első el nem fogyott, egyiküknek sem akaródzott előhozni a témát. Dóra és Gabi azt várta, hogy Szilvi kezdjen beszélni. De barátnőjük nem Péternél, nem annál a szörnyű napnál, hanem valahonnan máshonnan kezdte. Onnan, hogy a vőlegénye gyereket akar tőle. És ő is akarja. Talán. De inkább nem. Vagy esetleg mégis. De fél másra bízni magát. Mert a legnagyobb kiszolgáltatottság valakitől teherbe esni. Ezt hosszan fejtegette. Dóra néha kezdte úgy érezni, mindjárt elveszíti a fonalat, de aztán Szilvi türelmet kért és kiszaladt a kocsijához. Egy laptoppal a kezében tért vissza.
– Fel fogok nektek olvasni valamit. A regényem egy részletét – mondta, két barátnője pedig összenézett. – Tudnotok kell, hogy ez titeket pótolt… ez a laptop. De most, hogy újra találkoztunk, úgy érzem, talán mégis vannak igazi barátnőim. Talán nem vesztettelek el titeket… De ehhez meg kell hallgatnotok.
– Kinyitjuk? – mutatott Gabi a hirtelen beállt csendben a még bontatlan borosüvegre. Az már amúgy is egyértelmű volt, hogy Szilvi sem fog autóval továbbmenni innen ezen az estén. – Ebben a nehéz pillanatban segíthet… – forgatta meg az üveget, hogy jól lássa a címkét – …Bock úr nedűje. Capella 2003-ból, mennyei, de méregdrága bor, majd behajtják rajtunk az árát Dóra szülei – próbálta adni a lazát, de egyik lány sem mosolyodott el. Mindketten feszült arccal néztek rá. Gabi fogta a dugóhúzót, és felbontotta a bort. Mindhármuknak töltött egy-egy pohárral. – Mire igyunk? – kérdezte, de a másik kettő nem felelt, így végül letette a poharát. Szilvi kinyitotta a laptopot.
– Lehet, hogy összevissza beszéltem, vagy legalábbis azt hiszitek – szólalt meg, mielőtt még bekapcsolta volna a számítógépet. – De nem véletlenül mondtam ezt el nektek… mert már borzasztóan szeretnék új életet kezdeni – szinte suttogott, mire a mondat végére ért. Elhallgatott, vett egy mély levegőt, és folytatta. – De addig nem tudok, amíg le nem zárom a régit… Hátha most sikerül… ha elmondhatom… Hadd olvassam fel. Elsősorban magamnak írtam. De nektek is… fontos, hogy mit gondoltok róla. És igen, neki is szólnak ezek a sorok. Péternek.
Dóra sápadtan hallgatott. Nem volt biztos benne, hogy hallani akarja, amit Szilvi felolvas majd nekik. És volt még valami, amit maga sem értett, hiszen akkor, amikor kellett volna, nem érzett semmi hasonlót: féltékenységet. Féltékenység mart bele, amikor Szilvi azt mondta, ezek a sorok Péternek is szólnak. Attól tartott, hogy mindjárt megbolondul. A barátnője regényt írt az ő egykori szerelmének, egy halott srácnak… teljesen képtelen helyzet. Azon tűnődött, vajon a fejezet, amit Szilvi fel akar olvasni, miféle sebeket tép majd fel benne? Minek boncolgatni olyasvalamit, amin már úgysem lehet változtatni? Aztán összeakadt a tekintete Szilviével, és látta, hogy barátnője ezt halálosan komolyan gondolja. Számára ez nagyon fontos. Szemmel láthatóan Szilvit is fogva tartja a múlt. És esetleg nem csupán Szilvinek jelent majd megkönnyebbülést, ha felolvashatja az írását, hanem talán neki is, bármit fog is hallani. Szilvi kérdőn nézett rá, és ő bólintott. Kezébe vette a poharát, és anélkül, hogy koccintásra emelte volna, belekortyolt a borba.


Szerette a lányokat, tudta, hogy be kell avatnia őkei is, hogy nekik is részük legyen abban az élményben, amely neki segített, hogy világosan lásson önmagában, lássa, merre, hogyan tovább. A lányoknak is tudniuk kellene, milyen úton induljanak el. És az sem lenne nagy baj, ha megtapasztalnák: létezik egy olyan különleges állapot, amelyben bánni elképzelhető, ahol nincs lehetetlen – és az ebben az állapotban megélt élmények kitarthatnak a hétköznapok szürke és érdektelen világában is.
Csak abban nem volt biztos, vajon a Srác is megérdemli-e, hogy megmutassa neki ezt a kiilönleges világot. A Srác még azt sem tudta, hogy elvetette a gyerekét, a gyereküket. Persze, ő sem akarta megtartani, ez nyilvánvaló, de azon túl, hogy egyszer beszéltek erről, a fiú tapintatból – vagy teljes elzárkózásból? – nem hozakodott elő a témával. Szabinának pedig lettek volna kérdései.
Például megkérdezte volna tőle, hogy miért nem figyelmeztette: védekezzenek másképp is a tabletta mellett, amikor antibiotikumot szed? Emiatt haragudott rá, de úgy érezte, kellő büntetés számára, hogy bizonytalanságban tartja, és még nem mondta meg neki, hogy nem kell attól tartania: apa lesz ilyen fiatalon. El akarta odázni ezt a vallomást, amíg csak lehetett… És amikor majd elmondja, akkor lezárja a kapcsolatukat is. Nem azért akart szakítani, mert a Srác figyelmetlensége vagy nemtörődömsége miatt esett teherbe, hanem mert az utóbbi időben sokat gondolkodott kettejük kapcsolatán, és rájött, hogy „kinőtte” a fiút, akkor is, ha az idősebb volt nála. Szabina sokat olvasott, és a regényekből azt szűrte le (és szentül hitte is): létezik olyan nagy szerelem, amikor az ember csak a másikért él. Az ő kapcsolatuk a Sráccal nem ilyen volt, és Szabina úgy gondolta, tizennyolc évesen nem maradhat félelemből, megszokásból egy olyan párkapcsolatban, ami nem elégíti ki érzelmileg.
Persze azért szerette a Srácot, csak már nem dúlt benne a szerelem. Már elmúlt az újdonság izgalma, és azt is látta, hogy különböznek egymástól, olyannyira, hogy hosszú távon úgysem működhet igazán a kapcsolatuk.
De azt a Srác is megérdemli, hogy megtalálja az útját. A boldogsághoz és a valódi beteljesüléshez vezető utat.
Ezért hívta el őt is. Gézáék lakásába szervezte a „bulit”, és Gézán keresztül próbált újra kokaint szerezni. Géza az utolsó pillanatban hívta fel: nincs por. De van valami más. Majdnem ugyanolyan jó, mint a kokain. Vagy lehet, hogy jobb is. Tabletta, ami felpörget, és mindent szebbé tesz, valahogy így fogalmazott. És adott Szabinának egy marékkal.
Szabina a lányoknak annyit mondott, hogy egyszer az életben ki kell próbálniuk azt, amit ő már kipróbált… Meg kell tapasztalniuk azt a különös, fantasztikus tudatállapotot. A Srácnak, csak annyit árult el, hogy buli lesz, négy csaj és az ő részvételével. A Srác nemet mondott. Szabina látta rajta, hogy húzódozik ettől a bulitól, nem értette igazán az okát, hiszen a barátnőivel is jóban volt a fiú. Nem, és kész. Nem ér rá. Meg egyébként sem menne el.
Aztán végül mégis eljött. Szabina meglepődött, amikor beállított, a többiek mintha zavarban lettek volna. És Szabina úgy érezte, most érkezett el az idő, hogy mindannyian megtapasztalják azt a gyönyörű, felemelő, különleges állapotot.


Szilvi hangja rekedtté vált. Gabi maga elé barnult, Dóra pedig úgy érezte, hogy a sírás fojtogatja. Meglepő dolgokat tudott meg, de előre rettegett attól, hogy hamarosan közösen idézik fel azt, ami történt… akkor. Ráadásul Szilvi szemével láthatja mindezt, Szilvi nézőpontjából, és ez talán kegyetlenebb nézőpont, mintha önmagát gyötörné a visszaemlékezéssel.
Szilvi végül erőt vett magán, kifújta az orrát, és folytatta a felolvasást. A másik két lány szinte bénultan hallgatta.


– Ez oltári hülyeség – mondta a Srác. – Szabina, szerintem ezt nem kellene kipróbálni:
Szabina akkor már bevett egy tablettát, majd nemsokára még egyet, és nem törődött a fiú ellenkezésével. A Srác tudományos érveket hozott fel, de ő gyávának titulálta. Már érezte, hogy hamarosan eljut a vágyva vágyott állapotba. Az Állapotba. Neki már megadatott. Válaszolt a Srácnak, úgy hitte, nagyon okosan, kristálytisztán érvel, miért fontos kipróbálniuk a többieknek is. Mert azt a lelki orgazmust, amit ő már átélt, nekik is meg kellene tapasztalniuk. Amíg nem próbálták ki, nem mondhatnak róla véleményt.

Nem tudta, hogyan fordulhatott elő, nem is érdekelte, hogy Juli ellenállt – Juli mindig, mindentől félt. Hát akkor ne próbálja ki. De a többieket sikerült rávennie, hogy bevegyék: Dórina, Gréta és végül, talán az ő erőszakos unszolására, igen, valószínűleg azért, szóval, utolsóként a Srác is lenyelte a neki odakészített két tablettát. Aztán – megint csak az ő rábeszélésére, mert a Srácon nem látszott a hatás – még egyet.

Aztán fehér folt – Szabina már a saját világában járt. Tanácsokat osztogatott a többieknek, talán azt is elmondta nekik, mit kellene most érezniük, aztán valamelyikük kitalálta, hogy menjenek le a parkba. Szaladni akart, futni, táncolni, beszélni, beszélgetni, örülni…

Furcsállotta, hogy Dorina és a Srác mintha még nála is jobban felpörögtek volna, szinte rohantak egymás mellett az utcán – akkor egy pillanatra meg is ijedt, hogy baj lesz, de aztán látta, hogy Gréta a szokásos formáját hozza, mintha nem is hatott volna rá az anyag… Juli haza akart menni, de Szabina unszolására mégis velük tartott.

Már a parkban jártak… Dorina és a Srác előttük mentek, egy pillanatig Szabina úgy látta, mintha megcsókolnák egymást, de bizonyára képzelődött… aztán sikolyt hallott. Dorina sikolyát.

– Gyorsan, gyertek!
Nem látta, hogy a Srác mikor esett össze, de már a földön feküdt. Mozdulatlanul. Dorina hajolt fölé, és könyörgött.

– Térj magadhoz, könyörgök, térj magadhoz! – remegett a hangja és sírt.
Szabina agyán átfutott: meg fog halni.





– Meg fog halni, az ég szerelmére, hívjatok mentőt! –Nem volt biztos benne, hogy a saját hangját hallja-e, vagy másét. Talán Juliét. Dorina a Srác fölé hajolt és lélegeztetni próbálta. A park kihalt volt, senki sem járt arra. Juli már a telefonfülkénél volt. aztán visszaszaladt.
Mindjárt itt a mentő mondta. – Majd én megvárom. Menjetek haza. Gáz lesz belőle, ha itt találnak titeket belőve. Menjetek már, induljatok!

Vitatkoztak, Gréta és Szabina maradni akart, Dorina pedig hol kiabált a Sráccal, hol pedig könyörgött neki:

– Térj vissza, ne halj meg, nem halhatsz meg! – zokogta.
Aztán meghallották a szirénázást. Juli újra rájuk rivallt, hogy menjenek már, és ők szaladni kezdtek. A park végéből nézték, amint a Srácot a mentősök hordágyra teszik.

Szabina tudta, hogy a legkedvesebb ellen, a Srác ellen nagyot vétett. Tisztában volt vele, hogy ez az egész az ő lelkén szárad. Fohászkodott magában, hogy ne legyen semmi baj. És már tudta, hogy ez a bódult, bedrogozott állapot egyáltalán nem gyönyörű. Ez a legveszélyesebb, legrohadtabb állapot. Bárcsak hallgatott volna a Srácra. Bárcsak hallgattak volna rá…


Szilvi újra elhallgatott, és ők sem szóltak. Dóra nem bírta visszatartani a sírást, Gabi csendben ült, es azon töprengett, vajon jó-e bármelyiküknek hármuk közül, hogy felidézik a történteket. Talán Szilvinek segít a visszaemlékezés, de ez se biztos. És nekik: Dórának és neki? Muszáj ezt felidézni? Megfogta Dóra kezét, és érezte, hogy a lány ujjai jéghidegek a júliusi kánikulában.


– Meghalt? – Szabina rettegve ejtette ki a száján a kérdést, amikor Juli felhívta őt aznap éjjel. – Mondd már… ne hallgass. Válaszolj, Juli! Meghalt?
– Meg – Juli csak ennyit felelt. Szabina azonnal telefonált a másik kettőnek, pedig már tizenegy is elmúlt. Mindketten ébren voltak, és mindketten azonnal felkapták a telefont. Szabina akadozó hangon mesélte el, amit megtudott. Nem bírt igazán tisztán gondolkodni, csak azt tudta, hogy szörnyűség történt, szörnyűség, amibe ő hajszolta bele a Srácot, és a többieket. Gyötrelmes éjszaka volt, egyikük sem aludt szemhunyásnyit sem. Szabina arra vágyott, hogy elaludjon, és mire felébred, kiderüljön: az egészet csak álmodta. De nem jött az álom, maradt a pörgés, az önmarcangolás, a kétségbeesett tűnődés: hogyan tovább? Mi lesz most vele? Mi lesz velük? Megöltek valakit… még ha nem is szándékosan, valakit, akit szerettek.
Másnap reggel csöngött a telefon. A szülei már nem voltak otthon, ő vette fel.. A Srác anyja hívta.

– Hogy tehettétek ezt? – a hangja egyszerre volt dühös, kétségbeesett, számon kérő és nagyon-nagyon szomorú. –Azt hittem, normális, helyes lány vagy. Ehelyett… mibe rángattátok bele? Hogy tehettétek ezt vele?

A Srác anyja sírt, és nem várt választ. Letette a kagylót, Szabina pedig kitépte a telefon zsinórját a falból.

A lányok délben a park sarkán találkoztak. Szabina hívta össze őket. Gyászolni és a bocsánatukat kérni.
– Mit csináljunk? Keresnek minket? – kérdezte végül Gréta.

– Nem… nem hiszem – felelte Juli. – Azt mondtam, hogy valahonnan szerzett anyagot és kipróbálta. Engem is megvizsgáltak, de megállapították, hogy teljesen tiszta vagyok, nem drogoztam. Szerencsére. De persze biztosan nyomozást indítanak majd, honnan származott a tabletta… Nem tudom.

Hallgattak, majd Gréta előhúzott a táskájából egy aznapi újságot.

– Nézzétek. Apró hír, de…

– Mondd már. Olvasd! – sürgette Juli.

– Tegnap Budapesten, valószínűleg kábítószer-túladagolásban meghalt egy huszonöt éves férfi. A rendőrségi vizsgálat még folyamatban van, az ügy részletei nem ismeretesek.

– El kéne menni a rendőrségre – mondta Gréta. Dorina hallgatott, mint aki ott sincs. Gondolatban valószínűleg nem is volt ott. Szabina a szavát sem hallotta. Amióta megtudta a szörnyű hírt. Kisírt szemmel állt a lányok mellett, és végül halkan közölte a döntését: elmegy az országból. Őt már nem köti ide semmi és senki. Nem tudna tovább élni itt.
Szabina bólintott. És Gréta is. Juli bizonytalanul megvonta a vállát. De aztán ő is igent mondott.

Ők voltak a négyes fogat. A négy jó barátnő, akik elválaszthatatlannak hitték magukat, azt gondolták, mindig összejárnak majd, talán szomszédok is lesznek, talán egymás gyerekeinek keresztanyái, egymás esküvői tanúi… De most egy csapásra minden megváltozott. Itt már nem tudnak teljes, normális életet élni a történtek után. Szabina tehetett mindenről, de a lányokat is belevonta, az ő életüket is tönkretette. És a Srácét, a Srácét, akit valaha szerelemmel szeretett, elvette. Elvette egy ember életét. Hiába mondta Juli, hogy végül is nem az ő hibájuk, hiszen a Srác szervezete reagált így, ugyanazt vette be, mint a többiek, akiknek semmi bajuk sem lett. De a Srác, a sportos srác szíve nem bírta valamiért az anyagot. Még Juli próbálta vigasztalni őket, és konkrétan őt, Szabinát is, hogy ne okolja önmagát, mert nem tehet semmiről. Csak soha többé ne drogozzon, ígérje meg… Szabina ezt már megígérte, az előző, rohadt, álmatlan, gyötrelmes éjszakán – megígérte, saját magának. És sejtette, hogy rengeteg álmatlan éjszaka vár még rá, mire valamennyire felejteni tud majd. Ha képes lesz rá egyáltalán. És ha képes lesz valaha is megbocsátani magának.

– A temetésre el kell menni – mondta Gréta, de Juli leintette.

– Ez most a legrosszabb, amit tehetünk. Szembenézni a szüleivel…
– Én nem… én nem vagyok képes rá – buktak ki nehezen a szavak Dorinából, aki csak sírt, és már nem is próbálta visszafojtani a zokogást.

Megfogadták, hogy elmennek. El Budapestről, el az országból. Mind a négyen. Mert normális életet akarnak élni, de itt sosem tudnák elfelejteni, ami történt. Tizenhét év múlva visszatérnek majd. Gréta mondta ki a tizenhetet, és a többiek bólintottak. Tizenhét év talán elég a feledésre. A megbocsátásra.

De nem volt elég. Szabina nem tudott megbocsátani magának, hiába telt el a tizenhét év. Egyfolytában emésztette a bűntudat. És senkitől sem kapott feloldozást. Önmagától sem, és a másik háromtól sem. Attól az embertől pedig, akitől igazán szüksége lett volna a feloldozásra, végképp nem kaphatta meg. A büntetése, a sorsa az lett, hogy sose tudjon felejteni.


Dóra vállát rázta a sírás, annyira szörnyű volt újraélnie azt a napot. Mintha egyedül lett volna, nem is érzékelte a két másik jelenlétét mindaddig, amíg egy kezet nem érzett a vállán. Aztán egy másikat.
Sejtelme sem volt, meddig ölelték egymást sírva, szavak nélkül, elveszítette az időérzékét, és csak testben volt ott abban a budai kertben, de a lelke mintha nem lett volna a testében. A lányok átölelték, és érezte, hogy kapaszkodnia kell beléjük. Mert nekik is fáj. Biztosan nem annyira, mint neki, de ők sem tudták túltenni magukat a tragédián.
Aztán kitört belőle:
– Nekem is el kell mondanom valamit. Most már mindegy… ezért elmondom. Szóval… Szilvi – nézett barátnőjére. – Mi Péterrel… szerelmesek voltunk egymásba mondta ki végül. Szilvi csodálkozva nézett rá. Vagy inkább döbbenten. – Igen. Csak… úgy tudtuk, hogy terhes vagy… nem akartuk megmondani… amíg… újra sírt, és nem tudta folytatni egy darabig. – Azt gondoltuk, ha majd… túl leszel rajta… Gyávák voltunk…
Dóra orrot fújt, a többiek hallgattak. Sötét volt már, de a kertben világítottak a kikövezett gyalog-utat szegélyező sárgás fényű lámpák. Senki sem hallhatta őket, Dóra mégis halkabban folytatta:
– Az én hibám volt. Tudom, ha mellette maradok, akkor ez nem történik meg. Nem lett volna szabad elfutnom, otthagynom őt, amikor Juli kihívta a mentőket. Ha maradtam volna, talán ma is élne szorult össze a torka, és nem mondott többet. Csendesen sírt, hiszen már annyiszor átgondolta ezt az egészet.
– Szerintem egyikünk sem hibázott – szólalt meg Gabi. – Fiatalok voltunk, nem tudhattuk, hogy nem mindenkire hat egyformán a drog. Rám például sehogyan sem hatott, emlékszem, egyáltalán nem éreztem semmi olyat, amit Szilvi mondott… más, gyönyörű világ… dehogy. Kicsit fajt a fejem, gyorsabban vert a szívem, de inkább félelmet éreztem, és nem volt semmi sem szép meg egyszerű meg átlátható körülöttem, ahogy te ígérted – pillantott Szilvire. – Tehát azt sem tudhattuk, hogy Péterre ugyanaz a tabletta egészen másként hat. Nem lehetett kiszámítani. Ezt nevezik szerencsétlen véletlennek. Nyilván minden másképp alakult volna, ha az unokatestvéred nem kóstoltatja meg veled a kokaint… de most már késő ezen töprengeni.
– Géza teljesen kinyírta magát – merengett el Szilvi. – Rákapott a különböző anyagokra, túl van egy csomó elvonón, de sajnos totál leépült a rengeteg drogtól. Negyvenévesen a szülei tartják el. Most állítólag tiszta, de egy roncs. Nem csodálom, mert a végén már heroinozott, most pedig a mézre kattant rá, állítólag ez elvonási tünet nála. Habzsolja a mézet. Egész nap otthon ül, nincsenek barátai, kényszerbeteg lett, furcsábbnál furcsább szokásai vannak. Pedig ő mondta nekem annak idején, hogy a kokain meg a szintetikus szerek nem okoznak függőséget. Hát, nem… Csak lélekben. Aztán mindenféle drogos társaságokhoz, csapódott, jött a heroin, elfogyott a pénz, és következtek az apróbb, majd nagyobb bűnök, pénzt lopott otthonról, csak hogy droghoz juthasson… Most újra olyan, mint egy kisgyerek. A szülei vigyáznak rá. Szinte minden lépésére ügyelniük kell. Hát… lányok – sóhajtott fél. – Ez az én regényem. Még nincs kész, még nincs befejezve… Ne haragudjatok, amiért csupa fájdalmas emléket idéztem fél… Higgyétek el, hogy nekem naponta fáj ez az egész.
– Nekem is – suttogta Dóra. Szilvi zavartan pillantott rá, majd felállt.
– Későre jár – mondta, és elrakta a laptopot.
– Hívunk egy taxit – tette hozzá Gabi. –De előbb elmesélek még valamit. Anyám találkozott Judit anyjával.
– És? Mit tudsz róla? – kérdezte Szilvi.
– Állítólag… – lassan, tagoltan kezdte – szóval, anyám szerint Judit itt él, Budapesten. Két gyereke van.
– Vajon miért nem jött el a találkozóra? – tette fel a kérdést Szilvi.
– Fogalmam sincs, de azt sikerült megtudnom, hogy az anyja valószínűleg a Pozsonyi úton lakik az új férjével. Megkereshetnénk, mit szóltok? Úgyis van időnk… és úgyis így terveztük annak idején.
– Részemről rendben bólintott Szilvi.
– Kíváncsi vagyok Juditra. Miként alakult a sorsa… – mondta Dóra megtörölve a szemét.
– Akkor holnap elmegyünk, és megkeressük az anyját. Nincs ott olyan sok ház a Dunára és a Szent István parkra néző teraszokkal… – latolgatta Gabi, és elővette a telefonját, hogy hívjon egy taxit.
– Te tudtad? – nézett mélyen Gabi szemébe Szilvi már hazafelé, a taxiban. Ugye, tudtad?
– Dóra a legjobb barátnőm volt – felelte Gabi.
– Szóval, tudtad.
– Igen, de azt is tudtam, hogy abortuszod volt, mégsem mondtam el Dórának, mert nem hatalmaztál fel rá. Úgyhogy hiába cseszegetsz ezzel… igen, tudtam. Szerelmesek voltak egymásba.
– Judit is tudta…? Mindenki tudta, csak én nem?
– Csak én tudtam, Szilvi. Judit és Dóra sosem volt annyira jóban, hogy ezt megbeszéljék. Tudnod kell, hogy Dóráék nem ellened, nem mögötted akarták csinálni… Elő akartak vele rukkolni, de úgy, hogy ne legyen nagyon fájdalmas számodra.
– Klassz.
– Figyelj, ne csináld… Ne sértődj meg ennyi idő után. Dóra ma őszinte volt veled.
– Miért nem mondták meg nekem akkor, hogy szeretik egymást? Miért vertek át, miért a hátam mögött csinálták? Miért kellett Péternek megcsalnia, nem lett volna sokkal simább, ha annyit mond, hogy bocsi, beleestem a barátnődbe?
– Szerintem ennyi év után ki lehetne hagyni a nagyjelenetet… Így utólag tényleg azt gondolom, az lett volna a legjobb, ha Péter megmondta volna neked az igazságot. Az lenne a legjobb… mindannyiunknak. Péternek is – mondta Gabi, miközben tudta, hogy nagyon kegyetlen Szilvivel. Hiszen válaszával azt sugallta, hogy akkor Péter ma is élne, mert nem vettek volna részt Dórával azon a szörnyű bulin. Bántotta Szilvit, szándékosan. Mert azt mégsem hagyhatta, hogy ennyi év után Szilvi számára a saját egója legyen a legfontosabb. Szilvi regényrészletéből egyértelműen kiderült, hogy a lány szakítani akart a fiúval. Ő maga akart szakítani, de utólag mégis bántotta a hiúságát, hogy valójában Péter sem akarta folytatni ezt a kapcsolatot. És hogy szerelmes volt – Dórába.
– Jó. Igazad van. Megérdemeltem ezt a választ-hajtotta le a fejét Szilvi. – De azért mégiscsak szarul esik, hogy a hátam mögött ment ez a dolog köztük, és hogy te is tudtál róla, és nem figyelmeztettél.
– Figyelj, Szilva – használta az egykori becenevet annyi év után most először Gabi. – Emészd meg ezt, prego. Jól mondom olaszul, ugye? – mosolyodott el. –Te azt várod tőlünk, hogy adjunk feloldozást. Biz' isten megkapod, tőlem már megkaptad annak idején is, mert nem követtél el semmit, tényleg szerencsétlen, fatális véletlen volt. De… – emelte fel egy kicsit a hangját. – …cserébe neked is el kéne fogadnod valamit. Azt, hogy Dóra kivan. Én nem gondoltam volna, hogy ennyire megviselte Péter halála, hogy tizenhét év után is csak rá tud gondolni, és miatta nem volt képes ennyi idő alatt normális kapcsolatot teremteni egyetlen férfival sem. Mert az ugye neked is feltűnt, hogy amikor az elmúlt évekről, az életében felbukkant pasikról beszélt, sosem mondta ki ezt a szót: „szeretem”, még múlt időben sem! És hogy ez az ausztrál pasi, Ian is csak pótlék… valami helyett. Valaki helyett. Lehet, hogy nem vetted észre, mert Dóra sokat mosolyog, de – boldogtalan. El is mondta nekem, rögtön, amikor a parkban találkoztunk: nem bírja túltenni magát azon, ami történt. Nem tudja Pétert elfelejteni – magyarázta. Szilvi nem akart Gabi szemébe nézni, dermedten hallgatott. Nem gondolta volna… ezt az egészet nem gondolta volna. – Úgyhogy… arra kérlek, emelkedj felül ezen. Ne büntesd Dórát azzal, hogy semmibe veszed… Lehet, hogy rosszulesik az egódnak, amit ma megtudtál, de ennyi. Mondd, mit gondolsz, ha Péter élne, ma is együtt lennétek?
– Nem – felelte egy kis hallgatás után. – Biztos, hogy nem.
– Akkor legyen ez a nézőpontod.
– Rendben – érintette meg óvatosan Gabi karját. – Igazad van. Aki szerelmes volt, annak jobban fáj. Bennem a bűntudat erősebb, benne a fajdalom. Csak még fel kell dolgoznom, hogy a barátnőm az én pasimat szerette… és a fiú viszont. De megígérem, hogy megpróbálom feldolgozni. Most már úgysem számít.
– Mindig okos lány voltál, Szilva - bólintott Gabi.




Dóra álmatlanul forgolódott az ágyban. Rossz volt a gyomra, talán azért, mert egész nap szinte semmit sem evett, ráadásul a tejeskávé után jött a borozás… És persze semmi másra sem tudott gondolni, mint Szilvi regényrészletére. Ha tudta volna, ha tudták volna Péterrel, hogy Szilvi már túl volt az abortuszon, hogy elvetette a gyereket! Akkor talán minden másképpen alakult volna. És az is meglepte, hogy Szilvi szakítani akart a fiúval, mert ennyire józanul látta, hogy nem illenek egymáshoz. Bárcsak mindez időben kiderült volna… A legrohadtabb felismerés újra és újra az volt számára, hogy bármi történjék is, Pétert már nem lehet feltámasztani. A balinéz pap szavaira gondolt, de el sem tudta képzelni, hogy valaha is elérhet valamiféle boldogságközeli állapotot. Már most visszavágyott Balira, az ottani nyugodtabb, kiegyensúlyozottabb életébe. Itt minden felfordult, újra teljes lett a káosz a szívében és a fejében. Kiugrott az ágyból, és magára spriccelt pár cseppnyit a legújabb parfümjéből, a Bali dreamből, hogy legalább az a hazug illúziója meglegyen, mintha az indonéz sziget buja virágillata venné őt körül. Aztán visszafeküdt, és várta, hogy végre pirkadni kezdjen, és neki legyen valami dolga, hogy ne kelljen szüntelenül arra a rettenetes estére gondolnia, amit Szilvi annyira durván megidézett a regény részletének felolvasásával.

Forró volt ez a július elejei délután, az átvonult vihar sem enyhítette a kánikulát. Amilyen gyorsan jött az eső, olyan gyorsan el is állt, és még a nyoma is pillanatok alatt felszáradt. Dóra majdhogynem Balin érezhette magát, persze ez a fajta forróság nem izzasztotta meg az embert úgy, mint a trópusi, párás hőség.
– Még egy, azaz egyetlenegy lépcsőházat vagyok hajlandó végignézni – közölte Szilvi, akin látszott, hogy egyáltalán nem alhatott az éjjel, hiába rejtette a szemét sötét napszemüveg mögé, még a tartása is azt jelezte, mennyire kialvatlan és fáradt. – Ha ott sem találjuk a nevét, akkor lőhetjük. Eleve nem is tudjuk, hogyan hívják az új férjét.
– Lehet, hogy fel sem vette az új férje nevét – mondta Gabi. – Azért nézhetnénk a volt férjéét, meg a lánykori vezetéknevét, amit mindannyian jól ismerünk…
– Tóalmási-Hevesi – mondták egyszerre, és összenevettek. Judit annak idején annyiszor elmondta, hogy anyja ezt a lehetetlenül hosszú vezetéknevet örökölte a szüleitől, és neki-mindannyiszor ezt kellett leírnia valahányszor anyja hivatalos adataira szükség volt.
– Na látjátok! Milyen különleges név – bólintott Gabi. – Szerintem visszavette, főleg, ha annyira önálló lett, mint ahogyan anyám mondja. Még megnézzük a Szent István parki részt, rendben?
– Basszus, ennyi erővel felfogadhattunk volna egy magánnyomozót. Úgy érzem magam, mint egy krimiben – zsörtölődött Szilvi. Egyedül Dóra nem szólt semmit, hallgatagon lépdelt mellettük. Az ő tekintetét is napszemüveg rejtette, barátnői csak találgathatták, milyen a pillanatnyi lelkiállapota. De Gabinak úgy tűnt, nem valami vidám, és Szilvi is gyakran vetett egy-egy tétova oldalpillantást sötét szemüvege alól Dórára.
Átmentek az úton, a cukrászda oldalára, és jobbra fordultak, amikor hirtelen egy babakocsit toltak ki eléjük egy kapualjból. Gabi, aki elől ment, megtorpant, hogy utat engedjen, ám hirtelen megdermedt.
– Judit! – kiáltotta meglepve. – íme a sors, csajok. Utunkba sodorta Juditot.
Álltak ott, négyen, teljes döbbenetben. Judit sápadt volt, de mosolygott, és amikor megölelték, ő is átölelte őket. Mindannyiukat.
– De szép gyerek! – hajolt le Szilvi a babakocsiban ülő kisfiúhoz, majd visszafordult Judithoz. – Elfelejtetted az időpontot… június harmincadika. Ebben maradtunk.
– Nem… nem felejtettem el. Csak éppen gondjaim voltak… vannak – felelte Judit. – Ne haragudjatok, most is sietek. Muszáj mennem. – Gabi látta, hogy Judit mindjárt elsírja magát. Átölelte:
– Judit, ránk számíthatsz. Találkozzunk, és elmondod, mi a gond.
– Nem tudom… rendben. Adjatok telefonszámot. Gabi váltott pár szót Judittal, majd lediktálta a saját és Szilvi új számát. Dóráét is meg akarta adni, de amikor barátnőjére nézett, látta, hogy Dóra úgy áll ott, tőlük jó másfél méterre, egy autónak támaszkodva, elszürkült arccal, mint aki mindjárt összeesik. Gyanította, hogy Dóra már megint a régi dolgokra emlékszik vissza, és ettől borult ki ennyire. Bepötyögte a telefonjába a számot, amit Judit megadott, majd elbúcsúztak, abban maradva, hogy hamarosan négyesben találkoznak. Dórához is odalépett egy puszira Judit.
– Mi ez az illat? – szimatolt bele Dóra nyakába. Nagyon különleges, mintha egy viruló trópusi táj illatát viselnéd…
Bali dream motyogta Dóra.
– Friss illat? Nemrég fújtad magadra? – érdeklődött tovább. Dóra bólintott. - Konc. Koncvirág - mormolta Judit. Dóra ismét az autónak támaszkodott, és magában azért imádkozott, legyen már vége ennek az egész istenverte, rohadt utazásnak, érjen már véget ez a szörnyűség, amitől olyan őrült víziói vannak, mint valami félelmetes, kábítószeres rémálomban.
– Veled meg mi a fene történt? – kérdezte Gabi, miután Judit és a babakocsi eltűnt a szemük elől. –Jól vagy? Hahó, térj vissza Budapestre! Itt vagyunk a Pozsonyi úton… Judit anyja tényleg itt lakik. És nézzétek: a lánykori nevén van kiírva a kaputelefonon! – mutatott a bejárat mellé szerelt hívótáblára.
– Megtaláltuk volna úgy is, ha Judit nem éppen most jön el tőle. De ennél tökéletesebb nem lehetett volna az időzítés.
– Jól vagy, Dorci? – Szilvitől még nem hallotta Dóra a tinédzserkori becenevét. Észrevehették a többiek, hogy teljesen kiakadt. Végre megszólalt.
– Csajok. Mondjátok, hogy hülye vagyok.
– Mondjuk is – nevetett rá Gabi, de a mosolyán látszott, hogy aggódik. – Na, ki vele, mondd már!
– Le kell ülnöm.
– Úristen! Mi van veled? Gyere, beülünk ebbe a kávézóba. Mit kérsz? – faggatta, és karon ragadta Dórát. – Mit szódnál egy jó erős kávéhoz? Az legalább kicsit felvinné a vérnyomásodat.
– Valami erősebb nincs? Úgy értem, whisky, vagy ilyesmi… – mormolta Dóra, amikor leültek a kávéház teraszán az egyik napernyő alá az asztalhoz.
– Kérünk neked egy whiskyt, de mondjad már? –sürgette Szilvi. Ő sem értette, mi okozhatta Dóra hirtelen rosszullétét.
– Láttátok a gyereket? – kérdezte Dóra. – Judit kisfiát.
– Persze, hogy' láttuk. Aranyos. De miért?
– Azért, mert ez a gyerek… – hallgatott el egy pillanatra, mert attól félt, hülyének nézik a többiek. –Ez a gyerek kiköpött Péter.
– Micsoda? – ráncolta a homlokát Gabi.
– Ennek a gyereknek Péter az apja. Vagy az ikertestvére…
– Dóra, bingó…! – kiáltott fel Szilvi. – Ahogy ránéztem arra a gyerekre, rögtön tudtam, hogy nagyon ismerős. Csak az nem ugrott be, hogy honnan.
– Ugye…? A szája, a szeme, az orra… az egész arca. Kész vagyok.
– Állj! Szerintem meg vagytok húzatva. Mi a fenéről beszéltek? Péter sok-sok éve meghalt, hogyan lehetne az ő gyereke Judit kisfia? Vagy…? Mire céloztok? Azt akarjátok mondani, hogy Péter életben van? – meredt rájuk elképedve Gabi.
– Én csak azt akarom mondani, hogy ennek a gyereknek vagy Péter az apja, vagy ha van ikertestvére, akkor ő.
– Nincs ikertestvére – csóválta a fejét Szilvi.
– Nem lehet, hogy megőrültetek? Dórát behúzta ez a dolog, hogy újra át kellett élnie az egész régi történetet, ezért fantáziál, te pedig, Szilva, csatlakozol hozzá, mert esetleg tényleg emlékeztet egy kicsit Péterre az a kisfiú. Azt kell mondjam, a gyerekek általában tök egyformán néznek ki.
– Persze, kicsik és nagy a szemük – vetett rá lesújtó pillantást Dóra.
– Én megnéztem a gyereket. Le is hajoltam hozzá – magyarázta lassan Szilvi. – És abban a percben belém hasított: hú, de helyes. És olyan ismerős…
Most, hogy Dóra mondta, én is azt gondolom, hogy ez a kissrác baromira hasonlít Péterre. Van esély rá, hogy ő az apja. Ha egy vadidegen gyerekről lenne szó, ez nyilván nem merülne fel bennünk, de Judit a baráti körünkbe tartozott, és, mint tudjuk, Péterrel is jóban volt.
– Szerintem ez hülyeség – állította le Gabi. –Péter meghalt. Bármennyire szeretnénk is, hogy életben legyen, az az igazság, hogy Pétert nem hozhatjuk vissza. Legalább valaki legyen észnél közülünk! Ne csináljátok ezt… – kérte őket.
– Lehet… – hajtotta le a fejét Dóra. – De az a kisgyerek… a vonásai, a szája…
– Igen. A szája teljesen olyan. És a szeme is – tette hozzá Szilvi. – Nagyon hasonlít arra a huszonéves srácra, aki az emlékeimben él…
Hallgattak egy ideig.
– Most akkor még valamit nem értek. Judit mondta, hogy Péter meghalt, igaz? – törte meg a csendet Gabi. – Tőle származik az infó, amit az erősített meg, hogy Péter anyja felhívta Szilvit azzal, hogy „mit tettünk a fiával”. Én pedig találtam egy hírt az aznapi újságban egy drogos férfi haláláról. De hogy konkrétan Péterről szólt-e a hír, hogy tényleg meghalt-e, azt nem ellenőrizte senki, mert megijedtünk, kikészültünk és egyszerűen elmenekültünk. Judit volt az egyedüli hírforrás, igaz? A regényedből tudjuk, hogy így történt.
– Igen, így volt. Én megkérdeztem tőle, rettegve a választól: meghalt? Mire ő azt felelte: meg. És a részletekről nem beszéltünk, én nem bírtam volna hallani, ő – gondoltam – nem bírta volna elmesélni…
– Csesszétek meg! – csóválta a fejét Gabi. – Csesszétek meg, lehet, hogy tényleg él? Jézusom, akkor minket nagyon megvezettek. Persze, szerelemben és háborúban minden megengedett, bármilyen eszköz bevethető.
– Szerelemben? – visszhangozta elhűlve Dóra, de Gabi válasz nélkül hagyta.
– Utána kell néznünk, hogy tényleg él-e – mondta Szilvi. – Mit mondott Judit, mit csinál a férje? Te beszélgettél vele.
– Orvos.
– Orvos, jó reggelt! - csapott Szilvi a homlokára. – Mennyire ki voltam bukva, hogy orvostanhallgatóként gőze sem volt arról, hogy nem nyújt biztos védelmet a fogamzásgátló, ha antibiotikumot szed az ember mellette… Vagy legalábbis nem figyelmeztetett. Péter orvos lett. Ha él, és most úgy látom, nem kizárt, hogy életben van, akkor biztosan orvos lett belőle. Sebész akart lenni, tudjátok. Dorci, szólalj már meg, az ég szerelmére!
– Nem tudok mit mondani – Dóra még mindig falfehér volt. Most hozták ki a whiskyt, és ő felemelte a poharat: – Arra, hogy úgy legyen. Legyen életben.
– Még két whiskyt kérünk – intett Gabi a pincérnek, aztán a többiekhez fordult: – Lehet, hogy a végén alkoholista lesz belőlünk? Tegnap a bor, ma a whisky…
– Hogyan deríthetnénk ki, mi az igazság? A legegyszerűbb persze az lenne, ha felhívnánk Juditot – gondolkozott hangosan Szilvi.
– Az gáz – csóválta a fejét Dóra.
– Talán a net? Nézte már valaki közülünk az interneten, hogy valamelyik keresőprogram kidobja-e a nevét? – kérdezte Gabi.
– Több ilyen nevű orvos is lehet – mondta Dóra.
– De mi majd megtaláljuk. Ha több van, akkor végighívjuk őket – legyintett Szilvi. – Igyuk meg a whiskyt, aztán keressünk egy internetkávézót, rendben?
– Csak még… egyet kérdezek. Mi lesz… ha él? –nézett maga elé Dóra.
– Ha él, és reméljük, hogy így van, akkor másképp végződik majd a regényem, mint ahogyan elképzeltem – nevetett rá Szilvi. – És, Dorci, akkor talán a te regényed is másként fog végződni…
– Oké. Szóljatok, ha indulhatunk – mondta Dóra. Gabi megfogta barátnője kezét, és Szilvihez fordult:
– Te, ennek a csajnak totál reszket a keze. Reszket az egész nő. Ne várassuk sokat.
– Tizenhét évet várt, vagy nem? Különben is: ő javasolta, hogy kezdjünk mindannyian új életet külföldön… – felelte Szilvi, de közben nem tudott elfojtani egy reménykedő mosolyt. Igyekezett nem kimutatni az izgatottságát, mert nem akarta, hogy hiú reményeket keltsen a másik kettőben, a végén meg kiderüljön, hogy Péter mégsem él… De azért bizakodott. Az a gyerek tényleg annyira hasonlított Péterre!
Dóra gondolatai még mindig Péter és a gyerek körül forogtak. Amikor ránézett a kisfiúra, rögtön az villant be neki: ez a gyerek Péteré. Mérget mert volna venni rá. Most persze eszébe jutott, hogy talán megőrült, talán csak képzelődik, és az egészet az váltotta ki belőle, hogy napok óta gondolatban és szóban is egyfolytában a régi dolgokkal foglalkozott. Minden gondolatát Péter töltötte ki. Mégis… amikor a gyerekre nézett, nem reményt érzett, hogy talán életben van a férfi – hanem bizonyosság töltötte el. Most mégis nagyon félt. Félt attól, hogy félrevezetik a vágyai, a reményei, megvezeti a szíve. Tartott tőle, nem bírja ki, ha rákeresnek az interneten a férfi nevére, és semmit sem találnak. Persze, még az sem jelent semmi biztosat… Hirtelen beugrott neki a balinéz pappal folytatott beszélgetése, és lassan megnyugodott. Hiszen akár igaza is lehetett a papnak. Nem a hiányra kell koncentrálnia, hanem hinnie kellene abban, hogy amit szeretne, az – létezik. Kérték a számlát, és fizetés után rögtön fel is álltak, hogy bizonyosságot szerezzenek róla: Péter életben van.




Judit egész testében remegett, amikor beült az autóba. Hát megtalálták a lányok… Amikor meglátta őket, az első pillanatban nagyon megörült nekik, de rögtön utána rémület kerítette hatalmába. Pedig nem hazudott Szilvinek. Az első pillanatban tényleg nem hazudott. De mégis gyenge lábakon állt az egész sztori. És ami a legrosszabb volt: mindannyian örültek neki, de Dórából valami más sugárzott. Mintha Dóra átlátott volna rajta. Bűntudat hasított belé, de arra gondolt: nem fog lemondani arról, amiért egyszer már megharcolt, tovább fog küzdeni, ha kell.
Amint hazaért, Balázst és a laptopját kivitte a kertbe, becsúsztatta a mobil internetes kis eszközt a számítógép egyik csatlakozójába, és mialatt Balázs lerombolta az előző nap épített homokvárat, ő a neten böngészett. Nem volt túlzottan járatos a Bach-virágterápiában, ám azt tudta, hogy az illatszerek bizonyos összetevői gyógyíthatnak, vagy legalábbis jelzik, hogy milyen lelki gondja van a használójuknak. Judit a virágillatok gyógyító hatásában nemigen hitt, abban viszont igen, hogy egy illat jellemzést adhat egy személy hangulatáról. Nem csupán az illatszerekre gondolt, hanem az ember egyéni illatlenyomatára, amely állapotról állapotra változhat, és változik is. Judit orra képes volt észlelni az efféle változásokat. És arra is, hogy felismerje a loncvirág jellegzetes illatát Dóra nagyon sok összetevőjű édes parfümjében, majd beugrott neki a kocsiban, hogy ez valami olyat jelenthet, ami akár számára is fontos lehet.
Hamarosan megtalálta. Jerikói lonc, Bach szerint a múlt virága. „Azoknak, akik inkább a múltban élnek, nem tudván szabadulni egy nagyon boldog időszak vagy egy elvesztett barát emlékétől, vagy olyan célt kergetnek, amelyet nem értek el, s már nem is érhetnek el soha. Nem számítanak már olyan boldogságra, mint amilyenben korábban részük volt” – így írja dr. Bach. A loncvirág esszenciát azoknak javasolja, akiket honvágy gyötör, akik nem tudnak napirendre térni afölött, hogy elszalasztottak valamilyen lehetőséget, akik sokat merengenek a múlton, nem tudnak beilleszkedni új környezetükbe, hanem a régibe vágyódnak vissza.
Nézte az önfeledten játszó Balázst, de közben máshol jártak a gondolatai. A harmincöt fokos kánikulában is meg-megborzongott, amint újra és újra felidézte azt az illatot. Dóra parfümjének fejillatában a jerikói lonc érezhetően dominált. Mit is mondott, mi a neve a kölninek? Igen, beugrott neki: Bali dream. Gyorsan rákeresett az interneten. Kiválasztotta a keresőprogram az Estéé Lauder honlapját, amelynek egyik oldalán meg is találta a parfümöt: a Bali dream exkluzív illat, csak repülőtéri vámmentes üzletekben kapható. Fejillatában ott a honeysuckle, vagyis a jerikói lonc, egyebek mellett. A többire nem is volt kíváncsi, kikapcsolta a számítógépet. Pörögtek a gondolatai. Egyrészt büszkeséget érzett, amiért elég volt neki egyetlen szippantás, és beazonosította a parfüm fejillatának összetevőit; ez azért volt most fontos, mert másnap kell részt vennie a teszten. Másrészt viszont megérezte a veszélyt. És ezt a veszélyt nem a lányok jelentették. Nem Gabi, és nem is Szilvi. Hanem egyes-egyedül Dóra.
 
– Itt van! Csajok, itt van! – Szilvi valóságos extázisba esett, és egyáltalán nem érdekelte, hogy egy másik számítógép mellől egy fiatal srác érdeklődve pillantgatott feléjük. – Nézzétek – mutatott a monitorra, és ők közelebb hajoltak, bár anélkül is jól látták dr. Endrődi Péter nevet.
– Plasztikai sebész – olvasta Gabi. – Főorvos. Ó, ezt ügyesen elbaszarintottuk. Legalábbis ti, lányok.
– Hogy érted? – kérdezte Szilvi, mialatt a többi honlapot böngészte, amelyen szerepelt a férfi neve és beosztása.
– Hát úgy, hogy nem kellett volna elmenni Budapestről, és szenvedni, meg minden. Vagy legalább beírhattátok volna a google-ba a nevét, tizenhét év alatt legalább egyszer megtehettétek volna, és akkor nincs ez a rengeteg gyötrődés. Nekem is nagyon rossz volt visszagondolni az egészre, ám én gyorsan megtaláltam magam, és nem volt bűntudatom, csak szomorú voltam a történtek miatt, de ahogy elmeséltétek, amit ti átéltetek… hát azt nem kívánom senkinek.
– És mi van… mi van, ha nem ő az? – kérdezte csendesen Dóra.
– Ki más lenne? – nézett rá Gabi.
– Bárki lehet, nem? Miért gondoljátok, hogy nincs több ilyen nevű orvos?
– Te azonosítottad a gyereket, és most kételkedni merészelsz? –förmedt rá Szilvi, de azért látszott rajta, hogy egy csöppet elbizonytalanodott.
– Egyetlen módon szerezhetünk bizonyosságot – szögezte le Gabi. – Mégpedig úgy, hogy Dóra megkeresi a munkahelyén, a kórházban. Írjuk le a címet, aztán startoljunk.
– Mire gondolsz? – rémült meg Dóra.
– Arra, hogy beülünk egy taxiba, elmegyünk a kórházig, te felmész, megkeresed a drága doktor urat, aztán ha nem jössz félóra múlva sem, akkor mi eljövünk. Lesz még időnk találkozni vele, de neked nincs mire várnod. Ha viszont nem ő az, akkor nyilván lejössz harminc percen belül – felelte.
– Mikorra tervezitek ezt a programot?
– Hogyhogy mikorra…? Most. Azonnal. Már így is késő. Mit pislogsz ilyen ijedten? – nézett Dóra szemébe. – Erre vársz tizenhét éve. Induljunk!
– Igen. Elkísérünk – mondta Szilvi, miközben lehunyta a szemét. Egy kicsit azért fájt neki ez az egész. Fájt, hogy most már azon dolgozik, hogy Dóra és az a pasi, aki egykor az övé volt, akivel régen szerették egymást, újra egymásra találjon. Olyan hirtelen történt minden. Szerencsére nem volt ideje ezen tűnődni, fogta a mobilját és hívott egy taxit. Arra gondolt, hogy végül is ez a legkevesebb, amit megtehet. Nagyon bízott benne, hogy valóban az ő Péterük az interneten talált orvos, és nem csupán egy névrokona.




Endrődi az edzőteremben, futógépen futott, és száznyolcvan volt a pulzusa. Pulzusmérő órát viselt, mostanában azon volt, hogy minél magasabb pulzusszámon dolgozzon, és minél tovább tudja tartani a tempót. Minden indulatát beleadta, zihált, de sport nélkül már nem bírta volna. Nemrég ugyan felmerült benne, hogy a túlzásba vitt sportolással valószínűleg bünteti önmagát, mégis, a feszültség oldására nem ismert jobb módszert. És az volt a legfurcsább, a legrémisztőbb, hogy annyi idő eltelt már, és csak nem ment ki fejéből a lány. Sőt mostanában egyre többször eszébe jutott. Vajon hol élhet most? Miért tűnt el, mintha a föld nyelte volna el? Akárcsak a többieket. És vajon ő miért volt annyira hiú – és persze, gyáva –, hogy nem próbálta megkeresni a lányt? Az órájára pillantott. Már száznyolcvannyolc volt a percenkénti szívverése. Nem teheti meg, hogy sokáig tartja a pulzusát ebben a tartományban, figyelmeztette egy belső hang. Lassítania kell. Ehelyett azonban fokozta a tempót.




Dóra hátul ült a taxiban, és kibámult az ablakon. Hirtelen felpörögtek az események, és ő úgy érezte, hogy nincs felkészülve a találkozásra. Egyrészt zavarta, hogy esetleg tévúton járnak, és ő vezette félre a többieket azzal, hogy egy kisgyerekben – akinek talán semmi köze Péterhez – volt szerelme arcvonásait vélte felfedezni. Másrészt az a lehetőség is félelemmel töltötte el, hogy annyi év után mégis találkozhat azzal a férfival, akit hasztalan próbált elsiratni magában. Mi van, ha kiderül, hogy tényleg életben van, de korántsem olyan, mint amilyennek Dóra magában megőrizte? Nem roppan-e össze, ha túlságosan idealizáltnak bizonyul a benne élő kép?
Sóhajtott. Aztán egy még ijesztőbb kérdés jutott eszébe: mi van, ha a férfi már nem is emlékszik rá? Ha csak egy volt számára a sok közül…? Ha ma már csupán egy régi diákszerelmet jelent neki, amely elmúlt, hiszen ez a dolgok rendje…?
Nem volt biztos benne, hogy be mer menni a kórházba, főleg egyedül.
– Gyertek velem – kérte barátnőit. – Gyertek velem, mert én nem merek… egyedül – mondta, és majdnem elsírta magát.
– Ez a csaj megőrült? – kérdezte Gabi Szilvitől, de látta, hogy Szilvi is sápadtabb a szokásosnál.
– Én is félnék – felelte Szilvi. – Félek is. Megértem Dorcit.
– Akkor menjünk hárman, együtt – hagyta rájuk Gabi, és arra gondolt, a végén még a szó szoros értelmében támogatnia kell őket.
A taxi bekanyarodott a kórház főbejáratához, Gabi fizetett, mert látta, hogy barátnői gondolatban egyáltalán nincsenek ott.
– Menjünk – mondta, és elindultak. Már esteledett, de még nagy volt a ki-be járkálás a kapun. Gabi nézte meg az irányító táblán, hol találják a plasztikai sebészetet, és átvette az irányítást. Határozottan előresietett, elemében érezte magát: szervezni, intézkedni – ez testre szabott szerep volt számára.
Ő lépett be elsőnek a plasztikai sebészeti osztály folyosójára, és az első fehérköpenyes nőt megszólította:
– Elnézést, Endrődi doktorhoz jöttünk.
– Meg volt beszélve? – kérdezte a nő. Gabi határozottan bólintott. A nő csóválta a fejét: – Akkor félreértés történhetett, mert a főorvos úr már elment. Holnap lesz újra bent.
Gabi bosszúsan nézett, majd újra a nőhöz fordult. És mondja… nem tudna mutatni róla egy fényképet?
– Fényképet? - visszhangozta a nő csodálkozva. –Nem, nem tudok. Elég furcsa kérés. A páciensek általában nem fénykép alapján választanak orvost – mondta, és faképnél hagyta őket.
Gabi csalódottan nézett a barátnőire, majd a kijárat felé indult. Dóráék követték.
– Dorci, én nem tudok veled visszajönni holnap közölte Gabi hazafelé menet. – Juan elé megyek a reptérre, és egy kicsit a szerelmi életemmel is foglalkoznom kell.
– Én meg… írok – nyögte Szilvi. Úgyhogy egyedül kell jönnöd. De legalább már könnyen idetalálsz.
Dóra nem válaszolt. Teljesen összezavarodott, és cseppet sem került közelebb a válaszhoz: vajon az ő Péteréről van-e szó, vagy az egész csak a túlfűtött, már-már beteges fantáziájának szüleménye?

– Úgy látszik, halaszthatatlanul fontos a dolgod Budapesten. Alig látlak - zsörtölődött Robert, amikor Gabi visszaért a szállodába. Hozzásimult a férfihoz, de kikívánkozott belőle a megjegyzés, muszáj volt megmondania neki:
– Tudod, hogy örülök neked, örülök, hogy itt vagy velem mondta. De mégiscsak váratlanul jelentél meg az életemben, és a budapesti programomat már régen megszerveztem. De holnap például a tiéd vagyok.
– Nem holnap érkezik az unokaöcséd? 
– Jaj. De. Igen. Viszont csak pár napig marad, mert edzenie kell.
Gabi úgy érezte, ez már neki is túl sűrű program. Ő törődik mindenkivel, ahelyett, hogy önmagával törődne. Sokkal egyszerűbb volt, amíg Juan töltötte ki az életét, meg persze Carlos vagy valaki más, aki iránt nem érzett semmi ilyesmit, mint amit Robert iránt kezdett érezni. De a csajok fontosak voltak neki, és először úgy gondolta, vigasztalnia, később, hogy támogatnia, majd pedig, hogy irányítania kell őket. Mindkettejüket. Meglepődött, amikor kiderült számára, hogy Dóra még most is a múltban él, és nem tudta Pétert elfelejteni. Igaz, annak idején sokat beszélgettek a srácról, és nagyon nehéz volt számára, hogy pártatlan maradjon. Két barátnője ugyanazzal a sráccal „járt”, és ő mindkettőjüket szerette. Pétert is. Ebben a nehéz helyzetben értette meg, hogy a szíve szerint kell döntenie, márpedig ő Dórát egy kicsivel mindig közelebb érezte magához, mint Szilvit. Ezért az ő pártjára állt, de árulónak érezte magát, amikor Szilvi mesélt neki Péterről, aztán később a terhességéről, majd az abortuszáról. Két malomkő, két barátnője között őrlődött. Akármennyire meghasonlott is, idővel rá kellett jönnie, hogy teljes szívéből Dórának drukkol. Azért szurkolt, hogy barátnője és Péter egymásra találhassanak. És amikor ez megtörtént, úgy gondolta, most már minden rendbe jön. Szilvi abortusza után, úgy remélte, Péter lépni fog. Dóra pedig legyőzi a Szilvivel szemben érzett bűntudatát, és ő is felvállalja a fiút…. De közbejött az a tragikusan végződött, drogos este, és minden elveszett.
Most pedig nem tudta, mi lesz Dórával, mi történik, ha kiderül, hogy Péter tényleg él? És hogy tényleg ő Judit fiának az apja… mit lehet tenni ebben a helyzetben? Fellángolhat-e annyi év után újra a szerelem? Dórát nagyon féltette. Szilvit kevésbé – ő biztosan egyenesbe kerül, ha kiderül, hogy Péter mégsem halt meg, hiszen nem kell bűntudattal terhelten élnie az életét.
És akkor még arra is gondolnia kellett, hogy vajon mi lesz ővele és az amerikaival, aki mellé annyira jó volt oda bújni éjszakánként, érezni a testét… Jó volt vele beszélgetni is; Robert erős egyéniség volt, nem hagyta magát elnyomni. Partnerek lehetnének, igazi partnerek, ha nem lenne köztük olyan nagy térbeli távolság. Bár most egy helyen vannak, mégsem töltenek együtt elég időt. Gabi kezdte úgy érezni, hogy szét kellene szakadnia: jó volt együtt lenni a csajokkal, főleg most, hogy ilyen izgalmasan alakulnak a dolgok, de szíve szerint mégis inkább Roberttel töltötte volna a nap huszonnégy óráját. Ráadásul holnap érkezik Juan, aki nem csupán rokona és „munkaadója”, hanem a legjobb barátja, legkedvesebb rokona is. Hogyan fog helytállni mindhárom helyen?
Lassan elkészültek, és vacsorázni indultak Roberttel. Gabi becsúsztatta ujjait a férfi ujjai közé, becsapta a szállodai szoba ajtaját, és arra gondolt, mennyivel egyszerűbb volt az élete, amikor barátok és szerelem nélkül élt. Na persze – az utazások, a versenyek ellenére – sokkal unalmasabb is.




Úgy szeretném, ha itt lennél velem! – sóhajtotta Szilvi a telefonban. – Hiányzol.
– Nemsokára itthon leszel. Írod a regényedet? –kérdezte Giancarlo.
– Egyetlen sort sem írtam. Majd most, talán. Délután a lányokkal kávéztam, este nagy vacsorát rendeztek a szüleim, meghívtak minden rokont száz kilométeres körzetből, szerintem büszkélkedni akartak, hogy a végén még én is elkelek – nevetett.
– Jó hír. Mármint az, hogy elkelsz. Ki vesz el? –cukkolta a férfi.
Miután elbúcsúzott Giancarlótól, befeküdt egy kád meleg vízbe, és megpróbálta teljesen ellazítani magát. Valóban azt tervezte, hogy este vagy éjszaka folytatni fogja az írást, de valahogy nem jött az ihlet. Eddig mindig úgy volt, hogy órákon át látszólag nem is gondolt a regényére, jött-ment, tette a dolgát, olvasgatott, aztán egyik pillanatról a másikra nekiült, és szinte gondolkodás nélkül írt, mert áradt belőle a történet. Úgy vélte, amikor mást csinált, agya egy része akkor is a regénnyel foglalkozott, a tudatalattiját talán egyfolytában ez kötötte le, illetve a régi történet. De most összezavarodott. A sztorija egy irányban haladt, ő – és az élet – jelölte ki ezt az irányt, ám most váratlan szál bukkant fel. Péter – a Srác – talán, remélhetőleg mégsem halt meg azon a nyári éjszakán. Ez rengeteg kérdést felvetett, és nem elsősorban regényíróként foglalkoztatták ezek a kérdések.
Miért mondta Judit, hogy Péter meghalt? Vajon honnan vette a bátorságot, hogy ezt állítsa, ha tudta, hogy a fiú életben van? Vagy ő is azt hitte, hogy elvesztették? Ha viszont tudta, hogy túlélte, akkor mi volt a terve? Talán szerelmes volt ő is Péterbe? Szilvi igyekezett felidézni, milyen kapcsolatban állt Judit Péterrel. Sosem látta őket kettesben, de megesett, hogy egy koncertre vagy barátaikhoz hárman mentek. Judit finnyás csaj volt és válogatós. Nem volt senkije, legalábbis Szilvi nem tudott róla. Másodikos korában az egyik focista srác tetszett neki, de még azelőtt csalódott benne, hogy bármi kialakult volna köztük. A szülei egyébként is szigorúan fogtak, nemigen járhatott el este, akkor sem randizgathatott volna, ha lett volna fiú az életében. Az apja rendkívül kemény férfi volt, hideg és szigorú, általában az anyjától kellett kikönyörögni, hogy engedje el velük Juditot egy-egy hétvégi programra. Lehetséges, hogy a válogatós Judit szerelmes volt Péterbe? És esetleg kapóra jött neki, hogy ő maradt ott a fiúval, amikor a mentő megérkezett? Akkor viszont fülig szerelmesnek kellett lennie, hogy ezt bevállalja, hogy ilyen képtelen hazugságot adjon elő nekik. És honnan tudhatta, hogy Dóra azt javasolja majd: tűnjenek el mindannyian az országból? Szilvi fejében nem állt össze a történet, ezért nem is volt képes folytatni a regényt. Meg azért sem, mert nem tudta, hogyan alakul majd az ő, illetve Szabina sorsa a könyvben. Mi lesz a szerepe, hogyan végződik majd a története – legalábbis a regényben? És, ami még több tűnődésre adott okot: mi lesz a saját történetével? Mi történik vele, miután kilép a saját könyvéből?
Lassan becsúszott a kádba, hagyta, hogy a haja átnedvesedjen, lehunyta a szemét, és próbált teljesen kikapcsolni.




– Mindig ilyen későn jössz haza. Mikor akarod látni a gyerekeidet? Csak álmukban? – támadt neki Endrődinek, amikor a férfi végre hazaért. Nem kapott választ. Endrődi kitért az útjából, amivel teljesen felhúzta Juditot. Tudta persze, hogy hagynia kellene a férfit, nem lehet valakinek így nekiesni, aki épphogy hazaért egy stresszes nap végén, de nem bírta megállni. Tele volt feszültséggel, és rettegett, hogy Endrődi mennyit tud a múltról, a jelenről, félt, hogy összedőlhet a szépen felépített életük. Szépen felépített, igen, voltak benne szép évek. És talán még lehetnek is. Nem tudott okos nőként viselkedni, rá kellett zúdítania a férfira a problémáit, ki kellett adnia a feszültséget magából. – Nem hiszem el, hogy mindig az. utolsók vagyunk a fontossági sorrendedben. Minden előrébb való: a munka, a repülés, a sport, még talán a barátok is. Komolyan azt gondolod, hogy ez jóra vezet? Halálfáradtan érkezel haza, alig érsz hozzám, nem látod a gyerekeidet, nincs időd családi programokra…
– Fáradt vagyok – ült le a teraszon a férfi. – Nem hagynál egy kicsit békén?
– Én is fáradt vagyok – felelte, és sarkon fordult. Nem akarta, hogy Endrődi észrevegye a könnyeket a szemében. Bizonytalan volt, érezte a szimatával, de a „hatodik érzékével” is – bár e kettő gyakran összekapcsolódott , hogy baj van, talán még nem olyan nagy baj, de tartott tőle, hogy lehet sokkal nagyobb is. Jó lett volna Fndrődivel megbeszélni a problémákat, de a férfi egy ideje bezárult. Mintha áthatolhatatlan falat húzott volna kettejük közé. A gyerekeket imádta, velük felszabadult volt – néha, percekre talán vele is, de már régóta nem olyan volt, mint annak idején, amikor elkezdték a közös életüket.
Később, az ágyban megpróbált hozzábújni, de Endrődi elhúzódott tőle. Judit ettől annyira kiborult, hogy a könyökére támaszkodva a férfi föle emelkedett, és megkérdezte, mi baja vele. Endrődi felkapta a fejét, azt mormolta, hogy semmi, csak fáradt, majd – mintha meggondolta volna magát – hirtelen felült, és Judit, aki közben elkezdte mondani a férfinek, hogy szüksége van rá, és ne távolodjon el tőle, nem tudott idejében elhúzódni. Mozdulat közben összeütköztek, és Juditból ekkor mintha kirobbant volna a feszültség. Csak mondta-mondta a magáét, és közben a fogával felsértette a férfi bőrét, mire az felszisszent. Judit látta, hogy kicsordul egy csepp vér Endrődi felhorzsolt nyakán, és a vér láttán hirtelen észbe kapott, nem ezt akarta, nem bántani akarta, mi a fene történt vele, hogy ilyen agresszíven viselkedik… Óvatosan odanyúlt, letörölte a vért a mutatóujjával, és elnézést kért Endrőditől. Mivel nem tudta hová törölni az ujját, ösztönösen lenyalta. Bűntudata volt, mert nem csupán szóban, hanem már tettleg is bántotta a férfit, persze akaratán kívül. Endrődi ki ment a mosdóba, ő pedig egy pillanatig kívülről látta magát, és érzékelte, hogy kezdi elveszíteni az önuralmát, jó lett volna, ha valaki segít neki ebben a nehéz helyzetben… Csak hát kihez fordulhatott volna? A legjobb barátnői itthon voltak, velük mindent meg lehetett beszélni – csak éppen ezt nem. Sajnos. Az anyjával? Őt sosem lett volna képes beavatni, mert az anyja csak sajnálkozott volna. Egyetlen ember volt, akinek el tudta volna mondani… talán. Aki mostanában lelkileg közelebb került hozzá. Nem kellett tőle tartania, nem kellett félnie a közeledésétől, hiszen gyönyörű, huszonéves barátnője volt. Csaba, a borász, talán megértené. Mégsem mondhat neki semmit, hiszen jó barátja Endrődinek. Judit nem is tanácsra várt, beérte volna azzal, ha valaki meghallgatja.
– Ne haragudj, nem akartalak bántani – mondta, amikor Endrődi visszaért a mosdóból.
– Semmi baj. Most már aludjunk, korán kell kelnem.
Judit sokáig ébren forgolódott, az aznapi találkozás és a másnapi állásinterjú járt az eszében.

Nehezen telt az idő délutánig. Dóra ébren töltötte szinte az egész éjszakát, délelőtt megválaszolta az. e-mailjeit, a kódjával belenézett a Dewata Resort számítógépes foglalási rendszerébe, hogy megtudja, mennyi vendég van a hotelben, telefonon beszélt a helyettesével, délben beültek ebédelni az anyjával egy étterembe (az apja dolgozott), majd az anyja visszament a munkahelyére, ő pedig bevetette magát egy bevásárlóközpontba, és szórni kezdte a pénzt. Leárazás itt, leárazás ott – a végén azt vette észre, mindkét keze tele van hatalmas szatyrokkal, annyi mindent vásárolt: könyveket, cipőket, ruhákat, szoknyákat, nadrágokat… ami csak megtetszett neki, megvette. Mintha valamilyen rohamot kapott volna. Ez lehet a boltkór, gondolta már hazafelé, de elhessegette a gondolatot, mert valahol azt olvasta, hogy a boltkórosok felesleges dolgokat vásárolnak, vásárlás után bűntudatuk támad, és a megvett holmik többségét egyszer sem veszik fel. Ez a veszély nem fenyegette őt. Egyrészt sosem érzett bűntudatot ruhavásárlás után – megnyugvást inkább, mint most is –, másrészt imádta, ha egy-egy új szerzeményébe azonnal belebújhatott. Így most is az új cuccok közül választott egy testhez simuló, nyakba kötős, egyszerű nyári ruhát, belebújt egy új, magas sarkú, mindössze két pántból álló szandálba, és készen állt az indulásra. Taxit hívott – már egészen megszokta, hogy hol az „alkoholos befolyásoltság”, hol az autóhiány (apja kocsiját mégsem sajátíthatta ki teljesen) miatt taxizik. A tömegközlekedés azért nem felelt meg neki, mert amióta visszajött Budapestre, állandóan felpörgetett állapotban volt, mindig történt valami, ami miatt mielőbb ott akart lenni, ahová épp igyekezett. A taxi pár perccel később megérkezett a budai hegyre, és ő beszállt. Görcsben volt a gyomra. Lehetséges, hogy valóban viszontláthatja Pétert? És… mi lesz? Megismerik egymást? Mi lesz, ha idegennek érzi majd a férfit? Ha Péter nem érez hasonlóan, mint ő? Ha… Mennyi ha! Gyorsan vert a szíve, és pillanatonként változott a véleménye: az lenne a legjobb, ha ma sem lenne bent az orvos. Vagy inkább legyen ott. Nem tudta, mit akar. Illetve: pontosan tudta. Szeretni akar, átölelni azt a férfit, akit annyira szeret… szeretett.
Kiszállt a kórház előtt a taxiból, és onnantól kezdve kívülről látta minden mozdulatát, minden lépését, mintha csak egy filmet nézne. Emberek közt ment, nem látta, csak észlelte őket, izzadt a tenyere, verejtékezett a bőre, és egészen picire szűkült a gyomra.
Belépett a plasztikai sebészeti osztályra. Kapkodva vette a levegőt, és úgy érezte, mintha abroncs szorítaná a fejét. Erőt vett magán és az első szembejövő fehérköpenyestől megkérdezte, merre találja Endrődi doktort. Azt a választ kapta, hogy még a műtőben van, várja meg a folyosón. Leült az egyik műanyag székre, és még mindig úgy érezte, mintha egy filmben látná saját magát. Betegek, orvosok, nővérek, látogatók jöttek-mentek, látott néhány leragasztott orrú, vagy fehér gézbe bugyolált, bizonyára frissen operált beteget, de mindez mintha filmvásznon pergett volna előtte. Valójában saját magát látta, fekete-fehérben, mintegy kívülről, ahogy ott ül egy kényelmetlen széken, egy nyüzsgő kórházi folyosón, és élete legfontosabb találkozására vár. Mert ez a találkozás minden szempontból a legfontosabb: akkor is, ha kiderül, hogy ez az Endrődi nem az, akire ő számit – és akkor is, ha kiderül, hogy az. Gyorsan szedte a levegőt, tenyere hideg volt és izzadt. Mindenkire vetett egy pillantást, aki felbukkant a folyosón, de azonnal el is vesztette az érdeklődését. Az időérzéke is felborult: mintha már órák óta várt volna, pedig még csak percek teltek el.
És egyszer csak felbukkant. Érdekes, hogy még rá sem nézett, csak a szeme sarkából érzékelte az alakját, és máris tudta, hogy ő az. Rákapta a tekintetét, és a film fekete-fehérből színesre váltott, egyetlen pillanat alatt ragyogtak fel a színek. Endrődi fehér, kórházi szerelésben volt, és amint találkozott a pillantásuk, megtorpant, mintha földbe gyökerezett volna a lába. Dóra felállt, és szó nélkül közelebb lépett hozzá. Annyira jóképű volt most is… pedig már nem volt olyan fiatal. Szarkalábak húzódtak a szeme alatt, gondolkodóráncok a homlokán, de továbbra is vonzó férfi volt, és a teste kisportolt… És a szája, a gyönyörű ívű szája, és persze a szeme, amely annyira kifejező volt régen is, nem változott. Másodpercekig – vagy ki tudja, meddig – csak nézték egymást.
– Péter – szólalt meg végül suttogva Dóra.
– Dóra… Gyere, menjünk a szobámba – préselte ki magából a szavakat a férfi, és elővette zsebéből a kulcscsomóját. Előrement, majd az ajtónál matatott. Dóra megállt mögötte, nézte izmos alakját, és legszívesebben átölelte volna. Érezte, hogy ő sem közömbös Péternek. A férfi sokáig babrált a kulcsaival, de végül előkerítette a megfelelőt, beletalált vele a zárba és benyitott, előreengedte Dórát, majd becsukta maguk mögött az ajtót.




Korrekciót kellett végeznie egy korábban orrplasztikán átesett lányon. Nem sikerült a korábbi műtét – azt nem ő végezte a lány elégedetlen volt az eredménnyel, amin Endrődi nem csodálkozott. Ám az ő munkája így nehezebb lett, hiszen heges területen operálni mindig kockázatosabb. A lány volt aznap az utolsó betege, azt tervezte, műtét után vizitel, és elmegy ugrani a csapattársaival. Még világos volt, hatra tervezték az ugrást, ha siet, odaér.
Kilépett a műtőből, gyorsan ledobta a véres kesztyűt és a steril cuccokat, lemosta a hintőport a kezéről, majd visszaöltözött a fehér, kincstári nadrágba és ingbe, aztán rohant az osztályra.
Belépett a folyosóra, és bár általában átnézett az ott várakozókon, mert nem akart senkivel sem beszélgetésbe elegyedni vagy megállni, arra a nőre odavonzotta valami a tekintetét. Ránézett, és úgy érezte, nem kap levegőt. Rögtön megismerte. Szép volt, talán még szebb is, mint amikor utoljára látta, pedig azóta sok idő telt el. Tizenévesen nyurga, sovány, babaarcú lány volt, mostanra gyönyörű nővé érett. Ahogy a szemébe nézett, megtorpant. Nézte a nőt, kapaszkodott a tekintetébe, és elfelejtette az összes dühét, amit azért érzett, mert annak idején Dóra csak úgy eltűnt az életéből. Nézte, és arra gondolt, biztosan tett valami jót, amiért ezt a jutalmat kapja. Aztán átfutott rajta: talán csak plasztikai műtét akar végeztetni magán, talán csak azért fordul hozzá, mert orvosának választaná… De Dóra akkor megszólalt, fátyolos hangon:
– Péter – csupán ennyit mondott, és körülötte elsüllyedt a világ.




Tolmácsot is adtak mellé, mert azt mondták, metaforákban beszéljen, használhat szinesztéziát, leírhatja cselekvésnek vagy akár történésnek az illatokat, a lényeg, hogy nem elég az összetevőiket azonosítania, hanem magát a parfümöt is jellemeznie kell egykét frappáns mondattal. Angol-magyar tolmácsot kapott, egy fiatal férfit, Judit bólintott, amikor felajánlották, mert sejtette, hogy az angoltudása nem elég ehhez a feladathoz. Egy elegáns férfi érkezett Párizsból, a kozmetikai cégtől, és videokamera vette a beszélgetést. Mindössze két parfümöt kell jellemeznie. Csöndes, ablaktalan, légkondicionált helyiségben ültek, senki sem használt semmilyen illatszert, ezt Judit rögtön megállapította. Aznap ő sem fújt magára parfümöt, még a dezodora is teljesen illatmentes volt, hiszen ezt kérte a cég előzetesen.
Meglepte, hogy csak két parfümminta kerül elé – azt hitte, egymást követik majd az illatok, amelyeket neki rögtön összetevőnként kell jellemeznie. De nem. Az első, jelöletlen üveg máris előkerült, a tesztcsíkok is, és a férfi megkérdezte tőle, akar-e még beszélgetni, mielőtt „dolgozni kezd”. Judit megrázta a tejét.
Amikor megérezte az illatot, elmosolyodott, és máris sorolta. Szantálfa, talán egy kevés ilang-ilang, zöld tea, és valami mély… fűszer, talán kínai fahéjvirág? Nem. Inkább csillagánizs, száraz, kínai csillagánizs, napon száradó, érezni az augusztusi nap perzselő hevét… Sorolta, amit gondolt, amit érzett, magyarul, mert így kérték, a tolmács pedig halkan fordított. Az öltönyös, francia férfi nem szólt semmit, figyelmesen hallgatta, az arcáról nem lehetett leolvasni, mire gondol, s vajon Judit jellemzése találó-e, helyesen analizálta-e a fejillatot. Hátravolt még a szívillat elemzése – vagyis amit a parfüm a későbbiekben „hagy magából”, de erre még várniuk kellett.
– Akkor most írja le az illatot. Mire gondol, mi fut át rögtön az agyán, milyen képet lát maga előtt, amikor megérzi ezt a parfümöt – kérte később a francia.
Judit gondolkodóba esett, de néhány másodpercnyi tűnődés után tétován megszólalt. Nem tudta, hogy amit mondani fog, nem inkább szerelmes regényekbe illik-e:
– Sötét, meleg estén bevilágítja a finom, minőségi selymet a hold. Végigcsúszik a világos selymen a fény.
A tolmács fordított, és a francia most mosolyodott el először. Előhúzott egy dossziét, amelyből kiemelt egy papírlapot, és Judit elé tette. A következő mondat szerepelt rajta: „Az önmagára rátalált nő illata – olyan, mint amikor egy nyári estén a holdfény megvilágítja a pasztellszínű, finom selymet”.




A férfi tétován, csendben állt vele szemben, a nap besütött a háta mögül az ablakon, elvakítva Dórát. Dóra nézte, és ő tette meg az első lépést. Megérintette Péter karját, végigsimított rajta, majd amikor a férfi viszonozta az érintést, hozzábújt. Sokáig álltak így, egymást átölelve, szinte lélegezni sem mertek, nehogy hirtelen elmúljon ez a pillanat. Aztán Dóra szája hozzáért Péter nyakához, valami sebfélét érzett rajta, de nem volt ideje megnézni, mert a férfi végre megcsókolta. Tizenhét évet kellett várniuk erre a találkozásra, tizenhét év várakozás és két érett felnőtt szenvedélye volt abban a csókban.
Aztán már Péter kocsijában ültek, a férfi vezetés közben is fogta Dóra kezét, és azt ismételgette:
– Eltűntél az életemből.
Dóra csendben ült, annyi mindent kellett feldolgoznia magában, és annyira nem akart most gondolkozni, nem akarta felidézni a régi dolgokat – mert ő most egy másik férfival találkozott, nem azzal az egykori hosszú hajú egyetemistával. Új, határozott, férfias pasi mellett ült a kocsiban.
– Miért tűntél el? – kérdezte Péter újra.
– Azt hittem, meghaltál – felelte végül.
– Most viccelsz, ugye?
– Nem viccelek. Ilyesmivel nem viccelnék – válaszolta Dóra, és érezte, hogy kifut az arcából a vér.
– Honnan vetted ezt a hülyeséget?
– Ha nem emlékeznél rá, összeestél a drogozásod után.
– Drogozásunk… drágám. Csak hogy pontosítsák.
– Köszi, hogy felfrissíteti a memóriámat – bólintott Dóra, és halványan elmosolyodott. – A lényeg, hogy téged elvitt a mentő, miután nem tudtalak újraéleszteni, pedig lélegeztettelek szájból szájba, ahogy csak tudtalak…
– Igen, de a mentőben tényleg újraélesztettek. Újból megszülettem. Azt gondoltam, neked…
– Péter, hagyjuk most ezt… Régvolt – bújt hozzá újból. – De ha akarod, megkérdezheted a többi lányt, hogy mit tudtunk rólad.
– Milyen többi lányt?
– Mondjuk… Szilvit. Gabit. Vagy… Juditot. Ő biztos tudja az igazságot.
A férfi hallgatott. Dóra pedig úgy érezte, talán túllőtt a célon, nem kellett volna belefojtania a szót Péterbe, hiszen magyarázatot kíván a tizenhét év távollét, és még sok-sok minden. Így hát folytatta:
– Azt az információt kaptuk, hogy meghaltál. Gyávák voltunk… kiborultunk… és megbeszéltük, nem tudunk többé itt élni, ahol elvesztettünk valakit, aki annyira fontos volt… legalábbis nekem. Én javasoltam, hogy menjünk külföldre, felejteni, új életet kezdeni.
– Ki mondta, hogy meghaltam? Kitől hallottátok ezt az őrültséget? – kérdezte a férfi, Dórára nézve vezetés közben. Dórának nehezére esett kimondania az igazságot, mert nem akarta bántani Pétert.
– Judittól – felelte egy kis tétovázás után. Hosszú csend következett, majd az egyik piros lámpánál csókolózni kezdtek. Dóra úgy érezte, mintha tizenhét év hibernáció után ismét megindult volna a vérkeringés az ereiben.
Judittól? Judit azt mondta Dóráéknak, hogy ő meghalt? És a lányok elhitték? Miért nem keresték azonnal? Mi ez… hogyan történhetett? Miféle félreértésről van szó? De nem tette fel a feltoluló kérdéseket, mert most elég volt a boldogsághoz az, hogy Dóra ott ült mellette, Dóra, akiről azt gondolta, már soha többé nem látja… Olyan vadul kívánta, és nemcsak mint nőt, hanem mint társat, hozzá közeli, a legközelebbi embert is, most jött rá, hogy mennyire hiányzott neki. És rájött arra is, hogy mindvégig Dóra – illetve Dóra hiánya – volt az oka annak, hogy nem találta a boldogságot. Illetve… sejtette ezt mind végig de nem merte bevallani önmagának.
– Miért nem kerestél?
– Úgy tudtam, hogy nem élsz, érted? És te miért nem kerestél? – kérdezett vissza Dóra.
– Nem tudtam, hol keresselek.
– A szüleimnél… például?
Jártam arra, többször. De nem vagyok… sosem voltam erőszakos. Azt gondoltam, ha nem kellek, akkor nem erőszakoskodom. Azt a hírt kaptam, hogy új életet kezdtetek… kezdtél. Nélkülem. Én nem erőszakoskodom, ha nem kellek valahol. Legfeljebb szenvedek – nézett Dórára. Bár mosolygott, a tekintete komoly maradt.
– Te nem vagy normális. Ez szerelem volt… részemről biztosan. Szerelemben az ember nem mérlegel ilyen hideg fejjel.
– Az egyik ember nem mérlegel, a másik igen – simogatta meg a tekintetével Dórát. – Nem vagyunk egyformák. Mit szólnál ehhez? – mutatott a városból kivezető út mentén álló panzióra. Dóra bólintott.
– Szuper.
Kézen fogva mentek fel a szobába, amelyben fojtogató volt a hőség, légkondicionáló sehol, de nem törődtek vele. Gyorsan, kapkodva vetkőztették egymást, hogy mielőbb szeretkezhessenek. Olyan sokat vártak erre a pillanatra…

Hármasban vacsoráztak, és a színlelt udvariasság a két férfi között egyre inkább valamiféle rivalizálásba ment át. Gabi egy ideig megpróbálta irányítani a beszélgetést, viccel ütve el egy-egy élesebb megjegyzést, de látta, hogy ezúttal – évek óta talán első alkalommal – nem ura a helyzetnek. Egy ideig úgy érezte, rögvest szétpattannak az idegei: két pasival, két jóképű férfival ül az asztalnál, mindkettőt szereti, mindkettőt máshogyan, és azok – gesztusokkal, szavakkal gyilkolják egymást. Juant melegszívű, rendes srácnak ismerte, aki nem gyűlölködött, de ez a Juan, aki most itt ült mellette, a Bécsi úti étterem átriumos tetejű helyiségében, mintha más ember lett volna. Tekintetében a szomorúság daccá változott, és arckifejezése olyan feszült volt, mint amikor harcol. A pályán. Robert eleinte zavartan elnézett a feje fölött, nem reagált egy-egy beszólására, de most már mintha felvette volna a kesztyűt. Gabinak nagyon nem tetszett a dolog, persze a hiúságának hízeleghetett volna, de értelmetlen és érthetetlen volt ez az egész. Juannal testvérként szerették egymást, a srác-Gabi minden korábbi pasiját elfogadta, és normálisan viselkedett velük. Robert más volt, biztosan azért, mert a pályán háromszor szembe kerültek egymással – és mindháromszor Robert nyert. Csakhogy… csakhogy közben Juan felnőtt, huszonöt éves korára megtanulta, hogyan irányítsa, és hogyan tartsa kézben az életét. Most viszont elveszítette az önkontrollját.
Gabi már-már kifakadt, hogy azonnal fejezzék be ezt a gyerekes viselkedést, de hirtelen rádöbbent, hogy hagynia kell. Ez nem az ő dolga. Nem az ő játszmája. Hanem kettejüké, csakis kettejüké. Mert ahogy ültek ott az asztalnál, a vacsora romjai felett, megérezte, hogy ez az ellenségeskedés nem, vagy nem csupán róla szól. Mindennek gyökere a pályán keresendő, azon a bizonyos, utolsó mérkőzésükön. És amikor Gabi ezt megértette, vagy legalábbis megérezte, rendelt egy üveg bort, és amíg azok ketten, élete jelenleg két legfontosabb pasija egymást kóstolgatta, addig ő a bort ízlelgette. Ha már a csajok úgyis attól féltek, hogy két nap alatt sikerül alkoholistává zülleniük… hát akkor ő most rátesz egy lapáttal. Vagyis legalább két pohárral. Az első pohár után ellazult, és képes volt tartani a száját. Szótlanul hallgatni őket, és nézni az arcukat. Nem akarni egyiküknek sem pártját fogni. Nem is tudta volna, mert mindketten fontosak voltak számára. Mindkettőjüket szerette. Már Robertet is. Hátradőlt, és lazított, mintha ott sem lenne. Elmosolyodott, amikor Juan azt mondta Robertnek:
– Nekem edzenem kell. Itt is. Edzőpartnert keresek erre a pár napra.
– Rendben, én vállalom – bólintott Robert, Gabi pedig legszívesebben elnevette volna magát. Ha harc, hát legyen harc, gondolta, és magában mosolygott ezen a gyerekes párbajosdin. Két felnőtt férfi, mintha megőrültek volna. De legalább a párbajban teniszütő lesz a fegyverük, és nem pisztoly. Gabi két pohár bor után már-már humorosnak tartotta a helyzetet.




Endrődi halkan óvakodott be a nappaliba. Sötét volt az egész lakásban, levette a nadrágját, lehajította a padlóra, bekapcsolta a tévét és leheveredett a kanapéra. Már csak valami futballmeccs-ismétlést adtak a sportadón, ahová kapcsolt, de nem is igen figyelt rá. Fel volt dobva, és össze volt zavarodva. Nem érezte magát fáradtnak, pedig már jócskán benne jártak az éjszakában. Akár a tévét nézte, akár behunyta a szemét, mindig ugyanazt a képet látta. Azt, ahogy Dórát öleli. És biztosan tudta: ez az az érzés, amit annyi éven át keresett, amit percekre ugyan megtalált a repülésben, az ejtőernyőzésben, de aztán újra csak üresség maradt benne. Ám most változott a helyzet, rálelt az érzés forrására és alanyára. Nem akart arra gondolni, amit Dórától hallott: Judit annak idején azt hazudta nekik, hogy ő meghalt. Tudta, hogy ezzel most nem foglalkozhat, nem képes ezen gondolkozni, mert akkor tennie kellene valamit. Mindössze örülni képes most, örülni annak, hogy megtalálta a nőt, akivel teljes lehet az élete. Pólóban aludt el, azt sem vette észre, hogy véget ért az adás a tévében.
Judit hajnalban arra ébredt, hogy egyedül fekszik az ágyban, Endrődi nincs mellette. Nagyon megijedt, el sem tudta képzelni, miért nem jött haza a férfi. Felkelt és kiment a nappaliba. Égett az olvasólámpa, és látta, hogy Endrődi a kanapén fekszik. Közelebb lépett hozzá: a férfi mélyen aludt. Pólója félrecsúszva, nadrágja ledobva a padlóra, egy szál alsóban feküdt ott, és résnyire nyitva volt a szája. Judit arra gondolt, fel kellene ébresztenie, hogy menjen át a hálószobába aludni. Föléje hajolt, és hirtelen megszólalt benne egy vészjelző; abban a pillanatban, amikor megerezte, szinte rögtön beazonosította az illatot. És tudta, hogy a veszély, amitől ösztönösen tartott, mostanra valóssá vált, mi több: testet öltött. Az illat, ami Endrődi fölé hajolva megcsapta az orrát, keveredett ugyan a férfi testének szagával, de a jellegzetességét nem vesztette el. Bali dream. Dóra parfümjének illata, a parfüm szívillatának maradványa: a kínai fahéj virága, madagaszkári bors, indonéz jázmin… Judit mereven állt, és beléhasított: mindennek vége. A Bali dream és a testszag keveredése egyértelműen jelezte számára, hogy a két test közel került egymáshoz. Nagyon közel. Tudta, hogy csak kicsit kellene közelebb hajolnia a férfihoz, és mást is megérezhetne… a nem sokkal korábban történt közösülés illatát. De nem hajolt közelebb, ösztönösen kihátrált a nappaliból. Annyira felkavarodott a gyomra, nem a szagoktól, hanem a helyzettől, hogy gyorsan a vécébe ment, éppen időben ért oda. Fejét a csésze fölé hajtotta, és öklendezni kezdett. Közben egyfolytában dorombolta fejében: vége. Mindennek vége.




Már virradt, de Dóra nem tudott aludni. Teljesen felkavarta az előző este. Mámorban úszott, mert megtörtént vele az, amiről oly régen lemondott. Abban a fülledt kis panziószobában végre boldog volt. Nem csupán a teste fogadta el és be a gyönyört egymás után többször is, hanem ott is átélte az orgazmust, ahol állítólag a lélek lakik. Azt az orgazmust, amit egyszer, régen már átélhetett, ráadásul ugyanezzel a férfival. Nem volt kérdés számukra, hogy azonnal beteljesedjen a testi kapcsolatuk, mert szinte vacogva kívánták egymást attól kezdve, hogy csókolóztak ott, az orvosi szobában. De több volt ez, mint testi egymásra találás. Az az érzés volt, amikor olyan közel kerül az ember valakihez, hogy szinte már fáj, amikor a lelke tárul ki teljesen az együttlét során. Rémlett neki, hogy egyszer belezokogott a férfi vállába, szorosan odasimult hozzá, érezte ajkával a másik vallanak csontját, szinte belebújt az ölelésbe, zokogva kapaszkodott belé, de ez a váll erős volt, ezt is elbírta. Csak ő hitte úgy, hogy szétfeszítik ezek az érzések, és félt, egy pillanatig attól félt, hogy sosem találja már meg magát, mert mindent odaad ennek a férfinak, mindent, amit csak kér. És amit ő csak adni tud…
– Férjhez mentél? Együtt élsz valakivel? – kérdezte később Péter, és ő nemet intett a fejével. Látta a férfin, hogy örül, majd azt is, hogy elkomorul a tekintete.
– Nekem… – kezdte, majd némi tépelődés után kimondta: – Nekem van két gyerekem.
– Nekem nincs – próbálta Dóra könnyedén elütni a témát, de közben összerándult a gyomra. Tartott a folytatástól.
– Az egyik… még kicsi.
– Aha – dünnyögte, és maga is furcsállta, hogy azt kívánja: bár ne folytatná a férfi, bár ne mondaná tovább, bár ne rontaná el ezt a pillanatot, ne távolodna el tőle most, hogy testestül-lelkestül odaadta magát neki, hogy odaadta mindazt, amit eddig elzárt még önmaga elől is, de most kitárta, mert a fékezhetetlen, mélyről jövő szenvedély ebből táplálkozott. Rettegett, hogy Péter úgy folytatja: nem lehet kettejük közt kapcsolat. Komoly kapcsolat. Dóra még nem jutott el odáig, hogy a jövőn gondolkozzon, nem is volt olyan állapotban, hogy tovább tudjon lépni a jelenből. A pillanatnak örült – ösztönösen, nem a balinéz pap tanácsára –, de most belé hasított az aggodalom, Talán nem lesz, nem lehet köztük semmi… a férfi, akire újra rátalált, foglalt.
– Nem nősültem meg – folytatta Péter. Dóra felkönyökölt az ágyban, és végigcirógatta a férfi mellkasát. – Miattad… Talán miattad. Talán mindig reménykedtem abban, hogy megtalállak.
Dóra hallgatott, pedig szívesen elmondta volna Péternek, hogy ő tizenhét éven át miatta nem tudott senkit sem szeretni. Mégsem jöttek a szavak a szájára.
– Hát… majd lesz valahogy – nyögte ki végül, és odasimult a férfihoz.
Majd lesz valahogy… de hogyan? Most nem tudta, hogyan tovább. Azt sem tudta, valóban Judit-e Péter gyerekeinek anyja, erről a férfi nem beszélt, Dóra pedig nem érezte elég erősnek magát ahhoz, hogy megkérdezze. De mi van, ha nem Judittal, hanem más nővel él? És egyáltalán: számít ez? Mit számít mindez most, hogy megtalálták egymást?
Annyira nehéz volt elválni tőle. Nem hitt a csodában, és most mégis megtörtént: a halottnak gondolt férfi él, nagyon is él… de most hogyan tovább? A szerelem megmaradt mindkettejük részéről, ezt biztosan érezte. De ilyenkor hogyan folytatódik tovább egy történet? Mi lehet a következő lépés? Visszamegy Indonéziába, és folytatja ott az életét, ahol abbahagyta? Nem tudta elképzelni. Vagy a férfi, alighogy rátalált, gondolkodás nélkül elhagyja a családját, és vele kezd új életet? Bármilyen erősek is az érzelmeik, ez sem látszott reálisnak. Mégis erre vágyott. Rájött, hogy a gyötrődései nem érnek véget, annak ellenére, hogy élete legboldogabb napja van mögötte. Aludnia kellett volna, de nem bírt, mert az elmúlt este körül forogtak a gondolatai, beszűkült a tudata, csakis Péter járt az eszében, órák óta ébren forgolódott az ágyában.




Szilvi keveset aludt az éjjel, hajnalig azon gondolkozott, vajon tényleg Pétert találta-e meg Dóra. Tényleg egymásra találtak-e, vajon Péter hasonlóan érezhet-e, mint Dóra? És ha igen, és ha igaz, hogy Péternek Judittól születtek gyerekei, akkor mi lesz? Rövid ideig arra gondolt, talán az lenne a legjobb, ha Dóra megnyugodna, és új életet tudna kezdeni valaki más mellett. Valahogy nem akaródzott azt kívánnia, hogy találjanak egymásra Péterrel. Most, amikor felébredt, ez villant újra az agyába. Aztán, még csukott szemmel, kényszerítette magát, hogy tovább gondolja a dolgot, elemezze az érzéseit. Miért nem drukkol nekik tiszta szívéből? Gabi azt mondta, az egója miatt… Talán igaza van. A hiúságát bántja ez a történet, a megcsalatása története. De most már megjöhetne az esze. Nem kellene ellenük drukkolnia… kettejük ellen. Hiszen Dórát szerette, és persze – annak idején – Pétert is. Ráadásul az ő élete már másról szól. Ott van a szerelme, Giancarlo, aki talán az igazi társa lesz. Talán… Szilvia nem merte még magában sem kimondani: biztosan. Jobb ez így: talán.
Nem emlékezett rá, mikor vált ennyire óvatossá. Valószínűleg az a régi történet az oka, vagy talán az a hosszabb kapcsolata, amelyben megpróbálta elengedni magát, de nem sikerült, mert mindig résen kellett lennie. Az a srác – ő is olasz volt ígért fűt-fát, szárnyaltak, ha együtt voltak, a pasi neki írta a dalokat, amelyekkel felfelé tört a slágerlistán, neki gitározott hajnalonként, amikor megjött a fellépéseiről… aztán kiderült, hogy van még egy lány, akinek dalokat ír. Akinek nem csupán dalokat ír, hanem vele van azokon az éjszakákon, amelyeket Szilvi egyedül töltött a saját lakásában. És amikor ez tisztázódott, és úgy nézett ki: a zenész őt választja, feltűnt a színen egy másik lány. Szilvia akkor lezárta magában az ügyet, de nehezen heverte ki a csalódást, nehezen felejtette el a srácot. Talán akkortájt lett ilyen bizalmatlan és óvatos. Bár a zsigereiben érezte, hogy Giancarlóban megbízhat. Hihet neki. Talán…
A szüleivel reggelizett, legalább ilyenkor, amikor nagy ritkán meglátogatta őket. Ült az asztalnál, és – valószínűleg a kialvatlanságtól – felfordulta gyomra, amikor megérezte a tojásrántotta szagát. Nem kívánta a tojást, nem is szerette a rántottát már régóta, inkább egy szelet vajas pirítósra lett volna gusztusa. Csak forgatta a szájában a falatot, aztán amikor nem figyeltek oda a szülei, kiköpte a szalvétájába. Kicsit még ült az asztalnál, majd eltolta magától a tányért. Nem vagyok éhes, sokat ettem tegnap vacsorára magyarázta.
– Hozzászoktál az olasz reggelikhez, igaz, kislányom? Simogatta meg arcát az anyja. – Ezért vagy ilyen sovány. Egy croissant, egy csésze kávé, és kész.
– Hát, nem is rántotta – mosolygott, de közben már menekült volna az olajos tojásszagból. Pont jókor csörrent meg a mobilja. A magyar telefonja szólt, tehát valamelyik lány hívta.
– Dorci – szólt bele, amikor meglátta a hívó nevét.
– Ő az suttogta a lány. – Ő az, Péter. Életben van.
– Úristen – csak ennyi telt Szilvitől. – Találkozzunk hárman, és beszéljük meg. Őrülten kíváncsi vagyok.




Endrődi nem gondolkozott, amikor reggel – hajnalban – elindult; azonnal hívta Dórát. Eszébe se jutott, hogy talán alszik még, meg sem fordult a fejében, hogy várnia kellene, időt adnia a másiknak… Csak arra tudott gondolni, hogy végre nincs szüksége rá, hogy extrém sporttal növelje az adrenalinszintjét. Inkább nyugalomra vágyott, a szeretett nő mellett, akire újra rátalált. Nem a legjobbkor. Vagy éppen a legjobbkor. Ki tudja. Az a furcsa gondolat futott át az agyán, hogy többé nincs miért menekülnie. Menekülni? Nem értette, miért merült fel benne ez a gondolat. Sosem menekült. Mindent elért, amit akart. Vagy mégsem? Csak ezzel próbálta meggyőzni magát, jó mélyre elásni a menekülés gondolatát? De végre erősnek érezte magát, és reggel magabiztosan nézett a tükörbe. Más volt ez a reggel. Borotválkozás után nem fordult el a tükörtől azonnal, ahogy szokott, hanem nézte az arcát: azt az arcot, amit már olyan régen nem látott. Azt a különös fényt a szemében, ami nagyon régen eltűnt belőle. Most ott volt. Ott volt és jelezte neki, bármi történjék is, most már semmi nem lesz úgy, mint eddig volt. Nem tudta, mi lesz ezután, de azt igen, hogy valamiféle tüzelő belső erőre tett szert az elmúlt éjszaka.
Reggel Judittól meg kellett volna kérdeznie, miért keltette annak idején a halálhírét a lányok előtt, és miért hazudott neki is, de nem akaródzott belekezdenie egy ilyen beszélgetésbe, hiszen akkor neki is magyarázattal kellett volna szolgálnia, honnan tudta meg mindezt. De azért kifejezetten dühítette a dolog. Hiszen alakulhatott volna egészen másképp is az élete… Vezetés közben Balázs képe ugrott be neki, a kétéves kisfiáé, de mégis a telefonja után nyúlt, és Dóra számát tárcsázta. Mialatt arra várt, hogy a nő felvegye a telefont, rémület hasított belé: mi lesz, ha Dóra visszamegy Indonéziába, a szállodába, amit vezet? Mi lesz vele? Mi lesz velük…?
Annyira jólesett hallania Dóra hangját, és azt, hogy ugyanolyan kedves vele, mint amikor elváltak az éjszaka. Tudta, hogy délutánig műtétei lesznek, azután pedig előadást kell tartania egy kongresszuson, tehát találkozni nem tudnak, de legalább a hangját akarta hallani. Újra volt cél a magánéletében. Ugyan ez a cél még homályos volt, nem körvonalazódott igazán, milyen lépéseket kellene megtennie, de az irányt már ismerte. Annak ellenére, hogy Balázs képe újra és újra megjelent előtte.




Hűvösen búcsúzott a férfitől, bar legszívesebben át ölelte, és kérlelte volna: ne haragudjon rá, ne hagyja el őt… őket. Balázs már ébren volt, Judit a karjában tartotta, így búcsúzott el Endrőditől. Azt remélte, hogy a férfiban felébred a lelkiismeret. Vagy legalább nem haragszik majd rá… hiszen olyan régen történt mindez. Nem is értette, hogyan találhattak egymásra újra Dórával. Azóta eltelt tizenhét év, nem folytatódhat egy kapcsolat ugyanott, mint ahol másfél évtizeddel ezelőtt abbamaradt. Vagy, ha folytatódik… akkor az hatalmas szerelem. Elhessegette magától ezt a gondolatot.
Közben csomagolni kezdett Dórinak. Az ő Dórijának… aki elmegy a nagyszüleivel a Balatonra. Dóra. Endrődi kérte, adják ezt a nevet a lányuknak. A szülőszobában kérte tőle, korábban sosem mondta… Pontosan visszaemlékezett a saját izzadtságának szagára, az izzadtság és a riadalom elegyére, amit akkor érzett meg, amikor Endrődi előállt ezzel a kéréssel. A gyomortájékán érzékelt valamiféle forróságot, és csak később azonosította: ez a pánik és a fájdalom manifesztálódása. Ott jelent meg, a gyomrában, szinte égette belülről. Mert akkor döbbent rá, hogy a férfi nem felejtett. Nem múltak el az érzelmei. Talán csak belenyugodott, hogy Dóra elment, elhagyta őt – de még mindig szerette. A legfájdalmasabb az volt, hogy Judit élete legboldogabb percében jutott erre a felismerésre, akkor, amikor először magához ölelhette a kislányát. A szemébe szökő könnyek nem az öröm, hanem a fájdalom könnyei voltak. Hogy ugyan elérhetsz valamit, amire vágysz, de a másik érzéseit nem tudod megváltoztatni. Jobban fájt ez a felismerés, mint a teste, és ezt a fájdalmat nem tudta enyhíteni a baba érkezése okozta boldogság sem.
Azóta sokat gondolkozott ezen: tizenhét éve Damoklész kardjaként függött fölötte. Bármikor találkozhatott Dóra Endrődivel, akkor is, ha külföldön él… Csak bízni tudott benne, hogy ez nem történik meg. De megtörtént, ő már tudta. Endrődi még nem sejtette, hogy ő tudja, de nem is hozta szóba sem azt a régi történetet, nem vonta felelősségre, miért mondta róla a lányoknak, hogy meghalt azon az éjszakán. Vagy ha ezt mondta is, miért nem egészítette ki a hírt azzal: „de újraélesztették”. Kicsit furcsállta, hogy nem szólt erről a férfi. És miért nem kérte ki magának, hogy neki is hazudott? Persze, korán reggel, amikor rohan az ember, nem lehet az ilyesmit megbeszélni. És hát ő sem szólt neki… arról, hogy találkozott a lányokkal. Endrődi már biztosan tudta ezt, Dóra nyilván elmondta neki. Ám a férfi hallgatott. Vajon miért? A reggeli készülődés során kereste a tekintetét, de a másik mintha kerülte volna. Vagy csak képzelődött? Mikor vonja őt felelősségre a férfi, mikor áll elő azzal, hogy tudja, mi történt annak idején, mikor kéri rajta számon a hazugságot? Úgy érezte, mindjárt szétpattan a feje, ráadásul valami furcsa szagot érzett, mintha a szemetesben több napja rohadt volna valami ételmaradék de a szemetes üres volt.
A lányok most időzített bombát jelentettek számára. A kérdés csupán az, hogy mikor robban ez a bomba: mikor vonja őt felelősségre Endrődi, és vajon mit fog lépni? Abban bízott, hogy mivel tisztességes férfi –, nem fogja elhagyni a gyerekeit. Már csak miattuk is együtt marad vele. És talán túlélik a válságot… Legalábbis remélte.

– Igen. Megbeszélem vele. Gabi halkan magyarázott, füléhez szorítva a telefont, nem akarta felébreszteni Robertet. – Várom a részleteket e-mailen, és azután jelentkezni fogok.
Robert kinyitotta a szemét, félálomban magához, húzta, amikor kinyomta a mobilt. Juant fel akarja kérni egy férfikozmetikumokat gyártó cég borotválkozási termékcsaládjának a népszerűsítésére, és Gabinál, mint menedzserénél jelentkeztek be. Gabi nem látta ennek akadályát, de a részleteket pontosan kellett ismernie. Juannak népes rajongótábora volt, de egy kutatás szerint elsősorban a nők, főleg a fiatal lányok kedvelték, és a férfiak körében még nem vált meghatározóvá, követendővé – nem úgy, mint például Beckham. Juannak, hiába férfiasodott meg az utóbbi időben, kisfiúsak voltak a vonásai, ráadásul túl fiatal volt ahhoz, hogy a férfiak olyanná akarjanak válni, mint ő de ez a reklám talán majd segít ebben. Ha elvállalja. Gabi szava volt a döntő, mert ő tudta felmérni, mi tesz jót Juan imidzsének – és persze pénztárcájának –, és mi nem. Többnyire sportszergyártó cégek keresték, illetve már egy autógyár is volt a szponzorai között. Nehéz egyensúlyt találni: az se jó, ha valaki többféle termék arcává válik, mert könnyen hiteltelenné válhat. Gabi mégis úgy gondolta, egy borotválkozószer reklám jót tenne Juan népszerűségének, segítene a „felnőtt férfi”-kép kialakításában. Robert megfordult az ágyban, és még szorosabban magához ölelte, de közben felnyögött. Biztosan érzékeny volt még a sérült térde. Juan két napja gyötörte őt kemény pályán, Gabi már nem bírta nézni, mit művel az unokaöccse újdonsült „edzőpartnerével”. A pályát Gabi találta: gazdag szülök tinédzserkorú versenyorientált gyermeküknek építtették, ezért vették meg a házuk melletti telket. A pálya remek állapotú volt, napok óta bérelték, és Juan egyre jobban játszott. Aznapra „edző-meccsre” hívta Robertet, hiába kérlelte Gabi: ne akarjon mindenáron lemosni a pályáról egy közel negyvenéves férfit, aki nyilván túljutott már a legjobb formáján, főleg, hogy évekkel korábban visszavonult a versenyzéstől. Juant nemigen érdekelték unokanővére ellenvetései, ráadásul Gabi úgy látta, már Robertet is elkapta a harci hév. Ami nem lett volna baj, de a férfi két napja alig élt: fájt mindene, szokatlan volt neki a tempó, az igénybevétel. Juan ugyanis nem hagyott neki pihenőt. Gabiban felmerült: az unokaöccse vélhetően meg akarja ölni az amerikait. Pont a kedvenc pályaborításán. Mármint Robertén: ő ugyanis keménypályás specialista volt versenyző korában. Akadtak pillanatok, amikor az ajkát harapdálta, hogy ne rohanjon be a pályára, és ne szóljon rá Juanra: állítsa már le magát. Majd inkább a világelső ellen hozzon ilyen formát… De mégsem szólt, mert azt gyanította: Robert számára is sértő lenne, ha ilyen vehemenciával próbálná képviselni az érdekeit.
Ezért az előző délután már nem is maradt ott az „edzésükön”, inkább elment Dórához. Barátnője viselkedése amúgy is aggasztotta. Rátalált Péterre, és most tombolt köztük a szerelem. De Dóra kezdett úgy viselkedni, mint egy tizenéves kislány: mindent azonnal akart. Rémület ült a szemében, ha Péterről néhány óra hosszat nem kapott hírt – ilyenkor azt gondolta, mindennek vége. Nem volt normális, ahogy Dóra viselte a szerelmet. Más kérdés persze, mennyire nehéz lehet feldolgoznia, hogy a férfi, akiről azt hitte, hogy meghalt, mégis él, és annyi szenvedés után rá is talált. És ő már elkötelezte magát – máshol.
Gabit zavarta, hogy Dóra szerint – Péter nem beszélt a családjáról, egyáltalán nem hozta szóba Juditot, és Dóra is kerülte a témát. Arra gondolt, beszélnie kellene Péterrel, mint ahogyan Szilvinek is fontos lett volna találkoznia vele. De Dóra azt mondta. Péter kitért a válasz elől, amikor feltette neki a kérdést: találkozna-e Szilvivel és Gabival.
– Nincsenek tervei a közös jövőnkre, vagy nem avat be ezekbe – panaszolta előző nap Dóra. Hába csitította Gabi, hogy mindez még korai lenne: Dóra azzal érvelt, hogy hamarosan vissza kell utaznia Balira, és addig el kell dőlnie, mi lesz a kapcsolatukból Péterrel.
– Nem gondolod, hogy kicsit rövid idő ez az egy hét arra, hogy döntsön? – kérdezte Gabi. – Hiszen derült égből villámcsapásként érte őt a felbukkanásod, és igaz, hogy felkavartad érzelmileg, biztosan évek óta várt rád, de nem kívánhatod tőle, hogy egy hét, vagy akar egy hónap alatt felborítsa az életét. Felnőtt, okos nő vagy. Várnod kell, nincs más választásod.
– Tizenhét évig vártam! – fakadt ki Dóra, és Gabi értette őt, mégsem értett egyet vele.
– Márpedig még várnod kell. És nem azon töprengened, hogy mit csinál, amikor nincs veled. Neked könnyebb, mert nyaralsz, nincs itt dolgod, de ő dolgozik, és – bármilyen nehéz is elfogadnod – családja van. Persze, hogy nem tud veled lenni állandóan.
– Tizenhét évig várt rám. Ő is. – magyarázta Dóra.
– Oké, megadom magam. De akkor sem kívánhatod, hogy pár hét alatt elhagyja a családját miattad. Gondolj bele: ha ezt így tenné, téged is bármikor faképnél hagyhatna. Abszolút felelőtlen és tisztességtelen magatartás lenne részéről, ha így viselkedne, rögtön azt mondanám neked: menekülj, amíg nem késő! Másrészt: azt sem tudod, összeillenétek-e.
– Már hogyne illenénk. Elfelejtetted, milyen régóta ismerjük egymást?
– Komolyan mondom, olyan vagy, mint egy szerelemtől elvakult tinédzser. Azóta eltelt egy csomó év, és mindketten változtatok. Az érzelmeitek is változtak. Az életkörülményeitek is. Előbb óvatosan ki kéne derítenetek, illetek-e egymáshoz. Kompatibilisek vagytok-e. Nem hallottál még olyat, hogy két ember halálszerelmes egymásba, mégsem tudnak együtt élni?
– Negatív vagy.
– Nem, csak használom az agyamat. Legalább én használjam, ha te nem… – sóhajtott Gabi. – Felelőtlen döntés lenne mindkettőtök részéről, ha ennyi idő után rögtön összeköltöznétek. Újra meg kell ismernetek egymást. Ehhez idő kell. Meg egyébként is, hol élnétek együtt? Balin? Nem hinném, hogy feladná a praxisát, és itt hagyná a gyerekeit. Gondolkozz már! Vagy te adnál fel mindent érte? Nem hiszem, hogy ezt szeretnéd. És ő sem.
– Nem érted? Vissza kell mennem Balira, és nem mehetek el innen úgy, mint tizenhét évvel ezelőtt, olyan bizonytalanságban. Egyszer már átéltem ezt, és nagyon megsínylettem. Azóta is szenvedek tőle, hogy sehol se vagyok otthon. És most, hogy megtaláltam…
– Nem lehet gyógyír a hontalanságodra. Örülj, hogy rátaláltál, és menj majd szépen vissza Balira.
– A filmekben itt érne véget a történet nyűglődött Dóra. – Egymásra találással, happy enddel. Ha film készülne az életünkről, hát biztos, hogy a hősnő nem menne vissza a korábbi életébe, hanem újat kezdene a férfival, akivel annyi viszontagság után egymásra találtak.
– Dorcika, nem filmszereplő vagy. Sajnálom. Várnod kell, tudom, hogy sokat vártál, de ez nem megy másképp.
– Tudod, mit mondott a balinéz pap, akiről meséltem? Azt mondta, ha majd döntenem kell, ne azt nézzem, hogy mit veszíthetek, hanem azt, hogy mit nyerhetek. Azt hiszem, hasonló helyzetre gondolt. És azt is mondta: nem biztos, hogy viszontlátjuk egymást, nem biztos, hogy visszatérek Balira.
– Tuti, hogy be volt szívva.
– Hogy beszélhetsz így egy papról! – nevette el magát Dóra. – Ráadásul fontos dolgokat mondott.
– Például mit?
– A tizenhét másodpercet.
– Ez tényleg fontos, de eddig is tudtad. Koncentrálj arra, sokszor tizenhét másodpercen ár, hogy ha valóban összeilletek együtt fogtok majd élni - mondta Gabi, a „majd”-ot hangsúlyozva.
– Azt is mondta, hogy nem a hiányra kell összpontosítanom, hanem arra, amire vágyom.
– Mondhatom, remek, hogy egy befüvezett balinéz pap boldogságreceptjeit hallgathatom nap mint nap, de meggyőződésein, ő sem arra gondolt, hogy akkor jársz jól, ha itt maradsz, ha reszketve várod a szerelmedet, és szert teszel egy klassz kis szeretői státuszra, bármennyi füvet szívott is, nem hiszem, hogy ezt kívánta neked.
– Nem füvezett – tiltakozott Dóra, de Gabi azért remélte, talán elgondolkodik azon, amit mondott neki. Az elmúlt napokban egyre furcsábban viselkedett, Gabi komolyan aggódott érte.




Dóra egyedül volt a lakásban, a szülei lementek Balatonra így nyugodtan járkálhatott pucéran. Az imént komoly beszélgetést folytatott Péterrel, mostanában szinte állandóan vele társalgott, a múltról, arról, hogy mi minden maradt ki az életükből, és most hogyan tovább. Nagyon fura volt, hogy annyi egymástól távol leélt év után most minden percet vele tölthet. Elmosolyodott, tetszettek neki ezek a különleges, rikító színű formák, a furcsa szoborszerűségek, amelyekkel tele volt a lakás. Nem gondolta, hogy a szülei így követik a divatot a lakberendezésben. Csupa izgalmas, vibráló, harsány szín vette körül. És hatalmas szobrok: leírhatatlan, definiálhatatlan, hullámzó formájúak, mintha folyton mozgásban lennének. Az egyik szoborból áradt a fény, nem is áradt, hanem zuhogott, mint egy vízesés, meleg ragyogásba burkolva Dóra testét. Dóra elemében volt, most, hogy ennyire klassz környezetben lehetett, és hogy élete szerelme is vele volt. Ennek így kellett lennie. Megmondta a balinéz pap is, hogyha elég bátor, megtalálja a boldogságát.
Aztán megpillantotta magát az előszobai gardróbszekrény tükrében. Anyaszült meztelenül, szélesen gesztikulálva és magában beszélve. Egy árva lélek sem volt ott, csak ő. Átvillant rajta a felismerés, hogy kezd megőrülni, de hamar megnyugodott. Hiszen Péter ott volt mellette, oly sok idő után végre tényleg vele volt.
Nem örült, amikor csöngettek, de azért ajtót nyitott.
– Veled meg mi a fene van? – állt meg az ajtóban döbbenten Gabi, amikor meglátta Dórát meztelenül. – Mindjárt dél. Nem volt időd felöltözni?
– Péterrel beszélgettem – eresztette be barátnőjét Dóra, és kacéran beletúrt a hajába.
– Péter… itt van? – lepődött meg Gabi, és már hátrált volna.
– Tessék? Persze. Mindig itt van – mosolygott Dóra. Gabi úgy érezte, mintha gyomorszájon vágták volna.
– Ittál? Vagy bevettél valamit? Be vagy lőve? Vagy mi a fene történt? - kérdezgette egyre ijedtebben. Dóra szélesen mosolygott.
– Nem elég, hogy szerelmes vagyok? Nem ittam semmit. Nem vettem be semmit. Azóta nem drogoztam, tudod, hogy Szilvi unokatesójánál buliztunk utoljára. Tizenhét éve, biztos emlékszel.
Gabi elkomorult. Ennyire nem lehet megjátszani a bolondot. Dóra megőrült. Kivette a zsebéből a mobilját, és benyomta Szilvi nevét.
– Gyere a barátnőnkhöz. Baj van – csak ennyit mondott a telefonba, és tanácstalanul követte Dórát az egykori gyerekszobába. – Felöltöznél? Kérlek.
– Nem, mert Pétert várom.
– Dóra, baszd meg, Péter dolgozik, operál, érted? Dél van, és ő operál. Mert van egy munkahelye. A kórház.
– Ja, tudom – felelte barátnője, és egy pillanatig újra egészen normálisnak látszott. Elkezdett öltözködni. Mire Szilvi megérkezett, már hétköznapján nézett ki. Szilvi az első pillanatban nem is értette, miért rángatta ide Gabi, de azután ő is észlelte barátnőjük furcsa viselkedését.
– Tegnap délelőtt is elég gáz volt, ahogy viselkedett, de azt hittem, a szerelmi mámortól van – súgta Szilvi Gabinak.
– Szerintem valamilyen pszichés baja lehet.
– Konkrétan megőrült, erre gondolsz?
– Nem tudom sóhajtott Gabi. Dóra úgy pörgött, mintha valamilyen gyorsítót vett volna be, és lelkesen magyarázta nekik, hogy valószínűleg mégis igazat mondott a balinéz pap.




– Szerinted nem adott neki valami hallucinogént ez a kibaszott pap? - érdeklődött Szilvi Gabitól. Gabi vállat vont.
– Nem tudom, de hogy baj van a fejében, az biztos. Dóra, mikor jönnek haza a szüleid?
– Lementek Balatonra, rendbe hozzák a házat. Tudjátok, azért, hogy lemehessünk. Péter is jön – jelentette be, de barátnői nem voltak biztosak benne, hogy nem csupán képzelődik. – Itt van. Látjátok, jön! – mosolygott rájuk Dóra, és Gabinak sírni lett volna kedve.
– Mit csináljunk vele? Nem hagyhatjuk így itt. Úgy pörög, mint aki speedet vett be – mondta órákkal később Gabi Szilvinek.
– Én is úgy látom, mintha valamilyen kábítószer hatása alatt lenne. Tudod, sokat olvastam a drogokról, azután… – tette hozzá magyarázóan. Biztos, hogy a telefonját ki kell kapcsolnunk, nem beszélhet ebben az állapotban Péterrel. Péter nem tudhatja meg, hogy… megőrült vagy bedrogozott a szerelme.
– Igazad van – bólintott Gabi, aztán hozzátette: – Te tényleg… rendes vagy.
– Na ja. Mostanában egyre rendesebb – nevette el magát Szilvi, de aggódva nézett Dórára, aki fel-alá járkált a lakásban, és éppen azt fejtegette, hogy milyen jó lesz nekik Péterrel, csak azonnal el kellene utazniuk nyaralni. Volt egy-egy világosabb pillanata, de barátnői tisztán látták, hogy valami nagyon nem stimmel nála.
– Az egyik unokatestvérem felesége, akivel Olaszországból is tartottam hellyel-közzel a kapcsolatot, pszichológus lett. Fel kéne hívnom – mondta végül Szilvi Gabinak.
– Akkor hívd. Nem hagyhatjuk magára Dórát ebben az állapotban.
– Szilvi rokona egy órával késeibb érkezett meg. Dóra addigra olyan önfeledt, mámoros állapotba került, hogy tudomást sem vett róla. Egyfolytában arról beszélt, mit mondott neki a balinéz pap – Gabiék már nemcsak hogy unták, hanem kezdték megutálni azt a szerencsétlen embert, akit maguk között csak a „kibaszott, belőtt papként” emlegettek –, időnként meg Péterrel társalgott, mintha a férfi ott lett volna. Gabiék szerencsére megkaparintották és kikapcsolták a telefonját, nehogy Endrődi elérhesse és beszélhessen vele ebben az állapotban.
– Ildi, a pszichológus meghallgatta őket, Szilvi röviden – csak amennyire feltétlenül szükségesnek tartotta – vázolta Dóra és Péter történetét.
– Teljesen kimerült. Régen idegösszeomlásként diagnosztizálták volna az állapotát - figyelte Ildi Dórát, és beszélt is vele néhány szót. Dóra úgy magyarázott neki a balinéz papról és Péterről, mintha nem egy vadidegen lenne, hanem ezer éve ismernék egymást. – Olyan, mint aki egy LSD-utazáson vesz részt. Hallucinál, víziói vannak.
– Mit kellene tenni? – kérdezte Szilvi.
– Nézzétek – gondolkodott el Ildi. – be lehetne vinni egy pszichiátriára, ahol erős gyógyszereket adnának neki. Ezektől megnyugodna, de… én nem hiszek ezek hosszú távú pozitív hatásában. Sőt az alkalmazott gyógyszerek blokkolják az agyi ingerület-átvitelt, hosszú távon káros a hatásuk, ezért én nem vagyok híve annak, hogy ilyet szedjen valaki, hacsak nem nagyon muszáj. Van másfajta elmélet is, miszerint a gyógyuláshoz nem gyógyszer kell az ilyen páciensnek, hanem ki kell emelni őt az addigi környezetéből, és hagyni, hogy kijöjjön, hogy önmagát kihúzza ebből az állapotból. Ha tényleg igaz, amit mondtok, hogy mindig kiegyensúlyozott volt, akkor nyilván csak ez a váratlan találkozás kavarta fel, illetve az, hogy új célokat kell találnia az életének. Mert akkor a menekülés már nem működik tovább, mint stratégia… Akkor szembe kell néznie a való élettel. Azzal, hogy nincs vége semminek, de másképpen kell viselkednie, mint eddig… talán harcolnia kell ezért a férfiért. Bár úgy tűnhet, mintha csúcspontra érkezett volna ezzel a találkozással, ám valójában mélypontra jutott. Ha pszichiátriára kerül, ha bekerül a rendszerbe, akkor onnan sokkal nehezebb a visszaút. Megpróbálkozhatnánk valami mással.
– Hová vigyük?
– Hát… erre csak egy tippem van. Az egyik öregek otthonában, ahol mellékállásban dolgozom, van egy új szárny. Még nem adták át, és néhány kollégámmal külső pácienseknek szoktunk ott csoportterápiát tartani, addig, amíg ki nem alakítják, és be nem lakják az egész épületet, talán pár napra… oda lehetne vinni. Felügyelnek majd rá, egy pszichológus mindig van az intézményben.
– Nem kell neki… zárt osztály?
– Nem – nevetett Ildi. – Meg fogja találni önmagát. Reméljük.
– Elkísérem - mondta elszántan Szilvi. – Gabinak van elég dolga, de én ráérek. Szeretném, ha minden rendben lenne, ha Dóra nem roppanna össze annak súlya alatt, hogy újra szerelmes. Hiszen a világ legboldogabb embere lehetne…
A világ legboldogabb embere üdvözült mosollyal az arcán beszélgetett. Magában, de fennhangon. Péterrel. Gabi azt gondolta, ez már tényleg őrület. A szó szoros értelmében. Ez nem történhet meg egy normális csajjal, nem lehet belebolondulni a szerelembe.




Judit el sem tudta képzelni, mi zajlik Endrődiben. Előző nap újra érezte rajta Dóra illatát, de a férfi még mindig nem állt elő a kérdésekkel: miért hallgatta el Judit annak idején a lányok előtt, hogy ő életben maradt? És neki miért nem mondott igazat? Miért hazudta azt, hogy a lányok már régen elhatározták: érettségi után külföldön kezdenek új életet, megszakítva minden kapcsolatot az itthoniakkal, a múltjukkal? Judit egyre nehezebben viselte, hogy nem jönnek ezek a kérdések. Ezerféle választ kitalált már, rengetegszer elképzelte, mit felel majd, de Endrődi hallgatott. Hallgatott, és egyre távolabb került Judittól, egyre vastagabb falat húzott kettejük közé. Juditnak elképzelése sem volt, mit tehetne. Kivel oszthatná meg, ami a szívét nyomja, kinek mesélhetne a régi dolgokról? Ki az, aki azt mondaná neki: nem hibás. Hiszen azt tette, amit tennie kellett.
Amikor Szilvi megkérdezte tőle: „Meghalt?”, kicsúszott a száján a hazug válasz: „Meg”, és furcsa módon nem lelkiismeret-furdalást, hanem megkönnyebbülést érzett. Azzal, hogy rábólintott Szilvi feltevésére, valahogy kinyíltak a kapuk, amelyek addig zárva voltak előtte. Sosem hazudott korábban. A nagyon szigorú apjától kemény büntetés járt a legkisebb füllentésért is. Anyja jóval engedékenyebb volt, de a hazugságot ő sem viselte volna el. Judit akkor, a drogos buli másnapján hazudott először életében, és nem szégyellte magát. Ugyan nem tudta, mi lesz a vége, nem tudta felmérni, mi, hogyan történik majd, néhány órával később meg is szeppent: hiszen az igazság hamarosan kiderül. De arra gondolt: akkor majd azt mondja, azért beszélt összevissza, mert teljesen meg volt zavarodva, ami nem csoda azok után, ami történt.
Az események a kezére játszottak: Dóra kijelentette, nem tud tovább Magyarországon élni, és a többiek egyetértettek vele, mert nem bírták elviselni annak súlyát, hogy – többé-kevésbé miattuk – meghalt valaki. Így Juditnak sosem kellett szembesülnie a hazugságával. Legalábbis eddig… Néhány napja rájött: bármelyik pillanatban robbanhat a bomba. Endrődi mégis hallgatott. Judit nem tudta mire vélni a hallgatását.
Elővett egy régi fotóalbumot, és megnézte a közös képeket. Érdekes, most vette csak észre, hogy szinte mindegyiken ő öleli a férfit, ő kapaszkodik belé – Endrődi pedig mosolyog ugyan a fényképezőgép lencséjébe, de úgy tűnik, mintha csak engedné, hogy ő „birtokba vegye”. Mintha csak hagyná, hogy történjenek vele a dolgok… Judit pontosan emlékezett rá, mikor szeretett bele Endrődibe. Nem sokkal azután történt, miután Szilvi megjelent a sráccal egy délutáni összejövetelükön. Amikor Judit elkapta Endrődi pillantását, attól kezdve arra vágyott, hogy ez a melegbarna szempár mindig őt figyelje. Nagyon nehéz, volt megállnia a másfél év során, hogy ne adjon jelzéseket Endrődinek, de nem tehette. Néha úgy érezte, belepusztul ebbe a viszonzatlan érzelembe, és hogy soha, senki iránt nem lesz képes hasonlót érezni. Amikor pedig a srác kedves volt vele, rögtön reménykedni kezdett, talán ő is fel tudná kelteni az érdeklődését, és hogy legalább tetszik neki.
Sosem gondolta, hogy mialatt Péter Szilvivel járt, beleszeretett Dórába. Amikor ezt – a drogos éjszaka és a lányok „eltűnése” után – megtudta Endrőditől, valósággal sokkolta őt a hír. És most Dóra visszatért, veszélyeztetve mindazt, amit ők ketten Endrődivel felépítettek. Ahogy ezen töprengett, újra megérezte azt a szagot. Furcsa, rothadó szag volt, mint amikor romlott étel bűzlik valahol, talán Balázs valahová eldugott egy falatka párizsit vagy sajtot? De inkább mintha valami romlott készétel szaga lett volna. Most egy kicsit erősebben érezte, mint az előző nap.
Egyáltalán nem tudta, mit tegyen, feszült volt és zavarodott, vallomást akart tenni, de nem kért, sőt nem is várt tőle vallomást senki, le akarta bontani a falat, de a fal nem volt tapintható és nem lehetett a téglákhoz férni, pedig már puszta kézzel bontotta volna, azt sem bánva, ha vérzik és fáj. Sírni akart a férfi ölelésében, de az nem nyújtotta a karját. Be akarta ismerni a bűnét, de nem tudta kinek. Senki sem mondta neki, hogy bűnös, senki sem kérte számon rajta, amit tett. Időnként gyűlölte magát, gyűlölte mindazokat, akik tudták, hogy mit művelt… ilyenkor a lányokat gyűlölte. És gyilkos, néma pillanatokra Endrődit is, aki vagy annyira erős volt, hogy ne kérje rajta számon a hazugságot, vagy ennyire eluralkodott benne a közöny. Iszonyodva látta, hogyan fér meg benne egyszerre, ugyanazon a helyen, valahol legbelül a félelem, a szeretet és a gyűlölet. Beszélni akart róla, beszélni arról, miért tette, de nem volt kinek.




– Negyedik játszma. Juan vezet kettő-egyre, most jön a rövidítés – informálta Gabit az a teniszbíró, aki örömmel vállalta a meccsen a bíráskodást. Riválisok tornája. Gabi nevezte el így, előző nap találta a bírót, akivel egyébként látásból ismerték egymást, mert mérkőzéseket vezetett a nagy tornákon a junior korosztálynak.
– Mióta játszanak? – kérdezte Gabi, miközben a két férfi odaintegetett neki. Saját térfelükön, külön kispadon ültek, mintha igazi tornán lennének, és mindkettejükről patakzott az izzadság.
– Két órája kezdték.
– Órák óta gyötrik egymást? – hüledezett Gabi, és arra gondolt, ő reggel óta csomó időt eltöltött a barátnőivel, menedzselte Dóra „gyógyítását”, megbeszélte Dóra szüleivel telefonon, hogy elmennek pár napra „kirándulni” ők hárman, lányok, egykori osztálytársak, ám mielőtt leugranának a Balatonra, még visszajönnek Budapestre… Nem szívesen hazudott, de valamit mondania kellett, hogy a szülők megnyugodjanak. Most pedig itt volt a pályán, ahol a két édes elmebeteg pasi éppen gyilkolta egymást. Majdnem elindult Robert felé, mert látta, milyen elcsigázott, de amikor elkapta Juan elszánt, dühödt tekintetét, meggondolta magát. Azt a mindenit! Juan huszonöt évének minden vadsága és fékezhetetlen spanyol temperamentuma ott volt abban a tekintetben. „Oda ne merj menni hozzá, mert megölöm!” Gabi ezt olvasta ki belőle. És tudta, hogy nem téved, hiszen túlságosan jól ismerte már az unokaöccsét. Persze, nem a szó szoros értelmében ölte volna meg Robertet, mondjuk egy nagykéssel, de a pályán biztosan megsokszorozta volna az erejét. És – az amerikait elnézve – annak nem lett volna jó vége.
– Jól játszik a kis Juan. De az amerikai is bírja – magyarázta a bíró. – Olyan, mintha vérre menő mérkőzés lenne, de nagyon sportszerűek, eddig egyszer sem kérdőjelezték meg az ítéletemet. Na, uraim, time, vége a pihenésnek! – mondta hangosabban, aztán újra Gabihoz fordult. –Jobb ellenfelet keresve sem találhatott volna az unokaöccse, ez a legjobb felkészülés a US Openre. Egy korábbi, többszörös bajnokkal edzhet, bár tanácsokat nem ad neki az amerikai. Fura egy meccs, én mondom, ahhoz képest, hogy ez csak egy sima edzés…
– Edzőmeccs – lehelte Gabi, aztán leült valahová középre, a bírói állvány mellé, hogy megnézze a rövidítést. Nem tudta, miért szurkoljon: azért-e, hogy Juan megnyerje ezt a szettet, és ezzel a mérkőzést is, és Robert végre pihenhessen, vagy inkább az amerikainak drukkoljon… Az már önmagában is nagyon kemény volt, hogy három nyert szettre játszanak, mint a Grand Slam-tornákon. Hiszen ez csak edzőmérkőzés!
Robert kezdte az adogatást. Helyzeti előny, de könnyen elveszíthető, – habár Gabi jól emlékezett rá, milyen kemény adogatásai voltak fénykorában az amerikainak. Azzal szerezte meg most is az első pontot. Juan úgy koncentrált a saját szervája előtt, mintha valóban tétmérkőzésen játszana. Gabi tisztelte ezért: unokaöccse minden meccset komolyan vett, most már az edzéseit sem lógta el, sőt, önszántából egyre növelte a penzumot. Csakis így maradhatott az élvonalban, csak így juthatott előre a ranglistán. Adogatott egy keményet, fonákoldalra, kifelé pattant a labda, de Robert elcsípte, sőt olyan klassz, kemény, jól helyezett fonákot ütött, hogy a végén ő került támadó helyzetbe. Előrement röptézni, és majdnem el is ütött Juan mellett, de a spanyol srác legendásan híres volt a gyorsaságáról. Szinte vetődött a labda elé, és vissza is adta, ráadásul kihelyezte hátra, az alapvonal mellé, a sarokba. Robertnek esélye sem volt rá, hogy elérje.
Gabi érezte, hogy elindul a homlokán egy izzadságcsepp. Nem csupán a melegtől, mert a keze például mintha kihűlt volna – hanem, mert pontosan olyan fizikai állapotba került, mint amikor Juannak drukkolt valamelyik mérkőzésen, ahol megszorongatták a srácot. Most viszont mintha meghasonlott volna, hiszen mindkettejüknek drukkolt, mindkettőt szerette… Rémes volt. Nem tudta, örüljön-e, amikor Robert végül tizenegy – kilencre megnyerte a rövidítést, és így az övé lett a negyedik játszma. A játszmákat tekintve kettő kettő volt az állás, tehát következhetett a döntő szett. Ami, elnézve a pasik játékát, akár még két órát is eltarthat. Ráadásul a júliusi, kora délutáni kánikulában. Nagyon kemény próbatétel ez Robert szervezetének, akkor is, ha jó kondiban van, akkor is, ha jelentős sport-és versenyzői múlt van mögötte, akkor is, ha még mindig rendszeresen sportol. Hiszen az élmezőnybe került most vissza ezzel a „mérkőzéssel”. Juan szenzációsan játszott, ami nagy örömöt szerzett Gabinak, hiszen a srác a kemény borítású pályán volt a legsebezhetőbb, és nyilván a hasznára válik, ha egy keménypályás specialistával készülhet a tornára. Ám ez már-már merénylet volt Robert ellen. Az amerikai ugyan elcsigázott arccal készülődött az ötödik, döntő szettre, de amikor összeakadt a tekintete Gabiéval, titokban rákacsintott. A szeme mintha nevetett volna, és talán a szája is mosolyra húzódott egy picit. Gabi kezdett megnyugodni.
Talán meg kellene kérdeznie a fiúktól, mi a tét. De ilyenkor, amikor a döntő szett előtt pihennek, koncentrálniuk kell, legalábbis a tornákon biztosan, és tudta jól, hogy Juant megzavarná, ha most bármit kérdezne tőle, ráadásul a srác esetleg azt gondolná, hogy szándékosan ki akarja zökkenteni.
– Úgy látom, komoly tétre megy ez a mérkőzés szólt le Gabinak halkan az emelvényről a bíró, ő pedig bólintott. Ez a tét – lehet, hogy ő maga? Beleborzongott a gondolatba. A saját hülye gondolatmenetébe. Inkább arról van szó, hogy Juan végre bizonyítani akar. Ha már a nagy tornákon nem sikerült megvernie Robertet – biztosan dühös volt, hogy az ő szempontjából „korán” vonult vissza az amerikai –, akkor legalább most vissza akar vágni neki. A papírforma szerint persze nyernie kellett Juannak, hiszen egy évek óta visszavonult ex-teniszező ellen játszik, ő, aki immár jó ideje a világranglistán az első tíz között van. Tudták mindannyian, hogy neki kell nyernie. Mi a fenéért állt ki ellene Robert? Ezt neki is tudnia kellett. Talán meg akarja adni ezt a lehetőséget Juannak? Akkor viszont miért küzd ellene minden erejével? Bár egy élvonalbeli játékos sosem fogja megadni magát, hanem harcol, amíg bírja.
– Time – szólt a bíró, és a két játékos fegyelmezetten kiballagott a pályára. Illetve: míg Robert komótosan ballagott, addig Juan szinte szökellve közeledett az alapvonalhoz. Gabi meg tudta volna fojtani. Juan képes volt úgy viselkedni, hogy teljesen kiborítsa és felhergelje az ellenfelet: amikor a másik versenyző már alig állt a lábán. Juan megsokszorozta erejét, és mint egy nőstényért küzdő hím, szinte násztáncba kezdett. Látod, én még bírom, ilyen erős vagyok! – kérkedett Robertnek. Huszonöt éves, felnőtt férfi. Bassza meg. Ezt gondolta Gabi, majd azt, hogy otthagyja őket a fenébe. Játsszák nélküle a kis játékaikat.
De aztán maradt. Tudta, hogy ez az „előadás” neki szól. Bármennyire nehéz is, végig kell néznie. Ámbár itt csak győztes lesz, veszíteni senki sem veszíthet. Gabi biztos volt benne, hogy Juan nyeri meg a meccset. Megérzései ezt súgták, meg persze a papírforma alapján is csak a spanyol srác nyerhetett. Ha nem ő győz, akkor az azt jelenti: nem ura az idegeinek. Márpedig ez nagyon komoly vészjelzés lenne most, a US Open előtornáit, és magát a nagy viadalt megelőzően. Juan nem hibázhatott akkorát, hogy kikap egy már évekkel korábban visszavonult versenyzőtől.

– Nem téves hívás, ez Dóra mobiltelefonja. Dóra most nem tud beszélni. Szilvi vagyok – suttogta a barátnője készülékébe, és lélegzetét is visszafojtva igyekezett felmérni a másik reakcióját. Uralkodnia kellett magán, hiszen nagyon furcsa volt hallania Péter hangját. Megváltozott, ércesebb, határozottabb, férfiasabb lett. Szilvinek, amíg Péterrel beszélt, az járt a fejében: vajon hogyan hat rá most a férfi? Tudni akarta, érez-e még valamit a Srác iránt. És szeretett volna őszintén válaszolni magának. Megrendült, amikor a férfi nevét kiírta Dóra mobilja, nem is volt biztos benne, hogy fel fogja venni. De azután mégis felvette, Dóra miatt. És most szerette volna megfejteni, mit is erez az iráni a férfi iránt, aki – persze nem szántszándékkal – kis híján tönkretette az életét. Na jó, ez így nem igaz, de Szilvi az elmúlt napokban néha már már dühöt érzett, a bűntudat dühbe váltott át: tizenhét évig élt abban a hitben, hogy megölt valakit. Úgy tudta: ha nem is akarattal, de részes volt a Srác halálában. És most kiderült, hogy Péter életben van. A kezdeti eufórikus öröm már-már haragba csapott át, sajnálta, hogy elszúrt tizenhét évet az életéből. Persze, talán nem Péterre kellett volna dühösnek lennie, bár Szilviában már az is felmerült, hogy Péter is jelentkezhetett volna, amikor kikerült a kórházból. Legalább a szüleinél, vagy Dóra szüleinél… Bármelyiküknél. Miként alakult volna az élete akkor, ha nem kell menekülnie önmaga elől? Péter anyjának telefonhívása is gyakran eszébe jutott mostanában: „Mit tettetek a fiammal?” kérdezte. És ő azt hitte, nem is hihette másként, hogy az anya a fia halálát kéri rajta számon. Ha akkor visszahívta volna Péter anyját… és beszélget vele, kérdezgeti… kiderült volna, hogy Péter életben van. Megtehette volna.
Szilvit nyomasztotta még valami. Vagy inkább: valaki. Judit. Judittal még elszámolnivalója volt, nem hagyhatta annyiban, hogy becsapta őket. Ez nem kamaszcsíny volt, hanem annál sokkal súlyosabb. Judit követte el az igazi bűnt. Szilvia csupán tiszta, felszabadult örömöt érzett néhány nappal ezelőtt, amikor megtudta, hogy Péter nem halt meg – most viszont már a bűnösre haragudott. Juditra, aki átverte őket. Juditra, aki most – valószínűleg – Péter felesége. A Srác gyerekeinek anyja.
Ahogy Szilvi agyán átfutott mindez, arra is rájött, hogy egyértelműen Dóra pártján áll. Hogy már nem érez semmit Péter iránt leszámítva a hálát, amiért a férfi életben van.
– Szia, Szilvi. Rég hallottam a hangodat, azt sem tudtam, élsz-e, vagy halsz – mondta Endrődi, és Szilvi majdnem felnevetett. Ezek szerint a Srác megőrizte a humorát. 
– Beszélhetnék Dórával?
– Hm – tétovázott. – Az az igazság, hogy nem. Most nem tudsz vele beszélni, - mondtam.
– Valami baj van?
– Péter, Dóra… kórházban van. Ne ijedj meg, semmi komoly.
– Mégis, mi a baj? Melyik kórházban van, milyen osztályon?
– Majd elmondja ő maga, de nem most. Ne gondolj semmi rosszra. Nincs nagy baj, pár nap múlva jelentkezni fog.
– És… ugye, nem nőgyógyászaton van? – Mintha akarata ellenére csúszott volna ki a kérdés Endrődi száján.
– Dehogyis nevette el magát Szilvi. – Mondom, hogy ne aggódj. Nincs baja, ez egy rutinkivizsgálás.
– Én is… elintéztem volna neki. Melyik kórházban van? – ijedt volt a férfi hangja.
– Nem mondok, nem mondhatok többet. Majd ő elmeséli.
– Ugye nem az történik, Szilvi, hogy megint konspiráltok valamit? – hadarta a férfi, és Szilvi dühösnek hallotta a hangját. – Ugye nem az a helyzet, hogy még egyszer el kell őt veszítenem?
– Figyelj, mi sosem konspiráltunk – felelte. – Te többet tudsz az akkori helyzetről… én semmiről sem tudtam, de ez már nem számít. Aki konspirált, meg trükközött, az Judit volt.
Csend támadt a vonal túlsó végén. Szilvi érezte, hogy célba talált az utolsó mondatával. Ő sem szólalt meg, és közben hallotta, hogy a férfi gyorsabban veszi a levegőt.
– Oké, hiszek neked – mondta végül a férfi. – Szeretném, ha megígérnéd, hogy beszélsz vele, és amint tud, visszahív. Ígérd meg.
Nem látom be, miért ígérnék meg neked bármit is, akarta felelni, de inkább lenyelte, ami kikívánkozott volna belőle. Hiszen Dóra a barátnője, és isteni mázli volt, hogy Pétert annak idején sikerült újraéleszteni a mentőben. Akár meg is halhatott volna, és akkor pontosan olyan tragikus szálon fut a történet, mint ahogyan tizenhét évig hitte.
– Vissza fog hívni, amint lehet. Megígérem – mondta, majd bontotta a vonalat, és a farmernadrágja zsebébe csúsztatta a telefont. Nem sokkal később azon gondolkodott, nem kellett volna-e megemlítenie Péternek, hogy még nekik, kettejüknek is volna beszélnivalójuk. Aztán rájött, hogy jobb ez így. Dórától és Gabitól már tudta, mi történt a gimnázium utolsó évében, nincs értelme Péterrel közösen felidézni azt a régi ügyet. Szilvia fejében már lezárult a történet, a kapcsolatuk története, semmi értelme ennyi év után újra felmelegíteni. A regényében is túljutott már ezen a fordulaton… benézett Dórához, barátnője az ágy szélen ült, és intett neki.
– Semmi hír Péterről? – kérdezte.
– Tudod, hogy kongresszuson van – hazudta Szilvi. Amint vége, jelentkezni fog.
– Már nagyon várom, nagyon várom, basszus – nevetett Dóra, és Szilvi most először kezdte elhinni, hogy Ildinek igaza van: talán gyógyszerek nélkül is ki fog keveredni ebből a furcsa-, felgyorsult, víziókkal teli állapotból. Az első este és a rákövetkező nap ijesztő volt. Dóra egyáltalán nem aludt, úgy pörgött, mint aki tényleg felgyorsította magát valamilyen szerrel, és nyilvánvalóan hallucinációi, víziói voltak. Mindenhol feltűnő színeket és szabálytalan formákat látott, és válaszolgatott olyan kérdésekre, amelyeket fel sem tettek neki. Ildi, a pszichológus azt tanácsolta Szilvinek, hogy csak akkor kerüljön barátnője látókörébe, ha nagyon muszáj egyébként Dóra intézze egyedül az életét, amennyire csak lehet. Sétáljon a parkban, tévézzen, tetszése szerint töltse el az időt, csak egyedül legyen, és más ingereket nyújtó környezetben, mint amilyenben akkor volt, amikor ebbe az állapotba került.
Dóra valószínűleg sejtette, hogy baj van. Többször beszélgettek Szilvivel arról, hogy valami nem stimmel vele. Legalábbis - ahogy Dóra fogalmazott - : „mások szerint”. Azt is elfogadta, hogy a barátnői környezetváltozást javasoltak neki, bár Gabi úgy vélte, Dóra inkább csak nevetett rajtuk, és belement ebbe a – megfogalmazása szerint – „különös játékba”.
Szilvi otthagyta Dórát a szobájában, majd úgy döntött, hogy hazamegy a szüleihez, este pedig megpróbál találkozni Gabival. Tervei közt az is szerepelt, hogy megkeresi Juditot. Megkeresi, és felelősségre vonja: miért tette? Ám tartott tőle, hogy elragadnák az indulatai, és durván nekitámadna Juditnak, akinek a mentségére semmit se tudott felhozni. Semmivel se lehet megmagyarázni, hogy tönkrevágta három – vagy akár négy, de esetleg öt-hat-hét – másik ember életét. Belehergelte magát ebbe a gondolatba, nem volt biztos benne, hogy ebben a lelkiállapotban okos dolog lenne egyedül felkeresnie Juditot. Talán majd Gabival kitalálják, mit kellene tenni egykori barátnőjükkel. Kell-e tenniük valamit egyáltalán. Megfordult a fejében, hogy esetleg Dórát is be kéne vonniuk a döntésbe, ha majd olyan állapotba kerül, de rögtön el is vetette az ötletet. Dóra nem avatkozhat bele ebbe az ügybe, mert túlságosan közelről érinti.




Endrődi hirtelen semmit sem értett. Hová tűnt Dóra, akit végre megtalált? Hiába hívogatta napokon keresztül, ki volt kapcsolva a mobilja. Később pedig, amikor Szilvi vette fel a telefont, még zavarosabbá vált a helyzet. Dóra kórházban van? Mi a baja? Miért nem tőle, az orvostól kért segítséget, hová menjen, milyen orvost keressen? Miért nem mondta neki, hogy van valami probléma, miért titokban feküdt be valahová? Remélte, hogy nem komoly a baj. De ha nem az, akkor miért nem tudott vele beszélni Dóra, miért Szilvinél van a telefonja?
Megdöbbent, amikor Szilvi hangját meghallotta, és még jobban, amikor megtudta, hogy Dóra kórházban van. Ez lehetett-e az oka, vagy más, de hirtelen tisztában volt vele, hogy Szilvi felbukkanása semmiféle emléket nem szakított fel benne, nem váltott ki belőle érzelmeket, még csak dühöt sem amiatt az utolsó buli miatt – pedig ez volt az az esemény, amely elszakította Dórától. Önmagát is hibáztathatta. Miért nem kereste meg Dórát? Miért félt annyira a kudarctól, a visszautasítástól, hogy inkább a visszavonulást választotta? –Miért kellett annyit tépelődnie, önmagát gyötörnie, ahelyett, hogy elment volna Dóráékhoz? Talán vissza tudta volna csábítani Prágából… talán el sem ment volna. Nem a saját sebeit kellett volna nyalogatnia, hagynia, hogy Judit tartsa benne a lelket, hanem férfihoz illőn határozott lépésre kellett volna elszánnia magát. Mennyit tépelődött ezen az utóbbi időben is… és igaza van. Történhetett volna másképp is. Ha nincs az az utolsó buli, ha nem megy el rá. Ez a buli szakította őt el Dórától – hosszú évekre.
Illetve… Judit. Judittal kapcsolatban nem volt képes tisztán gondolkodni, mert valahol az agya egyik sarkában ott motoszkált: ha szembenéz azzal, hogy mit tett Judit, akkor az azonnali szakításhoz vezet. Endrődi nem szerette a nyílt konfliktusokat, nem volt híve a hirtelen döntéseknek; mielőtt bármilyen komoly lépést tett volna, általában minden oldalról, minden lehetséges nézőpontból megvizsgálta a kérdést. És most tisztában volt azzal, ha Juditot felelősségre vonja, akkor neki is vallania kell. Dóráról. A vágyairól. Arról, hogy miként és kivel képzeli el a jövőjét. Bár ez utóbbiról egyre konkrétabb elképzelés alakult ki benne, ezt az elképzelést most még csak a vágyai közé sorolhatta, ráadásul korainak tartotta a konfliktus kirobbantását és a döntést. Főleg Balázs miatt… a felelősség miatt… attól is félt, hogy a szülei, családtagjai mit szólnak majd ehhez a lépéshez. Ugyan erősnek érezte magát, főleg azóta, hogy újra találkozott Dórával, de ahhoz még nem volt elég mersze, hogy azonnal tiszta vizet öntsön a pohárba. Meglehetősen nyomasztotta ez a helyzet, és most mindezt tetézte Dóra titokzatos betegsége… Úgy döntött, délután, ha végez a kórházban, elmegy futni. Most döbbent rá: amióta Dóra újra felbukkant az életében, mindössze egyszer futott, akkor is alig több mint fél órát. És élvezte azt a negyven percet, pedig nem hajtott úgy, nem engedte fölmenni olyan magasra a pulzusát, mint az utóbbi időben szokta.




Dóra nagyon furcsállta a többiek viselkedését. Esetleg az lehetett az oka különös viselkedésüknek, hogy ők nem voltak szerelmesek. Az a nő, aki bejárt hozzá, Ildi, meg Szilvi… ámbár Szilvi azt mesélte, hogy nagy a szerelem azzal az olasz fiúval. Akkor hát miért nem értik, mitől van állandóan a borzongató, megrázó, felkavaró eufória állapotában? Tudta, hogy bolondnak tartják, még az a két csaj is, aki ismeri és szereti, de nem tiltakozott, belement, hogy most, amikor mindössze pár hétre érkezett ide a világ egyik legtávolabbi csücskéből, elvonul a szerettei elől… mert azt mondják neki, hogy nem viselkedik „normálisan”. Kizárólag azért egyezett bele a dologba, mert Péter kongresszusra utazott. Alig várta, hogy visszajöjjön, és újra találkozzanak… néha kis időre be is ugrott hozzá a férfi. Megölelte, magához szorította, ajkán, arcán, nyakán érezte a csókjait. Ilyenkor minden annyira rendben volt. Dóra már tudta, hogy nincsenek akadályok, most érezte meg, milyen az, ha valaki igazán közel van a másikhoz.
Abban a panzióban, ahol ismét egymásra találtak, ott élte át ezt először, és azóta teljesen természetesnek találta, hogy megszűntek a térbeli és időbeli korlátok. Péter időnként testi mivoltában is ott volt Dóra mellett, még akkor is, ha éppen valahol távol tartózkodott. Ez a szerelem ereje.
Ha Péter testi valójában is feltűnt mellette, Dóra még jobban felpörgött, de máskor is csupa szín és mozgás volt körülötte a világ: látta a vakító fénnyel sugárzó szobrokat, a falakat borító, színpompás festményeket, és úgy érezte, belőlük nyeri erejét, megsokszorozódott energiáját. És a legeslegfurcsább az volt, hogy hallotta mások gondolatait. Hangtalanul beszéltek nem mozgott a szájuk, a valóságban nem szólaltak meg, és ő mégis pontosan tudta, mit mondanának, ha olyan szabadok lennének, mint ő. De az is előfordult, hogy beszéltek, és ő nemcsak a hangjukat, a kiejtett szavakat hallotta, hanem a gondolataikat is, amelyek olykor szöges ellentétben álltak azzal, amit mondtak.
Gabi például el őző nap hangosan nyugtatta őt: nincs semmi gáz, egy kicsit pihennie kell, miközben hangtalanul azt mondta: „Olyan szép vagy, rengeteget kínlódtál ezért a pasiért, végre révbe érhetnél, baszd meg, és rohadt igazságtalan az élet, ha pont most borulsz el, ha megbolondulsz.'' Szerette volna megvigasztalni barátnőjét: ne aggódjon, vele nincs baj. Ő boldog, végre maradéktalanul boldog, végre nincs szüksége a hullámokra, az óceánra sem ahhoz, hogy jól érezze magát – elég neki Péter, aki betölti minden gondolatát, az életét.
Rajta kívül csak azok az öregasszonyok voltak teljesen normálisak, akikkel a folyosón akadt össze véletlenül. Elbóklásztak, és ő segített nekik a tájékozódásban. Például annak a vékony csontú, gyérülő hajú, idős nőnek, aki többször is eltévedt az épületben, meg a kertben is, de amikor Dóra megmondta neki, hogy a főbejárati lépcsőt az olykor átlátszó, aranysárga fényt árasztó, meztelen, hatalmas szoborcsoport őrzi, akkor az öregasszony bólintott. Tökéletesen értette, mit mond neki Dóra, ellentétben másokkal, akik úgy néztek rá, mint egy érthetetlen nyelven beszélő, különös lényre. A madárcsontú asszony viszont pontosan tudta, merre van az a szoborcsoport, és vissza is talált a folyosójára. Végre egy normális ember, ez futott át Dóra agyán. Egy másik normális, itt, az őrültek között.
A szobájában ült (fogságban, kezdte így érezni, és elhatározta, hogy egy-két napon belül elmegy innen, mert teljesen fölöslegesen dekkol itt, és ha tovább marad, félő, hogy elveszíti az energiáját, amellyel a színek és szobrok töltötték fel újra és újra), amikor bement hozzá Szilvi, mögötte az a másik nő, a pszichológus. Úgy beszéltek vele, olyan óvatosan, mint egy dilissel. Hogy érzi magát, mi a szülei lakcíme, hova járt gimnáziumba? Efféle idióta kérdéseket tettek fel neki. Még azt is kérdezték: mikor aludt utoljára? Aludni? Mi értelme alvásra pazarolni az értékes időt, akkor, amikor a valóság, az ébrenlét ilyen szép? Nem is emlékezett rá, mikor volt álmos utoljára. Talán még akkor, amikor nem hitte, nem tudta, hogy Péter életben van. Meghallgatta a kérdéseket, felelgetett is, mert nem akart vitatkozni Szilviékkel, de közben lassan befészkelte magát a fejébe egy sötét gondolat. „Ezek itt nem normálisak. Egyetlen normális ember sincs körülöttem. Mindenki bolond, csak én vagyok normális. Egyes-egyedül én.”
Amint ez átfutott az agyán, hirtelen vészjelzést érzékelt a fejében, sőt az egész testében, és úgy érezte, mindjárt elájul. Mert valahonnan a távolból, mégis önmagából, egy másik mondatot hallott. Mintha valaki, egy ismerős idegen hűvös hangon megszólalt volna a fejében: „Ha ezt gondolod, bediliztél. Nézz szembe vele: ha ezt hiszed, akkor egyértelmű, hogy Te nem vagy normális.” beleborzongott ebbe a felismerésbe. Valamikor megfordult a fejében, hogy pszichológus lesz, és bár végül nem erre a szakra jelentkezett, később két fél éven át mégiscsak tanult pszichológiát, és ez arra elég volt, hogy most „megvilágosodjon”. Kezd megbolondulni, vagy már meg is bolondult. Hiszen aki azt gondolja, hogy mindenki bolond, csak ő normális – az bolond…
Hirtelen nagyon elfáradt. Ez a gondolatmenet teljesen kimerítette, bár szerette volna nyitva tartani a szemét, hogy továbbra is energiát nyerjen szép, színes környezetéből, a szobrokból és a falat borító festményekből, azok mintha elhalványodtak volna, és a szemhéja le-lecsukódott. Nem tudta pontosan, mennyi idő telt el azóta, hogy bekerült ide, de most először érzett álmosságot és fáradtságot. Szemhéja elnehezült, a pörgő, fantasztikus gondolatok kezdtek elcsitulni. Mielőtt belenyugodott volna, hogy mindjárt elalszik, még újra bevillant neki, hogy vélhetően kezd megbolondulni.
Talán percekkel, talán órákkal, vagy esetleg napokkal később ébredt fel, és még mindig nagyon fáradtnak érezte magát. Rájött, hogy észre sem vette, amikor Szilvi és Ildi kiment a szobából. Valami nagyon furcsát észlelt, de egyelőre nem tudta megfejteni, hogy mit. Aztán rájött. A mutatós, feltűnő szobrok színei megkoptak, és mintha számuk is megfogyatkozott volna. Sőt, az egyik most átlátszóvá kezdett válni – és egy pillanat alatt el is tűnt. Már festmény is alig volt a falon… Mi történt, mi történhetett mialatt aludt? Hová tűntek a színek, miért fakult meg a környezete? Dórának ekkor ugrott be újra, hogy mire jött rá elalvás előtt: ha valaki mindenkit bolondnak tart maga körül, akkor baj van. Akkor ő maga bolond. A plafont nézte, és újra, már-már tárgyilagosan megállapította: az őrület határán jár.
Azt is sejtette, hogy még nem lépte át a határt, de nagyon-nagyon kényes az egyensúly, bármikor átzuhanhat a túloldalra… Rémisztő gondolat volt. Ám kisvártatva folytatódott a gondolatmenet: átzuhanhat a túloldalra – vagy visszatérhet. És akkor, a szobrokból, színekből és a szerelemből nyert erő valahogyan még inkább megsokszorozódott benne. És ez az erő – ezt már biztosan tudta – a visszatérésben segíti. Most világosan látta: a visszatéréshez kell a nagyobb erő… Felismerte: mennyivel könnyebb, mennyivel egyszerűbb lenne átzuhanni a túloldalra, a tartós eufóriába, hogy elmeneküljön. És mennyivel több erő kell ahhoz, hogy visszatérjen… a „normálisok” közé, abba a világba, ami többnyire szürkébb, unalmasabb, mint amiben az előző napokban élt. Ehhez kell az erő. Felemelő, egyben ijesztő volt ez a felismerés. Arra gondolt, talán erről beszélt a balinéz pap, amikor azt javasolta: ne a könnyebb utat válassza. Hanem a nehezebbet. Behunyta a szemét. Aztán újra kinyitotta, kényszerítette magát, hogy körülnézzen a szobában.
És akkor azt látta, hogy eltűntek a festmények a falakról, színtelen és sötét lett a szoba, vibráló, éles fények után a napfény fakónak tetszett, nem tudta bevilágítani a helyiséget – legalábbis Dóra számára. És eltűntek a szobrok is. Kíváncsi lett volna, vajon az aranysárga fényt kibocsátó szoborcsoport ott áll-e még a másik szárny főlépcsőjénél, vagy az is eltűnt… De tudta a választ. Megint becsukta a szemét, nem akarta látni ezt a hirtelen megszürkült szobát, nem akarta látni a sivár, fehér falat – és főleg nem akart szembenézni azzal, hogy hol, merre járt. Hogy honnan tér vissza… ha képes lesz rá. Lassan mégis felnézett, és valóban: nyomuk sem volt már a harsány, vidám színeknek, mint ahogyan a különleges szobrok is elúsztak a látóteréből. Mindössze egyetlen szobor villant fel egy pillanatra a sarokban, egyetlen, ezüstös villanás volt csupán, talán sárkányt ábrázolt a szobor, talán valami mást, de mire Dóra újra odanézett, már üres volt a sarok. Aztán valószínűleg újra elszunyókált, majd felébredt, de továbbra is nagyon gyenge volt. Elhagyta az összes ereje, mire visszatért. Az erő, amit gyűjtött, arra kellett, hogy visszajöhessen. Mert visszajött, ezt tudta. Vacogott, fázott és teljesen kimerült. Lehajtotta a fejét a párnájára, zúgott a feje, további pihenésre volt szüksége.
Most mi legyen? – ezt akarta hangosan megkérdezni, jóval később (bár sejtelme sem volt, mennyi idő telhetett el, amióta barátnője kiment a szobából), amikor Szilvi és Ildi újra megjelent. Találkozott a tekintete Szilviével, de végül nem kérdezett semmit. Szilvit nézte, és arra koncentrált, vajon mit mond most szavak nélkül a barátnője. Vajon mire gondolhat most…
– Valami történt? Minden rendben? – kérdezte Szilvi, Dóra szemébe nézve. Dóra hallgatott, hátha meghallja a ki nem mondott gondolatokat. Csendben koncentrált, a többiek sem szólaltak meg. Hallania kellett volna, mire gondolnak. Lehunyta a szemét, hátha úgy könnyebb lesz, de nem történt semmi. Nem hallott semmit. Csend volt körülötte.
– Jól vagy, Dorci? – faggatózott tovább nem sokkal később Szilvi, és ő végül újra a szemébe nézett.
– Jól. Már jól – csúszott ki a száján. Furcsa kettősség volt benne: egyrészt érezte, hogy visszatért, másrészt furcsa, sőt nehéz volt eleresztenie azt az állapotot, amikor mindent tudott. Mindent. Azt is tudta, hogy Péter mit gondolt. Azt is tudta, hogy Péter mit üzent neki, hiszen elmondta, amikor megjelent nála. Dóra sejtette, hogy amit akkor „beszélgetés közben” hallott, azok valójában Péter gondolatai voltak a távolból. Bár jó volt azt hinni, hogy ott van a férfi, ott van mellette, és ő bármikor hozzábújhat… – Fáradt vagyok – nézett Szilvire. – Muszáj aludnom… hogy visszajöhessek közétek. Ki kell aludnom magam. Ki kell aludnom ezt az egészet.
– Szeretlek – csúszott ki Szilvi száján, Dóra látta, hogy barátnője zavarba jött, ezért megfogta a kezét:
– Én is szeretlek – felelte.
– Nagy belső küzdelem lehetett, de megérte – mondta pár perccel később, már a folyosón a pszichológus Szilvinek. – A barátnőd visszahozta magát. Visszajött, egyedül, a saját erejéből. Nem tudom, mi játszódott le benne, de visszajött. Nagy baj már nem lehet.
– Hogy érted, hogy visszajött?
– Kijött az idegösszeomlásból, abból a lelkileg törékeny állapotból. Tegnap még biztosan láttad rajta, hogy fel van pörögve, ahogy válaszolt, azt az értetlenséget… hogy csodálkozunk, mitől van ilyen eufórikus állapotban. Kifejezetten aggasztott, hogy a barátnőd egyáltalán nem alszik. Még éjszaka sem. Pörgött, pörgött, és nem aludt. Már azon gondolkodtam, hogy estére muszáj lesz nyugtatót és altatót adnom neki. De emlékezz vissza, hirtelen valami megváltozott benne, legalábbis úgy látszott, és egyszerre olyan fáradt lett a tekintete. Amikor benéztem hozzá negyed órával később, mélyen aludt. Átaludta a délutánt, az estét, az éjszakát, a délelőttöt – és mostanra egészen más ember lett. Mintha önmagán dolgozott volna. Még az alvás is ezt a célt szolgálta. Meglehetősen szokatlan, hogy valaki kihúzza magát ebből, ráadásul rövid idő alatt.
Szerinted teljesen kijött abból az állapotból?
– Már nagy baj nem lehet. Szerintem. Bár még belecsúszhat a depresszióba.
– Vajon történt valami?
– Nem tudom. Én azt tudom, hogy másokkal mi történik, akik hasonló krízisen esnek át. Gyógyszeres kezelést kapnak, nyugtatják-altatják őket, gyógyszerekkel gátolják az agysejtek párbeszédét, szelídítik, elmulasztják a nagyon durva lebegést… de a végén ezek a páciensek nem mindig térnek vissza. A gyógyszerektől lelassulnak, megváltoznak, és sosem lesznek mar a régiek.
– Ennyire ijesztő volt Dóra helyzete is?
– Nem. De ha elkezdték volna kezelgetni, agyon gyógyszerezni… hát, ki tudja, mi lett volna a vége. Én úgy látom, Dóra nem is idegösszeomlást kapott, hanem abban a nagyon ritka „szerencsében” volt része, hogy áteshetett egy LSD-utazáson, anyag nélkül. A saját agya produkálta ezt a jó utazást. Mert ez egy jó utazás volt, ilyen hatást az LSD-vel lehet elérni akkor, ha az ember amúgy is jó passzban van, hiszen a szer az aktuális állapotot erősíti fel. Nem tudom… nagyon különleges eset volt ez, örülök, hogy láthattam.
Szerinted előjöhet még belőle?
– Talán – gondolkodott el Ildi, majd megcsóválta a lejét. – Egyébként nem hiszem. Ez egy életre ad neki valamit. Inkább jót, mint rosszat – mondta komolyan. – Majd beszélgetek vele. Szeretnék én is minél többet megtudni arról, hogy mi történhetett. De most már hazamehet.
– Szóval minden rendben?
– Rendben lesz. Látom, hogy biztosra akarsz menni… Mérget nem mernék venni rá, de azt hiszem, hogy már nincs nagy baj.
– Jól tudom, hogy azok, akik igazi LSD-utazást élnek át, egész életükben emlékeznek az. élményre?
– Többnyire igen. Ezért nagy gond, ha valaki bad tripen vesz részt, vagyis rémálom-utazáson. Van ilyen is, tudod, üldözik, menekül, rémképeket lát, halálfélelme van… azután sem tudja elfelejteni, ha visszajön belőle. És sokáig hat ez a bad trip.
– Mitől függ, hogy jó vagy rossz-e az utazás?
– Többnyire attól, hogy éppen milyen lelkiállapotban van valaki. Ahogyan sokféle drog, vagy akár az alkohol, ez is az aktuális lelkiállapotot erősíti fel.
– Mi van akkor, ha egy ilyen utazáson részi vevő találkozik más, tiszta emberekkel? Emlékszik rá, mit beszéltek?
– Egyesek még azt is hallják, amit mások gondolnak ilyenkor. Nem tudom, hogyan lehet, de olyan csatornák nyílnak meg előttük, amik máskor, „normálisan” abszolút zárva vannak.
– Hűha. Nagyon durva – húzta fel a szemöldökét Szilvi, majd búcsút intett barátnőjének. Könnyű volt a szíve, hiszen úgy érezte, Dórával talán tényleg nem lesz már baj.




Juditnak nem volt maradása a házban. Mindenütt azt a kellemetlen, szúrós szagot érezte, még a hálószobában is. Már az anyját is elhívta, hogy szimatoljon körbe a lakásban, de ő azt mondta, nem érez semmilyen furcsa szagot, legfeljebb a fertőtlenítőét, amivel Judit alaposan kitakarított. Kérdezte Endrődit is, ha nagy ritkán látta: nem érez-e romlott ételszagot, de Péter szeme csak elkerekedett.
Szerintem túlságosan kifinomult a szaglásod. Lehet, hogy a koszos pelenka szagát érzed felelte a férfi. Most távolságot tartottak egymástól, hűvösebben viselkedtek, mintha mindketten tudták volna, mit követett el a másik. És – Judit sejtette – ez így is volt. A szeretetéhségüket mindketten Balázson élték ki, frusztrációjukat vele enyhítették, és Endrődi naponta többször hosszan beszélt telefonon a táborozó nagylányukkal. Imádta Dórit, Judit pedig mindig büszke volt rá, hogy ez egy igazi apa-lánya kapcsolat.
Judit nemrég ért haza Balázzsal a félnapos bölcsödéből, de máris azon gondolkozott, hová menjenek, ha a kisfiú felébred. Amikor ugyanis kimozdult otthonról, nem érezte a bűzt, amit a házban most már egyre intenzívebben. Meg volt áldva az orrával… Biztos, hogy a házban rohad valami, de nem tudott rájönni, hogy mi lehet az. Már felforgatta az egész lakást, még Balázs játékait és Dóri cuccait is kirámolta, attól tartva, hogy a kisfiú elrejtett valamilyen romlandó dolgot a nővére vagy a saját szobájában, de ha így történt is, Judit nem találta meg a bűz forrását. A takarítónőt is faggatta, sőt végigjárta vele a lakást, de a nő váltig állította, hogy nem érzi a szagot, amiről Judit beszél, pedig a bűz a hálószobák környékén erősebb volt. Nem akarta, hogy a takarítónő bolondnak tartsa, ezért inkább elvégezte utána a ház nagytakarítását… de a helyzet nem változott, legalábbis számára. Gyanította, hogy – annak ellenére, hogy rajta kívül senki sem érezte a büdöset – neki van igaza, és nem is szállt vele vitába senki, mindenki inkább csak a vállát vonogatta, hiszen a környezete tisztában volt vele, mennyire kifinomult szaglása van. De ez most már kezdte megőrjíteni, és hiába terelte el ideig-óráig a figyelmét a lányokról, egykori osztálytársnőjének, Dórának es Endrődinek újbóli találkozásáról (ebben biztos volt, hiszen az illatok pontos információt adtak neki), a bosszúság és a félelem összeadódott benne, és rosszkedvűvé tette, lehetetlennek érezte magát. Arra lett volna szüksége, hogy beszélhessen a gondjairól, és meghallgassak, de sosem volt az a kibeszélős típus, és nem is tudta volna kivel megosztani a magánéleti gondjait – és arra is szüksége lett volna – de most már nagyon! –, hogy megtalálja végre a bűz forrását, mert így egyetlen nyugodt perce sem volt otthon. Már álmából is felébredt a bűzre…
Megnézte Balázst, óvatosan ráterített egy vékony plédet az alvó kisfiúra, majd fogta a laptopját és kiment a kertbe, hogy friss levegőt szívjon, virágillatot szagoljon, és megnézze az e-mailjeit. Ahogy a beérkezett levelek mappáját kinyitotta, és a feladók listáján végigfutott a szeme, hevesebben kezdett dobogni a szíve. Levél érkezett a kozmetikai cégtől, sürgős jelzéssel. Gyorsan ráklikkelt, és olvasni kezdte, néhány sor után már mosolyogva – hiszen jó hírt kapott. Átment a teszten, megkapta az állást! Azt is megírták, mennyit fizetnének. Az összeg láttán elkerekedett Judit szeme. Tudta persze, hogy megfizetik a parfümőröket, de abban még reménykedni sem mert, hogy neki is ennyit kínálnak majd egyszer. Legalábbis magyar szemmel, az ő szemével nézve hatalmas summa volt… Nem mintha anyagi problémái lettek volna, sőt Endrőditől sosem kellett kérnie, a férfi már Dóri születése előtt nyitott neki egy bankszámlát, amelyre mindig rendesen utalt pénzt, és sosem kérdezte, mennyit költött belőle. Inkább azt kérdezte, van-e még, vagy adjon… De ez egészen más! Saját fizetése lesz. Saját keresete, méghozzá nem is kevés! Igaz, hogy újabb két hónapos tanfolyamon kell majd részt vennie Franciaországban, ezt a levélben kikötöttek: feltétel, hogy a tanfolyamot elvégezze, de a kisfiút (vagy akár mindkét gyereket) magával viheti, lakást bérelnek neki, fizetik az étkezését, közlekedését, sőt még a gyerek bébiszitterét is, vagy kivihet magával bárkit. És közben már kapja a fizetését. Megáll az ész, gondolta, hogy a levelet újra végigolvasta, rájött, hogy egyetlen pillanatra sem merült fel benne, hogy esetleg nemleges választ adjon a cégnek. Elővette a telefonját, és azonnal felhívta borász barátjukat, Csabát, aki mindvégig bátorította, biztatta, hogy próbálja ki magát: beválna-e Orrnak.
– Mondtam, látod? Csak te kishitű voltál! – harsogta Csaba a telefonba. – Péter mit szólt hozzá?
– Még nem tudja – felelte Judit, és akkor gondolt rá először: ezt Endrődinek is meg kell mondania. Sőt az lett volna a természetes, ha neki újságolja el először. Most mégsem volt kedve felhívni ezzel a hírrel a férfit – lehet, hogy nem is ér rá –, majd megbeszéli vele, ha hazaér, és ő még ébren lesz. Bement a lakásba, szinte tánclépésben, és rövid ideig még azt az átható bűzt sem érezte.




– Szép ez a város – mormogta Félálomban a Férfi, miközben belefúrta magát Gabi ölelésébe. – De ez a nő itt még szebb… Folytatta, és harapdálni kezdte Gabi nyakát.
– Neee… álmos vagyok – suttogta Gabi. – aludjunk még egy kicsit – kérte rekedten.
– Rendben. Végre úgyis az enyém vagy. Egészen az enyém.
Gabi szeme kipattant ezekre a szavakra. Az amerikai túlzásba esett. Mi az, hogy őt, az önálló, független nőt valaki ki akarja sajátítani? Akár egy ilyen klassz pasi is… Ezt ő nem fogja hagyni, még Robertnek se. Ne is reménykedjen, hogy feladja az egyéniségét, hogy mindent felad néhány nap, néhány hét jó szex kedvéért! Vagy néhány hét boldogságért… A plafont nézte. Most mondta ki először, magában, hogy boldog ezzel a férfival. Korábban boldognak érezte magát úgy is, hogy nem volt igazán komoly kapcsolata, legalábbis olyan nem, hogy úgy érezte volna: érzelmileg annyira függ a partnerétől, hogy kezdi feladni az egyéniségét. Most viszont ingatag talajon egyensúlyozott: hagyta, hogy kicsússzon az irányítás a kezéből. Vissza tudta volna venni, de valahogy nem volt hozzá kedve, mert jó volt így is… Eleddig ismeretlen állapot volt ez, nem volt hát könnyű engednie a férfinek, annyira feloldódnia ebben a kapcsolatban, hogy ne ő mondja meg, mi legyen, de valahogy mégis kedvére való volt ez a helyzet. Lassan lehunyta a szemét, érezte, ahogyan ellazulnak az izmai, és végül szorosan magához ölelte a férfit. Amikor a vállához ért, Robert felnyögött. Hát igen. A Juannal vívott maratoni mérkőzés komolyan megviselte az. amerikait, legalábbis fizikailag, ám emelt fővel viselte a vereséget. Amikor az ötödik, döntő szettet Juan 6-3-ra megnyerte, szinte simán, Gabi fellélegzett. Egyrészt azért, mert Robert számára végét ért a szenvedés. Persze, az amerikai is élvezte a játékot, de a szett vége felé már látszott a mozgásán, hogy fájdalmai vannak, és Gabi attól tartott, hogy egy rossz mozdulattól komolyan megsérül. Hiszen Juan olyan tempót diktált, mintha világversenyen lenne, és ki tudja, Robert mikor edzett komolyan utoljára, ráadásul már nem volt elég fiatal ahhoz, hogy egy élvonalbeli, ifjú versenyzővel játsszon három nyert szettre menő mérkőzést. Gabi már nagyon sok mérkőzést látott közvetlen közelről, és tisztában volt vele, hogy egy fáradt játékos könnyen szenvedhet komoly sérülést a meccsen. És ezt Juan is tudta. Ám úgy futtatta Robertet, olyan kegyetlenül és könyörtelenül, mintha aktív játékos állna a pálya másik térfelén.
Gabi Juan miatt is megkönnyebbült. A spanyol srác végre, negyedszerre, még ha nem is hivatalos mérkőzésen, de legyőzte az amerikait. Presztízskérdés volt ez számára, fontos győzelem…
Később, vacsora után Juannal kettesben ültek a Duna-parton. Robert már visszavonult a hotelszobába, valószínűleg a sebeit nyalogatta. Sötét volt, a rakpart alatt feketén kavargott a víz. Egy beton lépcsőn ültek, sokáig szótlanul.
– Elfáradtál? – kérdezte végül Gabi. Juan vállat vont. – Jól játszol kemény pályán. Nagyon élesek az ütéseid. Veszélyesek a szerváid, jó döntés volt, hogy felfogadtuk Benitót edzőnek. Rengeteget javított a keménypályás játékodon. Szerintem idén nagy az. esélyed a US Openen. Az idegeid is tökéletesek.
– Nem mindig – pillantott Gabira a srác, bágyadt, kisfiús mosollyal; az utcai lámpák halvány lényében fehéren csillogtak a fogai. – Azt hiszem, volna még mit tanulnom. Uralkodnom kellene az érzéseimen.
– Mire gondolsz?
– Arra, hogy baromira… féltelek.
– Engem ne félts! – felelte gyorsan Gabi. Tudod, hogy nem kell féltened, mindig megvédtem magam.
– Tudom. Valójában nemcsak arról van szó, hogy téged féltelek, hanem inkább… félek. Én félek. 
– Mitől? - kérdezte halkan Gabi.
– Attól, hogy mi lenne velem nélküled. Mióta az eszemet tudom, mellettem vagy. A barátom vagy. A rokonom vagy. A menedzserem vagy, de több ennél… a legfontosabb vagy – kisfiúsan elvékonyodott a hangja. - A legfontosabb vagy az életemben, Gabika.
Hallgattak, és Gabi nem mert Juanra nézni. Nem akarta, hogy a fiú meglássa a könnyeket a szemében. Mondhatta volna, amit gondolt: sose fog kiszállni az életéből, mindig mellette áll majd, mint ahogy eddig is mellette állt, főleg attól a naptól kezdve, amikor Juan szakított Károllyal. Az apjával, akkoriban Juan nevét már nem csupán a junior korosztályban jegyezték, hanem néhány felnőtt-mérkőzésen is játszott, egészen jó eredménnyel. Látszott, hogy a fiatal, tehetséges fiú, aki még nem töltötte be a tizennyolcadik évét sem, nagy karriert futhat be. Aztán egy rangos juniortornán, Wimbledonban valamit nagyon elcseszett. Előfordul az ilyesmi, nem lehet mindig jó formában egy versenyző, ráadásul az efféle tétmérkőzéseket szokni kell, csakhogy Juan akkor a döntőig jutott, és a döntő mérkőzés első szettjét is megnyerte. Károly volt az edzője, Gabi mellett ült a lelátón, és amikor Juan a második szettben figyelmetlenségből egyik hibát a másik után követte el, Károly idegesen ütötte a saját lábát. Juan nem tudta visszanyerni a koncentrációját egészen a mérkőzés végéig, és a technikailag, erőnlétileg nálánál jóval gyengébb ellenfele könnyű szerrel legyőzte. Aztán…
Gabi nem volt bent az öltözőben a meccs után, de ott sétált az öltözőfolyosón. És hallotta, ahogy Károly ordít a sráccal. És hallotta a csattanásokat. Most, ahogy ott ült, a Duna-parton, Juan mellett, szorítva a srác izmos, kemény kezét, amely ebben a pillanatban mégis erőtlenül hevert az ölében, Gabi érezte, hogy nem csupán Juan szavai miatt sír. Hanem újraéli azokat a perceket, amikor Károly bent, az öltözőben valamit tett Juannal, valami olyasmit, amiről a srác sosem beszélt, de utána, este, mégis az ő vállán sírt. Zokogott. Egy tizenhét éves fiú, aki kikapott a pályán az ellenfelétől – mégsem a vereség miatt sírt, hanem a megaláztatás miatt. Apja fizikailag bántalmazta a meccs után. Károly nem tudott uralkodni az idegein, és elkeseredését, csalódottságát így vezette le a fián. Megverte, ököllel üthette, pofozhatta a srácot, aki akkorra már sokkal erősebb volt nála. Gabi, az öltöző előtt állva, szinte látta maga előtt a jelenetet, pedig csak a kiszűrődő zajokat hallotta. Hevesen dobogott a szíve, tétovázott, hogy benyisson-e. Juan egyetlen szót sem szólt, legalábbis nem szűrődött ki a hangja, csak valami rekedtes hüppögés, és Károly artikulálatlan ordítása, illetve a csattanások. Gabi ott állt reszketve az ajtó előtt, nem tudva, mit tegyen, és félelmében, elkeseredettségében némán sírt.
Akkor elhatározta, hogy nem csinálja tovább. Nem segít Juannak, mert nem bírja elviselni, ahogyan sikerre éhes apja terrorizálja. Nem tudott csendes cinkostárssá válni… nem akarta, hogy ilyen áron legyen sikeres a kamasz, aki a legjobb barátja volt. Gabi azt hitte, mindent kibír, de ez az állandó stressz elviselhetetlen volt. Akkor inkább keres másutt állást, elmegy egy sportmenedzser-céghez, vagy akár egy gyorsbüfébe dolgozni, bérel egy szobát valahol, de nem marad a nagybátyjáéknál. Nem nézheti tovább némán, ahogyan Károly tönkreteszi a srácot. És akkor beugrott neki egy verssor, pedig sosem volt oda az irodalomért a gimnáziumban: „…vétkesek közt cinkos, aki néma”. Azon a londoni öltözőfolyosón fogta fel a Babits-sor értelmét. És amint felfogta, szinte rögtön érezte, ahogyan a félelme egy csapásra erővé változik. Valószínűleg még a pulzusa is lelassult végre, amikor benyitott az öltöző ajtaján.
Juan összekuporodva védte magát, az apja már a falhoz szorította, és amikor Gabi tekintete összeakadt a fiú ijedt, értetlen, zavarodott és könnyes pillantásával, a lány megszólalt. Magyarul. Határozott volt a hangja.
– Azonnal hagyd abba!
Károly megfordult, vörös volt az arca, és foghegyről odavetette neki:
– Fogd be, különben mehetsz haza, a nyomortelepre, ahonnan jöttél! Kifelé!
– Nem! - lépett Gabi közelebb elszántan. Tudta, hogy ezúttal nem fog meghátrálni. – Hagyd abba, mert elveszíted a fiadat! Hagyd békén! Különben nem lesz többé fiad! Ezt akarod?!
Károly visszafordult felé, és a szemében látszott a döbbenet. Gabi nem törődött vele, folytatta:
– Nincs jogod őt büntetni azért, mert te nem tudtad valóra váltani az álmaidat. Nem várhatod tőle, hogy helyetted elérje azt, amit neked nem sikerült elérned …
– Mit beszélsz?! – Károly ellépett Juantól. – Mi jogon beszélsz így velem, pont te, akit befogadtunk a családunkba? Akinek kosztot, szállást adtunk? És lehetőséget!? Pont a testvérem gyereke fordul ellenem? A saját vérem? Károly egyre patetikusabb hangon sorolta a kérdéseit, és Gabi sem tudta visszafojtani, ami kikívánkozott belőle.
– Köszönök mindent. Köszönöm a feleségednek, hogy rendes volt velem. A feleségednek, aki téged is eltart, akin évek óta élősködsz… és a fiadban látod a lehetőséget.
– Takarodj innen! - Károly magából kikelve üvöltött, Gabi pedig akaratlanul is katalánra váltott.
– Rendben. Ha ezt akarod, elmegyek. Én már soha többé nem alszom a ti házatokban. De ha… ha még egyszer kezet emelsz Juanra, ha egyetlen ujjal is hozzá mersz érni, hát tudd, hogy mindent kitálalok a sajtónak. Mindent. Azt, ahogy vered a fiadat… mindent. Ne merészelj többé hozzáérni. - Emelt hangon, de higgadtan préselte ki magából ezeket a szavakat, majd anélkül, hogy egyetlen pillantást is vetett volna a srácra nem nézhetett rá. Félt, hogy akkor esetleg meggondolja magát miatta, az ajtóhoz, lepett és lenyomta a kilincset. Már majdnem kint volt a folyosón, amikor meghallotta Juan hangját.
– Várj meg. Jövök én is - mondta, és az ajtóban termett. Egymás kezébe kapaszkodva léptek ki az öltözőből, és azóta is egymásba kapaszkodtak. Juan soha többé nem állt szóba az apjával. Juan, akit ki tudja, hányszor alázott és vert meg az apja… de mégiscsak az apja volt. Gabi tudta, nem kényszerítheti, hogy meglátogassa, ha egyszer a srác nem akarja többé látni. Gabi megértette Juant: ha nem lett volna fül-, illetve szemtanúja az akkor történteknek, biztosan biztatta, kérlelte volna, hogy annyi év elteltével vegye fel újra a kapcsolatot büszke, idős apjával. De Gabi megértette, hogy Juan egész gyerekkora drillben telt, hogy a srác végül is talán az apja álmait valósítja meg, amikor menetel előre a világranglistán, és hogy Juan csupa fájdalmas emléket őriz az apjáról.
– Emlékszel, amikor elköltöztünk? – szólalt meg hirtelen a srác. Gabi rájött, hogy unokaöccse gondolatai ugyanott járnak, mint az övéi.
– Persze – felelte, de elcsuklott a hangja.
– Mekkora csótányok voltak abban a lakásban - nevetett fel Juan, ám Gabi hallotta, hogy erőltetett volt az a nevetés.
– Rohadtul féltem tőlük, ha tudni akarod. Most már bevallhatom.
– Akkor is tudtam - mondta halkan, kedvesen a srác, es elnevették magukat. Gabi odasimult Juan vállához. – Csak megjátszottad a kemény csajt, mert mégiscsak te voltál az idősebb.
– Te meg megnyerted a következő junior tornát, és épphogy ki tudtuk fizetni belőle a lakást, az életünket, az edzőt…
– És aztán felhajtottad nekem pálya futásom első szponzorát. Addig mentél, amíg meg nem szerezted.
– Hát… tudod, hogy kemény fából faragtak. Kemény és szívós csaj vagyok, ha kell.
– Tudom. – Juan megpuszilta Gabi haját, aki belefúrta az arcát a srác pólójába. - De én nem vagyok az. Csak a pályán. Az életben nem boldogulok. Nélküled.
– Sosem kell nélkülem boldogulnod, Juan – mondta Gabi. Maga sem tudta, miért csúszott ez ki a száján, nem akart ígérgetni, ráadásul olyasmit, amiben most talán nem is volt egészen biztos.
– Megértem, hogy muszáj a saját életeddel is foglalkoznod – folytatta kisvártatva Juan rekedten. –Csak még meg kell emésztenem a dolgot. Nem azt, hogy szerelmes vagy. Nem is azt, hogy Robertbe… hanem azt, hogy elveszíthetlek. Tudom, hogy teljesen sosem foglak elveszíteni, de hozzászoktattál, hogy megoldasz helyettem mindent, és nekem csak a sportra kell koncentrálnom. Megszoktam, hogy mindig megtalállak, hogy bármikor beugorhatok hozzád, hogy mindent megbeszélhetek veled… most azért nem tökéletesek az idegeim, mert amilyen önző vagyok, soha, egyetlen pillanatra sem merült fel bennem az a lehetőség, hogy el is veszíthetlek. Hogy eljöhet az a pillanat, amikor nem talállak, amikor csak telefonon érhetlek el… Ne haragudj. Ne haragudj, hogy mindezt rád zúdítom, pont most, amikor ennyire boldog vagy, amikor a felhők fölött lebegsz… de én most döbbentem rá, hogy már nem vagy az enyém száz százalékig. Önző állat vagyok, tudom, de nagyon fáj. Meg fogok birkózni vele, azonban egyenlőre sokkal jobban fáj, mint amikor az apám ököllel ütötte a mellemet, a gyomromat, a fejemet… De erős vagyok.
– Erős vagy, persze, hogy az vagy, Juan. És nem kell ilyen drámaian felfognod a dolgot. Továbbra is a menedzsered maradok. Ott leszek mindig, amikor kellek. Amikor barátra, amikor lelki társra, amikor munkatársra van szükséged, én ott leszek. Bevallom, szerelmes vagyok, életemben először. De ez nem változtat a mi kapcsolatunkon, Juan.
– Bár így lenne mondta a fiú ismét azon a vékony hangon, amitől Gabinak újra könny szökött a szemébe. – Én hajnalban elutazom. Edzenem kell, készülök… hívlak. És hívjál te is. De a legfontosabb, hogy maradj addig, amíg jól érzed magad… vele.
– Tudod, hogy két hétre jött. Jövő héten már melletted leszek.
– Bírlak, Gabika – mondta a srác, magyarra váltva, tökéletes kiejtéssel, és elsöpört egy barna hajtincset unoka nővére homlokából. Gabi hozzábújt, majd csendben nézték a Duna sötét hullámait.
És most Gabi ott feküdt Robert mellett az ágyban, tudta, hogy Juan már úton van Spanyolország felé, és mégsem bánkódott, hanem felszabadultan örült, hogy kettesben tölthet néhány napot azzal a férfival, akit szeret.

A még ágyban fekvő Szilvire, alighogy megérezte a készülő reggeli illatát, ismét rátört az a furcsa émelygés. Gondolni sem bírt az olajban sült tojás ízére, már a szagától felfordult a gyomra. Mélyeket lélegzett, hogy enyhüljön a kellemetlen érzés, de inkább erősödött, mint ahogyan a konyhából terjengő szagok is. Szilvia felült az ágyban, és hirtelen a szája elé kellett kapnia a kezét. Már szaladt is a fürdőszobába.
Az utolsó pillanatban ért ki. A vécé felett öklendezett, izzadságcseppek gördültek végig az arcán, a nyakán, és teljesen kimerült, mire végre enyhült a rossz érzés. Fáradtan végignyúlt a fürdőszoba kövén, amely a kánikulában kellemesen hűsítette felhevült testét. Percekig mozdulatlanul feküdt, arra koncentrált, hogy visszanyerje erejét.
– Miért nem eszel? – simogatta meg már kinn a konyhában arcát az anyja.
– Nem tudok… nincs étvágyam.
– Nincs valami bajod, kislányom?
– Nem hiszem. Hacsak az nem, hogy megrázott az újbóli találkozás a csajokkal… Örülök nekik, örülök, hogy jól alakult az életük, csak annyi emlék tört elő…
– Hát, akik csak úgy elmentek – mondta az apja zavartan. – Csak úgy fogtátok magatokat, és máshol kezdtetek új életet.
– Még mindig haragszol? – bukott ki váratlanul Szilviből, és az apja felé fordult.
– Nem haragszom, akkor sem haragudtam, amikor az az egyszálbelű olasz gyerek megkérte a kezed, csak úgy gondoltam, csalódni fogsz, mert egyáltalán nem illik hozzád. De mivel a bátyád életébe egyszer már beleszóltam, és semmi jó nem sült ki belőle… a tiedbe nem akartam.
– Végül Tibi élete is egyenesbe jött.
– Csakhogy két évig nem beszélt velünk, amíg abba a szektába járt – vetette közbe az anyja. Ha apád akkor nem akarta volna lebeszélni róla, egyre ingerültebben, akkor talán nem romlott volna meg a viszony…
– Én annak ürülök, hogy kijött abból az őrületből – mondta Szilvi. – Hogy találkozott egy normális, helyes nővel…
– Negyvenkét éves a bátyád, és még nincs gyerekük – szúrta közbe az apja. – Hát mikor akarják már…? Előbb mész férjhez te másodszorra, mint ahogyan ő megnősülne.
– Lesz gyerek, ne félj - mosolygott Szilvi anyja. –Majd megérnek rá.
– Téged csak azért engedtünk el, mert nem akartuk, hogy elveszítsünk – folytatta gyöngéden az apja.
– Nem bírtuk volna ki… Pont azelőtt költözött el Tibi, hogy te bejelentetted volna ezt az olasz liezonodat meg a kiköltözésedet.
– Apád látta, hogy Tibire mennyire nem hatott a rábeszélésünk, sőt csak egyre jobban eltávolodott tőlünk… – magyarázta Szilvinek az anyja. – Hát ezért nem erőltettünk semmit… Ha te egy cserenyaralás után azzal állsz elő, hogy kiköltözöl Olaszországba… akkor inkább menj, de gyere haza bármikor, amikor akarsz. Meg akartunk maradni neked… és meg akartunk tartani.
– Nehéz lehetett. Köszönöm – nézte a padlót Szilvi, és érezte, hogy könnyes a szeme. Nem akart az anyja szemébe nézni, nem akarta, hogy a szülei lássák: elérzékenyült. Inkább elkérte a bevásárló listát.
Reggeli nélkül, éhgyomorra indult el, beült a kocsijába, és elmanőverezett egy hipermarketig. Már benn volt a légkondicionált épületben, éppen a kozmetikai termékek részlegénél, amikor tekintete egy polcra esett, és azonnal rájött a reggeli rosszullétei, az esténkénti, szorító gyomorfájásai okára. Előhúzta a zsebéből a mobiltelefonját, gyorsan az aznapi dátumhoz lépett, és a nyíllal visszafele lépegetett a naptárban. Számolt, és amikor rájött, hogy körülbelül egy hete késik a menstruációja, meg kellett állnia a bevásárlókocsival. Pont ő, aki mindig számon tartotta, mikor kell menstruálnia, most elfeledkezett az egészről. Lassan újra elindult, leemelt egy tesztet a polcról, de anélkül is tudta az eredményt… Azért a bizonyosságra szüksége volt. Ha már így alakult. Kivitte a kocsihoz a vásárolt dolgokat, majd a teszttel a táskájában visszament a bevásárlóközpont nyilvános vécéjébe. Nagy nehezen feltépte a csomagolást, majd az előírtaknak megfelelően járt el… és várt. Nem kellett túl sokáig várnia. Először egy csík jelent meg, keresztben. Keresztben! Az ellenőrző csíknak hosszában kellett volna megjelennie a kis ablakban. De itt keresztben jelent meg… aztán másodpercekkel később hosszában is. Nem kétséges az eredmény. Terhes. Gyereket vár.
Homlokát nekitámasztotta a mellékhelyiség falának, és mélyeket lélegzett. „Ha ilyen nagy levegőket vesz, el fog ájulni” – már nem tudta pontosan, hogy ez a mondat a regényéből vett idézet-e, vagy pedig az orvos szájából hangzott el, aki azt a tinédzserkori terhesség-megszakítást végezte. Mindegy is… valószínűleg a kettő ugyanaz. Szabó kisasszony, ön terhes. Valami ilyesmit mondott akkor az a nagy hasú nőgyógyász.
Vajon ilyenkor mit tesz egy nő? Egy szerelmes nő… Hát persze. Felhívja a férfit, a szerelmét, és elújságolja neki a nagy hírt. Szilvi mégsem nyúlt a telefonja után, csak állt, fejét a hűvös falnak támasztva, és nem tudta, mi lesz ezután. Azt sem tudta, mit érez. Mit érez valójában?
Egészen elgyengült, mintha nem bírta volna el a lába az ötvenhárom kilóját. Lehajtotta a vécé ülőkéjének fedelét, és leült. Mit érez? Mi a fenét érez, az ijedelmen kívül? A félelmen kívül? Érez-e olyasmit, legalább a csíráját annak, amit egy szerelmes, boldog nőnek éreznie kell akkor, amikor megtudja, hogy gyereket vár? Mit kellene éreznie? Valószínűleg felhőtlen, mámoros örömöt. Boldogságot, eufóriát, és nem ezt a zavarodottságot, félelmet, ezt a majdnem-pánikot. Ó, bassza meg, miért pont most? Miért nem lehetett még várni pár hónapot? Legalább annyit, hogy jöjjön a bizonyosság… a bizonyosság, hogy a szerelem és az együttélés nem zárja ki egymást, hogy hosszú távon is működni fog a kapcsolatuk Giancarlóval. Miért nem várt ez a gyerek addig, amíg ők ketten összecsiszolódnak? Miért volt ő, Szilvia ennyire felelőtlen, hogy holmi krémekre meg számolgatásra bízta a védekezést? Villámcsapásként érte a dolog. O! Bassza meg… Bassza meg… Az ég szerelmére, legalább érezne úgy, mint egy normális nő! Legalább elérzékenyülne, legalább maga előtt látná azt a babát… Mi baj van vele? Miért nem képes úgy reagálni, mint bármelyik normális nő? Hol vannak azok a bizonyos női, anyai ösztönök, talán teljesen hiányoznak belőle? Miért nem érez mámoros örömöt? Természetese, hogy öröm helyett inkább kétségbeesés szorítja össze a szívét? Bűntudat kerítette hatalmába, terhes, attól a férfitól, akit szeret, és ő mégsem hívja föl most, azonnal, hogy elmondja a nagy újságot. Odanyúlt a melléhez, végigsimított rajta, majd őrült gyorsasággal kibújt a blúzából, szinte letépte magáról a melltartót, és áttapintotta mindkét mellét. Igen, duzzadt, valamennyire érzékeny is, de csak annyira, mint amennyire a menzesze előtti napokban szokott lenni. Felállt, egyik kezében a blúzával és melltartójával, a másikkal lehúzta a nadrágján a cipzárt és lenézett a hasára. Teljesen feszes, lapos volt. Szabad kezével végigsimított rajta. Tapintásra is lapos volt, ugyanolyan, mint „rendesen”. Mégis, ott belül, a méhében egy új élet fejlődik. Próbálta maga elé képzelni: vajon mekkora lehet? Mint egy pont a számítógép monitorán? Vagy akkora, mint egy o betű? És vajon hányas betűnagysággal? Amikor ez a kérdés átfutott az agyán, elnevette magát. Micsoda hülyeség, ki a fene hasonlítja betűmérethez a gyerekét?
Megrázta a fejét és felöltözött. A tesztet felvette a földről, és már majdnem a szemetesbe dobta, de meggondolta magát. Állt még egy picit meredten, mintha figyelné valaki, majd bánatosan beejtette a tesztet a táskájába, és kilépett a vécéből.




– Drágám, mi van veled? Jól vagy? – kérdezte Péter, és Dóra elmosolyodott. Megérintette a férfi arcát, majd hagyta, hogy Péter megcsókolja, közben be húzta a kocsi ajtaját.
– Jól vagyok – felelte, majd megkérdezte: – Hogy döntöttél, feltérképezzük az ország összes moteljét és szállodáját?
– Nem akarlak olyasmiről faggatni, amiről nem akarsz beszélni – eresztette el a füle mellett Dóra kérdését a férfi.
– Figyelj, nem tudtam aludni, ennyi az egész, teljesen fel voltam pörögve, és úgy éreztem, egyedül nem tudok rendet tenni magamban – kezdte Dóra a magyarázatot, amit Ildivel, a pszichológussal és később Szilvivel is egyeztetett. Ildi azt javasolta, hogyha Péter megkérdezi, miért volt kórházban, melyikben, és mi történi vele, akkor mondja azt, hogy túlfeszített állapotba került attól, hogy végre megtalálta őt, akit addig halottnak hitt. És ebben az állapotban nem tudott aludni, ami kezdte felőrölni a szervezetét. Ennyit elárulhat, ennél többet fölösleges. Ebben maradtak. – Muszáj volt találnom valakit, egy független, pártatlan szakembert, aki megtudja mondani, hogyan nyerhetem vissza a lelki egyensúlyomat.
– De mi a baj? – nézett rá értetlenül a férfi. – Azt gondoltam, neked is öröm, hogy újra egymásra találtunk.
– Örömnek öröm. De értsd meg, hogy míg te legfeljebb azt hitted, hogy leléptem annak idején, én úgy tudtam, hogy már nem élsz. Tizenhét évig gyötört a bűntudat, amiért rábeszéltelek, hogy gyere el arra a bulira, és amiért hagytam, hogy drogozzunk, hogy bevedd te is a tablettákat pedig nem is akartad… És amiért nem maradtam melletted, amiért hagytam, hogy Judit várja meg veled a mentőket… Keserves tizenhét év volt, Folyton menekültem, az emlékek elől, önmagam elől, és a helyzetet súlyosbította, hogy szerelmes voltam beléd.
– Voltál…
– Vagyok. De ezt sosem fogod megérteni, mert nem is értheted… milyen az, ha azt hiszed a szerelmedről: meghalt, örökre elvesztetted – bámult ki a kocsi ablakán Dóra. – Aztán megtudod, hogy mégis él… és újra rátalálsz. Mindez éppen elég ahhoz, hogy teljes felfordulást okozzon a lelkedben… főleg, ha azt is tudod, hogy nem teljesülhet be most sem a szerelmetek. – Elhallgatott. A férfi is hallgatott, és ahogy fogta Dóra kezét, az utolsó mondatnál Dóra úgy érezte, mintha Pétert elhagyta volna az ereje. –Nem csoda, hogy kibillentem a lelki egyensúlyomból, és keresnem kellett egy pszichológust. Elsősorban azért, mert nem voltam képes aludni. Muszáj volt kialudnom magam.
Endrődi hallgatott, de közben lázasan járt az agya. Ki akarta mondani, amit érzett, azt, hogy Dóra nem lehet ennyire lemondó. Miért ne teljesedhetne be végre a szerelmük? Ez a lehetőség benne fel sem merült, csak félelmeiben tört elő, de akkor is inkább attól félt, hogy Dóra kilép ebből a helyzetből. Fájt neki, hogy Dóra így beszél erről, ilyen józanul, ennyire tárgyilagosan, kijelentő módban, mintha magában már le is zárta volna az egészet… Jó ég, most még nem áll teljesen készen erre a kapcsolatra, muszáj rendet tennie maga körül, ő nem érezte azt a súlyos véglegességét, befejezettséget, lemondást, amit Dóra. Meg akart szólalni, megakarta nyugtatni Dórát, és egyben önmagát is – hogy Dóra elhiszi, amit mond, és vele marad –, de tudta, hogy nem tehet felelőtlen ígéretet. Nem mondhat időpontot… hiszen mi van, ha addigra nem sikerül rendet tennie maga körül? Fogta Dóra kezét, és azt érezte, hogy fél. Attól, hogy el fogja veszíteni, pont most, amikor újra lett értelme mindennek, amikor már nem kellett gyötörnie a testét, nem kellett extrém kihívásokkal mesterségesen fokozni az adrenalinszintjét azért, hogy legalább kis időre jól érezze magát.
– És… jól vagy? Tudsz már aludni? – kérdezte végül.
Dóra bólintott.
– Menjünk – mondta a nő –, mert már megőrülök érted.
Endrődi csodálkozott, hogy Dóra nem kérdez semmit a magánéletéről, arról, hogy ő mire jutott magában, de nem bánta, hogy nem kell most ezekről a kínos kérdésekről beszélnie. Fel volt dobva, hogy újra mellette ül az, akit olyan régóta szeretett… a szerelme. Hirtelen félelem szorította össze a gyomrát: nehogy visszamenjen Balira, nehogy megint elhagyja őt, mert azt nem fogja kibírni. Tudta, ezt a kérést nem öntheti szavakba, mert akkor Dóra – teljesen jogosan megkérdezi, hogy mégis, hogyan képzeli el az életét, a közös életüket? Mikor költözik el… mikor költöznek össze. Endrődi persze szeretett volna együtt élni Dórával, de ott voltak a gyerekek, főleg a kicsi. Vele mi lesz? Apa nélkül nő majd fel… Vagyis lesz egy apja, aki nem vele lakik. Túl kicsi ehhez. Dóri már elég nagy, őt nem veszítené el. Vagy mégis? És mit szólnának a szülei, a barátai…? És hogyan mondaná meg Juditnak? Elhessegette a kérdéseket, indított. Ránézett Dórára, és hirtelen felötlött benne, hogy szeretné teherbe ejteni ezt a nőt. Fura egy ötlet volt, Endrődi nem is igazán értette magát. Egy férfinak persze eszébe jutnak a vágyai, a szexuális vágyai, amikor mellette ül a szerelme, az a nő, akire csak nemrég talált rá (újra), de talán ilyenkor nem az a gondolat szokott először megfordulni az ember fejében, hogy rögtön teherbe ejtse.
Nem sokkal később Dóra elveszett Péterben, vagy fordítva, vagy talán elvesztek egymásban, és mégis mintha megtalálták volna magukat egy külvárosi hotel szűk szobájában, a keskeny franciaágyon. Úgy szeretkeztek, olyan szenvedéllyel, és mégis olyan gyöngéden, mintha féltek volna, hogy elég egy rossz mozdulat, és eltörik valami, elszáll a pillanat…
– Óvszert kell használnunk mondta később Dóra.
– Vigyázni fogok – súgta a férfi, és beletúrt kedvese dús hajába.
– Nem – Dóra hangja határozottan csengett.
– Nem hiszed el, hogy vigyázok?
– De… elhiszem – adta át magát Dóra, és közben meglepve fedezte fel magában az. óhajt: bárcsak ne vigyázna-Bárcsak…
Később, gyönyörű percek után Dórában újra felülkerekedett a józan ész.
– Vigyázni kéne… már csak suttogott.
– De miért…? – csúszott ki Péter száján. – És ha nem…? Így...
– …izgalmas? – folytatta Dóra, magára húzva a férfit.
– Igen.
– Jó. Igazad van – lehelte, de közben hallotta magában azt a távoli, figyelmeztető hangot, amely nehéz helyzetekben mindig kontrollálta a cselekedeteit: „Nem teheted!” – Igazad van – ismételte meg hangosan, miközben a vékonyka hangnak azt sziszegte magában: „Tűnj a fenébe, hallgass el!”
– Tényleg? Biztos vagy benne? – suttogta szenvedélyesen Endrődi.
– Biztos vagyok – sóhajtotta, aztán arra gondolt: bárcsak… Ettől a férfitől szeretne gyereket. Túlságosan új, túlságosan meglepő volt ez a vágy ahhoz, hogy ebben a helyzetben foglalkozni tudjon vele. Mint ahogyan a belső, kétségbeesetten tiltakozó hangot is egyre messzebbről hallotta: „Nem teheted, nem teheted, így nem, így nem lehet, így nem szabad! Így nem!”
Később, a többszörös gyönyört követő percekben csak feküdtek egymás mellett, olyan szorosan, hogy a paplanhuzat se fért volna a testük közé, de Dóra mást is megélt: azt, mintha a lelkük is még közelebb került volna egymáshoz, mintha valahogyan egybeolvadtak volna. És akkor újra meghallotta azt a hűvös hangot magában: „Szerencséd van, vigyázok rád. Nem eshetsz teherbe ebben a bizonytalan helyzetben.” Próbálta elnyomni a belső hangot, önmagával feleselve: „Péter is ezt akarja.” És a hang újra megszólalt benne, higgadtan: „Ezt akarja, mert ettől várja a döntést. Mert úgy véli, sokkal könnyebb lenne téged választania, elhagynia a családját, ha égi jelet kapna. És ez az égi jel a te terhességed lenne. Nem azért akar teherbe ejteni, mert ebben a pillanatban tiszta szívéből gyereket akar tőled, hanem azért, mert gyenge és gyáva. Ettől várja a döntést. Azt szeretné, hogy más döntsön helyette, döntsenek a körülmények. Ebben nem lehetsz partnere.” Dóra ajka hozzáért Péter finom bőréhez. Tovább vitatkozott a belső hanggal. „Ezt akarja ő is. Végre megtaláltuk egymást. Szerelmesek vagyunk. Sokat várt erre a pillanatra ő is…” De a rá vigyázó, racionális énje folytatta: „Nem hozhatod magad ilyen helyzetbe. Nem is történik meg. Addig nem esel teherbe, amíg nem érzed biztonságban magad.”
– Szeretlek – szólalt meg a férfi.
– Én is – suttogta Dóra, megcsókolva Pétert, és már tudta, hogy a hűvös, belső hang valóban a saját védelmi rendszere, a racionális, okos énje. Már megmentette őt az őrülettől, és most megmenti attól, hogy azonnal beteljesüljön a vágya, és később esetleg megbánja mindazt, amit tett. Igen, az agya a legjobb fogamzásgátló szer. Csak akkor engedi meg, hogy teherbe essen, amikor ennek kedvez az idő és a helyzet. Nem tinilány már, hogy megessen egy szerelmes éjszakán… És már nem tudta, a vékony hang mondta-e, vagy ő maga gondolta – ámbár a kettő ugyanaz –: egy gyerek nem lehet eszköz efféle manipulációhoz. Egy döntéshez. Megnyugodva adta oda magát újra Péternek. Úgy érezte, minden rendben van. Szerelmes nő, aki előtt még állnak akadályok, de egészséges és erős, és talán képes a nehezebb utat választani, és azon végigmenni. Ahogyan a balinéz pap tanácsolta.




.Amint Endrődi – késő este, de inkább már éjszaka – belépett a lakásba, Judit azonnal tudta, hogy a férfi Dórával találkozott. A Bali dream ott hagyta jellegzetes illatlenyomatát Péter arcán, nyakán, egész testén. Judit összerázkódott, fegyelmeznie kellett magát, hogy megőrizze nyugodt arckifejezését, amikor Endrődi belépett a nappaliba. Ő a lévé előtt ült, de nem figyelt a műsorra. Az elmúlt napokban nem érezte a férfin Dóra parfümjét, nem érezte rajta azt a fura illatmolekulát sem, amit úgy fordított le magának: „eufória”, és azt hitte, azt remélte, hogy lezárták a viszonyukat. De aznap éjjel újra a Bali dream illata áradt a bőréről, arról az intenzív „eufória” illatmolekuláról pedig most egy másik szó ugrott be Juditnak: „boldogság”. Szótlanul, szinte kővé dermedve ült, de ugyanabban a pillanatban, amikor megérezte a férfin a boldogság illatát, orrát megcsapta egy másik illat, nem is illat, hanem bűz: a romlott étel bűze, amely lassan már betöltötte az egész lakást.
– Állást kaptam – mondta később a férfinak, amikor az kilépett a fürdőszobából. Csak egy törölközőt tekert magára. Judit végignézett kisportolt alakján. Érdekes, milyen régen nem látta így, meztelenül – hiába feküdtek együtt az ágyban pucéran, most mégis meglepte a látvány. Mintha izmosabb lenne, mint régebben… és soványabb is. Sokkal soványabb. Hogyhogy nem vette észre, mennyire lefogyott? Nincs a dereka körül egy cseppnyi háj sem. Feszes a hőre, izmos a teste… mint egy hiú férfinak. Aki tetszeni akar valakinek. Egy nőnek. Önmagának. Juditon átsuhant: nem ismeri ezt a pasit, akivel tizenéve együtt él, akinek két gyereket is szült. Nemhogy igazán nem ismeri, hanem egyáltalán nem.
– Hogyhogy? – csodálkozott rá a férfi. – Mi szükséged van állásra?
– Az egómnak van szüksége állásra, a lelkemnek van szüksége rá – felelte Judit. – Hogy valami hasznosat csináljak. Egy francia divatcég alkalmaz parfümőrnek, vagy másképpen: Orrnak. Az én dolgom lesz a parfümök összetevőinek azonosítása, és ha belejövök, akkor majd az egyedi illatok kifejlesztése is.
– Ki kellene költöznöd? – nézett rá érdeklődve Endrődi.
– Nem, de utazgatnom kell. És mindenekelőtt el kell végeznem Franciaországban egy két hónapos tanfolyamot. Adnak lakást, ellátást, a gyerekek is velem jöhetnek, Balázs mellé fogadhatok bébiszittert a cég költségére. Jöhetsz te is… vagy az anyám.
– Aha – a férfi csodálkozva hallgatta.
– Még nem adtam választ – tette hozzá Judit, majd közölte, mennyi fizetést ígértek. Figyelte a férfit, nemcsak látta, hanem az illatokból érezte is a reakcióját: a kezdeti csodálkozást követően a megkönnyebbülést. Kapkodva vette a levegőt, amikor ezt az érzést levette a férfi arckifejezéséből, illatából, talán még jobban fájt, mint amikor megérezte Dóra illatát Endrődi testén. Péter ugyanis megkönnyebbült. Megkönnyebbült attól, hogy neki lesz saját munkája, lesz saját fizetése, lesz saját élete. Nem arra gondolt, mennyivel több dolga lesz, ha ő netán külföldre utazik egy időre, és neki kell vigyáznia a gyerekekre, és nem is arra, hogy büszke lehet az élettársára, aki ilyen klassz állast kapott. Nem. Endrődi megkönnyebbült, mert úgy érzi, hogy így kevesebb lelkiismeret-furdalással megúszhatja ezt az egészet. Judit nem tudta, mit tervez Endrődi, mit tervez Dórával, mit tervez vele, mit tervez a saját életével… de azért az mellbe vágta, ahogyan a férfi reagált az állásajánlatra, még ha mosolyogva gratulált is. Nem büszkeség volt benne, nem félelem – hanem megnyugvás. Megkönnyebbülés. Baszódjon meg!
Később, amikor még mindig a tévé előtt ült, pedig már nem is volt rendes adás, az előző hajnali műsor ismétlése ment, rájött, hogy csak azért is igent mond az állásajánlatra. Többféle tervet szőtt: először is kihív egy takarítócéget, hátha megtalálják az egyre büdösebb, az egész házra ráterülő szag forrását. Másrészt elfogadja az állást, és amint lehel, Balázzsal – és az anyjával - elutazik Franciaországba. Tanulni fog, minden csupa illat lesz körülötte, és kiszakad az itthoni környezetből. Érdekes, hogy korábban meg sem fordult a fejében, hogy állást keressen, most viszont örömteli várakozás volt benne az új munkájával kapcsolatban. Érőt és önbizalmat is adott neki ez a lehetőség: bebizonyíthatja, hogy egyedül is megáll a lábán.
És ekkor hirtelen belévillant, hogy lenne még egy teendője mielőtt bármibe belekezdene: beszélnie kell Endrődivel. Mindent el kellene mondania neki. Be kellene vallania, mit tett. Nem szabad tovább hallgatnia róla, mert bele fog őrülni. Akkor is el kéne mondania, ha a férfi már tudja. Az ő szájából kell hallania. Judit beleborzongott a gondolatba: ha mindent bevall, elmesél, akkor elveszítheti Endrődit, örökre elveszítheti. De ez még mindig elviselhetőbb, mintha sokáig nehezedne rá ez a nyomás, tovább gyötörné a bűntudat – és állandóan magán érezné Endrődi átható, mindentudó pillantását. Talán meg meri tenni… talán lesz bátorsága elmondani neki. Nem volt biztos benne.






17


Egy pillanatig minden olyan volt, mint régen, mint ha nem is telt volna el tizennyolc év azóta, hogy utoljára voltak ugyanitt, ugyanígy együtt. Dóra állt a teraszon, és nézte a kertet, a kert végében zöldellő, dús nádat, s benne a szűk rést, ahol egyenesen be tudtak menni a tóba. És a csajok is ott voltak, mint régen, nyaranta, amikor a szülei aligai házában töltötték a szünidő nagy részét. Ott volt Szilvi, gumimatracon ringatózott valahol a Balatonon, mint gimnazista korában, amikor órákig feküdt a matracon, egy bójába kapaszkodva, és közben fejben regényt vagy novellát írt most talán az igazi regényét írja gondolatban. És itt volt Gabi, a kertben, a napernyő alatt kenegette éppen az amerikai pasiját naptejjel. Csak Judit nem volt ott… Dóra már nem is emlékezett rá, hogy Juditnak mi volt a kedvenc foglalatossága Aligán. Már arra sem emlékezett, hogyan viselte a haját. Rövid, váll fölé érő, seszínű haja volt, többnyire nem is copfban hordta, hanem kiengedve. Talán kleopátrás volt a frizurája, amikor utoljára találkoztak? Dóra és Szilvi általában hosszú, vastag lófarkat viselt akkoriban, Gabi rakoncátlan sötét tincseit nyaranta rövidre vágatta az anyja. Milyen rég volt…
Dóra visszafordult a konyhába, és kivette a hűtőből az érett, óriási görögdinnyét, majd kicipelte a kertbe. Robert kezébe nyomta a kést, hogy vágja fel, azután lement a partra, hogy begyűjtse Szilvit.
Órákkal késeibb, amikor már lebukóban volt a nap Dóra szórakozottan nézte, és magában megállapította: nyomába sem ér a balinéz naplementének, mégis, beléhasított a vágy, inkább maradna itthon, és örökre lemondana a fantasztikus, balinéz tengerparti látványosságról, ha Péter őmellette döntene, ha egyetlen szóval is kérné: maradjon mellette, éljen vele –, a telek part felőli részén, a kerti nádszékeken ültek. Csak ők hárman, nők – Robert valamivel odébb, egy nyugágyon aludt, Gabi szerint eléggé kimerült a néhány nappal korábban unokaöccse ellen vívott teniszmeccsen, és még nem igazán sikerült regenerálódnia. Gabi persze elröhögte magát, és utalt rá, hogy az éjszakáik – és esetenként a nappalaik – nem alvással telnek…
– bírom őt – vonta meg a vállát Gabi, mert látta, hogy Dóráék kérdőn pillantanak a szunyókáló Robert felé.
– Tervezel vele? Úgy értem, hosszabb távra? – érdeklődött Dóra.
– Huh. Nem tudom. Igen… – válaszolt Gabi, aztán elmosolyodott.
– És mi lesz a karrierrel? A sportmenedzseri karriereddel? Juannal…
– Te mindig ilyen kiábrándító voltál, vagy csak azóta, mióta kiderült, hogy mégsem fogsz megőrülni? Muszáj mindig a jövőről kérdezősködnöd? –pillantott Dórára derűsen Gabi.
– Jó, én csak…
– Oké. Maradok Juan mellett, Barcelonában, meg ahová megy éppen. Robert pedig hazarepül Amerikába. Aztán majd lesz valami. Biztos, hogy pár hét múlva, az amerikai versenyeken találkozunk. Meglátjuk, hogyan bírjuk.
– Basszus, hogy tudsz ennyire józan maradni? –fakadt ki Dóra. – Én erre nem vagyok képes.
– Márpedig… ha jól tudom, előbb indul a géped, mint az enyém.
– De beledöglöm – vonta meg a vállát Dóra, és elnézett messzire, a Balaton északi partja felé, hogy a többiek ne vegyék észre: könnyes lett a szeme. Alig tudott uralkodni magán, hogy ne fakadjon sírva. – Beledöglöm, és ha nem mondtátok volna el ezerszer, meg ha nem maradt volna még egy csipetnyi a racionális énemből, amelyik ugyanazt papolja, mint ti, hogy menjek vissza Balira… – elhallgatott egy pillanatra, majd folytatta –, mert különben itt ragadok, szerető leszek, és teherbe esem, és így kényszerítjük rá, közösen a pasit a döntésre, ami nem méltó se hozzá, se hozzám, és főleg nem tehetjük meg a gyerekünkkel… Szóval, ha nem lenne ez a racionális nézőpont, akkor itt maradnék.
– És mit csinálnál itt? – érdeklődött Szilvi. – Átvennéd a Four Season's vezetését?
– Biztosan találnék állást.
– Igen, de nem lennének pálmafák, nem hullámozna csak neked az óceán az ablakod alatt, nem lenne folyton meleg, márpedig tinikorodban épp erre vágytál. És valóra váltak az álmaid – nézett rá komolyan Szilvi. – Ezeket programoztad be az agyadba és a szívedbe tizenhét másodpercen át, naponta ezerszer…
– Komolyan nem értitek, hogy szívem szerint mindent odadobnék? Még a vágyaimat, még a lelkemet is…? Mindent, ha cserében megtarthatom őt.
– Azért elég fura, hogy ennyi idő eltelt, és még mindig ugyanúgy bele vagy esve. Dorci, nem érezted, hogy Péter esetleg más ember lett, már nem az a srác, akinek a képe annyi időn át élt benned? – kérdezte Szilvia.
– De, biztosan más lett… sokkal jobb fej, klassz, érett pasi. Nem is álmodtam volna arról, hogy ilyen érző szívű férfi lesz belőle.
– Azonban, ámde, ellenben, mindezek ellenére – vágott közbe Gabi –, úgy gondolom, sőt úgy gondoljuk, mindhárman úgy gondoljuk, hogy nem teheted meg, hogy most itt maradj.
– A balinéz pap megmondta, hogy nem választhatom a könnyebb utat. Most már tudom, hogy ez a mondata erre a helyzetre, a visszatérésemre vonatkozott. Muszáj visszamennem. Ugyan azt is mondta, hogy ne az eszemre hallgassak, hanem a szívemre, de ez a kettő talán nem áll ellentmondásban… Ha ugyanis a szívemre hallgatok, és itt maradok, akkor a könnyebb utat választom. Én legalábbis így értelmezem a pap mondatait.
– A kibaszott, belőtt pap – röhögött fel a másik két csaj. Dóra velük nevetett.
– Úgyhogy, ne aggódjatok, visszamegyek a paradicsomba. De a szívem itt marad.
– Ez szép volt, komolyan! – mondta Gabi, és nem lehetett eldönteni, gúnyosan-e, vagy elismerően, de Dórának feltűnt, hogy gyanúsan csillog a barátnője szeme.
– Szót kaphatok? – kérdezte hirtelen Szilvi. Amikor látta, hogy a másik kettő rá figyel, halkabban folytatta: – Terhes vagyok. – Elhallgatott, de mivel nem érkezett kérdés, hozzáfűzte: – Most mit néztek? Miért hallgattok?… Igen, napok óta tudom.
A két csaj felpattant, és puszival ünnepelték a nagy hírt.
– Tudom, hogy boldognak kéne lennem – tette hozzá szinte kétségbeesett hangon Szilvi. – De… először félelmet éreztem. Gondoltam, pár nap alatt majd csak elmúlik. Aztán… eltelt pár nap, és még mindig félek. Képzeljétek, ahelyett, hogy örülnék, itt félem össze magam, hogy mi lesz… mi lesz velem… velünk.
– Ez természetes. Szilva – mondta Gabi. – Hogy a fenébe ne félnél?
– Ez természetes? – meredt rá Szilvi.
– Te vagy az író, az újságíró, aki mindenféle fura helyzetről írt már, olyanról, amit az életből vett, meg olyanról is, ami csak a képzeletében történt meg… és komolyan azt mondod, hogy nem tudod: természetes a félelmed? – csodálkozott Gabi. – Nem baj, ha félsz. Félj nyugodtan. Ess kétségbe. Mert amikor megszületik a gyerek, úgysem lesz időd ezekre az érzésekre.
– De éppen nektek mondtam el… meg is írtam a könyvben… motyogta Szilvi –, szóval ti tudjátok, hogy miért félek ettől az egésztől. Mert a bizonytalant jelenti. És a kiszolgáltatottságot, a félelmeket idézi fel bennem, mindazt, amit akkor éreztem, amikor Péterrel, tiniként megtörtént velem az a baleset… Amikor terhes lettem, és ezzel kiszolgáltatott helyzetbe kerültem. Amikor egy pasiról függtem, ő tette azt velem…
– Csak ajánlani tudom neked a pszichológusomat, a te ismerősöd amúgy is. Szerintem szükséged van rá – szakította félbe Dóra. – Ő tette veled…? Hát már ne haragudj, de közösen tettétek. Akkor is, és most is… Giancarloval. Aki szeret téged, és te is szereted, hiszen különben nem adtad volna fel Rómában a karrieredet. Van munkád, otthon tudsz cikkeket írni, bárhová, bármelyik újságnak elküldheted, készül a regényed… Nem kell a baba miatt sem lemondanod arról, amit csinálsz, ráadásul pénzt is kereshetsz. Tényleg nem értelek. Nem vagy bizonytalan helyzetben. Nincs mitől félned. Nem vagy kiszolgáltatott. Akkor, régen, lehet, hogy az voltál, de felnőtt nő lettél, Szilva, felfognád már végre?
– Aha. Valószínűleg igazatok van – mondta sokkal később Szilvi.
– Egyébként van itt még valami… – vetette fel Gabi, amikor már lement a nap, és ők készülődtek, hogy átmenjenek Siófokra, búcsúvacsorára. – Egy kérdés.
Két barátnője kérdőn nézett rá.
– Tedd fel! – bátorította Dóra.
– Nem is hozzád szól a kérdés, hanem Szilvához. Dorcika, sajnos, ebben a kérdésben nem a te válaszodra számítok. Sőt, nincs is szavazati jogod… De azért mondom – hallgatott el egy pillanatra, majd Szilvi szemébe nézett, és újra megszólalt. Mi legyen Judittal?

Judit bekötötte Balázst a gyerekülésbe, finoman rácsukta a kocsiajtót, megkerülte az, autót és beszállt. Indított, kigurult a garázsból, megvárta, amíg becsukódik a garázskapu, aztán elindult. Még mielőtt kikanyarodott volna a kis utcából a főútra, az az érzése támadt, hogy valami nem stimmel. Az első pillanatban nem tudta, mi a baj. Azután rájött. A szag. Az a rémes bűz. Már a kocsiban is érzi.
Lefékezett a sarkon, behúzta a kéziféket, leállította a motort, és kiugrott. A hátsó ajtóhoz szaladt, feltépte, Balázs ijedten pillantott rá, de ő kiemelte a gyereket az ülésből, és elkezdte vetkőztetni.
– Jól van, nincs semmi baj – mormolta neki bátorítón, s közben érezte, hogy a torkában ver a szíve. Muszáj tudnia, tiszta-e a gyerek pelenkája, nem kakilt-e be, nem pisilt-e be, nem lehet-e, hogy tényleg a használt pelenkából árad ez a fura, kellemetlen, rossz szag, amit rajta kívül senki sem érez… – Istenem, add, hogy így legyen, kérlek – könyörgött magában, de valahol a lelke mélyén sejtette, hogy hasztalan reménykedik… Belenézett a pelenkába. Semmi. Tiszta volt. Balázs nyűgösen felsírt, biztosan érezte, mennyire feszült és ideges az anyja. Judit igyekezett megnyugtatni, miközben felöltöztette és visszaültette a gyerekülésbe.
Már újra úton volt, és muszáj volt végre szembenéznie saját magával. A bűz, amit érez, nem létezik. Iszonyú gyorsan dobogott a szíve. Most már pontosan tudta, hogy a szag, az a kellemetlen, szúrós, borzalmas szag: a saját félelméből, a saját bűntudatából ered. Ezért nem érzi senki más rajta kívül. Csak ő érezheti. Így bünteti saját magát. Most már rettegett. Mi lesz, ha ez a szag, amely nem létezik, amit csak ő érez, ellehetetleníti a parfümőri munkáját? Hiszen eddig csak a lakásban érezte, most viszont már az autóban is. Mi lesz, ha mindenütt ezt érzi majd, ha elnyomja a többi illatot, szagot? Mi történik, ha ezért nem lesz képes kifinomult illatokat, illatmolekulákat megkülönböztetni? Szaporán vert a szíve, a kormányt görcsösen markoló keze jéghideg és izzadt volt. Ennyi éven keresztül élt hazugságban, olyan hazugságban, amit ő épített fel, és nem kellett fizetnie érte. Hát most ez a fizetség. Mikor végre találna kapaszkodóit, romba dőlt párkapcsolatára amolyan gyógyírként, romba dőlt önbizalmára orvosságként, akkor azt is elveszíti. Mit tehetne, mit tehetne, hogy ne így legyen?
És akkor, miközben átcsusszant a piroson – szinte észre sem vette, mit tesz, pedig a gyerek ott ült a hátsó ülésen –, rájött, hogy csupán csak egyetlen megoldás létezik. Mindent el kell mondania a csajoknak. Akkor is, ha sosem bocsátanak meg neki. Azonnal hívta Gabit, azt a magyar mobilszámot, amit megadott neki, de Gabi telefonja ki volt kapcsolva. Akárcsak Szilvié. Dóráét nem tudta. Attól félt, hogy Gabi és Szilvi már nincs is Budapesten. Akkor hát marad… Endrődi. Neki kell bevallania mindent. Mindent. Hiába tudja a férfi, hogy mi történt - mert Judit biztosra vette, hogy Endrődi mindent tud –, neki magának kell vallomást tennie, az ő szájából kell Péternek hallania, miért hazudott mindannyiuknak tizenhét évvel ezelőtt. Tőle kell hallania a férfinak, hogy amit tett, szerelemből tette. És akkor talán megadja neki a feloldozást, talán megbocsát… lassan. Talán elmúlik majd ez a szag is. El fog múlni. Ezt biztosan tudta. Ha végre bevallhatja a bűnét, nem érzi majd többé maga körül a rothadás szagát.




Szilvi a Klagenfurt útjelző táblát követte. Átgondolta: talán tényleg nem baj, hogy úgy döntöttek a csajokkal – elsősorban Gabival, bár Dóra is egyetértett –, hogy nem keresik meg Juditot. Nem beszélnek vele arról, amit tett, nem vonják kérdőre, miért tette. Hiszen már annyira nem számított. Meglehet, Gabinak abban igaza van, hogy Juditnak biztos nem volt könnyű bűntudattal, fájdalommal leélni ezt a tizenhét évet, de nekik is lehetett volna kicsivel több eszük, legalább az interneten utánanézhettek volna, mi van Péterrel. És most már úgyis mindegy… Végül mindannyiuk élete jól alakult. Gabié biztosan, hiszen a félszeg nebáncsvirágból határozott, vagány csaj lett, aki azt csinálja, amihez kedve és tehetsége van, és ha nagyon akar, biztosan talál időt a festésre is. Ráadásul most ott van neki élete pasija, akivel nyilván nem találkozott volna, ha annak idején nem szegődik el Juan mellé bébiszitternek… És neki, Szilviának sem vált kárára ez a tizenhét év. A bűntudat, amellyel együtt élt, segítette a kreativitásban, és talán abban, hogy hamarosan elkészül élete első regénye, az a regény, amelyet valós élmények, igaz érzelmek ihlettek. És nála ugyanaz a helyzet, mint Gabinak ha akkor nem hagyja el Magyarországot, talán soha nem talál rá a pasira, aki végre igazán megérintette a szívét. Egyedül Dóra helyzete volt más, de barátnőjük váltig állította: ennek valószínűleg így kellett történnie. Dórára nagy hatással volt a belőtt balinéz pap spirituális szövege, és úgy ítélte meg, lehet, hogy valóban kellett ez a tizenhét év, kellett ez a találkozás és az elválás ahhoz, hogy előbb-utóbb talán igazi, életre szóló kapcsolat alakuljon ki közte és Péter között. Ha kapcsolatuk kibírja a távolságot, az időt… bármi megeshet.
Ha tizenkilenc évesen összeköltöztem volna vele, valószínűleg ő lenne az exem mosolygott szomorkásán Dóra, és tudták, hogy igaza van. Valószínűleg nem vált sem az ő, sem Péter kárára, hogy érettebben találkoztak újra főleg, hogy az érzelmeik talán még hevesebbek voltak, mint annak idején.
Akkor hát minek beszéltek volna Judittal? Gabi szerint nagyobb büntetés, ha tudja, hogy ők tudják, és nem adhat nekik magyarázatot… Ennyiben maradtak, és nem keresték meg Juditot. Egyébként sem akartak Péternek bonyodalmat okozni, nem akarták, hogy balhé legyen otthon. Dóra azt mondta, jobb, ha a férfi megpróbálja saját maga, nélkülük megoldani a helyzetet.
Szilvi előtt lassított egy BMW, ő egy pillantást vetett a külső tükörbe, és úgy ítélte meg, még befér a belső sávban nagy sebességgel közeledő kocsi elé. Már nyomta volna a gázpedált, de az utolsó pillanatban mégis a fékre lépett. Valami fura, belső késztetésre döntött így, először nem is értette, miért nem mert előzni. Hiszen világéletében gyorsan, bevállalósan, sportosan vezetett. Aztán hirtelen rájött, hogy miért nem vágott be a belső sávba, és melegség öntötte el. A baba miatt ilyen óvatos! Miatta nem előz. Vigyázni akar rá.
Amikor ez tudatosult benne, ellazult. Akkor hát mégis működnek a női ösztönei. Mégis örül ennek a gyereknek. Mégsem erősebb a félelme, mint az ösztönei, talán mégiscsak normális, érző szívű nő, akivel nincs semmi baj.
Kilencvennel ment a BMW nyomában, és már nem is akarta megelőzni. Azt tervezte, hogy kiáll a legközelebbi parkolóban, felhívja Giancarlót, és elmondja neki, hogy gyerekük lesz. Erre a gondolatra még nagyobb melegséget érzett. Nem lesz semmi baj. Még a regényét is be tudja fejezni, mire a babát a kezébe veheti.
Lehúzódott a szélső sávba, lassított, majd befordult az autópálya melletti pihenőhelyre, bekapcsolta az olaszországi mobilját, és beütötte Giancarlo számát.




Gabi nem hitt a szemének. Amikor kijöttek a csomagokkal a barcelonai repülőtér érkezési oldaláról, ismerős alakot látott. Magas, sportos srácot, sötétbarna haja az arcába hullt. A várakozók között ácsorgott, és mosolygott, amikor többen felismerték, és fényképezni kezdték. Juan várta őket. Amikor meglátta Gabit, félszeg mosollyal intett neki, és már ott is termett előttük. Kezet nyújtott Robertnek, Gabit pedig megölelte. Az amerikai titokban Gabira kacsintott, amikor összetalálkozott a pillantásuk.
Ott, a barcelonai reptéren, a két szeretett férfi társaságában – akik végre talán nem rivalizáltak egymással, legalábbis nem olyan vérre menően, mint pár nappal korábban Gabi arra gondolt: de jó lenne megállítani az időt, benne maradni ebben a pillanatban, ebben a helyzetben, amíg csak lehet. Nem tudta, mi jön ezután, de már nem félt. Talán talál rá megoldást, hogy egyiküket se veszítse el. Talán megőrizheti most kibontakozott, nőies, szelíd énjét Robertnek, Juan mellett pedig megmaradhat határozott barátnak, erős támasznak és kemény menedzsernek. És – ha nagyon akarja – esetleg még arra is lesz ideje, hogy megfesse azt a képet, amit már jó néhány napja maga előtt látott, ha behunyta a szemét.




Endrődi alig várta a péntek délutánt, hogy végre beülhessen a kocsiba és elmehessen a többiekkel ugrani. Repülőünnepet rendeztek az olasz Adrián, és a társai – csupa megszállott – megszervezték, hogy ők is ugorhassanak… magasról, helikopterről, újra kipróbálva, mennyi ideig képesek ernyőnyitás nélkül, szabadesésben zuhanni. Ez volt a terv. Majdnem olyan eszelős őrület, mint a bázisugrás, csak tovább tart az élvezet, és ha észnél van az ember, nem is olyan veszélyes.
Pár napja még nem gondolta, hogy újra űzi majd belül valami, hogy újra az ugrást, a repülést látja az egyetlen lehetőségnek, hogy legalább kis időre jól érezze magát a bőrében… De Dóra elutazott, elment. Nem örökre, de nagyon messzire. Sosem érzett ilyet még senki iránt, mint ami Dórához kötötte, mégis el kellett engednie. Meg kellett értenie, hogy nem várhat rá Budapesten, nem várhat arra, hogy ő lassan elvágja a szálakat Judittal, hogy a lehető legkevesebb fájdalommal szakadjon el otthonról, a kisgyerektől… Annyira fájt az egész, hogy muszáj volt valamivel elfeledtetni, pótolni – akár csak pillanatokra ezt a fájdalmat, a sajgást, az ürességet.
– Ne kísérj ki a repülőtérre, mert nem bírok elmenni – kérte őt Dóra az indulás előtti estén.
– Pont azt akarom – felelte mosolyogva. Nehéz volt mosolyognia, most, amikor úgy érezte, megint elveszíti azt a nőt, akit egész életében keresett, aki mellett megnyugodott: elég volt az ölébe hajtania a fejét ahhoz, hogy tudja, végre révbe ért. Miért nem esett teherbe tőle… bárcsak… Bárcsak jönne egy telefon Baliról, hogy gyereket vár. Azonnal eltépne minden szálat, ami eddigi életéhez fűzte. Miért nem könnyíti meg számára semmi és senki ezt a helyzetet? Ahogy ült a kocsiban, és száguldott az autópályán, homályosan felrémlett benne a válasz. Talán azért, mert nem lehet megkönnyíteni. Mert ezt az egész fájdalmas ügyet végig kell csinálnia ahhoz, hogy lélekben is újra szabad legyen, hogy szabadon szerethesse azt a nőt, akire olyan régen vágyik.
– Beszélnünk kell – közölte előző nap Judit sápadtan. Ő nem akart beszélni vele, nem akarta közel engedni magához, ráadásul haragudott rá, és Dórával volt együtt gondolatban… és nem is akart megbocsátani. Aztán mégis leült Judittal, késő este, a nappaliban, egy üveg bor mellett, és végighallgatta. Nehezen jöttek a szavak, de Judit elmesélte, mikor szeretett belé érdekes, ő nem is emlékezett azokra az eseményekre, amiket Judit felidézett. Gimnazisták voltak a csajok, és ő még Szilvivel járt… Judit szerelemből hazudott. Megérezte az esélyt akkor és úgy hitte, erkölcsileg a többiek fölött áll, hiszen ő volt az egyetlen, aki nem próbálta ki a kábítószert azon a bulin. És ő volt az, aki mellette maradt mindvégig, amikor a mentősök harcoltak az életéért…
– Ha a lányok nem érezték volna magukat hibásnak, ha nem lett volna bűntudatuk, megkeresték volna a szüleidet… Vagy nem az lett volna az egyetlen elfogadható lépés, hogy odaállnak a szüleid elé, amikor úgy tudják, hogy gyakorlatilag megöltek téged? – kérdezte Judit, és ő elgondolkodott.
– Te mondtad nekik, hogy meghaltam, és jobb, ha nem kerülnek a rendőrség látókörébe, nem? Judit, legalább ne nézz hülyének. Nem az ő hibájuk – végül erre a következtetésre jutott.
– Szerettelek. Tudtam, hogy az, amit érzek, szerelem. Nem tudom, te szerettél-e úgy igazán… Szerelemmel.
A férfi nem válaszolt. Lehunyta a szemét, és úgy érezte, legszívesebben kilépne ebből a helyzetből, ebből a beszélgetésből.
– Ha nem lettem volna fontos, ha nem lett volna fontos neked az, amit mi ketten felépítettünk, vagy a lehetőség, ami előttünk állt, akkor tovább kerested volna a lányokat. Vagy egyáltalán kerested volna – folytatta Judit. – De így… azt gondoltam, nem voltak olyan fontosak neked.
Endrődi hallgatott. Furcsa meghasonlottságot érzett, mert valahol azért még mindig szerette Juditot, aki kitartott mellette oly sok éven át, elviselte a sportmániáit, a gyakori rossz hangulatát, gyerekeket szült tőle, és ezért bármit megbocsátott volna neki. Meg is bocsátotta, amit tett. Szerette őt, de már nem úgy… talán sosem szerette szerelemmel. Kapaszkodót jelentett a lány annak idején, kényelmes volt vele az élet, megteremtette neki a meleg, biztos hátteret… Lehet, hogy másként alakult volna a kapcsolatuk, ha nincs Dóra, ha nem tapasztalta volna meg vele azt a fajta szerelmet és szenvedélyt, behunyt szemmel hallgatott, mialatt Judit mindent elmondott neki. Fátyolos hangon azt is hozzátette, megérti, ha nem bocsát meg neki. És később megjegyezte: tudja, hogy folytatódott a kapcsolata Dórával. Endrődi nem válaszolt. Nem akart erről beszélni. Kicsit meg is nyugodott, hogy Judit tudja – talán férfigyávaságból, de nem akarta ő kitálalni ezt a történetet, és nem is akarta Juditot bántani azzal, hogy bevallja: szerelmes Dórába. Hajnalig ültek a nappaliban, már elfogyott a bor, Judit elment végül aludni, ő pedig a kanapén feküdt le. Sejtette, hogy már sosem állhat helyre köztük az a régi férfi-nő kapcsolat. Nem tudta, mi lesz, mi következik ezután, de beleégett, amit Dórának mondott:
– Ha elintéztem a dolgaimat, eljövök érted.
– Úgy érted, Balira?
– Úgy értem – bólintott. –Tudnod kell, hogy nem fogok külföldön élni, mert engem ide köt a munkám, a gyerekeim… De ha te vissza tudsz velem jönni, akkor… sosem fogom elfelejteni, hogy mekkora áldozatot hoztál értem. Ígérem, hogy elviszlek majd mindig nyaralni – nevetett. – Legalább a Balatonra…
– Ha tényleg eljutsz odáig… akkor találkozzunk Denpasarban.
Denpasarban?
– Bali fővárosa, tudod. Ott a reptér. Ott foglak várni. A sok kis balinéz között. Ne velük menj el, keress engem mosolygott rá Dóra, de a szeme szomorú maradt.
Nem sokkal később Endrődi már a nagy víz. Fölött volt beöltözve, a helikopter ajtajában. Harmadikként ugrott, bele a semmibe. Ez volt a legizgalmasabb pillanat, amikor még előtte volt minden: a zuhanás, a lebegés, a megérkezés… Zuhanni kezdett, végre kiadta a gyönyörjelzést az agya, zuhant, mint a többiek, hallotta egyikük üvöltését: „Még van egy csomó időnk!”, zuhant, érezte, hogy egyre veszélyesebb a dolog, de még senki sem nyitott ernyőt, és átfutott a fején, hogy megmutatja nekik: ő a legbátrabb, ő zuhan legtovább ernyőnyitás nélkül, szabadesésben. Ám hirtelen bevillant egy másik gondolat: nem teheted. Szeretnek. Szeretsz. Ott, ég és tenger között, egy csodálatos, felszabadult pillanatban a szíve szavát követve, és mégis az eszére hallgatva döntött. .Megrántotta a zsinórt, és érezte, ahogy megfékezi a zuhanást az ejtőernyő. A többiek elsüvítettek mellette, még zuhantak, vissza is szóltak neki… elmentek a végsőkig. Ő lassan ért vizet, és amíg felülről, lebegve közeledett a tenger felé, átgondolta: nem kockáztat többé. Akarja azt a nőt, és akarja azt a másik életet. Nem bízza többé magát légáramlatokra, nem bízza magát a véletlenre. Neki kell döntenie, és remélhetőleg tud majd döntést hozni.
– Mi történt, Péter? – kérdezték később a társai. –Valami baj volt, vagy megijedtél valamitől?
Felébredtem dünnyögte zavartan, aztán nekiállt, hogy precízen összehajtogassa az ejtőernyőjét, bár úgy érezte, jó ideig biztosan nem lesz szüksége rá.

Fél évvel később


Dóra a kocsiban ült, előtte kiterítve a térkép, és nézte, mi mindent vehetne fel a szállodai katalógusba, mint turistalátványosságot. Trunyant például… a vulkán közelében található falut, ahol a halottakat nem temetik el, hanem bambuszsátorban a faluhoz közeli sziget kis tisztásán hagyják. Dóra már járt ott, és akkor a gyomra nehezen bírta a látványt, de Balin ez volt az egyetlen hely, ahová amolyan időutazást tehetett a látogató. Mert Trunyanban mintha kétszáz éve megállt volna az idő… a hotel lakói gyakran kérdezték a recepciósoktól, hogyan lehet eljutni oda. Dóra ízlése mégis berzenkedett ellene, hogy az új utazási prospektusukba belevegye a trunyani látogatást. Most sok új csoport érkezik, mint januárban mindig. Szilveszterkor olyan hatalmas buli volt a szigeten, amilyent Dóra két év alatt egyszer sem látott. Egész Kuta megtelt, újra, mint a régi szép időkben, a robbantás előtt. A reptér felé közeledve az órájára pillantott, és rájött, hogy nem árt gyorsítania. Kikapcsolta a klímát, lehúzta az ablakot, és vezetés közben kikönyökölt, izmos karja aranybarna volt nem csoda, hiszen szörfözés közben lehet a legjobban lesülni, és ő rengeteget szörfözött, egyre jobban, egyre bátrabban. Suwati már engedte, hogy beljebb merészkedjen az óceánban, bár mindig féltőn vigyázta, még a távolból is.
Amikor visszaérkezett Magyarországról, rosszkedvűen, elkeseredetten, elhatározta, hogy már másnap megkeresi Suwati nagybátyját, a balinéz papot. Ám amikor Ogudnál érdeklődött felőle, a férfi csak a fejét csóválta.
– Kitávozott. Meghalt – tárta szét a kezét. – Nem sokkal azután, hogy elutaztál.
Dóra dermedten hallgatott. Ki fogja vezetni őt, ki ad majd tanácsot neki, hogy mit tegyen? Nehéz szívvel tért vissza Balira, és csak abban reménykedett, hogy ismét találkozhat a pappal, és iránymutatást kap tőle. Most mihez kezdjen? Lehajtott fejjel üldögélt Ogudék házának lépcsőjén, amikor hirtelen eszébe jutott, mivel bocsátotta el őt annak idején a pap: „A szíved vezessen.” Akkor hát meg kell lelnie a belső iránytűjét. A szíve fogja vezetni, ha rátalál valahol a mellkasában. Érkezéskor úgy érezte, nehéz lesz megtalálnia, mert elhagyta… otthagyta, Budapesten.
Teltek-múltak a hetek, a hónapok, sms-eket, e-maileket váltottak Péterrel, a legszebb pillanatok azok voltak, amikor telefonon beszéltek – újra meg újra szerelmet vallva egymásnak, de Dóra úgy érezte: ez nem elég. Ő gyorsabb volt, ő lépéseket várt. Sokat kínlódott, megszenvedte az egymásra találást, az újbóli elválást – de valahogy mégis ügyelt rá a belső vezetője, a belső hangja, amely korábban megóvta az őrülettől. Minden pillanatban látta magát kívülről is, kicsit talán nevetségesnek tartotta, ahogy szenved, ahogy emészti magát, ahogy belefogy ebbe a nagy szerelembe, ahogy beleveti magát az óceánba… Aztán egy éjszaka, mielőtt – szokása szerint – álomba sírta volna magát, a belső hangja átvette az irányítást. Régóta nem zajlott már benne párbeszéd, talán azóta, hogy eljött Budapestről, de most, ahogy ott feküdt a kényelmes ágyban, a hűvös, klimatizált szobában, ismét meghallotta azt a hangot.
– Meddig csinálod még ezt? – ennyit kérdezett a hang. Azt akarta válaszolni, hogy nem direkt csinálja, egyszerűen belepusztul, úgy szenved, hogy elvesztette a férfit, akit annyira szeret. - Azt kérdeztem, meddig csinálod még ezt?
– Meddig csináljam? - suttogta.
– Hagyd abba. Dóra. A hiányt felejtsd el. Azt mondta a pap, tudod, a belőtt pap, hogy ne a hiányt nézd. Lásd végre úgy, hogy megvan. Tizenhét másodpercig. Lásd úgy, hogy megvan. És hogy él! Életben van. Ez a legfontosabb. Hagyj fel az önsajnálattal.
– Mikor?
– Most. Azonnal.
– Még egy kicsit… – csukott szemmel is elmosolyodott, ahogyan alkudozott magával, a racionális énjével, amely mindig a legfontosabb pillanatokban mutatkozott meg, hogy megvédje őt.
– Rendben van, még egy kicsit sajnálhatod magad. Öt perc elég?
– És azután mi lesz? – alkudozott tovább.
– Mondjuk… visszatérsz az életbe. Rájössz, hogy szabad vagy, és úgy döntesz, ahogyan akarsz. Szeretsz, és szeretnek. Nincs többé semmi, ami fogva tart. Nem kell abban a hitben élned, hogy részes voltál a szerelmed halálában. Nem kell bűnhődnöd tovább. Nem kell menekülnöd.
– Nem menekülök.
– Rendben. Öt perc. Négy és fél… Azután visszajössz. És élvezed, hogy szabad lettél. Hogy annyira szabad vagy, hogy akár oda is adhatod magad testestül-lelkestül a férfinak, akit szeretsz. Szeretője lehetsz, ha akarsz. Vagy élheted az életedet, ahogy neked jó. Találhatsz más, független férfit. Vagy megtalálhatod őt, Pétert is. Igazán egymásra találhattok, és szabad leszel annyira, hogy ha akarod, bevállald. A két gyerekével, a múltjával, a múltaddal, a közös múltatokkal együtt… Bármit megtehetsz, de most hallgatnod kéne rám. Hagyj fel az önsajnálattal. Három perc.
– Itt maradjak Balin? – kérdezte önmagától, most, először.
– Csak akkor, ha le akarsz ragadni itt. Ha bátor vagy… akkor sikerül elég érőt gyűjtened hozzá, hogy továbbadj a paradicsomból. 'Tudod, mit mondott a pap: ne a könnyű utat válaszd. Itt mindenki lehet boldog, még akkor is, ha nem teljesülnek be a vágyai. Két és fél perc.
– Sírhatok még?
– Sírj.
– Elsirathatom Pétert, a kapcsolatunkat, a szerencsétlen, rossz időben történt találkozásunkat?
– Sirasd. Két perc. Nem akarok visszaélni az önsajnálatra kapott időddel, de megjegyezném, hogy nem kell elsiratnod őt. Nézd pozitívan a dolgot. Tizenhét másodpercig. És engedd ki a görcsöket.
– Mit tegyek?
– Fogd fel végre, hogy szabad vagy. Akkor majd elengeded a görcsös vágyakat, a görcsös akarást, hogy megszerezd őt. Laza leszel, és nyitott. És akkor bármi megtörténhet. Bármi, de nem lesz több önsajnálat. Egy perc.
– Másfél… sokat beszéltél.
– Rendben – hallotta a hűvös, már-már barátságos hangot, majd csend lett. Aztán a hang újra megszólalt a fejében: – Oké. Vége. Ébresztő.
Hát ez volt az az éjszaka, másfél hónappal ezelőtt, amely helyreállította benne azt a harmóniát, amit nagyon-nagyon régen nem érzett… El kellett jutnia ide. Nem volt könnyű, de most már majdnem szabadnak érezte magát. Már nem szorult össze a gyomra, ha Budapestre gondolt, a szeretteire, a csajokra, és persze Péterre… A szüleinek – annyi idő elteltével – ismét ki tudta önteni a szívet, újra közel került hozzájuk. Ehhez nem kellett más, mint hogy elmesélje nekik, mi történt valójában akkor, tizenhét évvel ezelőtt. Belekezdett még Budapesten: elmondta a menekülése igaz történetét, és aztán folytatta a mesélést, Baliról, telefonon, e-mailben. Főleg az anyjával beszélte meg a dolgokat, de biztos volt benne, hogy anyjától az apja is értesül szinte minden részletről. A szülei nem akarták befolyásolni, de Dóra érezte, hogy valamit megértettek: azt, hogy nem akarta őket elhagyni, hogy nem azért ment el Magyarországról annak idején, mert nem érezte magát jól és biztonságban otthon… Most érthették meg a szülei, mennyire fájt akkor Dórának, hogy el kell mennie, és bár nem teljesen értettek egyet ezzel a megoldással, elfogadták. Csak azt kérdezték többször is: miért nem mondta el nekik annak idején, hogy mi történt? Hiszen bármit megoszthatott velük… Akkor minden másként történt volna. A szülei megkeresték volna Péter szüleit, és minden kiderül… Most először rémlett fel Dórában, hogy ez lett volna a helyes út, a legjobb választás, de ez tizennyolc évesen eszébe sem jutott. Ő akkor úgy érezte: kettős bűnt követett el, hiszen nem csupán „elszerette” Szilvitől Pétert, hanem még rá is vette, hogy jöjjön el arra a drogos bulira, és nem akart senkit beavatni ebbe, nem akarta, hogy ítélkezzenek fölötte – még az anyjáék sem… De most jó volt lélekben újra közel éreznie magát a szüleihez. Biztonságban tudni magát – még így is, hogy egynapi repülőút távolsága választotta el tőlük.
Valami biztosan megváltozott. Talán csak benne, talán körülötte is, és most kezdte el élvezni igazán a szigetet. Körbejárta, csak úgy, saját kedvére és örömére, Suwatit – és néha Ogudot is – magával vitte. Ismerkedett a helyiek életével, megmászott egy vulkánt, hajókirándulást tett a Batur-tavon, egyik hajnalban beült az egyik canggui halász, lélekvesztőjébe, es kiment a helyiekkel horgászni… Élvezte, hogy itt lehet, Bali szigetén, gyűjtötte az élményeket, elraktározta magában az illatokat, a színeket, a fényeket, a naplemente színeit, hangulatát… Élvezte a szállodát is, már nem csupán munkahelynek látta. Beszélgetett a vendégekkel, leült velük a bárban egy-egy gyümölcsitalra, randizott Iannel, „csak úgy”, bár azt nem engedte meg, hogy bármi is történjen köztük… És felfedezte a balinéz tradíciókat. Ott volt a helyiek ünnepein, eljárt gamelánzenét hallgatni, hajnalonként kiment futni vagy sétálni az óceán partjára. Beiratkozott kecak-táncra, és a foglalkozásokon nem csupán a testét ismerte meg jobban, nemcsak új, kecses mozdulatokat tanult, hanem rengeteget megtudott a sziget múltjáról, hagyományairól, és egyre jobban értette a lakóit is. Kezdett felszabadulni, úgy élni, ahogyan korábban is élnie kellett volna. Görcsök nélkül… Például időnként balinéz sarongot hordott… mint ma is. Csinos, hosszú, virágmintás sarongban, fehér, szűk, rövid ujjú blúzban ült a kocsiban, füle mögé fehér trópusi virágot tűzött – ez és a divatos napszemüveg kifejezetten különlegessé tette a külsejét.
Beállt a repülőtéri parkolóba, magára fújt egy cseppet a Bali dreamből, de még nem szállt ki a kocsiból. Eljött hát a találkozás ideje. Lehet, hogy csupán egy hét lesz belőle, és vége, elválnak… lehet, hogy több… nem tudta. De már nem félt. Akárhogyan alakul is, most már úgy lesz jó. Magabiztosnak érezte magát, elmúltak a félelmei. Kinyitotta az ajtót, kiszállt a kocsiból és elindult az érkezési csarnok felé.




Kedves Olvasónk!
Az Ulpius-ház Könyvkiadó kínálata megtekinthető a www.ulpiushaz.hu című honlapon.
Újdonságainkról, bemutatóinkról, akcióinkról hírlevélben tájékoztatjuk olvasóinkat, amelyre szintén a honlapon regisztrálhatnak.
Ulpius-ház Könyvkiadó, Budapest
Felelős kiadó: Kepets András
Szerkesztette: V. Detre Zsuzsa
Készült a Dürer Nyomda Kft.–ben
Felelős vezető: Kovács János



cover.jpeg





nav.xhtml

    
  
    		Start


  





